
Esipuhe 


Jari Jokela & Mikael Saarinen 


Sanaparia inhimillinen ja tehokas on suomalaisessa työelämässä pidetty perin- 
teisesti lähes vastakohtina. Johtamisessa jako ihmisten ja asioiden johtamiseen 
näyttäisi pysyvän, vaikka vaihtoehtoja on ollut tarjolla jo vuosikymmeniä. 
Arjen johtamisessa inhimillinen nousee silloin tällöin esille inspiroivan joh- 
tamisvalmennuksen innostamana, tai henkilöstöosaston pyynnöstä lauseissa 
kuten ”henkilöstö on organisaation tärkein voimavara”. Johtoryhmän ajan- 
käytössä inhimillinen kuitenkin häviää 10-0 erilaisten kustannusten, pro- 
sessien ja suoritteiden käsittelylle. Tästä huolimatta taistelu ihmispääoman 
tehokkaammaksi integroimiseksi yritysten ja organisaatioiden strategiaan ja 
toimintaan jatkuu. Yksi todiste siitä on tämä julkaisu, joka samalla toimii pit- 
kän tutkimus- ja kehityshankkeen loppuraporttina. 

Inhimillisesti tehokas johtaminen -tutkimusta ovat olleet rahoittamassa 
Työsuojelurahasto, Lapin sairaanhoitopiiri ja Pohjois-Pohjanmaan sairaanhoi- 
topiiri. Työsuojelurahaston toimialueet perinteisestä työsuojelusta tuottavuu- 
teen ja hyvään työvointiin pyrkivät osaltaan löytämään sillanrakennusaineita 
inhimillisen ja tehokkaan välille. Turhan usein tätä siltaa yritetään edelleen 
rakentaa melko yksinkertaisten tunnuslukujen varaan sen sijaan, että pulmaa 
lähestyttäisiin kokonaisvaltaisemmin tai jopa kokemuksellisuuden näkökul- 
masta. Kyselyjä on helppo rakentaa ja laskea yhteyksiä kyselytulosten ja eri- 
laisten taloudellisten tunnuslukujen välillä. Mutta kuinka hyvin tavoitamme 
näillä työkaluilla tämän monimutkaisen ilmiön? Vastaavasti sairaanhoitopii- 


rin kehittämistä, arvoja ja strategisia valintoja voi osaltaan ohjata ajattelumalli 

inhimillisesti tehokkaasta toiminnasta. Tavoitteena voi olla sairaala, joka on 
inhimillinen henkilöstön ja potilaiden kannalta sekä tehokas ja tuottava hen- 
kilöstön osaamisen, näkemysten ja osallistumisen avulla. Edelleen laajemmin 
sosiaali- ja terveydenhuollossa tavoitteena voi olla vahvistaa monialaisten työ- 
yhteisöjen toimintaa, tiedon hallintaa ja työn mielekkyyttä. 

Inhimillisesti tehokkaasta sosiaali- ja terveysjohtamisesta voidaan luoda 
konkreettinen ja käytännönläheinen toimintamalli työyhteisön tietovirtojen, 
pätevyyksien ja työn mielekkyyden hallitsemiseksi sekä ylipäätänsä johtami- 
sen kehittämiseksi sosiaali- ja terveydenhuollon alalla. Tämä vie aikaa, koska 
usein on vaikeata löytää yhteisymmärrystä siitä, mitä tarkoitetaan inhimilli- 
sellä ja mitä tehokkaalla. Nykyisessä talouskeskustelussa tehokkuus tuntuu 
olevan lähes synonyymi inhimilliselle; kun talous on kunnossa, inhimilli- 
syyden ajatellaan toteutuvan yksilön kannalta optimaalisesti. On ikään kuin 
vauraus ja hyvä taloudellinen tulos tekisivät maailmasta ja omasta työpaikasta 
automaattisesti inhimillisemmän. Yksilöiden kokemukset kertovat ikävä kyl- 
lä varsin erilaista tarinaa. Lisääntynyt varallisuus ja näennäisesti tehokkaam- 
mat prosessit eivät ole lisänneet hyvinvointia ja inhimillistä pääomaa. Päin- 
vastoin, vanhat fyysiset vaivamme ovat ehkä muuttuneet henkisiksi, eivätkä 
niidenkään hoitoon näyttäisi toimivan tehokkaat tilastollisiin korrelaatioihin 
nojaavat näyttöperusteiset hoitomenetelmät. Jos inhimillisestä mutta myös 
tehokkaasta unohdetaan yksilö ja hänen kokemusmaailmansa, saadaan vain 
tyhjiä tilastollisia yhteyksiä. 

Inhimillisesti tehokas sosiaali- ja terveydenhuolto-organisaatio samoin 
kuin inhimillisesti tehokas johtaminen ovat ajatuksina paradokseja, koska 
inhimillinen ja tehokas koetaan helposti toisilleen vastakkaisiksi asioiksi. In- 
himillisesti tehokkaalle on kuitenkin nähtävissä selkeä tarve ja tilaus uudistu- 
vassa sosiaali- ja terveydenhuollossa. Kohtaamme yhä enemmän ns. ilkeitä tai 
pirullisia ongelmia, joissa joko-tai-ratkaisut eivät ole mahdollisia. Sosiaali- ja 
terveysjohtamisessa tarvitaan yhä enemmän sekä-että-ratkaisuja, johtamista, 
joka on samanaikaisesti sekä inhimillistä että tehokasta. Tehokkuutta ei voi 
loputtomiin kasvattaa lisäämällä henkilöstön kiirettä ja juoksemista ilman, 


että ennen pitkää syyllistytään ryöstöviljelyyn. Tehokkuutta on kuitenkin 

oikeutettua vaatia julkisin ja yhteisin verovaroin rahoitetuissa sosiaali- ja ter- 
veyspalveluissa. Inhimillisesti tehokkaassa ajattelussa tehokkuuden toteutta- 
miskeinoja ovat mm. henkilöstön hyvä työvointi, toiminnan sujuvuus ja työn 
mielekkyys. 

Toivomme, että tämä julkaisu toimii houkuttimena inhimillisen ja tehok- 
kaan kokonaisvaltaisempaan tutkimukseen maassamme. Helposti läpivietä- 
vien työelämähankkeiden sijaan olisi tärkeää pysähtyä riittäväksi aikaa pohti- 
maan tutkittavien ilmiöiden syvempää luonnetta ja tältä pohjalta valita uusia 
menetelmiä inhimillisen ja tehokkaan ymmärtämiseksi sekä kohtaamiseksi 


sosiaali- ja terveysalan organisaatioiden johtamisessa. 


Kirjoittajat: Jari Jokela on Lapin sairaanhoitopiirin johtaja ja Mikael Saarinen 
Työsuojelurahaston tutkimusasiantuntija. 

Kohti inhimillistä ja tehokasta 
sosiaali- ja terveysalan 
organisaatioiden johtamista 


Antti Syväjärvi & Ville Pietiläinen 


Sosiaali- ja terveysalalla (SOTE) työskentelee kaikkiaan lähes 400 000 työn- 
tekijää, joista vajaa 300 000 julkisella sektorilla ja noin 100 000 yksityissekto- 
rilla. Sektorikokonaisuutta voidaan pitää hyvin tieto- ja osaamisintensiivise- 
nä sekä henkilöstövaltaisena, jonka työntekijämäärä on ollut kasvussa koko 
2000-luvun. Vastaavasti sosiaali- ja terveysalan muutokset ovat tähdänneet 
viime vuosina yhä enemmän sektorin kokonaisvaltaiseen ja rajoja ylittävään 
uudistukseen, kun menneiden vuosikymmenten saatossa tietynlainen pirs- 
taleisuus on päässyt vallalle. Pala palalta ja vuosikymmeniä käynnissä ollut 
sosiaali- ja terveysalan kehittäminen on johtanut toimialan organisaatioiden, 
toimintaprosessien, ammattihenkilöstön sekä itse asiassa koko palvelujärjes- 
telmän haasteisiin, jotka usein ovat näyttäytyneet tehokkuuden, osaamisen, 
kulttuurin, muutoksen ja esimerkiksi vaikuttavuuden ei-toivottuina haastei- 
na. 

Tämä kirja ottaa käsittelyyn tieto- ja osaamisintensiivisen sosiaali- ja 
terveysalan organisaatioiden johtamisen sekä inhimillisestä että tehokkaasta 
näkökulmasta. Uudistusten yhteydessä julkiset sosiaali- ja terveysalan orga- 
nisaatiot johtajineen kamppailevat muun muassa resurssien ja kehittyvien 


toimintaympäristöjen erilaisissa ristipaineissa. Alan organisaatiot ovat mo- 

nien toimijaverkostojen, erilaisten osaajien ja asiantuntijoiden muodostamia. 
Sosiaali- ja terveysalan uudistusten ja ammattien kehittymisen myötä alan 
organisaatiot johtajineen ovat kohtaamassa muuttuvaa työtä, toimintatapoja, 
yhteistyövaateita ja toimintaympäristöä. Inhimillisen ja tehokkaan sosiaali- ja 
terveysjohtamisen kannalta nämä avaavat useita haasteita, jotka liittyvät itse 
työhön, työn tekemisen tapoihin ja kulttuureihin, työn mielekkyyteen tai ko- 
kemukseen sekä laajemmin tieto-organisaatioiden toimintaan. 

Sosiaali- ja terveysalan johtamisen näkökulmasta on huomioitavaa, että on 
olemassa selkeitä viitteitä siitä, kuinka nykyinen muutoksellinen työelämä- 
kehitys tulee jatkumaan. Tällöin velvoitetaan tutkimaan ja kehittämään esi- 
merkiksi työtä sekä työn tekemisen tapoja työelämälähtöisesti. Tämä koskee 
myös sosiaali- ja terveydenhuoltoa, jonka yksi ominaispiirre on diversiteet- 
tisyys. Se viittaa tässä sosiaali- ja terveysalan toiminnalliseen, sosiaaliseen ja 
kulttuuriseen moninaisuuteen (vrt. Harvey & Allard 2005), joka ilmenee sekä 
ihmisten että yhteisöjen toiminnassa ja tietoperustaisuudessa. Kuten todettua, 
niin sosiaali- ja terveydenhuollon organisaatiot edustavat monella eri mittaril- 
la tarkasteltuna merkittävää työelämäkokonaisuutta. Tarve kohdata työympä- 
ristöjä inhimillisesti ja tehokkaasti on perusteltu nyt ja tulevaisuudessa. 

Organisaatiot voidaan ylipäätänsä ymmärtää yhteistoiminnan järjestelmi- 
nä, joilla on tehtävästään tuleva olemassa olon oikeutus, toiminnalliset tavoit- 
teet, vuorovaikutus- ja vaihdantasuhde toimintaympäristöönsä sekä lopulta 
kulttuurinen ja tulkinnallinen todellisuus itsestään. Sosiaali- ja terveysalan 
organisaatioiden johtamista selvittävällä kirjalla on siten useita velvoitteita, 
mutta nyt keskitytään organisaation inhimilliseen ja tehokkaaseen johtami- 
seen. Inhimillisesti tehokkaan työn tekemisen ulottuvuudet eli työn mielek- 
kyys, kompetenssit ja tiedon hallinta osoittavat, että työelämän edistämistä ja 
tukemista voidaan perustellusti lähestyä monin tavoin. Joka tapauksessa työ- 
elämän laadun ja kokemuksellisuuden kehittäminen ja toisaalta tehokkuuden 
parantuminen tiedon hallinnan ja johtamisen keinoin on perusteltua kytkeä 
yhteen (esim. Rytilä 2011). 

Julkista sosiaali- ja terveydenhuoltoa voidaan pitää henkilöstövaltaisena, 


tieto- ja osaamisintensiivisenä kokonaisuutena (mm. Lehtopuu ym. 2012). 

Johtamisesta ja johtajuudesta on tullut ammatti, jonka tulee kehittyä ja löytää 
ajalleen vertaisia näkökulmia (Ropo 2011). Siten johtajuus ei ole pelkästään 
yksittäisen toimialan, organisaation tai ihmisen ominaisuus. Pikemminkin se 
on todellisiin työelämätilanteisiin, toimijasuhteisiin ja -kokemuksiin, kulloi- 
siinkin tavoitteisiin ja eritasoisiin verkostoihin asemoituvaa, niin organisaa- 
tioita ja työyhteisöjä kuin laajemmin koko työelämääkin kestävästi palvelevaa 
toimintaa. Tieto- ja osaamisintensiivisellä julkisen sosiaali- ja terveydenhuol- 
lon alalla henkilöstö mielletään merkityksellisenä toimijana. Henkilöstö- 
sidonnaisia johtamistilanteita pidetään puolestaan usein haastavina. Tällöin 
on syytä etsiä perusteltua tietoa siitä, miten henkilöstöä tai työyhteisöjä ylipää- 
tään voidaan kohdata ja johtaa sosiaali- ja terveydenhuollon organisaatioiden 
alati vaihtelevissa tilanteissa (Syväjärvi ym. 2012). 

Vastaavasti tieto on sosiaali- ja terveydenhuollon asiantuntijaorganisaa- 
tioissa ja monen toimijan moniammatillisissa verkostoissa keskeinen, toi- 
mintaa ja toimivuutta sekä myös tehokkuutta ilmentävä tekijä. Tehokkaan, 
ja onnistuneenkin, johtamisen kannalta keskeistä on muun muassa se, miten 
tietotarpeet tunnistetaan, tietoa hankitaan, jalostetaan ja jaetaan sekä miten 
tietoa luetaan, opitaan, varastoidaan ja hyödynnetään. Lopulta kyse on siitä, 
miten tieto vaikuttaa itse toimintaan ja sen hyvyyteen. (Mm. Choo 2006; 
Syväjärvi & Stenvall 2010.) Parhaimmillaan tiedon hallinta tarjoaa tarvitta- 
van virikkeen, jolla johtaminen pysyy jatkuvasti aktiivisena sekä asetettuihin 
tehtäviin (esim. palvelutehtävä) ja tavoitteisiin nähden kyltymättömänä toi- 
mintana. Kenties toissijaista on, että tiedon hallinnalla tehokkaaseen johtami- 
seen tähtäävän toiminnan liikkeelle paneva voima voi kummuta vaihtelevasti 
vallitsevista tilanteista, toimijoista itsestään, yhteisön strategisista tavoitteista 
tai loppukäyttäjien tarpeista. 

Inhimillisyys ja tehokkuus organisaatioiden johtamisen lähtökohtina 
merkitsevät, että johtamisen tulee kehittyä kokonaisvaltaisesti. Tässä kirjas- 
sa selvitetään, kuinka olla inhimillinen ja tehokas johtamisessa myönteisellä 
ja adaptiivisella tavalla ilman niiden keskinäistä rasitetta. Sosiaali- ja tervey- 
denhuollon organisaatioiden työelämässä on aina toimintaa vahvistavia ja hei- 


kentäviä tekijöitä, jotka ovat kietoutuneena toisiinsa, molemmat ulottuvuudet 

kuuluvat työorganisaatioiden elämään ja ne on syytä huomioida samanaikai- 
sesti. Esimerkiksi ”myönteisten ja kielteisten? tai ”pehmeiden ja kovien” asioi- 
den käsitteleminen yhdessä on yksi tällainen rajanylityksen tapa, jota työelä- 
män tarkastelu myös johtamisen kannalta tarvitsee (vrt. Perttula & Syväjärvi 
2012). Inhimillisesti tehokas johtaminen sosiaali- ja terveydenhuollossa pyrkii 
juuri tähän, tunnistaen muun muassa muutoksen, mukautumisen, kompe- 
tenssin sekä jaetun ja vuorovaikutteisen toiminnan piirteitä. 

Crossanin ym. (1999) mukaan yksilötason toiminnassa tärkeitä ovat ko- 
kemukset, mielikuvat, kieli, kognitiiviset kartat ja keskustelu. Ryhmätasolla 
työyhteisölle ratkaisevaa on jaettu ymmärrys, vuorovaikutusta tukevat jär- 
jestelmät ja keskinäinen hyväksyntä. Organisaatiotasolla korostuvat rutiinit, 
säännöt ja toimintamallit sekä arviointijärjestelmät. Vastaavasti tehokkuuteen 
pyrkivät julkisen sosiaali- ja terveydenhuollon organisaatiot kohtaavat tiedon 
hallinnan haasteita. Tiedon hallinta tarkoittaa tässä yhteydessä tiedon, tieto- 
varantojen ja tietoon perustuvien organisatoristen toimintaprosessien ja -kult- 
tuurin sekä osaamisten hallintaa. Ulrich (2000) toteaa, että kun tieto ja osaa- 
minen heikkenevät, niin organisaation arvo vaarantuu. Vastaavasti tiedon ja 
osaamisen vahvistuminen voivat lisätä organisaation arvoa (Pfeffer & Sutton 
2006). Tiedon hallinnasta voikin muodostua merkittävä työelämän kehittä- 
misalue, kun pyritään lisäämään organisaation tai työyhteisön tehokkuutta, 
muutos- ja mukautumiskykyä, kilpailukykyä ja elinvoimaisuutta sekä ennen 
kaikkea varautumista usein yllätykselliseen tulevaisuuteen (vrt. Vartiainen 


ym. 2014). 


Inhimillisesti ja tehokkaasti johtaen — näkökulman taustaa ja sisältöä 


Inhimillinen ja tehokas eivät ole toistensa vastakohtia, vaan toisiinsa kietou- 
tuneita osatekijöitä sosiaali- ja terveysalan organisaatioiden johtamiseen. En- 
simmäinen kivijalka eli inhimillisen ja ihmisläheisen johtajuuden ulottuvuus 
kumpuaa monista, mutta erityisesti työhön, työntekijöihin, työyhteisöihin ja 
työorganisaatioihin kohdistuvista tekijöistä. Moniammatillisissa, toiminnalli- 


sesti ja kulttuurisesti haastavissa sosiaali- ja terveydenhuollon organisaatioissa 

inhimillisten tekijöiden huomiointi ja tuntemus on erityisen tärkeätä. Myös 
kehittämistyössä on tiedostettu henkilöstöstä, ihmisistä käsin lähtevän moti- 
vaation ja ideoinnin merkitys, ja toimialan organisaatioissa kannattaakin edis- 
tää työyhteisöistä lähtevää laatua, tehokkuutta ja omaehtoisuutta (DelliFraine 
ym. 2010; Hantula, Suhonen & Paasivaara 2012). Tässä kirjassa inhimillisyy- 
den näkökulma johtamisessa painottuu vuorovaikutteiseen, kokemukselli- 
seen, positiiviseen, autenttiseen, monimuotoiseen sekä työn mielekkyyteen ja 
adaptiivisuuteen perustuviin lähtökohtiin. 

Näitä inhimillisyyden lähtökohtia voidaan tarkastella toisistaan erillisinä, 
mutta toisiinsa kytkettyinä lähestymistapoina, sillä ne täydentävät toisiaan 
erityisesti sosiaali- ja terveydenhuollon organisaatioiden johtamisessa. Esimer- 
kiksi positiivisuus johtamisessa kannustaa kiinnittämään huomiota ihmisten 
vahvuuksiin ja kyvykkyyteen (mm. Luthans & Youssef 2009). Positiivinen 
johtamisote asemoituu toimijoiden mahdollisuuksiin ja potentiaalin, jolloin 
sosiaali- ja terveysjohtamisen tehtävänä on mahdollistaa hyvä organisaatioelä- 
mä ja yhteisöllisyys sekä yksilöiden että työyhteisöjen näkökulmista. Työnte- 
kijälle sosiaali- ja terveydenhuollossa on tärkeää, että hän tunnistaa työstä ja 
sosiaalisista suhteista aidosti hyviä ja mielekkäitä kokemuksia. Kyse on työnte- 
kijän näkökulmasta optimaalisesta tilanteesta, jossa hänen elämäntilanteensa 
ja työlle antamansa tavoitteet, arvot ja merkitykset toteutuvat tasapainoisesti. 

Pelkkä myönteisyys, kannustaminen ja hyvyyteen pyrkiminen johtajuu- 
dessa ei kuitenkaan riitä, sillä niiden toteuttamisen ja esimerkiksi tunteiden 
välittämisen on perustuttava aitouteen. Hektisessä työelämässä ja muutosten 
aiheuttamassa epävarmuudessa ihmiset tarkkailevat ympäristöään ja johtajan 
toimintaa herkemmin tuntosarvin, jolloin johtajalta odotetaan myös aitoutta 
ja tasapuolisuutta (Algera & Lips-Wiersma 2012; Vakkala 2012). Työelämän- 
tilanteeseen kiinnittyneet kokemuksellisuus ja autenttisuus sisältyvät vuoro- 
vaikutteiseen johtajuuteen. Aito, todellinen organisaatiotodellisuus ja työ- 
yhteisön arki sisältää myös epämiellyttäviä ja hankalia asioita, pettymyksiä ja 
ongelmatilanteiden ratkomista (Raisio 2008). Kriittinen, ja näin ollen aidosti 
vuorovaikutteinen johtajuus kykenee havaitsemaan myös tietämättömyyttä, 


välinpitämättömyyttä, epäluottamusta, heikkoa itsetuntoa, konflikteja, kyy- 

nisyyttä, epätoivoa ja osaamattomuutta niin yksilöissä kuin työyhteisössä. Tie- 
detään esimerkiksi, etteivät negatiiviset, kyyniset, ”sivistymättömät”, epäkoh- 
teliaat ja epäluottamuksen valtaamat yhteisöt juuri menesty (Avolio ym. 2010). 

Autenttisuuteen perustuva näkökulma todentaa myös johtajuuden in- 
himillisyyden puutteita ja niiden vaikutuksia. Kriittisen ja refleksiivisen ot- 
teen merkitys on suuri johtajuudelle, koska myös johtaminen on kohdattava 
puutteineen ja hyveineen. Autenttisuus perustuu vahvaan itsensä tuntemuk- 
seen, kykyyn tunnistaa ja välittää tunnetiloja, sekä tietoisuuteen sosiaalisesta 
vuorovaikutuksesta ja dynamiikasta. Keskeisenä pidetään johtajan vahvaa ja 
kehittyvää psykologista pääomaa, jolloin hän kykenee vaikuttamaan myöntei- 
sesti työntekijöiden ja työyhteisöjen toimintaan (mm. Rego, Sousa, Margues 
& Pina e Cunha 2012). Tietoisuutta ja tuntemusta itsestä pidetään autenttisen 
johtajuuden peruslähtökohtana, mahdollistaen kokemuksellisuuden kautta 
ymmärryksen työyhteisön dynamiikasta. Kuten Perttula (2012) esittää, tarkas- 
teltaessa itsensä johtamista on lähdettävä liikkeelle ihmisen ymmärtämisestä. 
Itsetuntemuksen ja reflektion kautta johtajalla on mahdollisuus ymmärtää 
johdettaviaan subjekteina (Bandura 2001), ja vasta sen jälkeen voidaan poh- 
tia heidän johtamistaan. Autenttinen johtaja tuntee itsensä, mukaan lukien 
monitulkintaisuutensa, epäjohdonmukaisuutensa sekä itsetuntemuksensa ra- 
joitteet (Diddams & Chang 2012). Johtajuus on näin ollen luonteeltaan adap- 
tiivista, jatkuvasti muuttuvaa, päivittyvää ja kaikkinensa epätäydellistä. Au- 
tenttisuus ja vuorovaikutteisuus luovat kuvaa inhimillisestä, mutta jämäkästä 
ja arvoihin nojaavasta sosiaali- ja terveysjohtamisesta, herättäen luottamusta ja 
luoden avointa, arvostavaa ilmapiiriä. 

Inhimillisesti tehokkaan johtamisen toinen kivijalka eli tehokkuuden 
ulottuvuus perustuu sosiaali- ja terveysalan organisaatioiden johtamisessa 
tiedolle ja sen hallinnalle. Tietoa hyödynnetään ja hukataan erilaisissa orga- 
nisatorisissa yhteyksissä usein juuri toiminnallisista syistä. Tieto voidaankin 
nähdä julkisen sosiaali- ja terveydenhuollon toimintaympäristössä yhtenä 
keskeisenä menestymistä edistävänä tai heikentävänä tekijänä. Sosiaali- ja 
terveydenhuollon organisaatiot edustavat monella eri mittarilla tarkasteltuna 


merkittää tietoperustaista työelämäkokonaisuutta, joihin liittyy varsin useita 

velvoitteita (esim. Mazur & Chen 2009). Tässä kirjassa tehokkuuteen pyrkivät 
sosiaali- ja terveydenhuollon organisaatiot johtajineen kohtaavat monialaisuu- 
den ja -muotoisuuden risteyksissä tiedon hallinnan, tiedon hukkaantumisen ja 
hyödyntämisen, tietokulttuurin, toimintaympäristön, kompetenssin, palvelui- 
den ja verkostojen edellyttämiä haasteita. 

Tehokkuudessa kyse on yksinkertaisesti siitä, mitkä sosiaali- ja terveyden- 
huollon organisaatioiden johtamisessa ovat tyypillisiä tapoja käsitellä toimi- 
joiden omaa ja heidän välistä tietopääomaa silloin, kun tietoa tunnistetaan, 
hankitaan, jalostetaan, jaetaan, varastoidaan ja hyödynnetään. Organisaatiois- 
sa ongelmana — ja tehokkaan johtamisen haasteena — on usein entropia, jolloin 
esillä on paljon tietoa ja toiminnan energiaa yhteisön tuottamana, mutta tätä 
pääomaa ei kyetä hyödyntämään (mm. Pietiläinen 2010; Anand ym. 2012). 
Sosiaali- ja terveydenhuollon työelämässä tietopääoma voi tyypillisesti muo- 
dostua substanssin tai toimialan informaatiopääomasta, asiakaspääomasta ja 
rakenteellisesta pääomasta, joiden perusteella rakentuvaan osaamispääomaan 
kuuluvat tietoresurssit, sosiaalinen ja inhimillinen pääoma sekä lopulta toimi- 
jan ”tiedollinen” infrastruktuuri (Koenig 1998). 

Lähtökohtaisesti kehittynyt ja onnistunut tiedon hallinta voi parantaa 
organisaation päätöksentekoa ja kasvattaa kykyä toiminnan koordinointiin. 
Tiedon ja sen käsittelyn kykyä tarvitaan, kun pyritään sopeutumaan alati 
muuttuvaan sosiaali- ja terveydenhuollon toimintaympäristöön tai kehitty- 
viin toimintatapoihin. Tieto on sosiaali- ja terveydenhuollon tuottamisessa 
yllättävänkin keskeisessä roolissa, jolloin epäonnistumiset tai onnistumiset 
tiedon kanssa ovat monella tapaa merkityksellisiä. Esimerkiksi Rytilän (2011) 
mukaan terveydenhuollon palveluprosessien suorittaminen edellyttää monen- 
laisen operatiivisen tiedon olemassaoloa ja välitystä eri toimijoiden kesken. 
Operatiivinen tieto on hyvin dynaamista, muuttuen palveluprosessien edetes- 
sä. Operatiivisen tiedon lisäksi organisaatioiden, työyhteisöjen tai yksittäisten 
asiantuntijoiden on hankittava ja käsiteltävä myös strategisemman tason tie- 
toa. Tämä voi olla luonteeltaan esimerkiksi ”hiljaista” ja välittyä tuottavasti tai 


ei-tuottavasti organisatorisessa vuorovaikutuksessa. 

Tehokkuuden ulottuvuudessa on keskeistä huomata, kuinka tiedon orga- 
nisaatioksi voidaan määritellä sellainen yhteisö, joka yhdistää toiminnassaan 
ymmärryksen tai merkityksen, tiedon luomisen, päätöksenteon ja tiedon käy- 
tön. Sosiaali- ja terveydenhuollossa voidaankin nähdä, että tieto- ja osaamis- 
intensiivinen toiminta perustuvat usein edellä mainittuihin tekijöihin sekä 
niiden hallintaan ja suhteisiin. Sosiaali- ja terveydenhuollossa toimivan orga- 
nisaation on johtajineen kyettävä sopeutumaan ympäristönsä muutoksiin ja 
sitoutumaan uuden tiedon käsittelyyn ja jatkuvaan oppimiseen. Tietämyksen 
ja asiantuntijuuden korostuessa erilaiseen tietopääomaan perustuva yhtei- 
sö kykenee hyödyntämään paitsi täsmällistä ja jaettua, niin myös kokemus- 
perustaista tietoa. Esimerkiksi yksittäisille toimijoille on tärkeätä osata jakaa, 
vaihtaa ja uudelleen muodostaa tietoa, jolloin tehokkaan johtamisen yhteydes- 
sä esille nousee tarve tiedon suhteille, siirrolle ja käytölle toimijoiden välillä. 
Parhaimmillaan tiedon keskeiset muodot ja tietopääoma ovat yhteisön kil- 
pailuvaltti, johon sosiaali- ja terveydenhuollon asiantuntijat tai organisaatiot 
osallistuvat. Inhimillisesti tehokkaan johtamisen osalta on keskeistä tunnis- 
taa, että toiminnalle ja toimijoille merkityksellistä tietopääomaa voidaan joh- 
tamisen kautta joko hyödyntää tai hukata. Tehokkuus ulottuvuutena korostaa 
sitä, että tiedon hyödyntämiselle ja hukkaamiselle keskeiset periaatteet ovat 
lähes kääntäen verrannollisia (mm. Davenport & Prusak 2000). 

Mitä sitten ovat tehokkuuden ulottuvuudessa tiedon hyödyntämisen ja 
hukkaamisen keskeiset kriteerit monen toimijan sosiaali- ja terveydenhuollon 
organisaatiossa? Kriteereitä on tietysti useita, mutta tässä kirjassa korostuvat 
tietoperustaisuuden ja -kulttuurin kysymykset, kompleksisuus ja toiminta- 
ympäristö, palvelut ja kompetenssit sekä yhteistyö ja verkostot. Henkilöstö- tai 
organisaatiotoimintalähtöiset tutkimukset ovatkin korostaneet asiantuntija- 
organisaatioiden parissa kehittyneempää tiedon hallintaa ja perusteltavuutta 
(mm. Choo 2006; Lehtopuu ym. 2012). Esimerkiksi Choon (2006) mielestä 
tiedon perusteltavuuteen liittyvät jaettavuus, sopimuksenvaraisuus ja mer- 
kityksellistäminen. Davenport ja Prusak (2000) lisäävät tiedon perustelta- 
vuuteen vielä kokemuksia ja oivalluksia sisältävän merkityksellisyyden, joka 


vaikuttaa tehtäviin havaintoihin ja arviointiin. Sosiaali- ja terveydenhuollon 

organisaatiossa usein tieto on pohjimmiltaan yhteisöllistä, se syntyy yksilöi- 
den ja laajempien yhteisöjen välisissä vuorovaikutuksissa. 

Tortoriellon ym. (2012) mukaan kyky käsitellä ja välittää tietoa tehokkaasti 
organisaatioiden välillä sekä toisaalta kyky yksilönä toimia vuorovaikutteisesti 
ja rajoja avaavana (engl. boundary spanner) toimijana, on kriittistä menestymi- 
sen ja tavoitteiden saavuttamisen kannalta. Kyse on konkreettisesti tietokuilu- 
jen umpeen kuromisesta ja tiedon rajojen purkamisesta. Tätä toimintaa pide- 
tään tietoperustaiselle johtajuudelle tärkeänä (Ernst & Chrobot-Mason 2010). 
Esimerkiksi tietovirtojen kanssa toimijoiden tulee ymmärtää organisaation 
identiteettiä ja tehdä tulkintaa toimintaympäristöstä, jolloin korostuvat muun 
muassa strategia, sisäiset standardit sosiaali- ja terveydenhuollon toiminnassa, 
tiedonhallinta, rajapintaelementit (boundary elements), ihmisten vuorovaiku- 
tus ja kokemukset sekä tieto- ja kommunikaatiojärjestelmät. Siten inhimil- 
lisesti tehokas johtaminen on lopulta aktiivista toimintaa. Inhimillisyys ja 
tehokkuus eivät synny toisistaan riippumatta. Erillisinä elementtinä ne eivät 
johda toivottuihin vaikutuksiin sosiaali- ja terveysalan organisaatioiden johta- 
misessa. Kohtaamalla inhimillisesti tehokkaan johtamisen toimintakenttää, 
on mahdollista tehdä kokonaisvaltaisia ratkaisuja sosiaali- ja terveydenhuollon 
organisaatioiden johtamisessa ja välttää toimintakykyä heikentävää osaopti- 
mointia. Tämän kirjan lähestymistavan ideana on toiminnan inhimillistämi- 
nen ja tehostaminen samanaikaisesti, toisiaan täydentävinä ulottuvuuksina. 
Sosiaali- ja terveydenhuollon organisaatioiden johtajat ovat nyt ja tulevaisuu- 
dessa keskeisiä toimijoita inhimillisen ja tehokkaan työelämän sekä lopulta 


laadukkaan ja vaikuttavan palvelutuotannon luomisessa. 


Kirjan rakenteesta 


Tämä kirja rakentuu tematiikkaa alustavasta johdantoluvusta, kahdesta pää- 
osasta ja summaavasta päätösluvusta. Kirjan pääosista ensimmäinen keskittyy 
enemmän inhimillisyyden ja toinen tehokkuuden lähtökohtaan. Kuten todet- 
tua, kirjassa ei aseteta inhimillistä ja tehokasta johtamispainotusta vastakkain, 


vaan pyritään antamaan myönteisiä näkökulmia ja sisältöjä organisaatioiden 

tarkoituksenmukaiseen ja tuottavaan toimintaan sekä niiden johtamiseen. 
Kirjan kahtiajakoa voidaan pitää jossain määrin tuottamuksellisena, sillä 
kaikki kirjan luvut sisältävät sekä inhimilliseen että tehokkuuteen kohdistu- 
via näkökulmia. Huolimatta näkökulmien limittäisyydestä olemme halun- 
neet kahtiajaolla osoittaa, mihin lukujen sisällöllinen painopiste kohdistuu. 
Samalla jaottelun tarkoituksena on helpottaa lukemisorientaation muodosta- 
mista kirjan sisältöihin. 

Kirjan molemmissa pääosissa on neljä lukua, jotka ovat käyneet läpi perin- 
teisen tieteellisen vertaisarvioinnin. Jokainen luku päättyy keskeisiin viestei- 
hin tai niin sanottuihin ”nostoihin”, jotka lukujen kirjoittajien mukaan tulisi 
huomioida sosiaali- ja terveysalan organisaatioissa sekä erityisesti johtamisessa. 

Kirjan ensimmäisessä luvussa Ville Pietiläinen, Antti Syväjärvi ja Ilkka 
Salmi käsittelevät vuorovaikutuksellisuuden kautta muuttuvia ja uudistuvia, 
toimialan henkilöstöä koskevia tilanteita. Vuorovaikutuksen johtamista poh- 
ditaan diskursiivisen johtamisen näkökulmasta. 

Kirjan toisessa luvussa Anne Koskiniemi avaa sosiaali- ja terveysjohtamista 
autenttisuuden ja kokemuksellisuuden näkökulmista. Kahdella pääasiallisella 
näkökulmallaan luvussa inhimillisyys avautuu yksilön ja työyhteisön sosiaa- 
lisena todellisuutena, joka johtamisessa tulisi ottaa aiempaa selvemmin huo- 
mioon. 

Kolmannessa luvussa Hanna Tiirinki, Marjo Suhonen, Nina Lunkka ja 
Leena Turkki keskittyvät sosiaali- ja terveysalan monimuotoisuuteen eli diver- 
siteettiin johtamisen haasteena. Moniammatillisuus ja diversiteetin tasot ku- 
vataan erilaisten merkitysten kautta, kuitenkin painottuen terveysalan johta- 
miseen. 

Kirjan ensimmäisen pääosan viimeinen eli neljäs luku on tulevaisuusorien- 
toitunut, jossa Ilpo Laitinen käsittelee työn mielekkyyden ja mahdollisuuk- 
sien yhteyksiä sosiaali- ja terveyspalvelujen johtamiseen. Luku asemoituu työn 
mielekkyyteen ja kompleksisuuteen terveyspalvelujen adaptiivisen johtamisen 
kautta. 

Kirjan toisen pääosan aluksi, viidennessä luvussa kirjoittavat Hanna Vak- 


kala ja Miia Palo. Luku keskittyy tietoperustaisuuden ja tietokulttuurin kysy- 

myksiin sosiaali- ja terveydenhuollon organisaatioissa. Erityisesti tarkastelussa 
ovat tiedon kriittiset ominaisuudet ja tiedon jakaminen sekä toisaalta tieto- 
kulttuurin rakentuminen ja yhteys johtamiseen. 

Kuudennessa luvussa Pirkko Vartiainen, Harri Raisio ja Niklas Lundström 
käsittelevät varsin ajankohtaista ja tulevaisuusorientoitunutta kompleksisuu- 
den teemaa. Kompleksisuus koettelee ja mahdollistaa eri tavoin sosiaali- ja ter- 
veysjohtamista, johon kirjoittavat tuovat alan organisaatiota käsitteellistäviä ja 
koskettavia näkökulmia. 

Kirjan seitsemäs luku liittyy Marjo Räsäsen, Jari Stenvallin ja Katja Heik- 
kisen toimesta kompetenssiin sekä palveluihin ja palveluiden kehittämiseen 
osana sosiaali- ja terveysjohtamista. Esimerkkinä tekijät käyttävät hoitotyön 
kliinistä asiantuntijuutta, jonka mukaisesti kompetenssit palveluiden kehittä- 
misessä avaavat laajemminkin toimialan asiantuntijuutta. 

Kirjan viimeinen kahdeksas luku on Vuokko Niirasen kirjoittama. Luvus- 
saan kirjoittaja selvittää uudistuvia verkostoja ja yhteistyörakenteita, joita so- 
siaali- ja terveysjohtamisessa kohdataan yhä enenevissä määrin. Luku osoittaa 
johtajan työn moninaisuutta ja -ulotteisuutta muun muassa hybridiorganisaa- 
tioiden näkökulmasta. 

Täten käsillä oleva kirja avaa uudella tavalla ja tulevaisuusorientoituneesti 
johtamistodellisuutta, jota uudistuvassa sosiaali- ja terveydenhuollon organi- 
saatioissa ja toimintaympäristöissä kohdataan. Sosiaali- ja terveysjohtaminen 
kehkeytyy ihmisen ymmärtämisestä, organisaatioelämän kokemuksista, arki- 
sista tilanteista ja tapahtumista sekä tavoista mieltää henkilöstö työelämässä. 
Johtamistyölle tämä kirja antaa laaja-alaista ymmärrystä, rohkeutta ja väli- 
neitä kohdata ihmisiä sosiaali- ja terveydenhuollon työelämässä. Lisäksi kirja 
avaa tietokulttuuria ja tietoperustaisuutta, monimuotoisuutta, kompetensseja 
ja palveluita sekä lopulta verkostomaisen yhteistoiminnan tarvetta sosiaali- ja 
terveydenhuollon johtamisympäristössä. 

Kirjan luvuissa käytetyissä käsitteissä hyödynnetään osittain samaa lähde- 
materiaalia ja teoreettista perustaa. Tämä on luonnollista, sillä ajankohtaisessa 
johtamistutkimuksessa painopiste ei enää ole ollut johtamisteorioiden ja eri- 


laisten ismien erottelussa, vaan teorioita integroivissa näkökulmissa. Esimer- 

kiksi muutoksen tai kompleksisuuden johtamisen ulottuvuudet sisältyvät jol- 
lain tavalla useisiin viime vuosina korostuneisiin johtamisteorioihin. Kirjassa 
käytettyjen käsitteiden moniulotteisuudesta ja limittäisyydestä johtuen emme 
tarkastele niiden välisiä suhteita erillisellä kuviolla. Käsitteellinen moninai- 
suus lisää tämän kirjan lukemiskokemuksen haastavuutta, mutta kuvaa samal- 
la kattavasti niitä keskusteluja, joita sosiaali- ja terveysjohtamisesta käydään. 
Tämän kirjan jokainen luku avaa osaltaan näitä keskusteluja. Sisällöllisistä yh- 
tymäkohdista huolimatta lukujen painopisteet tarkasteltaviin keskusteluihin 
on asetettu eri tavoin, joten uskomme jokaisen luvun tuovan lukijalle uutta 
ajateltavaa. 

Kirjan lukujen 1, 2 ja 5 esimerkit perustuvat suoraan Inhimillisesti teho- 
kas johtaminen -tutkimushankkeeseen, luvut 3, 4, 6, 7 ja 8 perustuvat muihin 
tutkimusmateriaaleihin ja ajankohtaiseen keskusteluun sosiaali- ja terveysjoh- 
tamisesta. 

Kirja on suunnattu sosiaali- ja terveysalan strategiselle johdolle, lähijohta- 
jille ja kehittäjille, mutta myös akateemisille toimijoille ja oppikirjaksi. Moni- 
naisen kohderyhmän tavoittamiseksi kirjan lukujen painotuksissa on jonkin 
verran eroja. Joissakin luvuissa on enemmän tutkimusaineistoon perustuvia 
näytteitä, joissakin luvuissa tarkastelu on yleisempää. Eroista huolimatta jo- 
kainen luku perustuu alan ajankohtaiseen tutkimukseen ja sisältää sosiaali- ja 
terveysjohtamisen käytäntöön liittyviä kehittämisnäkökulmia. Kirjaa voi lu- 
kea joko kokonaisena oppikirjana tai yksittäisinä temaattisina lukuina. 

Kirjan taustalla on kolme vuotta kestänyt akateeminen tutkimushanke, 
jota ovat rahoittaneet Työsuojelurahasto ja sairaanhoitopiirit. Kirjoittajat 
edustavat sosiaali- ja terveyshallinnon, organisaatioiden ja johtamisen tutkijoi- 
ta, jotka joko suoraan tai tutkimusyhteistyön kautta linkittyvät Lapin yliopis- 
toon, Tampereen yliopistoon, Vaasan yliopistoon ja Itä-Suomen yliopistoon. 
Kirjoittajien tarkemmat yhteydet on esitetty kunkin luvun lähdeluettelon 
päätteeksi. 

Johdanto 


Sosiaali- ja terveysalan organisaatiot ovat palveluyhteisöjä, joiden päivittäi- 
sessä toiminnassa korostuvat inhimilliset tilanteet ja niihin liittyvät haasteet. 
Vuorovaikutuksen avulla luodaan tilanteita koskevia yhteisiä merkityksiä, 
kuten tuotetaan ratkaisuja haasteisiin, sovitaan työnjakoa, päätetään menette- 
lytavoista sekä vaihdetaan ja jaetaan tietoa. Arjen toiminnassa jokainen yhtei- 
sön jäsen vaikuttaa yhteisten merkitysten muodostamiseen. Erityisesti johta- 
jalta edellytetään sekä omien vuorovaikutustaitojen syvällistä tuntemusta että 
vuorovaikutteisen ilmapiirin ja kulttuurin rakentamista. Haastavien vuoro- 
vaikutustilanteiden dynamiikka ja johtamiskompetenssit ovatkin korostuneet 
viimeaikaisessa ammatti- ja tutkimuskirjallisuudessa (esim. Jian & Dalisay 
2015; Kinsley-Westerman 2015; Mikkelson et al. 2015). 

Kasvaneeseen kiinnostukseen on vaikuttanut organisatoristen muutosten 
nopeutuminen, yllätyksellisyys ja epämääräisyys (Laitinen & Stenvall 2012). 
Haastavat sosiaaliset tilanteet, kuten työyhteisön rakenteelliset uudistukset, 
yt-menettelyt tai erilaiset tiimi- ja sovittelukäytännöt on nähty yhä enemmän 
ilkeiden ongelmien näkökulmasta (wicked problems), joiden hallitsemiseen 
tarvitaan erityisiä johtamiskompetensseja (Pietiläinen 2010). Sosiaali- ja ter- 


veydenhuollon kaltaisissa palvelualan organisaatioissa vuorovaikutuksen joh- 

tamista voidaan pitää erityisen tärkeänä. Työyhteisöjen tulisi samanaikaisesti 
olla sekä inhimillisesti miellyttäviä työympäristöjä että tuottaa tehokkaasti 
asiakkaan kannalta laadukasta palvelua (Lehtopuu, Perttula & Syväjärvi 2012). 

Vuorovaikutukseen asemoituvaa johtamista voidaan lähestyä kahdes- 
ta jännitteisestä, usein vastakkaisina pidetyistä näkökulmista (vrt. Edwards 
1997). Deskriptiivinen ja kognitiivista yksilöpsykologiaa painottava näkökul- 
ma juontaa juurensa 1900-luvun alun Eurooppaan. Näkökulmassa sosiaalis- 
ta toimintaa on lähestytty psyykkisen prosessoinnin ulottuvuudesta, jonka 
on uskottu heijastavan yksilön toimintaa vuorovaikutustilanteissa. Tämä on 
puolestaan johtanut erilaisten persoonallisuustyyppien ja profiilien korosta- 
miseen vuorovaikutuksen johtamisessa. Kognitiivisesta näkökulmasta persoo- 
nallisuus on ilmennyt melko pysyvänä ominaisuutena, jonakin, jota voidaan 
oppia hallitsemaan ja sopeuttamaan muuttuvissa vuorovaikutustilanteissa. 
Relativistinen ja diskursiivista prosessia painottava lähestymistapa syntyi myös 
1900-luvun taitteessa, jolloin eurooppalaiseen perinteeseen haettiin etäisyyttä 
Pohjois-A merikasta. Relativistisessa näkökulmassa ei enää luotettu ihmisten 
pysyvään ”persoonallisuuteen”. Johtamisen katsetta ei siten myöskään koh- 
distettu yksilöiden psyykkiseen prosessointiin, vaan siihen, miten sosiaali- 
nen vuorovaikutustodellisuus — ja tässä todellisuudessa tarkasteltavat ilmiöt 
— rakentuvat. Diskursiivisesta näkökulmasta vuorovaikutus nähdään dynaa- 
misena toimintana, jossa tarkasteltavaa ilmiötä koskevia merkityksiä hahmo- 
tellaan, koetellaan, ja ennen kaikkea — luodaan vaihtuvissa sosiaalisissa ase- 
telmissa. Tässä kirjan luvussa tarkastelemme, millaisia johtamisen haasteita 
ja ratkaisuja jälkimmäinen eli diskursiivinen näkökulma asettaa muuttuville 
sekä inhimillisyyttä painottaville vuorovaikutustilanteille julkisessa sosiaali- 
ja terveydenhuollossa. 

Tutkimuskirjallisuudessa diskursiivista näkökulmaa on hyödynnetty useil- 
la erilaisilla analyyttisilla tavoilla (Wetherell et al. 2001). Tässä luvussa keski- 
tymme kahteen pääperinteeseen, diskursiiviseen psykologiaan ja kriittiseen 
diskurssianalyysiin, jotka ovat mielestämme keskeisimpiä sosiaali- ja terveys- 
alan vuorovaikutuksellisen johtamisen kannalta. Diskursiivinen psykologia 


painottaa vuorovaikutuksen eri osapuolten välistä dynamiikkaa, niin sanot- 

tua mikro-sosiologiaa (Edwards & Potter 1992). Jotta sosiaalista dynamiikkaa 
voitaisiin ymmärtää prosessina, diskursiivisessa psykologiassa on keskitytty 
vuorovaikutustilanteiden yksityiskohtaiseen ja kerroksittaiseen analysointiin. 
Näkökulman ansiona voidaankin pitää erityisesti sitä, että se antaa kohden- 
nettua tietoa vuorovaikutuksen eri osapuolten muuttuvista rooleista ja orien- 
taatioista sekä vuorovaikutuksen sosiaalisista vaikutuksista eri osapuolille. 

Yksityiskohtaisuutta voidaan pitää myös heikkoutena. Diskursiivista psy- 
kologiaa on syytetty siitä, että se keskittyy liikaa yksittäisiin vuorovaikutus- 
tilanteisiin — perustelematta johdonmukaisesti niiden laajempaa merkitystä 
(Wetherell 1998). Sosiaali- ja terveysalan johtamisen kannalta yksittäisten 
vuorovaikutustilanteiden ymmärrys ei välttämättä riitä, vaikka sitä voidaan- 
kin pitää tärkeänä, vaan johtajan on myös kyettävä tarkastelemaan vuorovai- 
kutuksen merkitystä laajasti oman yksikkönsä ja organisaationsa näkökul- 
masta. Vuorovaikutuksen rakenteiden ja resurssien merkitystä tarkastellaan 
kriittisessä diskurssianalyysissa (CDA) tai niin kutsutussa Foucault laisessa 
kriittisessä diskurssinäkökulmassa (Willig 2008). Tässä perinteessä vuorovai- 
kutustilanteissa käytettävä kieli on nähty resurssina, jolla rakennetaan orga- 
nisatorisia toimintakäytäntöjä ja jonka perusteella näitä käytäntöjä voidaan 
tunnistaa. Vuorovaikutuksen eri osapuolten mahdollisuudet vaikuttaa kielel- 
liseen resurssiin puolestaan vaihtelevat, jolloin vuorovaikutus ilmentää erityi- 
sesti organisatorista valtaa ja toimijoiden erilaisia sosiaalisia asemia. 

Tässä luvussa yhdistämme kahden diskursiivisen perinteen vahvuuksia, 
jonka vuoksi kutsumme esittämäämme lähestymistapaa integroivaksi näkö- 
kulmaksi diskursiiviseen johtamiseen. Pidämme integroivaa näkökulmaa olen- 
naisena, jotta vuorovaikutuksen merkitys sekä tilannejohtamiselle että organi- 
satoristen käytäntöjen muodostamiselle voidaan ottaa huomioon. Johtamisen 
näkökulmasta 2010-luvun julkinen sosiaali- ja terveydenhuollon organisaatio 
voidaan nähdä muuttuvana, tieto- ja osaamisintensiivisenä sekä kompleksise- 
na toimintaympäristönä (esim. Aubry ym. 2014; Mariani & Cavenago 2013; 
Syväjärvi ym. 2012). Tällaisessa ympäristössä inhimillisen vuorovaikutuksen 
dynamiikka näyttäytyy kerroksittain avautuvana epälineaarisena prosessina, 


mikä asettaa haasteita erityisesti ratkaisukeskeisyyttä painottavalle johta- 

miselle (Pietiläinen & Salmi 2017, painossa). Haasteet voidaan nähdä myös 
mahdollisuutena kehittää omaa johtajaidentiteettiä. Käytännön toiminnassa 
kohdatut vuorovaikutustilanteet antavat mahdollisuuden vahvistaa sekä ym- 
märrystä haastavien tilanteiden moninaisuudesta että omista johtamiskompe- 
tensseista suhteessa näihin tilanteisiin. Diskursiivinen johtamisen integroiva 
näkökulma tuottaa tietoa vuorovaikutustilanteiden kerroksellisuudesta ja 
avaa uusia tulokulmia myös sosiaali- ja terveysalan johtamisen kehittämiseen. 

Tämä luku rakentuu kahden pääteeman ympärille. Luvun ensimmäises- 
sä, yleisessä osiossa luomme perustaa diskursiivisen johtamisen integroivalle 
näkökulmalle vertailemalla deskriptiivisen ja relativistisen perinteen lähtö- 
kohtia vuorovaikutuksen tarkasteluun. Havainnollistamme kahden esimer- 
kin avulla, millaisena muuttuvien vuorovaikutustilanteiden johtamistodelli- 
suus näyttäytyy näiden kahden perinteen näkökulmasta. 

Luvun toisessa osiossa täsmennämme tarkastelumme edellistä yksityis- 
kohtaisemmin diskursiivisen johtamisen integroivan näkökulman keskeisiin 
oletuksiin ja merkitykseen johtamistyön käytännön kannalta. Oletusten ku- 
vauksen yhteydessä esittelemme samalla diskursiivisen johtamisen integroivan 
näkökulman keskeiset käsitteet, jotka ovat vuorovaikutuksen eri osapuolten 
antamien a) merkitysten vaihtelu, b) retoriset strategiat, c) positiot ja yksilöl- 
liset vaikutukset sekä d) yhteys organisatorisiin toimintakäytäntöihin ja val- 
taan. Kaikki edellä kuvatut käsitteet pitävät sisällään kohdennettuja oletuksia 
vuorovaikutuksen johtamisen luonteesta ja tavoitteista. Kolme ensimmäistä 
käsitettä painottuvat selkeästi diskursiivisessa psykologiassa, kun taas nel- 
jättä käsitettä voidaan pitää tunnusomaisena kriittiselle diskurssianalyysille. 
Oletusten perustelun jälkeen havainnollistamme esimerkin avulla, mitä ole- 
tukset tarkoittavat käytännössä eli mihin johtamisen katseen tulisi kohdistua 
muuttuvissa vuorovaikutustilanteissa. Toisen osion lopuksi pohdimme luotet- 
tavuutta eli sitä, millä tavalla johtaja voi varmistua, että hän kiinnittää huo- 
mionsa olennaisiin asioihin työyhteisön sosiaalisessa todellisuudessa. 

Luvussa käytettävät esimerkit on koostettu neljästä vuonna 2015 toteute- 
tusta fokusryhmäkeskustelusta. Näissä yhden sairaanhoitopiirin ylin johto ja 


lähiesimiehet ovat keskustelleet positiivisen johtamisen merkityksestä omassa 

toimintayksikössään ja organisaatiossaan. Fokusryhmäkeskustelut ovat osa 
Inhimillisesti tehokas johtaminen -tutkimushanketta. Hankkeen on toteut- 
tanut Lapin yliopisto ja sitä ovat rahoittaneet Työsuojelurahasto sekä Lapin 
ja Oulun sairaanhoitopiirit. Fokusryhmäkeskustelujen teeman ovat valinneet 
tutkimushankkeen osallistujat oman työnsä kannalta merkittävistä johtamis- 
kysymyksistä. Fokusryhmäkeskusteluihin osallistuneet henkilöt (yhteensä 51 
henkilöä, 12—14 henkilöä per ryhmä) ovat edustaneet kaikkia johtamisen ta- 
soja, professioita ja yksiköitä (potilashotellia ja sosiaalipalveluita lukuun otta- 
matta) Lapin sairaanhoitopiirissa. 

Lukuun valitut esimerkit eivat ole vain satunnaisia katkelmia esimiesten 
puheesta. Ne ovat esimerkkejä, jotka kiteyttävät olennaisia merkityksiä ja 
niiden perusteluja julkisen terveydenhuollon vuorovaikutuksen johtamisto- 
dellisuudesta. Samalla esimerkit havainnollistavat diskursiivisen johtamisen 
integroivan näkökulman tapaa lähestyä ja käsitellä tätä todellisuutta. Fokus- 
ryhmäkeskustelujen asetelma, aineistonkeruu ja analysointi on kuvattu tätä 
lukua tarkemmin Inhimillisesti tehokas johtaminen -tutkimushankkeessa. 

Luvun päättävässä osiossa pohdimme diskursiivisen johtamisen integroi- 
vaa näkökulmaa ja sen merkitystä vuorovaikutuksen johtamisen käytäntöjen 
ja käsitteellisen perustan muodostamiselle. Luvun loppuun kootut ydinkoh- 
dat julkisen sosiaali- ja terveydenhuollon johtajille tiivistävät luvun merki- 
tyksen käytäntöön, jossa korostuvat vuorovaikutusosaaminen ja -tilanteet in- 
himillisenä johtamistyönä. Tavoitteenamme on vastata kysymykseen, millä 
tavalla integroiva näkökulma diskursiiviseen johtamiseen haastaa ja auttaa ym- 
märtämään sosiaali- ja terveydenhuollon muuttuvia vuorovaikutustilanteita. 
Esimerkkimme koskevat julkista terveydenhuoltoa, mutta luvussa kuvattu 
näkökulma vuorovaikutuksen johtamiseen on yhtä lailla sovellettavissa myös 
sosiaalialan organisaatioihin. Olemme kirjoittaneet tekstin akateemisen oppi- 
kirjan osaksi, jolloin luvulla on tarvittavaa käsitteellistä painoarvoa. Sosiaali- 
ja terveysalan johtajan kannalta luku ei sen vuoksi ole välttämättä yhtä helposti 
lähestyttävä kuin vaikkapa alan konsulttikirjallisuus. Luku vaatii asettumista 
asian äärelle ja hetkellistä irrottautumista arjen johtamistyöstä. Luku ei anna 


suoria vastauksia käytännön johtamiskysymyksiin, mutta se tarjoaa johtajalle 

käsitteellisen ja toiminnallisen työkalupakin haastavien vuorovaikutustilan- 


teiden lähestymiseen ja ymmärtämiseen. 


Diskursiivisen näkökulman perusta 
vuorovaikutuksen johtamiselle 


Kognitiivisuutta korostavaa deskriptiivistä näkökulmaa voidaan pitää hallit- 
sevana lähestymistapana länsimaisessa vuorovaikutusta käsittelevässä johta- 
miskirjallisuudessa. Kognitiivinen näkökulma on keskittynyt siihen, millaisia 
tulkintoja ihmiset tekevät vuorovaikutustilanteiden ärsykkeistä ja millaisia 
vaikutuksia näillä tulkinnoilla on heidän ajatteluunsa, tuntemuksiinsa ja pyr- 
kimyksiinsä (vrt. Syväjärvi & Stenvall 2003). Kognitiivinen näkökulma tuot- 
taa tarpeellista perustaa ymmärtää esimerkiksi sosiaali- ja terveysalan henki- 
löstön tiedon, osaamisen ja inhimillisen käyttäytymisen merkitystä. Lisäksi 
ihmisten aiempien tulkintojen — niin sanottujen skeemojen — oletetaan vai- 
kuttavan vahvasti heidän sosiaaliseen toimintaansa (Edward 1997). Kogni- 
tiivisesta näkökulmasta vuorovaikutustodellisuus nähdään siten sosiaalisen 
tilanteen sekä yksilöpsykologisen prosessoinnin ja historian välisenä suhteena. 
Johtamisen kannalta huomio suuntautuu siihen, millä tavalla ihmisten psyyk- 
kistä prosessointia — ajattelua, tuntemuksia ja johtopäätöksiä kuvaavilla ter- 
meillä — voidaan kehittää suotuisasti. Ennen kaikkea tarkastelu on rationaalis- 
ta ja tavoitteellista. Oletuksena on, että ihminen pystyy tietoista toimintaansa 
kehittämällä hallitsemaan psyykkistä prosessointiaan muuttuvissa vuorovai- 
kutustilanteissa. 

Kognitiivisessa tutkimuksessa on esitetty lukuisia lähestymistapoja siihen, 
kuinka ihmisten tietoa ja suhtautumista erilaisiin vuorovaikutustilanteisiin 
voidaan mitata ja arvioida (Potter & Hepburn 2007). Viimeaikainen tutki- 
mus on nojannut erityisesti kaksisuuntaisen prosessin teoriaan (dual process 
theory) (esim. Kahneman 2003), jonka mukaan psyykkistä prosessointia kuva- 
taan intuition (intuition) ja järkeilyn (reasoning) näkökulmista. Intuitio, joka 
liitetään assosiatiiviseen päättelyyn, on nopeaa ja automaattista, se sisältää 


tyypillisesti voimakkaita emotionaalisia ulottuvuuksia. Edelleen intuitio pe- 

rustuu vahvasti opittuihin, osittain tiedostamattomiin tapoihin, jolloin päät- 
telyn hallitseminen ja muuttaminen on hyvin vaikeata. Järkeily on puolestaan 
huomattavasti intuitiota hitaampaa ja vaihtelevampaa, jolloin sitä voidaan 
selkeästi myös ohjata tietoisilla päätöksillä. Kognitiivisessa näkökulmassa yk- 
silöiden välillä oletetaan olevan eroja siinä, millä tavalla he käyttävät psyykki- 
sen prosessoinnin kahta ulottuvuutta sosiaalisissa tilanteissa. Yksilöllisiä eroja 
voidaan selittää sekä ihmisten erilaisella sosiaalisella kokemushistorialla että 
persoonallisilla ominaisuuksilla. Erot aktivoituvat vuorovaikutustilanteissa 
ajatuksina, tuntemuksina ja johtopäätöksinä siitä, miten tilanteeseen tulisi 
suhtautua. 

Päättelyn kannalta merkittävänä voidaan pitää tarkasteltavan ilmiön laa- 
juuden ja sen osatekijöiden tunnistamista. Jatkuvasti muuttuvassa toimin- 
taympäristössä, kuten sairaalaorganisaatiossa, tämä luo haasteita, sillä ilmiöi- 
den “avaaminen” vaatii johtajalta aikaa ja resursseja. Usein ihmiset päätyvät 
tiedostamattaankin nopeisiin päätelmiin ja ratkaisuihin erilaisissa vuorovai- 
kutustilanteissa. Monikerroksellisen sosiaalisen tilanteen avaaminen vaatii 
kuitenkin hidasta ajattelua nopean sijaan. Esimerkiksi ihmisten ilmeiden tai 
sanomisten automaattinen tulkinta aikaisempien kokemusten pohjalta edus- 
taa nopeaa ajattelua. Nopeat ja automaattiset johtopäätökset helpottavat toi- 
mintaa sosiaalisissa tilanteissa, mutta samalla ajattelu altistuu virhetulkinnoil- 
le. On selvää, että kaikki vuorovaikutustilanteen arviointiin liittyvät virheet 
eivät ole vältettävissä, mutta hidas ajattelu vähentää virheellisiä tulkintoja ja 
mahdollistaa perustellun päätöksenteon. 

Hidas ajattelu on tietoista tilanteen kohdennettua arviointia ja pohdintaa 
(Kahneman 2011), jossa johtajalta vaaditaan kehittyneitä taitoja omien ajat- 
telupolkujen tiedostamiseen (Kernis 2013). Kognitiivisesta näkökulmasta tar- 
kasteltuna johtajan tehtävänä on oppia tuntemaan omaa ajatteluaan siten, että 
hän voi tunnistaa nopean ja hitaan ajattelun erot ja vaikutukset päätöksiin ja 
vuorovaikutustilanteiden arviointiin. Ihanteellisena voidaan pitää päättelyn 
tasapainoa ja joustavuutta, jonka avulla voidaan varmistaa looginen päätök- 


senteko erilaisissa tilanteissa. 

Vuorovaikutuksen johtamisen kannalta kognitiivisessa näkökulmassa 
olennaisena voidaan pitää yksilöllisten sosiaalisten tekijöiden tunnistamista ja 
hallitsemista erilaisissa tilanteissa. Yksilöllistä suhtautumista vuorovaikutus- 
tilanteisiin voidaan kuvata persoonallisina profiileina. Vastaavasti tarkastele- 
malla yksilöllisiä profiileja tietyn tiimin tai työyhteisön sisällä, voidaan vuo- 
rovaikutuksen johtamista tarkastella myös organisatorisena kokonaisuutena. 

Diskursiivisessa perinteessä on kritisoitu sitä, että kognitiivinen näkö- 
kulma korostaa yksilöpsykologiaa ja olettaa persoonallisuuden kiinteäksi. 
Persoonallisuuden piirretekijöiden on nähty paitsi leimaavan ja asettavan 
ennakko-odotuksia ihmisten sosiaaliselle toiminnalle, myös luokittelevan 
tarpeettomasti sosiaalista todellisuutta ”tyypillisiin” tai ”yleisiin” käyttäyty- 
mismalleihin. Diskursiivisessa perinteessä vuorovaikutustodellisuus on nähty 
liian moniulotteisena, jotta sitä voitaisiin tarkastella — saati hallita — yksilöä ja 
sosiaalista tilannetta koskevilla muuttujilla (Potter 2012). 

Tutkimuskirjallisuudessa tässä luvussa tarkasteluun valittuja diskursiivis- 
ta psykologiaa ja kriittistä diskurssianalyysia on usein käsitelty erillisinä pe- 
rinteinä. Erillisyyttä voidaan perustella perinteiden taustaoletusten eroavai- 
suuksilla, joiden merkitys vuorovaikutuksen johtamisen kannalta on esitetty 
taulukossa 1. Siinä, missä diskursiivista psykologiaa on kritisoitu yksittäisten 
vuorovaikutustilanteiden painottamisesta, voidaan kriittistä diskurssianalyy- 
sia kyseenalaistaa makronäkökulmien ylikorostamisesta, jolloin vuorovaiku- 
tuksen käytännön dynamiikka tilannejohtamisen kannalta ei välttämättä tule 


riittävästi huomioiduksi. 

Taulukko 1. Diskursiivisen psykologian ja kriittisen diskurssianalyysin erot 
(mukaillen Gibbs 2015). 


Diskursiivinen psykologia Kriittinen diskurssianalyysi 
Teoria Mikro-sosiologia (etnometodologia) = Poststrukturalismi 
Painopiste Lingvistiset käytännöt — mitä ihmiset — Lingvistiset resurssit — mitä resursse- 
tekevät (kuinka he toimivat) vuorovai- — ja ihmisillä on saatavilla vuorovaiku- 
kutustilanteissa? tustilanteissa? (millaisia sosiaalisia 
asemia heille muodostuu) 
Lähestymistapa Alkaa yksittäisen vuorovaikutustilan- — Yksittäisiä vuorovaikutustilanteita 
teen tulkinnasta (analysoinnista) ja käytetään yleisen tulkinnan (teorian) 
etenee yleisemmäksi kuvaukseksi havainnollistamiseen 


Diskursiivisen näkökulman ideologinen tausta voidaan sijoittaa 1900-luvun 
alun Pohjois-Amerikkaan, jossa Chicagon koulukuntana tunnettu liike loi 
perustan pragmaattiselle ja relativistiselle vuorovaikutuksen tutkimukselle 
(Lester 1984). Chicagon koulukunta siirsi tutkimuksellisen painopisteen yksi- 
lön sisäisestä maailmasta vuorovaikutusprosessiin. Olennaisena pidettiin sitä, 
millaisia yhteisiä merkityksiä, tilannemäärittelyitä ja käyttäytymisen normeja 
vuorovaikutustilanteissa muodostetaan (Miller 1973). Vuorovaikutuksen ei si- 
ten oletettu vain heijastavan yksilön kokemuksia tai psyykkistä prosessointia, 
vaan aktiivisesti luovan sosiaalista todellisuutta. 

Chicagon koulukunnan tavoin myös diskursiivisen johtamisen integroi- 
vassa näkökulmassa painopiste asetetaan praktisten vuorovaikutustilanteiden 
dynamiikkaan. Psyykkisen prosessoinnin konseptit, kuten kognitio, havain- 
not ja tuntemukset, eivät siten ole ulkoapäin tai tietyllä tavalla määriteltyjä vii- 
tekehyksiä, vaan jotakin, joka rakentuu vuorovaikutustilanteissa. Seuraavassa 
tarkastelemme diskursiivisen näkökulman keskeisiä periaatteita vuorovaiku- 


tustilanteiden johtamisen mikro- ja makrodynamiikan näkökulmista. 

Diskursiivinen mikrodynamiikka - Vuorovaikutuksen 
johtaminen prosessina ja toimintana 


Diskursiivisessa näkökulmassa vuorovaikutuksen oletetaan olevan tilanne- 
kohtainen sosiaalinen rakennelma. Vuorovaikutuksen aikana esitetyt näkö- 
kulmat eivät siten suoraan heijasta eri osapuolten psyykkistä toimintaa tai 
tarkasteltavien ilmiöiden takana olevaa maailmaa, vaan merkitykset asioille 
muodostetaan vuorovaikutustilanteen aikana (Potter 2012). Tällöin myös 
deskriptiivisiltä vaikuttavat sosiaaliset avaukset, kuten ”organisaatiomme pai- 
nottaa tehokkuutta” tai ”nopea palautteen antaminen työntekijälle suorituk- 
sen jälkeen on tärkeää” nähdään täynnä latautuneita merkityksiä, joita kuva- 
tessaan puhuja joutuu perustelemaan näkökulmaansa sekä itselle että muille. 
Ihmiset eivät siten pelkästään kuvaile ilmiöitä, vaan väistämättä samalla myös 
luovat niitä aina uudella tavalla. Tämä oletus suuntaa johtamisen painopis- 
teen prosessiin, siihen, miten tarkasteltavat ilmiöt tehdään näkyviksi, kun 
niitä koskevia näkökulmia perustellaan ja koetellaan suhteessa ympäröivään 
sosiaaliseen todellisuuteen. 

Diskursiivisessa näkökulmassa ei etukäteen aseteta oletuksia vuorovai- 
kutuksen kohteena olevista ilmiöistä tai siitä, millä tavalla vuorovaikutus ja 
asennoituminen siihen ilmentävät ihmisten psyykkisiä prosesseja. Tämä on 
olennaista arjen johtamisen kannalta. Johtajan tulisi käyttää aikaa vuorovai- 
kutustilanteita koskevien ennakkokäsitystensä tunnistamiseen. Diskursiivi- 
sessa näkökulmassa olennaisten kysymysten oletetaan nousevan sosiaalisesta 
tilanteesta, mikäli huomio osataan kiinnittää prosessin kannalta keskeiseen 
dynamiikkaan. Johtamistoiminnassa voidaan tarkastella, millä tavalla sosiaa- 
lisessa tilanteessa tarkasteltavia ilmiötä koskevat tulkinnat rakennetaan ja esi- 
tetään siten, että ne vaikuttavat vuorovaikutuksen toisten osapuolten mieles- 
tä uskottavilta (Potter 2012). Jos johtaja esimerkiksi onnistuu perustelemaan 
ytmenettelyn välttämättömyyden työntekijöille siten, että menettelyä ei vas- 
tusteta, voidaan johtajan olettaa onnistuneen argumentoinnissaan. Samalla 


vuorovaikutusprosessissa ”yt-menettelyn välttämättömyyden? argumentilla 

on onnistuttu syrjäyttämään vaihtoehtoiset perustelut organisaation tilantee- 
seen. 

Prosessin korostamisen ohella diskursiivisessa näkökulmassa vuorovai- 
kutus nähdään sosiaalista todellisuutta /vovina tekoina. Oletuksena on, että 
vuorovaikutuksessa ei ole mahdollista pysyä neutraalissa tai objektiivisessa 
roolissa, vaan kantaa ottava osallistuminen on välttämätöntä. Osallistuminen 
voi tapahtua verbaalisesti erilaisina puheakteina. Johtamisen kannalta tällais- 
ta osallistumista voidaan pitää tavoiteltavana, sillä verbaalinen puhe on näky- 
vää; jotakin, jota voidaan konkreettisesti johtaa. Diskursiivinen näkökulma 
kuitenkin olettaa, että vuorovaikutustoiminta on tekoja, jotka eivät suoraan 
heijasta eri osapuolten mielentiloja. Tällöin vuorovaikutus nähdään tekoina, 
jotka kytkeytyvät moniulotteisesti organisaation ja sen jäsenten toimintakäy- 
täntöihin ja historiaan. Jotta nämä epäsuorat vuorovaikutusteot voisivat tul- 
la näkyviksi, diskursiivisessa näkökulmassa huomio kiinnitetään välittömän 
lauseyhteyden sijasta vuorovaikutuksen laajaan kontekstiin. (Potter 2012.) 

Esimerkin 1 avulla havainnollistamme, miten erilaisen tulkinnan johtaja 
voi tehdä, mikäli hän lähestyy vuorovaikutustilannetta prosessuaalisena toi- 


mintana deskriptiivisen tarkastelun sijasta. 


Esimerkki: . Jos Jossakin menee väärin, tai tulee virhe” — deskriptidnen 
ja diskursiivinen tulkinta työtä koskevien virheiden käsittelyyn 


101 (Pekka) — Siis toisaaltahan yks semmonen, jos esimiehen roolia sitten miettii, niin mikä 
102 pitäs aina tähän positiiviseen asennoitumiseen liittyen [ottaa mukaan] (.) Että jos jossain 
03 onnistutaan, niin se on aina porukan ansiota ja työntekijät on onnistunut. 

i (Jaana) — Niin on, joo. 

sn Jos jossakin menee väärin, tai tulee virhe, niin se on aina esimiehen syy. 


4 


6 (Pirjo) — = se 00 helppoa, mutta tuota... 

UK 

08 (Jaana) — Teoriassa se pitäs [olla esimiehen syy / helppoa?]. 
109 (Pekka) — Kirjoissa sanotaan näin. 


Merkkien selitykset: rivinumerot = ilmentävät ajallista kohtaa, jossa katkelma on alun perin esiintynyt 
julkisen terveydenhuollon johtajien fokusryhmäkeskustelussa, nimet = johtajien nimet muutettu alkupe- 
räisestä, [] = ilmentävät tutkijoiden lisäystä/tulkintaa, (.) = lyhyt tauko puheessa. 

Jos johtaja lähestyy vuorovaikutustodellisuutta kuvailevasti, hän voi tehdä esi- 
merkistä 1 seuraavia päätelmiä: 
— työsuorituksissa onnistumiset tulisi kohdistaa työntekijöiden ansioksi 
— esimiehen tulisi kantaa päävastuu työyhteisössä tapahtuvista mahdolli- 
sista virheistä, vaikka vastuun kantaminen ei olisi helppoa 
— esimiehen vastuun kantamisen tärkeys voidaan vahvistaa myös johta- 


miskirjallisuudella 


Mikäli vuorovaikutustodellisuutta lähestytään toimintana, tulkinta ei ole 
näin yksiselitteinen. Toiminnallisessa lähtökohdassa oletetaan, että vuoro- 
vaikutuksen eri osapuolten kuvailut ilmentävät vain epäsuorasti — tai välillä 
eivät lainkaan — heidän kokemuksiaan tarkastelun kohteena olevasta ilmiöstä 
(Austin 1962). Kuvailevia — tai kuvailevilta näyttäviä — sisältöjä käytetään si- 
ten lähtökohtana ja testialustana sille, mitä vuorovaikutustoimintoja ne mah- 
dollisesti ilmentävät (Potter & Wetherell 1987). 

Esimerkissä 1 erityisen kiinnostavana voidaan pitää tapahtumia rivillä 106. 
Jos kysymys olisi vain kuvailevasta asiasta (esimiehen vastuun kantaminen ei 
ole helppoa), muut esimiehet olisivat voineet vain todeta asian. Toteamisen si- 
jaan keskustelu saa kuitenkin uuden käänteen. Aluksi toinen esimies (Juha) 
vahvistaa Pirjon näkökulman siitä, että vastuun kantaminen ei ole helppoa, 
jolloin muut esimiehet ajautuvat puolustuskannalle. He etsivät tukea ja luo- 
tettavuutta alkuperäiselle kuvaukselleen johtamisen teoriasta ja kirjallisuudes- 
ta. Näin ilmiön ”neutraali kuvaus” on muuttunut retorisesti argumentoivaksi 
toiminnaksi. Pekka ja Jaana yrittävät osoittaa (rivit 108-109), että kysymys ei 
ole heidän mielipiteestään, vaan johtamiskirjallisuudessa todennetusta asiasta. 
Keskustelussa on siten orastavaa jännitettä ja vastakkainasettelua, vaikka niitä 
ei sanallisesti tuoda julki. 

Rivit 108-109 ovat esimerkkejä faktuaalisesta puheesta, jolla yritetään 
vakuuttaa vuorovaikutuksen muut osapuolet oman näkökulman luotetta- 
vuudesta ja asianmukaisuudesta. Jotta vakuuttavuudessa voitaisiin onnistua, 
puhujalla on ratkaistavanaan kaksi ongelmaa: osallisuus ja riippumattomuus 


suhteessa käsiteltävään asiaan. Näiden ongelmien ratkaisemista kutsutaan 

diskursiivisessa näkökulmassa osallisuuden johtamiseksi (stake management) 
(Potter 1996b). 

Osallisuuden johtamisen onnistumiseen vaikuttaa erityisesti kolme te- 
kijää. Ensiksi puhujan on kyettävä vakuuttamaan muut siitä, että hän ei pu- 
heenvuorollaan pyri edistämään henkilökohtaisia päämääriään, vaan puhuu 
asioista puolueettomasti tai yhteisen hyvän puolesta. Tällaista "vastuuvapaus- 
lauseketta? voidaan lähtökohtaisesti etsiä vetoamalla mihin tahansa ulko- 
puoliseen näkökohtaan. Riveillä 108-109 etäisyyttä henkilökohtaiseen 
näkökulmaan haetaan johtamisalan kirjallisuudesta. Toiseksi perustelujen 
yksityiskohtaisuudella voidaan vaikuttaa näkökulman uskottavuuteen. Pe- 
rusteluja voidaan pitää rivien 108—109 argumentin heikkoutena, sillä puhujat 
viittaavat varsin suurpiirteisesti johtamiskirjallisuuteen. Kolmanneksi oman 
näkökulman kanssa samansuuntaisia argumentteja voidaan käyttää vahvis- 
tavana todisteena. Tästä näkökulmasta Pekka on alkuperäisessä argumentis- 
saan vahvoilla (rivit 101—103), sillä kaksi muutakin esimiestä tukevat hänen 
näkökulmaansa. Toisaalta myös Pirjo on saanut näkökulmalleen vahvistusta 
(rivi 107), mikä voi lisätä hänen uskottavuuttaan ja vaikuttaa siihen, että alku- 
peräistä argumenttia on ylipäänsä jouduttu perustelemaan tarkemmin. 

Esimerkinä esitetystä lyhyestä katkelmasta ei luonnollisesti voida vielä 
tehdä pitkälle meneviä johtopäätöksiä. Se kuitenkin osoittaa, kuinka vuoro- 
vaikutuksen lähestyminen prosessuaalisena toimintana paljastaa sosiaalis- 
ten tilanteiden ja johtamistodellisuuden kompleksisuutta. Tällöin orastavat 
jännitteet ja näkyvät ristiriidat eivät ole vältettäviä asioita, vaan luonnollista 
seurausta esiin nousevien erilaisten näkökulmien kohtaamisesta. Ihmiset jou- 
tuvat väistämättä koettelemaan näitä näkökulmia samalla, kun pyrkivät yh- 
dessä rakentamaan sosiaalista todellisuutta. Jos sosiaali- ja terveysalan johtaja 
hyväksyy vuorovaikutuksessa esitetyt näkökulmat deskriptiivisinä kuvauksi- 
na tehden päätelmiä sen perusteella, mitä mieltä suurin osa vuorovaikutuk- 
sen osapuolista ilmaisee olevansa asioista, hän ei tavoita tätä kompleksisuuden 
dynamiikkaa. Esimerkkinä käytetty katkelma ei vielä paljasta, mitkä Pirjon 
motiivit esittämässään kommentissa ovat. Vasta keskustelun myöhemmät vai- 


heet tuovat esille erilaisia näkökulmia siitä, millaisia epäkohtia Pirjo ja muut 

esimiehet ovat kohdanneet työntekijöiden ja esimiesten vastuun käytössä tar- 
kastelun kohteena olevassa sairaalaorganisaatiossa. Vasta organisatorisen kon- 


tekstin avautuminen tarjoaa logiikan ja selityksen vuorovaikutustoiminnoille. 


Diskursiivinen makrodynamiikka - Vuorovaikutuksen 
johtamisen organisatorinen konteksti 
Kontekstisidonnaisuutta ei juuri painoteta johtamiskirjallisuuden valtavir- 
rassa, joka lähestyy vuorovaikutusta leadership-metriikan näkökulmasta. 
Vuorovaikutusta selkeimmin korostavat lähestymistavat, kuten transforma- 
tiivinen (transformational, Bass & Riggio 2006), palveleva (servant, Liden et 
al. 2008) tai autenttinen (authentic, Walumbwa et al. 2008) johtaminen ko- 
rostavat luotettavimpina pidetyissä tutkimuksellisessa sovelluksissaan numee- 
risesti skaalautuvia mittareita. Tällainen lähestymistapa rakentaa oletuksen, 
että vuorovaikutusta voitaisiin hallita ja johtaa jonkin tietyn määritelmän 
tai viitekehyksen mukaisesti. Diskursiivisesta näkökulmasta tarkasteltuna 
leadership-metriikka edustaa hegemonista johtamispuhetta; se on puhetta, 
jolla tavoitellaan valta-asemaa tietyn ilmiön oikeanlaiseen tulkintaan. Dis- 
kursiivisesta näkökulmasta johtamista ei voida määritellä vain tietyllä tavalla, 
koska johtamistodellisuuden oletetaan rakentuvan vuorovaikutustilanteissa. 
Nämä tilanteet ovat puolestaan erottamattomasti sidoksissa siihen organisa- 
toriseen ympäristöön, jossa vuorovaikutus tapahtuu. Sosiaalisten tilanteiden 
johtamista on siten pidettävä vahvasti kontekstisidonnaisena ilmiönä. 
Vuorovaikutuksen johtamisen kontekstisidonnaisuutta voidaan tarkas- 
tella diskursiivisesti kolmesta eri näkökulmasta (Potter 2012). Ensiksikin 
kontekstisidonnaisuus ilmenee perättäisinä toimintoina (seguential actions). 
Vuorovaikutuksen konteksti määrittää, millaisia puheenvuoroja käytetään ja 
mitä niistä seuraa. Esimerkiksi henkilöstöpalaverissa johtaja voi ilmoittaa, että 
kymmenen prosenttia työntekijöistä on irtisanottava. Ulkoapäin tarkasteltu- 
na voi äkkiseltään vaikuttaa yllättävältä, jos kukaan työntekijöistä ei vastusta 
irtisanomisia. Voi kuitenkin olla, että irtisanomisista on neuvoteltu jo aiem- 


min ja tällöin kysymys on ollut tätä paljon mittavammista irtisanomisista. Voi 

myös olla, että irtisanomiset kohdistuvat yksikköön, jonka toimintaa muut 
työntekijät ovat paheksuneet. Työntekijät voivat olla myös jatkuvien yt-pu- 
heiden puristuksissa henkisesti niin väsyneitä, etteivät he enää jaksa vastustaa 
irtisanomisia ja puolustaa omia oikeuksiaan. Kysymys voi olla myös kaikista 
edellä mainituista asioista. Tällaisen piilevän organisatorisen kontekstin ja 
logiikan näkyväksi tekemistä on pidetty yhtenä diskursiivisen näkökulman 
päätehtävistä. 

Toiseksi vuorovaikutustoimintojen kontekstisidonnaisuus ilmenee institu- 
tionaalisesti. Organisaatioiden oletetaan pitävän sisällään erilaisia identiteet- 
tejä, jotka ovat tarkoituksenmukaisia tietyissä sosiaalisissa tilanteissa ja jotka 
työyhteisön jäsenet tunnistavat intuitiivisesti (Heritage & Clayman 2010). 
Nämä identiteetit ovat puolestaan sidoksissa siihen, millaista sosiaalista to- 
dellisuutta päivittäisissä vuorovaikutustilanteissa luodaan. Esimerkiksi edellä 
kuvattu yt-menettelyä koskeva tilanne voi pitää sisällään ”sairaan? tai ”tehot- 
toman” organisaation identiteetin, jota pyritään ”hoitamaan” irtisanomisilla. 

Kolmanneksi kontekstisidonnaisuus ilmenee retorisesti. Retoristen suhtei- 
den oletetaan ilmenevän vuorovaikutuksessa, vaikka siitä puuttuisi sanallisesti 
esitetty argumentti (Billig 1996). Retoriikka tulee näkyviin siinä, millä tavalla 
asiat ja niiden mahdolliset vaihtoehdot kuvataan. Yt-menettelyä koskevassa 
esimerkissä irtisanomiset voidaan nähdä ainoana vaihtoehtona ”tehottomuu- 
den hoitamiseen”. Tällainen näkökulman ehdottomuus ja vaihtoehdottomuus 
nähdään diskursiivisessa näkökulmassa hallitsevana merkityksenä (dominant 
meaning), objektiiviseksi tehtynä totuutena, jota ei ole tarpeen aktiivisesti 
haastaa ja jolle ei tarvitse etsiä vaihtoehtoja. Laajasti tulkittuna mikä tahansa 
tarkasteltavaa ilmiötä koskeva näkökulma voi saada hallitsevan merkityksen, 
jos muut vuorovaikutuksen osapuolet tukevat riittävän laajasti esitettyä näkö- 
kulmaa tai se tulee toistuvasti näkyviin organisaation toimintakäytännöissä. 

Johtamisen kannalta hallitsevien merkitysten tunnistamisen ohella vähin- 
tään yhtä tärkeänä voidaan pitää suhtautumista niille vastakkaisiin, alisteisiin 
merkityksiin (resistant meanings), jotka tulevat usein näkyviin poikkeuksina 
organisatorisessa puheessa. Diskursiivisesta näkökulmasta hallitsevalle pu- 


heelle vastakkaiset näkökulmat tarjoavat mahdollisuuden testata ja koetella 

organisaatiokulttuurin ja sitä ilmentävän puheen tarkoituksenmukaisuutta 
(Potter 1996b). Oletuksena on, että organisatorisen puheen yhdenmukai- 
suus ei aina ole tavoiteltavaa eikä ”kompromissi” välttämättä tarkoita yhteis- 
ymmärrystä asioista. Mikäli organisatorisesta puheesta puuttuu sosiaaliselle 
vuorovaikutukselle luonteenomaiset merkitysten vaihtelut, puhe voi yhteis- 
ymmärrykseltä näyttävän kokonaisuuden sijasta ilmentää jotain muuta, kuten 
piilossa olevia ryhmäilmiöitä tai joidenkin osapuolten määräävää asemaa toi- 
siin nähden. 

Diskursiivisessa näkökulmassa hallitsevien ja alisteisten merkitysten väli- 
nen suhde kytkeytyy erityisesti valtaan. Tästä näkökulmasta vuorovaikutus 
nähdään sosiaalisena resurssina, johon pääsy vaihtelee organisaation toimijoi- 
den välillä. Vuorovaikutustilanteet myös asettavat ihmisiä erilaisiin sosiaalisiin 
asemiin — positioihin — suhteessa toisiinsa ja vuorovaikutuksessa tarkastelta- 
viin asioihin. (Mumby 2004.) Sosiaalisten tilanteiden tarkastelu resurssina 
todentaa siten samalla sekä vuorovaikutustodellisuuden mahdollisuudet että 
rajat eri toimijoiden ja organisatoristen käytäntöjen näkökulmasta. 

Havainnollistamme vuorovaikutuksen kontekstisidonnaisuutta esimer- 
kissä 2, jossa keskustelu on jatkunut esimerkissä 1 kuvatusta tilanteesta. Esi- 
merkissä 2 vuorovaikutuksen organisatorinen konteksti alkaa vähitellen pal- 
jastua kerroksittain, jolloin esimerkissä 1 kuvaillut ”virheet” alkavat saamaan 
useita merkityksiä. Varsinaisia virheitä olennaisemmaksi asiaksi näyttää muo- 
dostuvan oikeanlainen ”käyttäytyminen” tai asenne” erilaisissa vuorovaiku- 
tustilanteissa. 

Yleisellä tasolla esimerkki 2 todentaa vuorovaikutuksen dynamiikan muu- 
toksen. Osallisuuden johtaminen (stake management) on huomattavasti väl- 
jempää ensimmäiseen esimerkkiin verrattuna. Vuorovaikutuksen osapuolet 
uskaltavat ottaa enemmän riskejä nostamalla esille konkreettisia esimerkkejä 
(rivit 359—362) ja omakohtaisia kokemuksia (rivit 373-379) vuorovaikutuksen 
johtamisen ongelmista, mikä tekee vähitellen näkyväksi organisatorisia me- 
nettelytapoja ja kontekstia. Diskursiivisesta näkökulmasta tällainen käänne 
vuorovaikutuksen dynamiikassa on mahdollista vain, jos hallitseville mer- 


kityksille vastakkaisille näkökulmille on riittävästi tilaa ja niitä käsitellään 


44 ANTTI SYVÄJÄRVI & VILLE PIETILÄINEN (TOIM.) 


Muuttuvien vuorovaikutustilanteiden haaste 


virheistä ja palautteesta keskustelun organisatorinen konteksti 
356 (Pirjo) — Siis kyllähän itsenäisiä ihmisiähän kaikki [työntekijät ja johtajat] on (.) että kyllä 
> 357 [ne] tietää, miten pitäisi käyttäytyä, ei se siitä oo kiinni. 
358 (Jaana) — Aivan. 
359 (Pirjo) - Mutta se, et se [niinkun] lähtee [tuota] (.) joskus on tämmösiä sähköpostiketjuja, 

; 360 mitkä lähtee liikkeelle (.) et siinä vaiheessa, kun sanotaan nyt esimerkkinä yksi ylilääkäri 
361 haukkuu toista vellihousuksi, niin siinä kohtaa pitää viheltää peli poikki (.) että sori vaan, 
362 että nyt tää keskustelu ei jatku tästä enää yhtään. 

363 (Pekka) — Kyllä, tuo [tilanne] onkin hankala, kun [se] ei ole mikään [virhe], vaan asenne 
364 puolen juttuja (.) niin se on. 
365 (Pirjo) - Nimenomaan kyseessä onkin usein näitä asenteita. 
> 366 (Pekka) - Siellä on jotakin takana. 
367 (Pirjo) — Joo. 
368 (Timo) — Tuota tämmösiä mielteitä, jotka sitten vaikuttaa koko ajan siihen [muun muassa], 
> 369 että miten suhtaudutaan toiseen esimerkiksi viestinnässä. 
370 (Pirjo) — Ja siis kysehän on tavallaan siitä, että jokainen on omista lähtökohdistaan 
371 oikeassa (.) mutta sitten, kun on kuunnellut ne [erilaiset] näkemykset, ja kun törmää sitten 
372 siihen [asenteeseen], niin sitten siinä ollaan ongelmissa. 
373 (Timo) — Mä oon ratkaissu noita tommosia [tilanteita sillä tavalla], et jos mulla on jotain 
374 palautetta, mitä mun pitää [antaa], tai asia, jota mun pitää joltain toiselta kysyy (.) sieltä 

> 375 saattaa tulla asiaton palaute tai kommentti takaisin (.) niin sitten mää oon ratkaissut sen 

> 376 niin, että mä oon pistäny sen aina saman tien sähköpostijakeluun omalle esimiehelleni (.) 
377 ja myös tämän kyseisen henkilön esimiehelle (.) niin että hän [esimies] näkee tavallaan 
378 heti alusta alkaen, että nyt tää ei oo semmonen [asia], [että voi] laittaa meille takaisin, 

> 379 vaan että tämä asia on viety huomioon sitten vähän korkeammalle tasolle. 


kunnioittavasti. Esimerkin 2 mukaista puhetta voidaan siten pitää johtamisen 
kannalta tavoiteltavana vuorovaikutuksena. 

Yksityiskohtaisemmin tarkasteltuna esimerkki 2 valottaa, että virheiden 
tunnustaminen tai palautteen suora käsittely ei välttämättä ole tunnusomais- 
ta sairaalaorganisaation johtamiselle, vaikka esimerkissä 1 korostettiin aluksi 
johtajan vastuuta virheistä. Palautteen antaminen tai pyytäminen voi asian 
käsittelyn sijasta johtaa toista osapuolta halventavien sähköpostiketjujen lä- 
hettelyyn, syyttelyyn (rivit 359—362) tai ”asiattomiin” kommentteihin (rivit 
374-375). Institutionaalisesti esimerkki 2 maalaa kuvaa virheettömyyteen 


pyrkivästä sekä yksittäisten asiantuntijoiden ja johtajien autonomiaa vaalivas- 

ta organisaatiokulttuurista, jolle vastakkaisena voidaan pitää ammatilliset ja 
hierarkkiset rajat ylittävää, virheistä keskustelevaa kulttuuria. Tämä vastak- 
kaisuus tulee vuorovaikutuksen osapuolten puheessa näkyviin ”vääränlaisena 
asenteena” palautetta ja virheistä keskustelua kohtaan. 

Tähän mennessä luvussa esitellyt esimerkit ovat olleet varsin yleisluontoi- 
sia. Vaikka ne ovat ilmentäneet julkisen terveydenhuollon vuorovaikutuksen 
johtamistodellisuutta, esimerkkien pääasiallisena tarkoituksena on ollut joh- 
dattaa lukijaa diskursiivisen johtamisen integroivan näkökulman logiikkaan. 
Seuraavassa luvussa tarkastelemme kohdennettuina vaiheina, mihin johtami- 
sen katseen tulisi kiinnittyä muuttuvissa vuorovaikutustilanteissa. Esitämme 
aluksi vaiheisiin liittyvät taustaoletukset ja tarkastelemme sen jälkeen käytän- 
nön esimerkin avulla, millä tavalla johtaja voi ottaa nämä oletukset huomioon 


muuttuvissa vuorovaikutustilanteissa. 


Teoria ja käytäntö - Mihin johtamisen katse tulisi 

kohdistaa muuttuvissa vuorovaikutustilanteissa? 

Mitä keskustelussa tapahtuu? — erilaisten merkitysten variaatio (oletus r): Joh- 
tamisen näkökulmasta ensimmäinen tehtävä on tunnistaa, mitä keskustelussa 
tapahtuu. Toisin sanoen, mitkä ovat tarkasteltavaan ilmiöön (tämän luvun 
esimerkeissä positiivinen johtaminen) liittyvät erilaiset merkitykset ja niiden 
väliset suhteet. Oletuksena on, että ihmisillä on hyvin erilaisia, päällekkäisiä 
ja mahdollisesti myös ristiriitaisia näkökulmia siitä, mitä positiivinen johta- 
minen on. Jotkut johtajat voivat esimerkiksi korostaa virtuositeettia ja poik- 
keuksellisten suoritusten merkitystä organisaation tulokseen, kun taas toiset 
johtajat voivat nähdä positiivisuuden vähemmän äärimmäisenä ilmiönä, ku- 
ten esimerkiksi rehellisyytenä tai toisten arvostamisena. Edelleen oletuksena 
on, että ihmiset testaavat, muokkaavat ja rakentavat näitä erilaisia merkityksiä 
vuorovaikutustilanteen aikana. (Edwards & Potter 1992.) Merkitysten tun- 
nistamisessa ei pyritä etsimään tyypillistä” näkökulmaa tai asiaa, josta ollaan 
”suunnilleen yksimielisiä? tai jonka “suurin osa kokee samalla tavalla”. Tar- 


koituksena ei siten ole löytää yhteisymmärrystä positiivisesta johtamisesta, 

vaan ottaa kaikki ilmiötä koskevat merkitykset huomioon sellaisena, kuin ne 
ilmaistaan, jotta merkitysten välisiä suhteita ja kontekstia voidaan tarkastella. 
Johtamisen dynamiikka rakentuu hallitsevien, alisteisten ja niitä tukevien tai 
laajentavien merkitysten ympärille. 

Retoriset strategiat — merkitysten perustelut (oletus 2): Toiseksi oletukse- 
na on, että kukaan vuorovaikutuksen osapuolista ei voi pysyä neutraalina tai 
puolueettomana suhteessa toisiinsa ja tarkasteltavaan ilmiöön. Tästä näkökul- 
masta ei ole mahdollista, että ”asioista vain keskustellaan” tai ”pidetään asiat 
asioina”. Jokainen puheenvuoro ja nonverbaali ele — kuten myös puhumatto- 
muus — on kannanotto, joka vaikuttaa siihen, millä tavalla tarkasteltava ilmiö 
rakentuu vuorovaikutuksessa. Neutraalittomuus puolestaan johtaa siihen, että 
ihmiset joutuvat perustelemaan erilaisia merkityksiä, joita he antavat tarkas- 
telun kohteena olevalle ilmiölle. Näitä perusteluyrityksiä voidaan tarkastella 
retorisina strategioina, ihmisten erilaisena kykynä tehdä oma näkökulmansa 
uskottavaksi toisille (Edwards & Potter 1992). Esimerkkinä käytetty termi 
”virtuositeetti” voi konkretisoitua johtajien puheessa hyvin eri tavoin. Jos 
johtaja näkee virtuositeetin työntekijän ilmiömäisenä kykynä vaikuttaa or- 
ganisaation tuloksellisuuteen, hän voi joutua perustelemaan, mikä on tämän 
tuloksellisuuden hinta esimerkiksi työntekijän kollegasuhteisiin, hyvinvoin- 
tiin tai perhe-elämään. Vastaavasti johtaja voi pitää virtuositeettia myös kyky- 
nä vaikuttaa organisatoriseen ilmapiiriin ja työntekijöiden välisiin suhteisiin 
myönteisesti. Tällöin hän voi joutua perustelemaan, kuinka paljon sosiaali- 
seen toimintaan voidaan käyttää aikaa ja muita resursseja, jotta virtuositeetti 
olisi hyväksyttävää myös taloudellisesta näkökulmasta. 

Positiot — perustelujen subjektiiviset vaikutukset (oletus 3): Kolmanneksi 
retoriset strategiat tuovat mukanaan erilaisia sosiaalisia asemia vuorovaiku- 
tuksen osapuolille (Davies & Harré 1990). Virtuositeetti-termin perusteluissa 
nämä subjektipositiot voivat tulla näkyviin esimerkiksi heikkoina suorittajina 
tai huippusuorittajina tai vastaavasti johtajina, jotka kykenevät tai eivät kykene 
vaalimaan poikkeuksellisen laadukkaita työsuorituksia. Edelleen diskursiivi- 
sesta näkökulmasta tarkasteltuna subjektipositioilla on yksilöllisiä vaikutuksia 


vuorovaikutuksen osapuoliin (Georgaca & Avdi 2012). Virtuositeetti-termin 

käyttäminen voi esimerkiksi johtaa siihen, että jotkut työntekijät masentu- 
vat ja kokevat itsensä organisaatiossa ”ylimääräiseksi painolastiksi”, kun taas 
joillekin työntekijöille poikkeuksellisuuden vaatimus voi toimia motivoivana 
virikkeenä oman kyvykkyyden äärirajojen etsimiseen. 

Valta ja resistanssi — perustelujen vaikutukset organisaation toimintakäy- 
täntöihin (oletus 4): Neljänneksi perustelut eivät heijasta ainoastaan sosiaalista 
tilannetta, vaikka ne rakentuvat vuorovaikutuksessa. Diskurssin kontekstin 
avautuminen paljastaa, millä tavalla ja kuinka laajasti vuorovaikutus ilmentää 
organisatorisia toimintakäytäntöjä. Kun keskustelun kohteena olevat ilmiöt 
saavat työyhteisössä tietynlaisen määritelmän, ne saavuttavat hallitsevan ase- 
man. Termit muuttuvat objektivoiduiksi, yleisiksi totuuksiksi (Mumby 2004). 
Hallitsevat termit ovat siten väistämättä yhteydessä organisatoriseen valtaan. 
Jos havainnollistettua virtuositeetti-termiä käytetään laajasti tai yhdenmukai- 
sella tavalla, se on saavuttanut organisaatiossa hallitsevan aseman. Hallitsevat 
termit voivat ilmetä myös tietyn ammattiryhmän yksinoikeutena, mikä rajaa 
muut ammattiryhmät tämän termistön ulkopuolelle. Diskursiivisesta näkö- 
kulmasta myös alisteiset merkitykset ovat välttämättömiä, sillä niiden avulla 
voidaan testata hallitsevien merkitysten asianmukaisuutta ja luotettavuutta. 
Tämän vuoksi alisteisten ilmaisujen olemassaolon tunnistaminen ja kunnioit- 
tava suhtautuminen niihin (Potter 1996) on olennainen osa johtajan tehtävää. 

Seuraavassa esimerkissä tarkastelemme vaiheittain (esimerkki 3), millä ta- 
valla edellä kuvatut diskursiiviset tasot ja niiden mukaiset oletukset voidaan 
huomioida vuorovaikutuksen johtamistoiminnassa. Esimerkki ilmentää posi- 
tiivisen johtamisen haastetta asiakaspalvelun ja työntekijöiden välisen vuoro- 
vaikutuksen jännitteenä. 

ja työntekijöiden keskinäisen vuorovaikutuksen välinen jännite 


62 (Jaana) - On semmostaki ristiriitaa paljon, että vaikka niiltä potilailta saa palautetta, mika 
63 pääsääntösin on yleensä tosi hyvää (.) ja potilaat on tyytyväisiä siihen saamaansa hoitoon 
64 (.) mutta sitten saattaa kuitenki olla, että työyhteisö samalla, kun se tekee hyvää hoitotyötä, 
65 saattaa kokea [itsensä] hyvin pahoinvoivaksi (.) se on minusta aika erikoista. 

66 (Pekka) — Niitten [työntekijöiden] keskinäiset välit ei siinä toimi (.) mutta siinä 

67 asiakaspinnassa se toimii se työ ja se asiakkaan kohtaaminen (.) mutta se vuorovaikutus 

68 siellä [työntekijöiden keskuudessa] ei sitten ole sujuvaa. 

69 (Juha) — Voiko se olla niin, että jos se työyhteisö ei toimi, [että] se asiakas saa hyvää laatua 
70 (.) minä olisin kyllä vähän sitä mieltä, että [ei voi] (.) silloin kun työyhteisö ei toimi ja siellä 

71 voidaan pahoin [-] ei kulje tieto, ei luoteta, [niin siitä seuraa] paljon konkreettisia juttuja, 

72 jotka häiritsee sitä lopputulemaa (.) voi olla, että se asiakkaan saama palvelu ei näy 

73 keskussairaalassa (.) mutta voi olla, että se näkyy jatkohoito-ongelmina vaikka terkkarissa 
74 (.) [asiakkaan] ohjaus on jäänyt tekemättä, reseptit kirjottamatta, mitä kaikkea siihen 

75 tavallaan voi liittyä. 

76 (Pirjo) — Ja kyllähän sitä ammattilaiset hoitais sen työn (.) että ”jes”, me tehään tätä yhessä 
77 (;) voi olla sitä semmosta, että nyt tässä ollaan, kun on pakko [tehdä] ja näin (.) ja asiat voi 
78 hoitua ihan hyvin, ei tule välttämättä virheitä, muttei se sitten välttämättä ole semmosta, 

79 että ihana mennä töihin (.) menen sinne [töihin], kun on pakko. 

80 (Juha) — voihan se olla, että onko se aina se, että jos työyhteisö voi aivan älyttömän hyvin, 
81 et jes, mahtavaa (.) niin onko se sen tae, että ei tule virheitä (.) eihän se ole sen tae, ei se ole 
82 yhtä. 
83 (Olli) — Ne [työntekijät] viihtyy siellä ja niillä on kivaa keskenään. 

84 (Maija) - Espressokeittimet pauhaa siellä. 

85 (Timo) — Kauniita verhoja suunnitellaan ja mattoja (.) ja sisustetaan [naurua] (.) 


Jotta johtaja voisi ymmärtää edellä tarkasteltavan ilmiön — asiakaspalvelun ja 
työntekijöiden keskinäisen vuorovaikutuksen — luonteen, tehtävänä on aluksi 
erotella erilaiset ilmiötä kuvaavat merkitykset. Esimerkkikatkelmassa ensim- 
mäinen ehdotus merkitykseksi on, että laadukas asiakaspalvelu ja hoitotyö 
vievät työntekijöiltä suurimman osan energiasta ja heikentävät työntekijöiden 
välistä vuorovaikutusta (rivit 62-65). Tämä ehdotus merkitykseksi saa myös 
kannatusta (rivit 66-68). Näkökulma kuitenkin haastetaan, sillä toisena mer- 
kityksenä esitetään näkemys, jonka mukaan työntekijöiden väliset vuorovai- 
kutusongelmat näkyvät väistämättä myös asiakaspalvelun heikentyneinä työ- 


suorituksina (rivit 69-75). Tämä merkitys jää kuitenkin alisteiseen asemaan, 

sillä se torjutaan esittämällä väite, että ammattilaiset pystyvät hoitamaan 
työnsä virheettömästi, vaikka se ei olisi mielekästä (rivit 76-79). Lopulta pää- 
dytään siihen, että hyvinvoiva työyhteisö ei välttämättä edes ole laadukkaan 
asiakaspalvelun kannalta tavoiteltava asia (rivit 80-85). Näin varsin lyhyessä 
katkelmassa on esitetty neljä erilaista merkitystä, joita johtajan tulisi tarkas- 
tella yksityiskohtaisemmin, jotta asiakaspalvelun ja työntekijöiden väliseen 
vuorovaikutuksen jännitteeseen voitaisiin tarttua. 

Merkitys 1: laadukas asiakaspalvelu vie työntekijöiden energian ja hei- 

kentää työntekijöiden välistä vuorovaikutusta 

Merkitys 2: työntekijöiden vuorovaikutusongelmat näkyvät heikenty- 

neenä asiakaspalveluna 

Merkitys 3: ammattilaiset hoitavat työnsä virheettömästi, vaikka se ei 

olisi mielekästä 


Merkitys 4: hyvinvoiva työyhteisö ei ole laadukkaan asiakaspalvelun tae 


Mitä johtajan pitäisi tehdä esiin nousseille merkityksille? Yleisellä tasolla 
olennaisena voidaan pitää sitä, että erilaisia merkityksiä on ylipäänsä esitetty. 
Yhtäältä tämä kertoo monitulkintaisuudesta, joka muodostaa tärkeän osan 
työyhteisön vuorovaikutuksesta ja kokemusmaailmasta (vrt. Weick 2001). Ih- 
miset antavat asioille, kuten johtamiselle, useita erilaisia merkityksiä riippuen 
henkilöiden taustoista, aiemmista kokemuksista ja asiayhteydestä. Toisaalta 
erilaisten merkitysten esittäminen kertoo avoimesta ja luottamuksellisesta 
vuorovaikutuskulttuurista. Merkittävänä voidaan siten pitää sitä, että vuo- 
rovaikutuksen osapuolet suhtautuvat erilaisiin merkityksiin kunnioittavasti, 
vaikka eivät välttämättä olisi kaikesta samaa mieltä. Tämä mahdollistaa orga- 
nisaation toimintakäytäntöjen kriittisen tarkastelun ja ehkäisee kaavamaisten 
rutiinien muodostumista. 

Merkityksiä koskevana lähtökohtana on, että mikään esitetyistä näkö- 
kulmista ei ole toista oikeampi tai todempi. Ne ovat erilaisia versioita samasta 
ilmiöstä ja tapahtumasta. Näin ollen johtamistyössä ei ole perusteltua vielä 
ratkaista keskustelun kohteena olevaa ilmiötä erilaisten merkitysten tunnista- 
misen perusteella. Tarvitaan lisää tietoa merkitysten taustasta, oikeutuksesta 


ja mahdollisista vaikutuksista. 


50 ANTTI SYVÄJÄRVI & VILLE PIETILÄINEN (TOIM.) 


Muuttuvien vuorovaikutustilanteiden haaste 


Seuraavana johtamistehtävänä onkin kiinnittää huomio merkitysten pe- 
rusteluihin. Ensimmäistä ja kolmatta merkitystä perustellaan erityisesti työn- 
tekijöiden hyvinvoinnin tärkeyden näkökulmasta. Ensimmäisessä näkökul- 
massa laadukas asiakaspalvelu nähdään uhkana henkilöstön hyvinvoinnille. 
Kolmannessa näkökulmassa työntekijöiden hyvinvointia pidetään tavoittele- 
misen arvoisena asiana, vaikka asiakaspalvelu hoituisikin laadukkaasti. Toista 
merkitystä perustellaan työn kokonaisprosessin ja seurausten näkökulmasta. 
Näkökulma edustaa samalla vastuullisuutta, koska siinä pidetään vuorovaiku- 
tuksen ongelmien kasautumista uhkana kolmansille osapuolille (tässä terveys- 
keskus). Neljäs merkitys on työn tehokkuuden puolustuspuheenvuoro, jossa 
liian hyvinvoiva työyhteisö nähdään laiskana ja aikaansaamattomana. 

Millaisia seurauksia merkitysten perusteluilla on tarkasteltavan ilmiön 
eri osapuolille? Ensimmäinen merkitys näyttäisi asettavan työntekijät hoito- 
työn alttarille, jossa kaikki voidaan tarvittaessa uhrata potilaiden auttamisen 
ja pelastamisen vuoksi. Hieman kärjistäen työntekijät ovat tässä asetelmassa 
uhrautujan ja johtajat ylipapin positiossa. Toinen merkitys asettaa sekä työn- 
tekijät että johdon vastuuttomaan asemaan. Kun vuorovaikutuksen ongelmia 
ei korjata, siitä aiheutuu ongelmia kolmansille osapuolille (terveyskeskus). 
Kolmas merkitys nostaa esiin teflonmaisen ammattilaisen, joka sietää tilan- 
teita kuin tilanteita. Tällainen ammattilainen ei luota siihen, että johtaja ajaisi 
hänen asiaansa, vaan hän keskittyy itsenäiseen selviytymiseen työtehtävistään. 
Neljäs merkitys asettaa työntekijän positioon, joka pyrkii hyötymään systee- 
mistä. Jos työssä on väljyyttä, työntekijä käyttää sen omaksi hyväkseen. Vas- 
taavasti johtaja näyttäytyy saamattomana hahmona, joka ei kykene estämään 
työvelvoitteiden laiminlyömistä. 

Viimeisenä — ja johtamisen kannalta vaikuttavimpana — tehtävänä on poh- 
tia esiin nostettujen merkitysten ja niiden perustelujen yhteyttä organisaation 
toimintakäytäntöihin. Vaikka ilmiötä koskevat merkitykset ovat lähtökoh- 
taisesti yhtä arvokkaita, se merkitys, mitä tuetaan, muuttuu väistämättä ar- 
vokkaammaksi ja enemmän todeksi kuin muut merkitykset. Mitä esimerkin 
3 ilmentämät merkitykset asiakaspalvelun ja työntekijöiden välisen vuorovai- 


kutuksen suhteesta siis kertovat julkisesta terveydenhuollosta organisaationa? 

Esimerkin perusteella näyttää siltä, että potilaiden hoitaminen on henkilö- 
kunnalle enemmän kuin vain työ, jota tehdään, jotta siitä saadaan palkkaa. 
Henkilökuntaa pidetään äärimmäisen sitoutuneena laadukkaaseen asiakas- 
palveluun. Tätä merkitystä ei kiistetä. Kukaan vuorovaikutuksen osapuolista 
ei ole halukas keskustelemaan asiakastyön laadun mahdollisesta alentamisesta, 
vaikkakin sillä saattaisi olla myönteinen vaikutus työntekijöiden keskinäiseen 
vuorovaikutukseen ja hyvinvointiin. Sen sijaan laadukkaan asiakaspalvelun 
yhteys henkilöstön keskinäiseen vuorovaikutukseen ja hyvinvointiin näyttäy- 
tyy moniulotteisena ilmiönä. Työntekijöiden keskinäisen vuorovaikutuksen 
ongelmat nähdään sekä a) häiriönä laadukkaalle asiakaspalvelulle, b) ilmiönä, 
jota pitää vain sietää, että c) ilmiönä, jonka ratkaiseminen voi johtaa ”väärän- 
laiseen” hyvinvointiin ja systeemin hyväksikäyttämiseen. 

Yhteenvetona esimerkin 3 ilmentämä vuorovaikutus nostaa esille yhden 
hallitsevan organisaation toimintakäytännön sekä kolme ehdotelmaa toi- 
mintakäytännön mahdollisista vaikutuksista. Johtajalle vuorovaikutuksen 
analyysi mahdollistaa tarkan keskustelun näistä kolmesta ehdotelmasta: laa- 
dukkaan asiakaspalvelun häiriöistä, asioiden sietämisestä ja systeemin hyväk- 
sikäyttämisestä. Lisäksi hallitsevan toimintakäytännön paljastuminen mah- 
dollistaa yksityiskohtaisen tarkastelun, mitä merkityksiä laadukas asiakastyö 
pitää sisällään. Kun laadukas asiakastyö avautuu sosiaalisena rakennelmana, 
on mahdollista tutkia, ovatko kaikki siihen liittyvät merkitykset välttämättö- 
miä, ilmentävätkö ne laadukasta asiakaspalvelua vai mahdollisesti jotain muu- 


ta, asiakkaalle hyödytöntä toimintaa. 


Vuorovaikutuksen johtamisen luotettavuus 


Edellisessä kuvauksessa vuorovaikutuksen analyysi ja johtamista koskevat 
päätelmät on esitetty neljänä perättäisenä vaiheena. Käytännössä vaiheet eivät 
aina ole selkeästi erotettavissa toisistaan. Tarkasteltavaa ilmiötä koskeva mer- 
kitys voi samalla sisältää myös merkitystä koskevia argumentteja ja viitteitä or- 
ganisatorisista käytännöistä. Vaiheiden limittäisyyden vuoksi on tärkeää, että 


johtaja pyrkii vakuuttumaan vuorovaikutustilannetta koskevien päätelmien 

luotettavuudesta. Diskursiivisesta näkökulmasta luotettavuus voidaan to- 
dentaa usealla tavalla. Seuraavia esitettäviä näkökohtia (vrt. Georgaca & Avdi 
2012) voidaan pitää melko yleispätevinä periaatteina vuorovaikutustilanteita 
koskevan tulkinnan luotettavuuteen. Sisäinen koherenssi (internal coherence) 
koskee aineistoon pääsyn johdonmukaisuutta. Koherenssin kannalta tavoitel- 
tavana voidaan pitää sitä, että vuorovaikutustilanne tapahtuu mahdollisim- 
man autenttisessa tilanteessa ja tilanne tarjoaa hyvät lähtökohdat eri osapuol- 
ten luottamukselliselle keskustelulle. 

Refleksiivisyys (reflexivity) tarkoittaa johtajan oman roolin tarkastelua 
suhteessa vuorovaikutuksen kohteena olevan ilmiön rakentamiseen. Onko 
johtaja aktiivinen sisällöntuottaja ja vuorovaikutuksen osapuoli vai pyrkiikö 
hän pitäytymään prosessin ohjaamisessa? Toisaalta refleksiivisyys liittyy myös 
johtajan ja vuorovaikutuksen muiden osapuolten välisiin rooleihin. Onko joh- 
taja pyrkinyt pitämään roolinsa etäisenä yleisellä tasolla tai joitakin vuorovai- 
kutuksen osapuolia kohtaan vai suosiiko hän välitöntä johtamisotetta? 

Perusteellisuus ja ankaruus (rigour) viittaavat vuorovaikutuksen eri ulot- 
tuvuuksien huomioiseen. Johtajan kannalta tämä tarkoittaa kykyä välttää 
liian nopeita johtopäätöksiä. Mikäli moni vuorovaikutuksen osapuoli ilmai- 
see tarkasteltavan ilmiön merkityksen samankaltaisesti, voi olla houkuttele- 
vaa päätellä, että kaikki osapuolet ovat samaa mieltä asiasta. Yksituumaisuus 
voi kuitenkin viitata myös ryhmäilmiöihin tai siihen, että vuorovaikutuksen 
dynamiikka on vielä paljastumatta. Tämän vuoksi hallitsevista merkityksistä 
poikkeavien ja jopa vastakkaisten merkitysten esiin tuleminen ja niiden huo- 
mioiminen on olennaista johtamistyössä. 

Lapinakyvyys (transparency) ja tilannekohtaisuus (contextuality) kohdis- 
tuvat vuorovaikutuksen tulkintavaiheiden huolelliseen toteuttamiseen ja 
tarkasteltavalle ilmiölle annettujen merkitysten sijoittamiseen niiden orga- 
nisatoriseen kontekstiin. Vaikka diskursiivisessa näkökulmassa merkitysten 
odotetaan rakentuvan sosiaalisessa tilanteessa, niiden oletetaan olevan sidok- 
sissa organisaation ja vuorovaikutuksen eri osapuolten historiaan. Tarkastele- 
malla vuorovaikutustilanteessa annettuja merkityksiä suhteessa tähän histo- 


riaan, käsiteltävälle ilmiölle voidaan löytää entistä laajempi merkitys. 

Lopulta vuorovaikutuksen analyysin luotettavuus mitataan hyötynä 
(usefulness). Vuorovaikutuksen korostaminen on inhimillinen ja taloudellinen 
investointi, josta on sekä tuottoja että kuluja. Kaikista organisaation ilmiöistä 
ei voida — eikä ole järkevää — keskustella yleisesti. Johtajalla on suuri vastuu 
päättää, mitkä vuorovaikutuksesta nousevat merkitykset ovat kohdennetun 


keskustelun arvoisia. 


Johtopäätökset 

Diskursiivisen johtamisen integroivasta näkökulmasta tarkasteltuna vuoro- 
vaikutus on ilmiö, jota ei voida määritellä vain tietyllä tavalla. Tästä näkökul- 
masta deskriptiivistä lähestymistapaa korostava johtamiskirjallisuuden val- 
tavirta näyttäytyy hegemonisena puheena, yrityksenä saavuttaa valta-asema 
vuorovaikutuksen johtamisen oikeanlaiseen tulkintaan. Edelleen diskursii- 
visesti tarkasteltuna sosiaali- ja terveydenhuollon muuttuvat vuorovaikutus- 
tilanteet eivät suoraan heijasta eri osapuolten psyykkistä prosessointia tai per- 
soonallisuutta. Kuvailevan lähtökohdan sijasta diskursiivisessa näkökulmassa 
käsiteltäviä ilmiöitä koskevat merkitykset luodaan aina uudelleen erilaisissa 
sosiaalisissa tilanteissa. Nämä merkitykset voidaan tehdä ymmärrettäviksi 
tarkastelemalla niitä suhteessa merkitysten perusteluihin sekä yksilöllisiin ja 
organisatorisiin vaikutuksiin. Kokonaisuus kuvastaa käytännössä sitä, että so- 
siaali- ja terveysalan vuorovaikutustilanteet haastavat voimakkaasti ottamaan 
haltuun inhimillisesti hyvää johtamista. 

Sosiaali- ja terveydenhuollossa vuorovaikutuksen johtamista koskevat mer- 
kitykset tulevat erityisesti näkyviin asiakaspalvelutilanteiden ja henkilöstön 
keskinäisen vuorovaikutuksen välisenä dynamiikkana ja jännitteinä. Johtuen 
joko organisatorisesta kulttuurista tai henkilöistä, jotka hakeutuvat julkisen 
terveydenhuollon tehtäviin, asiakaspalvelun laatukriteerit on asetettu erit- 
täin korkealle. Tässä luvussa esitetyn perusteella sekä henkilöstö että esimie- 
het ovat vahvasti omaksuneet palvelunäkökulman, jonka mukaan asiakkaille 
ollaan valmiita uhraamaan suurin osa omista voimavaroista, vaikka sillä olisi 


kielteisiä vaikutuksia henkilöstön keskinäiseen vuorovaikutukseen ja organi- 

satorisiin käytäntöihin. Aiempi näyttö sosiaali- ja terveydenhuollon alalta on 
korostanut esimerkiksi hyödyllisyyttä, joka perustuu ensisijaisesti joko asia- 
kas- tai ammattihyötyihin (mm. Syväjärvi & Stenvall 2009). 

Edelleen palvelunäkökulman mahdolliset vaikutukset organisaation sisäl- 
lä tulevat näkyviin virheettömyyttä ja työntekijöiden välisiä rajoja korostavana 
organisaatiokulttuurina, koettuna työn kuormittavuutena ja lopulta — heiken- 
tyneenä työsuorituksena. Mahdollisista kielteisistä vaikutuksista huolimatta 
esimiehet eivät aina ole valmiita keskustelemaan ilkeästä ongelmasta, joka 
voi liittyä palvelun laatuun ja epäedullisiin seurauksiin. Inhimillinen ja vuo- 
rovaikutuksellinen johtaminen korostaa erilaisten toimijoiden arvojen ja 
hyötytekijöiden tuntemusta, usein keskenään ristiriitaisten odotusten kans- 
sa tasapainoilua, mutta myös vahvasti itsensä asemointia johtajana vuorovai- 
kutustilanteissa (vrt. DeRue & Asford 2010). Palvelunäkökulman hallitsevaa 
merkitystä voidaan vastaavasti tulkita myös toimijoiden ammatti-identiteetin 
lähtökohdasta. Alan esimiesten tausta on yleisesti palvelu- ja asiakastyössä, 
eikä niinkään johtamistoiminnassa. Tällöin esimiesten kokemuksissa asian- 
tuntija näyttäytyy ensisijaisena ja sisäänrakennettuna ammatti-identiteettinä, 
kun vastaavasti johtaminen koetaan usein irrallisena ja hahmottumattomana 
ammatti-identiteettinä (Koskiniemi ym. 2015). 

Tämän luvun perusteella muuttuvat vuorovaikutustilanteet ilmenevät toi- 
mintana, joka vaatii julkisen sosiaali- ja terveydenhuollon esimiehiltä palve- 
lunäkökulman lisäksi sekä organisatorista toimintakontekstia että sosiaalisen 
todellisuuden dynamiikkaa ymmärtävää johtamisidentiteettiä. Diskursiivisen 
johtamisen integroiva näkökulma antaa tälle ymmärtämiselle lähtökohtia. Se 
tarjoaa esimiehille systemaattisen viitekehyksen johtamisidentiteetin muodos- 
tamiseen muuttuvissa vuorovaikutustilanteissa. Näkökulma auttaa lähesty- 
mään vuorovaikutustilanteita johtamisprosessina, jossa tarkasteltavien ilmiöi- 
den erilaisia merkityksiä tunnistetaan, neuvotellaan niiden välisistä suhteista 
ja vaikutuksista sekä rakennetaan ilmiöille uudenlaisia merkityksiä. 

Erilaisten päättelytapojen (Kahneman 2011) kannalta diskursiivisen johta- 
misen integroivan näkökulman arvo kohdistuu hitaaseen päättelyyn. Hidasta 


ja nopeata päättelyä vaativien johtamistilanteiden tunnistaminen ja erotta- 

minen on olennaista, sillä kaikkiin vuorovaikutustilanteisiin ei ole mahdol- 
lista käyttää yhtäläisesti resursseja. Diskursiivista näkökulmaa on perusteltua 
hyödyntää kompleksisissa tilanteissa, joissa asioihin ei ole erotettavissa oikeita 
ja vääriä vastauksia. Vastaavasti suljetuissa ongelmissa, kuten budjetin laadin- 
nassa tai ohjelmistopäivityksissä, on perusteltua soveltaa suoraviivaisia johta- 
misen menetelmiä. (Pietiläinen 2010.) 

Tieteenteoreettisesti diskursiivisen johtamisen integroiva näkökulma ko- 
rostaa vuorovaikutuksen relativistisuutta, jota voidaan pitää jännitteisenä ja 
vastakohtaisena lähtökohtana tutkimuskirjallisuuden deskriptiiviselle joh- 
tamiskäsitykselle. Relativistisuus ei ota kantaa vuorovaikutuksen taustalla 
vaikuttavaan objektiiviseen todellisuuteen. Vuorovaikutuksen eri osapuolten 
näkemykset nähdään erilaisina tulkintoina samasta ilmiöstä. Olennaista ei täl- 
löin ole totuuden selvittäminen tulkintojen taustalla, vaan tulkintojen välisen 
yhteyden, logiikan ja vaikutusten ymmärtäminen. Relativismiin pohjautuva 
johtamistyö ei johda konsensukseen, vaan auttaa eri osapuolia ymmärtämään, 
sietämään — ja parhaimmillaan myös arvostamaan — sosiaalisen todellisuuden 
moniulotteista luonnetta. Relativismi tuottaa joustavuutta johtamiseen. 

Relativismia voidaan myös kritisoida sen perusteella, että se jättää merki- 
tysten taustalla vaikuttavan objektiivisen todellisuuden huomioimatta (Gibbs 
2015). Inhimillisesti tehokas johtaminen -tutkimushankkeessa esimiesten 
vuorovaikutustilanteet ovat tuoneet näkyviin sairaalaorganisaation rakentei- 
ta, joita voidaan pitää johtamiseen vaikuttavana todellisuutena. Esimerkkejä 
rakenteista ovat palkkaus-, laadunhallinta- ja tiedotusjärjestelmää koskevat 
toimintaperiaatteet ja ongelmat. Nämä järjestelmät eivät ole riippuvaisia ai- 
noastaan vuorovaikutuksen osapuolten antamista merkityksistä, vaan niiden 
olemassaolo osaltaan määrittää julkisen terveydenhuollon johtamistodelli- 
suutta. Esimerkiksi ostopalveluhenkilöstön ja sairaalan osastoilla toimivan 
henkilöstön palkkauksen erot ilmentävät todellisuutta, joka vaikuttaa vuoro- 
vaikutuksen osapuolten antamiin merkityksiin. 

Vuorovaikutuksen taustalla vaikuttavan objektiivisen todellisuuden tar- 
kastelu siirtää johtamisen tieteenteoreettista painopistettä relativistisesta nä- 


kökulmasta kohti kriittistä realismia. Tällöin olennaista on sekä vuorovaiku- 

tuksessa syntyvien erilaisten merkitysten että niihin liittyvien rakenteellisten 
vaikutusten (esim. Parker 2002) huomioon ottaminen. Johtamiskäytäntöjen 
kannalta kriittinen realismi painottaa samanaikaisesti vuorovaikutuksen 
ohjaamisen ja managerialististen toimenpiteiden tärkeyttä. Pelkkä prosessin 
johtaminen ja vuorovaikutuksen osapuolten antamien erilaisten merkitysten 
ymmärtäminen ei tällöin vielä riitä, vaan johtamistyössä tulee pystyä myös te- 
kemään organisatorisia toimintakäytäntöjä koskevia päätöksiä. Tämä on inhi- 
millisesti tehokasta johtamista sosiaali- ja terveysalalla. 

Tässä luvussa esimerkkinä käytetty aineisto kuvasi yleisellä tasolla julki- 
sen terveyden huollon esimiesten keskustelua positiivisesta johtamisesta. Tut- 
kimuksellinen tarkastelu tulisi tulevaisuudessa kohdentaa vielä tarkemmin 
esimiesten tasolla siihen, mitä ammattikuntaa ja osastoa vuorovaikutusti- 
lanteeseen osallistuvat esimiehet edustavat. Jos hyödynnetään diskursiivisen 
johtamisen integroivaa näkökulmaa, tämä erottelu antaa yksityiskohtaista ja 
kohdennettua tietoa johtajien vuorovaikutuksen rakenteesta ja siitä, miten 
mahdolliset valtarakenteet näyttäytyvät vuorovaikutustilanteissa eri osastojen 


ja ammattikuntien välillä. 

Haastavien vuorovaikutustilanteiden merkitys avautuu kerroksittain. 


Vältä nopeita johtopäätöksiä. 


Vuorovaikutuksen eri osapuolet eivät vain kuvaa sosiaalisissa tilan- 
teissa tarkasteltavia asioita, vaan luovat niille uusia merkityksiä. Pää- 
tä, missä roolissa on kulloinkin tarkoituksenmukaista toimia tässä 
luomisprosessissa (vertaisosallistuja, dialogin ohjaaja, päätöksentekijä 


jne.). 


Vuorovaikutustilanteet ovat investointeja, jotka tuottavat parhaim- 
millaan sosiaalisia ja taloudellisia tuloksia, mutta vaativat myös resurs- 


seja. Päätä, mihin tilanteisiin resurssit kohdennetaan. 


. Johtaminen edellyttää sekä vuorovaikutuksen dynamiikan hallintaa 


että vuorovaikutuksessa luotujen merkitysten kytkemistä organisaa- 
tion toimintakäytäntöihin. Tätä johtamisen kaksoistehtävää voidaan 
toteuttaa kiinnittämällä systemaattisesti huomio vuorovaikutuksen 
eri osapuolten antamien a) merkitysten vaihteluun, b) merkitysten 


perusteluihin, c) sosiaalisiin asemiin ja yksilöllisiin vaikutuksiin sekä 


d) vuorovaikutuksen ja organisatoristen toimintakäytäntöjen ja vallan 


väliseen yhteyteen. 


Vuorovaikutustilanteita koskevat päätelmät sisältävät aina riskejä vir- 
hetulkintoista. Ennen päätöksentekoa tarkastele systemaattisesti teke- 


miesi tulkintojen luotettavuutta. 

Johdanto 


Sosiaali- ja terveydenhuollon johtaminen ja erilaiset johtamiskoulutukset 
ovat lisääntyneet ja saaneet kansainvälistä huomiota 2000-luvulla (Brown, 
Dewing & Crookes 2016; Heikka 2008; Jaffe, Pradarelli, Lemak, Mulholland 
& Dimick 2016). Johtamisen painotusalueet ovat muuttuneen työympäristön 
hahmottamisessa, uudistuksissa, niihin liittyvän epävarmuuden käsittelyssä 
(Cochran, Kaplan & Nesse 2014), sekä työn mielekkyyden ja myönteisyyden 
kokemuksissa henkilökunnan arjessa (Syväjärvi, Lehtopuu, Perttula, Häikiö 
& Jokela 2012). Eri alojen johtamiskoulutusten tavoitteena on huomioida juu- 
ri kyseisen alan erityispiirteet ja johtamisen vaatimukset ympäristössä, missä 
ainoa pysyvä tekijä on muutos. Myös sellaiset sosiaali- ja terveydenhuollon am- 
mattikunnat, jotka eivät ole aiemmin olleet hyvin edustettuina johtamistut- 
kimuksissa, ovat alkaneet saada huomiota viime vuosina. Esimerkkinä tästä 
on lääkärien ammattikunta, johon liittyvää johtamistutkimusta ei ole muun 
muassa hoitajiin verrattuna tehty paljoakaan. Aivan viime vuosina lääkärien, 
lääkärinä johtamiseen ja sen muuttuviin tarpeisiin on kuitenkin alettu paneu- 
tua (esim. Cochran et al. 2014; Jaffe et al. 2016; Physician Leadership Series 
2014—2015 aikakauslehdessä Healthcare). 

Sosiaali- ja terveydenhuollon johtamiselta edellytetään muutosten keskel- 
lä paljon. Ei riitä, että työtä saadaan johdettua substanssiosaamisen pohjalta, 


vaikka osaaminen ja kokemus alalta on perinteisesti nähty sosiaali- ja tervey- 

denhuollon asiantuntijoiden johtamisessa keskeisenä tekijänä (Bronson & 
Ellison, painossa; Heikka 2008; Viitanen, Kokkinen, Konu, Simonen, Virta- 
nen & Lehto 2007). Osaamisen johtamisen lisäksi tulee hallita myös osaajien 
johtaminen. Käytännössä tämä tarkoittaa, että jatkuvuuden varmistamiseksi 
myös epävarmuuden sävyttäminä aikoina johtamisessa tulee huomioida paitsi 
työn johtaminen, myös työntekijöiden inhimillisyyden ja ihmisyyden tuomat 
mahdollisuudet ja rajoitteet. Työntekijöiden ihmisyys on pysyvä asia työyhtei- 
sössä riippumatta siitä, minkälaiset muutokset alaa, tai omaa yksikköä koette- 
levat. Se, että työntekijän ymmärtää ihmisenä, joka tekee työtä, ei ainoastaan 
työn tekijänä (Perttula & Syväjärvi 2012) tukee juuri työn tekemistä ja epävar- 
muuden sietämistä. 

Työntekijöiden ihmisyyden ja inhimillisyyden ulottuvuuksina tarkastelen 
tässä luvussa kokemuksellisuutta ja autenttisuutta työyhteisössä ja johtami- 
sessa. Kokemus on varsin yleisesti käytetty käsite niin arki- kuin tutkimus- 
kielessä. Kokemuksen tarkasteluun sovellan fenomenologisen psykologian 
näkökulmaa, joka ymmärtää kokemuksen yksilöllisenä merkityssuhteena ih- 
misen ja hänen ympäristönsä välillä, sisältäen ympäristössä olevalle asialle an- 
netun merkityksen kussakin tilanteessa (Perttula 2009). Fenomenologisen 
psykologian näkökulmasta todellisuus onkin ennemmin koettu ja sen kautta 
rakennettu, kuin valmiiksi annettuna otettu. Käsittelemäni autenttinen joh- 
tajuus taas havainnollistaa, mitä fenomenologisen psykologian näkökulma 
kokemukseen johtamistyön ideologiana tarkoittaa käytännön johtamistyön 
kannalta. Kiteytyneenä tutkimuskysymyksenä on: Millä tavoin kokemukselli- 
suuden ja autenttisuuden ymmärtäminen tukevat johtamista sosiaali- ja tervey- 
denhuollon moniammatillisissa työyhteisöissä? 

Työntekijällä viittaan sosiaali- ja terveydenhuollossa työskenteleviin ihmi- 
siin, niin johtajiin kuin alaisiin. Termiä ”alainen? käytän tulkinnallisuuden 
välttämiseksi ja selkeyttääkseni niitä tilanteita, joissa on kyse juuri esimies— 
alais-suhteista. Lähtökohtana on, että kaikki työntekijät ovat inhimillisiä 
ihmisiä, minkä vuoksi tietyt ihmisyyteen kuuluvat perusoletukset ja ominai- 
suudet pätevät jokaiseen. Sosiaali- ja terveysalan työyhteisö toimintapaikkana 


tai ammattialan sisällä eivät muuta sitä, mutta kontekstina sosiaali- ja tervey- 

denhuollon työyhteisö antaa ihmisyyden osien, kuten kokemuksellisuuden 
tarkastelulle uusia näkökulmia. Ihmisen luonnollista taipumusta kokea asioi- 
ta, kokea ympäristöään ja antaa asioille merkityksiä, ei pääse pakoon missään 
tilanteessa. Kokemuksellisuus on täten väistämätön osa myös sosiaali- ja ter- 
veydenhuollon johtamista ja työyhteisöä. 

Luvussa avaan kokemuksen rakentumista, sen taipumusta erottaa ja yhdis- 
tää työntekijöitä. Erottaa kokemus voi yksilöllisyydellään (Perttula 2012) ja 
yhdistää silloin, kun oman kokemuksen tuntee olevan jaettu, kun joku muu- 
kin kokee samankaltaisesti tietystä asiasta (Haslam, Reicher & Platow 2012). 
Mikä merkitys kokemusten yksilöllisyyden ja jaetun luonteen ymmärtämisellä 
on sosiaali- ja terveydenhuollon työyhteisölle ja johtamiselle? Kun johtamisen 
keinoin tavoitellaan jotain yhteistä, on se sitten laadukas potilashoito, tai orga- 
nisaation strategian toteutus, jokainen yksilö osana yhteisöä merkitsee. Työtä 
tehdään yhdessä, mutta yksilöt luovat yhteisen työn ja yhteistyön. Kokemukset 
vaikuttavat näkyvän toiminnan takana. Ne ohjaavat käyttäytymistä ja reagoi- 
mista (Rauhala 2005). 

Autenttisuutta sosiaali- ja terveydenhuollon johtamisessa käsittelen kah- 
desta eri näkökulmasta: positiivisesta ja kriittisestä. Molemmissa autentti- 
suuden ymmärtämistavoissa on jotain tekemistä aitouden ja läsnä olemisen 
kanssa. Positiivinen autenttinen johtaminen on autenttisen johtamisen val- 
tavirtaan kuuluva näkökulma, jonka juuret löytyvät positiiviseen psykolo- 
giaan pohjaavista teorioista (esim. Walumbwa, Avolio, Gardner, Wernsing & 
Peterson 2008). Se painottaa aidon itsen (true self) mukaista käyttäytymistä, 
kokemista ja itsensä toteuttamista olettaen, että aito itse on sisällöllisesti hyvä. 
Kun johtajan aidon itsen oletetaan olevan lähtökohdiltaan hyvä, sen mukai- 
sesti toimiminen eli autenttinen käyttäytyminen tuottaa hyvää alaisille vah- 
vistaen myös heidän autenttista olemista. Kriittiset lähestymistavat (esim. 
Algera & Lips Wiersma 2012) taas tuovat esiin eksistentialismiin pohjaavia 
näkökulmia, joiden mukaan ”aito itse” muodostuu vasta suhteessa ympäris- 
töön ja tässä suhteessa kertyvistä kokemuksista. Näin ollen aidon itsen ei voida 
sanoa olevan hyvä tai paha. Se on sitä, miksi se on muodostunut. Kriittiset nä- 


kökulmat korostavat yksilöllisyyttä ja kokemuksellisuutta autenttisen olemi- 

sen ja käyttäytymisen edellytyksinä. Autenttista johtajuutta ei niiden mukaan 
voi määritellä miksikään tietynlaisiksi toiminta- tai käyttäytymistavoiksi. Se, 
mitä autenttisuus sisällöllisesti tarkoittaa, on yksilöllistä ja voi muokkautua 
jatkuvasti — kerryttäähän työntekijä läpi elämänsä kokemuksia, jotka vaikut- 
tavat omiin käsityksiin omasta itsestä. 

Käsillä oleva luku pohjautuu vuonna 2014 Lapin- ja Pohjois-Pohjanmaan 
sairaanhoitopiireistä kerättyyn haastatteluaineistoon. Haastattelututkimus 
on toteutettu osana Inhimillisesti tehokas johtaminen -hanketta, joka on 
Lapin- ja Pohjois-Pohjanmaan sairaanhoitopiirien sekä Lapin yliopiston yh- 
teinen tutkimus- ja kehittämishanke. Haastattelututkimukseen osallistuneet 
(n=25) olivat lääkäri- ja hoitajajohtajia, joista suurin osa teki johtamistyön li- 
säksi myös kliinistä työtä. Tutkimukselliset valinnat avointa haastattelumene- 
telmää myöten pohjautuvat fenomenologiaan. Haastattelujen analyysimene- 
telmänä on niin ikään käytetty eksistentiaalis-fenomenologista metodia (ks. 
Giorgi 1985; Perttula 1998), jonka avulla sekä yksilölliset että jaetut kokemuk- 
set voidaan havaita ja huomioida. Metodia on kehitetty Inhimillisesti tehokas 
johtaminen -hankkeen yhteydessä. Haastatteluaineistoon viittaan luvussa tut- 
kimusaineistona, sen pohjalta syntyneisiin tuloksiin tutkimustuloksina ja itse 
tutkimukseen tutkimuksena. Tutkimustuloksista nostan esille niitä seikkoja, 
jotka kytkeytyvät, avaavat, risteävät, tai selittävät kokemusten ja autenttisuu- 
den teoreettista tarkastelua johtajien näkökulmasta. 

Useissa tutkimuksissa on käsitelty sosiaali- ja terveydenhuollon johtamis- 
ta, vuorovaikutuksen merkitystä (esim. Morgan & Obgonna 2008; Nugus, 
Greenfield, Travaglia, Westbrook & Braithwaite 2010; Reeves, Rice, Conn, 
Miller, Kenaszchuk & Zwarenstein 2009; Viitanen et al. 2007) sekä positiivi- 
sen autenttisen johtajuuden yhteyksiä etenkin hoitajien työhön (esim. Malik, 
Dhar & Handa 2016; Wong & Laschinger 2013). Kuitenkin kokemuksellisuu- 
den ja kriittisen autenttisuuden merkitysten tutkiminen on jäänyt hyvin vä- 
häiseksi. Kokemusten ja autenttisuuden avaamisen ja työyhteisöön sijoittami- 
sen keinoin sosiaali- ja terveydenhuollon johtamisen tarkastelu voidaan viedä 


ammattikuntien rajat ylittävälle tasolle. 

Kokemuksellisuus johtamisessa ja työyhteisössä 


Kokemusten ja kokemuksellisuuden lähtökohtia 


Kokemuksesta ja kokemuksellisuudesta puhuttaessa lähtökohtana on, että 
ihminen on jatkuvasti suhteessa ympäristöönsä (Tökkäri 2012). Sosiaali- ja 
terveydenhuollon työyhteisössä tämä tarkoittaa esimerkiksi suhdetta työhön, 
muihin työntekijöihin, eri ammattikuntiin, ja asiakkaisiin. Työntekijä on 
näissä tilanteissa itse osallisena — aktiivisena kokijana, reagoijana, ajattelevana, 
tuntevana, ja ajatuksensa ja tunteensa ilmaisevana toimijana. Vaikka ajatus- 
ten ja tunteiden ilmaisu ei ole aina rehellistä, ne vaikuttavat siihen, millä ta- 
valla vuorovaikutukseen osallistutaan. Toiminnan taustalla vaikuttavat aina 
kokemukset eri tilanteista ja itsestä näissä tilanteissa. Miten itse on koettu 
sosiaali- ja terveydenhuollon asiantuntijana tai oman erikoisalan työryhmän 
jäsenenä, minkälaiseksi moniammatillinen yhteistyö on koettu, minkälaiseksi 
työyksikön ilmapiiri koetaan tai minkälaisena oma työ koetaan. Nämä kaikki 
vaikuttavat siihen, miten nykyisyydessä toimitaan, käyttäydytään ja suhtaudu- 
taan. Alaisten kokemusten ymmärtäminen on keskeistä kaikessa toiminnan 
ohjaamisessa, koska kokemukset tarjoavat selityksen tietylle reaktiolle tai käy- 
tökselle. Miksi esimerkiksi uusia käytänteitä vastustetaan tai miksi nykyisiin 
toivotaan muutosta? Kokemusten merkityksen huomioiva johtaja kuuntelee 
ja peilaa alaisen käytöstä aiempiin vastaavanlaisiin tilanteisiin etsien niiden 
pohjalta ymmärrystä nykyiseen. Edellytyksenä on johtajan kyky hahmottaa 
alaisten käyttäytyminen menneen, nykyisyyden ja tulevaisuuden jatkumona, 
sekä jokaisen yksilöllinen tapa kokea tämän jatkumon eri pisteissä. 
Kokemusta ja kokemuksellisuutta sosiaali- ja terveydenhuollon työyh- 
teisössä ja johtamisessa mietittäessä tulisi ensin selvittää, mikä on kokemus. 
Miten se muodostuu ja mikä sille on ominaista? Kokemuksen sisällön selvit- 
tämiselle on luontevaa ottaa tässä lähtökohdaksi fenomenologia tai fenome- 
nologinen psykologia, koska fenomenologisen tutkimuksen voi sanoa käsittä- 
vän kokemusten tutkimisen kaikesta elämäntilanteeseen kuuluvasta (Perttula 


2009). Jotta voidaan puhua kokemisesta, työntekijä tulee ymmärtää tajunnal- 

lisena olentona. Fenomenologia pitää tajunnallisuuden ydinrakenteena inten- 
tionaalisuutta, joka tarkoittaa tajunnan tarkoituksenmukaista suuntautumis- 
ta johonkin itsensä ulkopuolella olevaan kohteeseen. Tajunnan suuntauduttua 
kohteeseen kohde ilmenee ihmiselle jonakin. Tämä kohde, ympäröivä todel- 
lisuus, ei ole enää merkityksetön vaan tarkoittaa ihmiselle jotain. Kokemus ei 
siis ole tajunnallisen toiminnan kohde, vaan suhde, joka muodostuu työnte- 
kijän tajunnallisen toiminnan ja hänen todellisuutensa välille. Koska suhteen 
muotouduttua jokin todellisuuden kohde saa merkityksen, kokemuksen voi- 
daan sanoa olevan merkityssuhde (Perttula 2009, 116—117). 

Perttula (2009) avaa todellisuuden käsitettä vertaamalla sitä Lauri Rauha- 
lan (Rauhala 2005) elämäntilanne-käsitteeseen. Elämäntilanne muodostuu 
kaikesta siitä osasta maailmaa, johon ihminen on suhteessa. Ihmisen ollessa 
työntekijänä hänen elämäntilanteeseensa kuuluvat muun muassa työpaikka, 
muut työntekijät, työyksikön säännöt ja arvot, eli kaikki se, mihin työntekijä 
on suhteessa. Suhteen olemassaolon kriteeriksi voidaan asettaa se, että suhteen 
eri osapuolet vaikuttavat jollain tavalla toisiinsa; työyhteisön arvot ohjaavat 
työntekijöiden tekemää työtä. Työympäristö tarjoaa kokemuksille puitteet. 
Rauhala (2005) täsmentää, että vaikka eri yksilöiden elämätilanteissa olisi sa- 
mankaltaisia piirteitä, kuten työkulttuureja, tapoja ja arvoja, elämäntilanne 
on kuitenkin viimekädessä aina yksilöllinen ja ainutkertainen; kahta täysin 
samanlaista elämäntilannetta samoine ihmisineen, ammatteineen, suhteineen 
tai sääntöineen ei ole olemassa. 

Sosiaali- ja terveydenhuollon työyhteisöissä kokemusten voidaan ajatella 
ilmenevän näkymättömänä voimana, jonka läsnäoloa ei voida estää, koska 
kaikki ihmiset ovat tajunnallisia olentoja. Riippumatta siitä, onko kokemisen 
kohde konkreettisesti olemassa vai ei, ja onko se työntekijälle itselleen tarkasti 
tunnistettavissa vai ei, työntekijän saama kokemus on hänelle itselleen joka 
tapauksessa merkitsevä. Kokemukset ovat pohjimmiltaan aina ainutlaatuisia 
ja subjektiivisia. Vain työntekijä itse pystyy ymmärtämään ilmiötä niin kuin se 
ilmenee hänelle hänen omien olemassa olevien kokemustensa pohjalta (Rau- 
hala 2005). Uusien kokemusten syntymiseen vaikuttavatkin vahvasti aiemmat 


kokemukset. Ne toimivat ymmärtämisyhteytenä ja määrittävät sitä, miten uu- 

det kokemukset rakentuvat ja miten uusia kokemuksia on yleensäkään mah- 
dollista saada. Vanha kokemustausta toimii uusien kokemusten tulkitsijana, 
ikään kuin työntekijän sisäisinä ja ulkoisina silmälaseina, joiden kautta hän 
havaitsee ja tulkitsee todellisuuttaan. Se myös määrää, mihin tekijöihin ha- 
vainnot kiinnittyvät, ja miten erilaiset uudet kokemukset jäsentyvät osaksi 
olemassa olevaa kokemustaustaa. Kun uusi kokemus on löytänyt paikkansa ja 
sulautunut osaksi aiempaa kokemustaustaa, se osallistuu osaltaan taas seuraa- 
vien kokemusten muodostumiseen. Kokemukset siis yhdistyvät toisiinsa, ovat 
limittäisiä, kerroksellisia, moniulotteisia merkitysrakenteita, jotka jäsentävät 
työyhteisöä elämäntilanteena (Rauhala 2005). 

Johtamisen kannalta on ensiarvoisen tärkeää, että alaisten kokemuksia 
ymmärretään omista kokemuksista riippumatta, juuri alaisen näkökulmasta. 
Vaikka itse tekisi esimerkiksi lääkärijohtajana kliinistä työtä, ei tulisi auto- 
maattisesti oman työskentelyn pohjalta olettaa tietävänsä, millaisena alainen 
kokee kliinisen työn tekemisen. Oman johtamistoiminnan kannalta taas on 
oleellista, että sitä ymmärretään omien kokemusten pohjalta. Usein arkipäi- 
vässä sorrutaan siihen, että toista yritetään ymmärtää ensisijaisesti sen pohjal- 
ta, mitä itse on kokenut eikä sen pohjalta, mitä toinen on kokenut. 

Tiedostamalla aiempien kokemusten vaikutus alaiseen tässä hetkessä ja 
tarjoamalla hänelle aiemmasta poikkeavia kokemuksia myös kielteisiä ajatus- 
malleja voidaan muovata myönteisimmiksi. Tutkimustulokset tukevat toisaal- 
ta ajatusta, että myönteisiä kokemuksia voidaan edelleen vahvistaa sosiaali- ja 
terveydenhuollon työyhteisöissä, kun johtajana kiinnitetään huomiota siihen, 
minkälaisista tilanteista myönteiset kokemukset kumpuavat. Tutkimus antaa 
selviä viitteitä siitä, että myönteisten kokemusten ja niiden syiden havaitsemis- 
ta helpottaa huomattavasti esimerkiksi se, että johtaja tuntee alaiset, viettää 
suurimman osan työajasta alaisten lähettyvillä tai on saavuttanut alaisten 
luottamuksen. Osa tutkimukseen osallistuneista johtajista koki esimerkiksi 
oman työhuoneen sijainnin ratkaisevana tekijänä; mikäli työhuone sijaitsee 
niin kaukana, ettei alaisia juuri koskaan näe, luottamuksellisten välien ra- 
kentaminen ja alaisiin tutustuminen on vaikeaa. Jollekin alaiselle sanallinen 


positiivinen palaute voi olla merkittävä työstä saadun myönteisen kokemuk- 

sen synnyttäjä. Toiselle olennaisempaa voi olla se, että suoritettava työtehtävä 
tarjoaa itselle onnistumisen kokemuksia ja haasteita sanallisesta palautteesta 
riippumatta. Positiiviset kokemukset luovat pohjan toimivalle yhteistyölle ja 
hyvälle työilmapiirille, jotka taas tukevat perustyön hyvää hoitamista. Vaik- 
ka myönteisiä kokemuksia ei voi tuottaa väkisin, niiden syntymistä voidaan 
tukea johtamisen avulla. Tutkimukseen osallistuneet johtajat olivatkin usein 
sitä mieltä, että johtajan tehtävä on toimia mahdollistajana, pakottaa ei voi. 

Myönteisillä kokemuksilla on todettu olevan lukuisia työn tekoon positii- 
visesti heijastuvia vaikutuksia. Niiden on tutkimuksissa todettu vahvistavan 
esimerkiksi työssä suoriutumista (Leroy, Anseel, Gardner & Sels 2015), työ- 
tyytyväisyyttä (Cerne, Dimovski, Maric, Penger & Skerlavaj 2014), ja luovuut- 
ta (Malik et al. 2016). Lisäksi myönteisten kokemusten saaminen mahdollistaa 
niiden ilmaisun, joka on osa hyvän työilmapiirin luomista. Myönteisten tun- 
temusten ilmaisun voi sanoa olevan tärkeää etenkin johtajien taholta, koska jo 
itsessään se tuottaa positiivisia kokemuksia alaisille (vrt. Bono & Ilies 2006). 
Olennaista on huomata, ettei myönteisten kokemusten tuottaminen vaadi ai- 
neellisia resursseja. Johtajan oma positiivinen, motivoitunut, innostunut asen- 
ne ja sen esiin tuominen käyttäytymisessä ja puhumisessa voi olla todella iso 
tekijä muiden työntekijöiden myönteisten kokemusten syntymiselle (Lewis 
2011). 

Jokainen työntekijä on oman historiansa summa. Kokemusten pohjalta 
muodostuneen ajatus- ja tulkintamaailman muuttaminen on hidasta, koska 
tuoreetkin näkökulmat ja ajatukset ymmärretään usein aiempien kokemusten 
pohjalta. Sosiaali- ja terveydenhuollossa tämä voi tarkoittaa tutkimustulosten 
mukaan esimerkiksi sitä, että raskaat tai negatiiviset kokemukset aiemmin 
toteutetuista muutoksista aiheuttavat kielteistä suhtautumista suunnitteil- 
la oleviin muutoksiin. Tutkimusaineistosta nousi esille muutamia tilanteita, 
joissa johtajalla on innostava tyyli uusien käytäntöjen kokeiluun. Johtajan it- 
sensä asenne on, ettei muutoksen hyvyyttä voi tietää ennen kuin sen tekee. 
Asenteeseen sisältyy ajatus, ettei omalla erikoisalalla tehtävien muutosten 
tarvitse olla peruuttamattomia, virhearvioita tapahtuu ja saa tapahtua, ja aina 


voi peruuttaa, mikäli muutos osoittautuukin toimintaa heikentäväksi. Uutta 

ei koeta möröksi, vaan tilaisuudeksi ja mahdollisuudeksi. Tätä ajattelumallia 
viestitään alaisille. Vaikka itse muutoksen läpivienti epäonnistuisi, yrityksestä 
voi jäädä myönteinen kokemus, mikä kannustaa työntekijöitä kokeilemaan ja 
yrittämään jatkossakin. 

Kokemuksista voi olettaa löytyvän samankaltaisuutta, kun työntekijöiden 
elämäntilanteessa on samanlaisia piirteitä. Tyypillistä sosiaali- ja terveyden- 
huollon työyhteisössä on, että esimerkiksi saman ammattikunnan tai saman 
työyksikön työntekijät kokevat asioita osittain samalla tavalla. Tällöin voidaan 
sanoa, että toisen kokemusta ymmärretään oman kokemusmaailman pohjal- 
ta, jolloin kokemus on jaettu. Jaetulla kokemuksella viittaan sellaisiin asioille 
annettuihin merkityksiin, joissa on samankaltaisuutta, vaikkeivät ne täysin 
identtisiä olekaan. Jaetut kokemukset luovat pohjan yhteistyölle ja helpottavat 
yhteisiin tavoitteisiin sitoutumista. Jos esimerkiksi työilmapiiri on huono, sen 
mitä todennäköisimmin kokee useampi kuin yksi työntekijä. Olettaen, ettei 
huonossa työilmapiirissä viihdytä, tavoite parantaa sitä on luonnollisesti yh- 
teinen asia, jos kokemus huonosta ilmapiiristä on jaettu. 

Erityisesti positiiviset jaetut kokemukset myös vahvistavat yhteenkuulu- 
vuudentunnetta, mikä nähdään yhtenä keskeisenä tekijänä työn tehokkuuden 
ja mielekkyyden vahvistamisessa (Haslam et al. 2012). Tutkimustulosten mu- 
kaan myönteinen jaettu kokemus esimerkiksi työyksikön yhteistyön toimi- 
vuudesta kannustaa työn kehittämiseen hyvästä vielä paremmaksi yhteistyön 
voimin. Paitsi työyksiköiden sisäisten, myös sosiaali- ja terveydenhuollon joh- 
tajien keskuudessa yli työyksikkö- ja organisaatiorajojen yhteisten kokemusten 
merkitys ja niiden tiedostaminen korostuu. Jos työyksikön tai organisaation 
sisällä johtaja on yksi ”meistä työntekijöistä”, toinen “me” voisi muodostua 
joko organisaation tai koko sosiaali- ja terveysalan johtajista. 

Se, miksei yhteisiä kokemuksia sosiaali- ja terveydenhuollon työyhteisössä 
aina välttämättä havaita, tai väärinymmärryksiä syntyy, voi johtua kokemuk- 
sen ominaisuudesta olla toisinaan vaikeasti ilmaistavissa kielellisin keinoin 
(vrt. Perttula 2009). Millä tavalla esimerkiksi koettua iloa, surua tai onnis- 
tumista tulisi ilmaista sanallisesti? Entä millä tavalla kokemuksesta ja sen 


alkuperästä tulisi kertoa siten, ettei kuulijalle jää liikaa tilaa omalle tulkin- 

nalle ja väärinymmärryksille. Tulkinnanvaraa jää miltei aina. Voiko kaikkia 
kokemuksia ylipäänsä kunnolla kuvata? Hyvä johtaja tunnistaa kielen asetta- 
mat rajat, sekä omien kokemusten kuvaamisessa että toisten kuuntelemisessa. 
Kuunnellessaan kokemusten, tunteiden, mielentilojen ja ajatusten ilmaisua, 
hän pyrkii löytämään asian ytimen. Ydin ei välttämättä ole tavoitettavissa suo- 
raan sanoista. Sen perusteena voi olla intuitio, tunne ja koettu varmuus siitä, 
että asian ydin on löytynyt (Perttula 1998). Hyvä ihmisten johtaja on herkkä 
ja avoin myös omille kokemuksille. Hän osaa nähdä, kuunnella ja tulkita tilan- 
teita ja alaisten käyttäytymistä avoimin mielin, ”tuoreella” tavalla. 
Tutkimustulostenkin perusteella johtajan rooliin kuuluu tilanteiden ais- 
timinen; johtajalla pitää olla herkät tuntosarvet, joilla hän kokee työyhteisöä 
siten, että pystyy johtamaan sitä alaisten tarvitsemalla tavalla. Johtamisessa pi- 
tää muistaa, että jokaisella alaisella on yksilöllinen tapa ilmaista itseään. Tut- 
kimusaineistosta nousi esille, että ristiriitoja syntyy työntekijöiden keskuudes- 
sa usein väärinymmärryksistä. Toisen puhe joko tulkitaan väärin tai itseä ei 
ilmaista riittävällä selkeydellä. Johtajalta ristiriitojen ratkaisu edellyttää asiaan 
puuttumista pikaisella aikataululla, jotta väärinymmärrykset eivät paisu koh- 
tuuttomiin mittasuhteisiin uusien väärinymmärrysten kasautuessa aiempien 
päälle. Keskeistä on löytää yhteinen kieli, syy väärinymmärrykseen ja se asia 
ydin, jota tavoiteltiin ennen väärinymmärryksen syntymistä. Näin väärinym- 


märrys voidaan kääntää yhteisymmärrykseksi. 


Yksilölliset ja jaetut kokemukset johtamisen 
kohteina — identiteetit työyhteisössä 


Kokemusten ja erilaisten merkitysten pohjalta työntekijä muodostaa kuvaa 
paitsi ympäröivästä todellisuudesta ja muista ihmisistä, myös itsestään ja sii- 
tä, millaiseksi itsensä kokee. Ne merkitykset, roolit, piirteet ja ominaisuudet, 
joita työntekijä liittää itseensä, muodostavat hänen identiteettinsä (Oyserman 
2009). Identiteetit ovat yhdistelmä mennyttä, nykyisyyttä ja tulevaisuutta 
(Oyserman, Elmore & Smith 2012): Menneisyydessä kerätyt kokemukset ovat 


vaikuttaneet nykyisten identiteettien muodostumiseen tekemällä ne silmä- 

lasit, joiden läpi maailma nykyisyydessä nähdään. Näin rakentuvat myös ne 
elämän ja oman itsen sisällöt, joiden kautta itse koetaan tietynlaiseksi. Lisäksi 
nykyisyys muokkaa jatkuvasti identiteettien sisältöä kerryttämällä uusia itseen 
liitettäviä kokemuksia ja käsityksiä, joiden pohjalta itse koetaan ja maailma 
nähdään hieman eri tavoin kuin aiemmin. Nykyisyys tarjoaa käsitykselle it- 
sestä sen, mitä on tässä ja nyt. Tulevaisuus taas muokkaa käsitystä itsestä sen 
pohjalta, minkä kokee nykyisyyden perusteella mahdolliseksi, minkälaisessa 
asemassa voi esimerkiksi kuvitella olevansa viiden vuoden päästä (Lord & Hall 
2005; Oyserman et al. 2012). Työyhteisössä identiteetit ohjaavat valintojen te- 
kemistä, merkitysten muodostamista, havaitsemisen suuntaamista ja uusien 
kokemusten yhdistämistä jo olemassa oleviin (Oyserman 2009). 

Identiteettejä, itseen liitettävien kokemusten yhteenkietoutumia, on 
sosiaali- ja terveydenhuollon työyhteisöissä vähintään yhtä monta kuin työn- 
tekijöitä. Identiteetit huomioiva johtaminen on inhimillisen johtamisotteen 
yksi keskeinen ulottuvuus. Kun puhun identiteetit huomioivasta sosiaali- ja 
terveydenhuollon johtamisesta, puhun alaisten johtamisesta sellaisina ihmi- 
sinä ja oman alansa asiantuntijoina, kuin he itsensä kokevat. Johtamisen voi 
usein ajatella olevan alaisiin ulkokäsin suunnattua toimintaa. Painotus on 
yhteisissä tavoitteissa, siinä, minkä johtaja itse tietää olevan organisaation, 
työyksikön, ja toiminnan tarkoitus. Painotuksen siirtyessä työntekijän johta- 
miseen ihmisenä tie muuttuu ulkokäsin ohjatusta toiminnasta alaisen kautta 
tapahtuvaksi toiminnaksi. Kyseessä on työntekijän huomioiminen johtamisen 
keinoin sellaisena, kuin hän tuntee olevansa, hänen omine piirteineen, taipu- 
muksineen ja ominaisuuksineen. 

Tutkimustulosten mukaan johtajat ovat itse havainneet, että kehittymi- 
seen kannustamisessa on huomioitava se, mitä alainen kokee olevansa tässä 
hetkessä ja mitä hän haluaisi olla. Nämä kaksi asiaa määräävät sitä, miten ke- 
hitysaskeleet kannattaa rakentaa. Millaiset motivointikeinot toimivat juuri 
tämän alaisen kohdalla? Mihin hän kokee pystyvänsä? Mitä hän haluaa saa- 
vuttaa suhteessa työyksikköön ja organisaatioon? Onko hänellä realistinen kä- 
sitys omasta osaamisestaan? Niitä myönteisiä kokemuksia tai ominaisuuksia, 


joita alainen liittää itseensä, on tutkimustulosten mukaan hyvä käyttää lähtö- 

pisteinä kehittämisessä. Tutkimukseen osallistuneista johtajista osa huomaut- 
ti itseensäkin viitaten, että on mukava tehdä sitä, missä on hyvä. Kun kokee 
hallitsevansa esimerkiksi sairaalan leikkaustoiminnan kehittämisen, ja on 
saanut kehittämistoiminnalla konkreettista hyötyä aikaan, kehittämistyötä 
jatkaa mielellään. Hyvän olon tunne itsestä motivoi tekemiseen, kehittymään 
edelleen ja auttaa sietämään virheitä. Kun johtaja pystyy suomaan itselleen 
sen, ettei uusia asioita tarvitse hallita heti täydellisesti, hän pystyy välittämään 
ajatusta myös alaisille. Seurauksena alainen pystyy haastamaan itseään sallien 
myös epäonnistumiset ilman sitä, että käsitys itsestä osaajana romuttuisi. 

Tutkimusaineiston perusteella näyttää, että työntekijät ottavat herkimmin 
sen identiteetin, mitä tuntevat ympäristön odottavan (vrt. Day & Harrison 
2007). Esimerkiksi hoitajajohtajalta ei aina odoteta hoitajajohtajana olemista. 
Sen sijaan tutkimukseen osallistuneista johtajista osa tunsi välillä olevansa 
alaisille enemmän vanhempi kuin johtaja. Tuntui, että alainen odottaa ym- 
märrystä yli rajojen. Johtajana ollessa tuleekin olla tarkka, ettei tahattomasti 
lipsahda johonkin muuhun kuin johtajan rooliin, tällöin johtaminen ei onnis- 
tu. Alaisenkaan ei voi olettaa toimivan kuin työntekijä tilanteessa, jossa johta- 
ja ei itse koe olevansa tai käyttäydy kuin johtaja (vrt. DeRue & Ashford 2010). 
Yksilöllisyyden ja kokemuksellisuuden huomiointi ja ymmärtäminen sosiaali- 
ja terveydenhuollossa eivät tarkoita, että johtajan pitäisi olla yliymmärtäväinen 
ystävä. Kokemuksellisuuden huomiointi tarkoittaa yksinkertaisesti ihmisten 
johtamista ihmisenä. 

Sosiaali- ja terveydenhuollossa identiteettien moninaisuus on ilmeistä. 
Paitsi jokaisen työntekijän itseensä liittämät persoonalliset identiteetit, ih- 
misten väliseen vuorovaikutukseen heijastuvat monet sosiaaliset identiteetit 
(esim. Croft, Currie & Lockett 2015). Jaon persoonallisiin ja sosiaalisiin iden- 
titeetteihin voi tehdä sen perusteella, mitkä käsitykset, kokemukset ja arvot 
liitetään itseen yksilöllisenä toimijana ja mitkä käsitykset liitetään itseen jo- 
honkin sosiaaliseen ryhmään kuulumisen kautta (Virtanen 2010). Yhteisten 
merkitysten ja koetun todellisuuden kautta sosiaali- tai terveydenhuollon 
työntekijä voi tuntea olevansa osa työyhteisöä, organisaatiota ja kytkeytyä toi- 


siin ihmisiin. 

Sosiaalinen identiteetti eli tiettyyn ryhmään kuulumisen tunne vaikuttaa 
työntekijän käsitykseen itsestään, hänen suhtautumiseensa ja käyttäytymi- 
seensä sitä enemmän, mitä vahvemmin hän tuntee ryhmään kuuluvansa (van 
Knippenberg & van Schie 2000; Virtanen 2010, 192). Sosiaalisten identiteet- 
tien sisällöt työyhteisössä ovatkin keskeinen osa työyhteisön kulttuurin sekä 
johtamisen rakentumista ja kehittymistä. Ehkä merkittävimpänä toimintaan 
ja käyttäytymiseen vaikuttavana sosiaalisen identiteetin muotona voi sosiaali- 
ja terveydenhuollon työyhteisöissä sanoa olevan ammatti-identiteetin. Erityi- 
sesti sairaalassa omaan ammattiryhmään voidaan samaistua muita sosiaalisia 
ryhmiä herkemmin (Croft et al. 2015; Kirpal 2004). Jotta oman toiminnan 
johtajana pystyy asemoimaan työyhteisöön sopivalla tavalla, tulisi tuntea pait- 
si työntekijöiden keskuudessa vaikuttavat sosiaaliset identiteetit, myös oman 
itsensä omaksumat sosiaaliset identiteetit ja niiden suhde alaisiin. Kokeeko 
kliinistä työtä tekevä lääkärijohtaja olevansa yksi lääkäreistä ja jos kokee, mitä 
se merkitsee johtajana olemiselle. 

Sosiaalinen identiteetti toisaalta yhdistää ryhmään kuuluvia jäseniä ja tiivis- 
tää heidän keskinäisiä suhteitaan, mutta toisaalta erottaa ja luo etäisyyttä mui- 
hin ryhmiin. Kun ajatellaan sosiaalisten identiteettien ja erilaisten ryhmien 
kirjoa esimerkiksi sairaalaorganisaatiossa, lopputulos on värikäs (Syväjärvi et 
al. 2012). Yksi työntekijä voi tuntea kuuluvansa terveydenhuollon toimijoihin, 
omaan ammattikuntaansa lääkärinä tai hoitajana, oman erikoisalansa edus- 
tajiin, ja terveydenhuollon johtajiin. Tutkimusaineiston valossa näyttää siltä, 
että koettu tärkeys tiettyyn ryhmään kuulumisesta heijastuu usein myös toi- 
mintaan; tämän ryhmän edustajana toimitaan mieluiten, ryhmään sisältyviä 
arvoja omaksutaan herkimmin, ja ryhmän asenteita ja arvoja välitetään oman 
käyttäytymisen kautta useimmin. Ehkä jopa kääntöpuolena voi sanoa olevan 
muiden ryhmien taka-alalle jäämisen. Tilanne tulee ongelmalliseksi, jos orga- 
nisaatio odottaa esimerkiksi kliinistä työtä tekevältä hoitajajohtajalta vahvaa 
johtamispanostusta, jota hoitajajohtaja ei kuitenkaan pysty antamaan, koska 
kokee hoitajana työskentelyn johtamistyötä tärkeämpänä. Vaikka työntekijöi- 
den ja työn johtamisen tiedostettaisiin olevan edellytys potilastyölle, sen miel- 


täminen tärkeimmäksi työksi on hankalaa. Yhtenä, muissakin tutkimuksissa 

(esim. Croft et al. 2015) löydettynä syynä on se, että kliinisestä työstä saadaan 
merkittävää emotionaalista tyydytystä johtajana työskentelyyn verrattuna, 
koska kliinisessä työssä ihmistä autetaan työn tekemisen hetkellä. Ensisijaises- 
ti siis tehdään sitä, mikä koetaan tärkeimmäksi ja mistä saadaan itselle myön- 
teisiä kokemuksia herkimmin. 

Myös johtajaidentiteetistä puhutaan sosiaalisena identiteettinä. Se liittää 
työntekijän tiettyyn ryhmään — johtajiin — tuoden mukanaan johtajaryhmän 
arvot ja asenteet (Witman, Smid, Meurs & Willems 2011). Sosiaali- ja tervey- 
denhuollossa esimiesasemassa oleva työntekijä jatkaa usein myös asiakastyötä 
osittaisella työpanoksella. Tällöin huomio on paitsi muiden työntekijöiden 
sosiaalisten identiteettien johtamisessa, myös omien ammatti- ja johtajaiden- 
titeettien tasapainon löytämisessä. Ei ole mitään estettä sille, ettei esimies- 
asemassa oleva voisi muodostaa johtajaidentiteettiä, joka olisi sisällöllisesti 
erilainen kuin muiden johtajien sille liittämä merkitysten kokonaisuus (vrt. 
Koskiniemi, Perttula & Syväjärvi 2015). Johtajan on tärkeää tietää, mitkä ovat 
yhteiset pelisäännöt, mutta tutkimusaineiston perusteella johtamiseen on tär- 
keä sekoittaa myös omaa itseä ja omia persoonallisia ominaisuuksiaan. Johta- 
mista ei vain tehdä ohjeiden mukaisesti, ainakin osittain se luodaan omalla 
tyylillä. 

Sosiaali- ja terveydenhuollon ammatti-identiteettien onnistunut johtami- 
nen ennemmin yhdessä kuin erikseen edellyttää myös jokaisen ammatti-iden- 
titeetin samanaikaista johtamista niiden yksilölliset piirteet huomioiden. 
Kriittinen piste on arvioida, kuinka paljon sosiaalisia identiteettejä erotta- 
via tekijöitä painotetaan suhteessa niiden samanlaisuuteen. Eroavaisuuksien 
osoittamisella voi aina luoda hierarkkisen asetelman muodostumisen riskin, 
vaikkei se olisikaan johtamisessa eroavaisuuksien osoituksen tarkoitus. On 
ymmärrettävää, että sosiaali- ja terveydenhuollon eri ammattiryhmien vas- 
tuulla on eri työtehtävät. Yhden ammattiryhmän toimijat vastaavat työproses- 
sin yhdestä vaiheesta ja toisen ammattiryhmän toimijat toisesta vaiheesta. Jos 
koetaan, että yhden ryhmän olemassaolo on merkityksellisempi kuin toisen, 
merkityksellisyyteen ja arvoon liittyvä hierarkkinen asetelma alkaa muodos- 


tua. Erityisesti sairaalaorganisaatiossa vallitseva ammattikuntien ja näin ollen 

ammatti-identiteettien hierarkkisuus (Morgan & Ogbonna 2008; Nugus et al. 
2010) haastaa johtamista. 

On olennaista kysyä, kenen näkökulmasta ja missä tilanteissa sosiaali- ja 
terveydenhuollon ammattikuntien asetelma on hierarkkinen, jotta johtami- 
sen avulla haitalliseksi koettuja valtarakenteita pysyttäisiin hävittämään. Tut- 
kimustulosten mukaan selvää on, että hierarkkisuus kytkeytyy ennemmin 
ammattikuntaan ja koetun sosiaalisen identiteetin mukanaan tuomiin piir- 
teisiin kuin yksilöön. Toisaalta on huomioitava, että yksilöt rakentavat sosi- 
aalista identiteettiä yhdessä (Haslam et al. 2011). Olennainen osa hierarkkisia 
asetelmia ja niihin liittyviä tuntemuksia näyttää tutkimuksen mukaan olevan 
se, mitä muiden ammattikuntien jäsenten koetaan omasta ammattikunnasta 
ajattelevan. Inhimillisesti tehokas johtaminen -tutkimushankkeessa kerää- 
mässäni aineistossa muutama hoitajataustainen johtaja esimerkiksi koki, ettei 
lääkärien ammattikunta arvosta heitä yhtä paljon kuin itseään. Lääkärit eivät 
taas nähneet vastaavanlaisia eroja työn tai ammattikuntien arvossa. Arvohie- 
rarkia onkin tässä ennemmin omaan ammatti-identiteettiin kytkeytyvä tekijä 
kuin yhteisesti koettu todellisuus. Tällaiseen hierarkkisuuteen liittyy myös 
tulkintaa muiden ajatuksista. Eriarvoisuus on ennen kaikkea kokemus, joka 
ei siten vaadikaan yhteisymmärrystä. Johtajana tämä kokemus tulisi kuiten- 
kin tunnistaa. Esimerkiksi tuomalla esille, ettei kokemus hoitajien alemmasta 
arvosta ole lääkärien kokemus, myös hoitajien tuntemusta eriarvoisuudesta 


voitaisiin lieventää. 


Työyhteisö sosiaalisena todellisuutena ja kokemusten ohjaajana 


Millä tavoin sosiaali- ja terveydenhuollon työyhteisön sosiaalista ulottuvuutta 
ja sen vaikutusta työhön liittyviin kokemuksiin tulisi ymmärtää, jotta tämä 
ymmärrys palvelisi parhaiten toimintaa ja johtamista. Kysymykseen on vaikea 
vastata tyhjentävästi. Työyhteisö käsitetään useimmiten sosiaalisena rakentee- 
na, jossa eri yksilöt, ryhmät, komponentit, järjestykset, merkitykset, ja säännöt 
vaikuttavat toisiinsa. Useita ajatuksia stimuloivia, työyhteisön sosiaaliset ulot- 


tuvuudet huomioivia näkökulmia on kehitetty johtamisen toimintakentän 

ymmärtämisen vahvistamiseksi. Haslam ym. (2012) katsovat onnistuneen yh- 
dessä toimimisen kulmakiveksi yhteisön. Tämä tarkoittaa, että työyhteisössä 
kokemuksen ”meistä ja meidän tarpeista” tulisi olla vahvempi kuin kokemuk- 
sen ”minusta ja minun tarpeista”. Johtamisen tärkeimpänä roolina voidaankin 
heidän mukaansa pitää vuorovaikutuksen kehittämistä, sen kautta vaikutta- 
mista ja tavoitteiden saavuttamista — yhdessä tekemistä. Vaikka yksilöllisyy- 
den huomioiminen on johtamisessa tärkeää, työyhteisön voima sosiaalisena 
yksikkönä jaettuine kokemuksineen ja yhteenkuuluvuuden tunteineen näh- 
dään menestymisen avaimena (Haslam ym. 2012). 

Vuorovaikutuksella viittaan tässä yhteydessä paitsi yksilöiden väliseen 
kommunikaatioon, myös sosiaali- ja terveydenhuoltoon kuuluvien ryhmien, 
kuten eri erikoisalojen edustajien, välisiin yhteyksiin ja dynamiikkaan. Sitä 
vuorovaikutuksellista ja sosiaalista todellisuutta, jossa sosiaali- ja terveyden- 
huollon ammattilaiset toimivat, voidaan havainnollistaa neuvotellun järjes- 
tyksen teorialla (ks. Nugus et al. 2010; Saaren-Seppälä 2004; Watson 2015). 
Tarkastelussa hyödynnän jo klassikoksi muodostunutta Straussin (1978) teo- 
riaa, jossa painottuvat jokaisen työntekijän vastuut sosiaalisen todellisuuden 
luojina. Toisaalta kyseinen teoria painottaa luodun todellisuuden merkitystä 
toimintaa ja kokemusta ohjaavana rakenteena. Straussin neuvotellun järjes- 
tyksen teoria tarjoaa etenkin sosiaali- ja terveydenhuollon organisaatioiden 
moniammatilliseen yhteistyön tarkastelulle sopivan lähtökohdan (vrt. Reeves 
et al. 2009; Saaren-Seppälä 2004) sen ollessa alkujaan kehitetty sairaalaympä- 
ristössä. Teoria pureutuu moniammatillisen työyhteisön toimijoiden sosiaali- 
seen järjestykseen, hierarkioihin sekä identiteetteihin sosiaalisina merkitys- ja 
sopimusjärjestelminä. 

Straussin (1978) mukaan työyhteisön sosiaalinen järjestys on aina yhtei- 
sössä mukana olevien neuvottelema järjestys. Neuvottelut perustuvat neuvot- 
telun osapuolten väliseen vuorovaikutukseen, jonka pohjalta muodostetaan 
sääntöjä, sopimuksia, ja ymmärrystä yhteisistä pelisäännöistä (Strauss 1978; 
Svensson 1996). Sosiaali- ja terveydenhuollon työyhteisössä vallitsevia hierar- 
kioita ylläpidetään vuorovaikutuksen avulla ja toisaalta hierarkiat tulevat nä- 


kyviksi vuorovaikutuksen kautta (vrt. Reeves et al. 2009). 

Straussin teoria neuvottelun osapuolten välisistä suhteista on lähtökohdil- 
taan hierarkioiden olemassaoloon pohjaava ja keskittyy moniammatilliseen 
yhteistyöhön erityisesti sairaalaorganisaatiossa (Saaren-Seppä 2004). Tutki- 
musaineistosta näkyy selvästi teorian painottama sosiaalisen todellisuuden 
rakentuminen. Vaikka työntekijät toimivat saman organisaation sääntöjen ja 
ohjeiden puitteissa, kokemukset yhteisistä sosiaalisista säännöistä vaihtelevat. 
Esimerkiksi se, kenelle voi puhua, keneltä voi kysyä, keneltä on helppo pyytää 
apua, kenelle kannattaa puhua milläkin tavoin, eivät ole muodollisten sään- 
nösten ohjaamia. Sen sijaan ne ovat ennen kaikkea sosiaalisten tilanteiden ja 
niistä saatujen kokemusten kautta ymmärrettyjä tapoja oikein toimimisesta. 

Neuvottelu voi tutkimusaineiston valossa tapahtua paitsi ammattiryhmien 
välillä, myös yksittäisten työntekijöiden kesken. On tilanteita, joissa oma ko- 
kemus sosiaalisen järjestyksen asettamista toimintatavoista menee formaalien 
ohjeistusten edelle siten, että koettu järjestys on se, minkä mukaan koetaan ja 
toimitaan. Sosiaali- ja terveydenhuollon johtajan tuleekin pohtia, minkälai- 
sen kuvan hän antaa sallituista ja toivotuista käyttäytymistavoista alaisilleen. 
Vuorovaikutuksen tyylin ja neuvottelun sävyn johtaminen tapahtuu parhai- 
ten neuvotteluun ja vuorovaikutukseen aktiivisesti osallistumalla (vrt. Reeves 
et al. 2009). Johtamisella en tässä tarkoita neuvottelun vetämistä tai sosiaalis- 
ten sopimusten sinetöimistä, vaan vaikuttamista lopputulokseen aktiivisella 
osallistumisella ja osallistamalla siihen myös muita. Svenssonin (1996) mu- 
kaan organisaatioiden muodollisilla säännöillä, ohjeistuksilla ja sopimuksilla 
voidaankin selittää vain osa työyhteisössä tapahtuvasta ja siellä luoduista vuo- 
rovaikutustavoista, työmenetelmistä ja sosiaalisista normeista. Vuorovaiku- 
tuksen kautta tapahtuvan neuvottelun merkitys ja sille jäävä tila ovat keskeisiä 
tekijöitä yhteisen todellisuuden rakentamisessa sosiaali- ja terveydenhuollon 


työyhteisössä (vrt. Svensson 1996). 

Autenttinen johtaminen positiivisena johtamisena 


Autenttisen johtamisen käsite tuotiin johtamiskirjallisuuteen 2000-luvun 
alussa (esim. Luthans & Avolio 2003). Teoria pohjautuu hyvin pitkälti posi- 
tiivisen psykologian ja positiivisen organisaatiokäyttäytymisen ajattelusuun- 
tauksiin. Tästä johtuen teoria painottaa työntekijöiden vahvuuksia, eettistä 
toimintaa, myönteistä oman itsen kehittymistä sekä positiivisen työilmapiirin 
ja -kulttuurin merkitystä johtamisen onnistuneessa toteuttamisessa. 

Tarpeen autenttisen johtamisen ajamalle positiivisuudelle ja eettiselle 
toiminnalle ovat luoneet 2000-luvun työyhteisöjen kohtaamat tehokkuus- 
ja muutospaineet ja niiden seurauksena oikein” toimimisen haasteellisuus 
jatkuvasti muovautuvassa työelämässä (Avolio & Gardner 2005; Gardner, 
Avolio, Luthans, May & Walumbwa 2005). Autenttisen johtamisen voi ajatella 
olevan positiivisia elementtejä korostavien ja niitä omaavien johtamismuoto- 
jen pohjarakenne (Avolio, Gardner, Walumbwa, Luthans & May 2004), koska 
painotus on johtajan oikein toimimisessa itseään kohtaan työntekijöiden hy- 
vinvointia ja myönteistä kehitystä vahvistaen. 

Ensimmäinen autenttisen johtajuuden määritelmä käsittää johtamisen 
monitasoisena prosessina, jossa yhdistyvät kehittynyt työympäristö ja posi- 
tiivisen psykologisen pääoman neljä ulottuvuutta: toiveikkuus, optimismi, 
sinnikkyys ja itseluottamus (Luthans & Avolio 2003). Myös tutkimustulos- 
ten pohjalta voidaan sanoa työympäristön kehittyneisyyden määräävän sitä, 
miten omaa johtamista voi toteuttaa sosiaali- ja terveydenhuollossa. Kehitty- 
neisyys tarkoittaa esimerkiksi oman työyksikön ja työntekijöiden valmiutta 
kyseenalaistaa vakiintuneiden käytänteiden tarpeellisuutta sekä vastaanottaa, 
hyväksyä ja soveltaa uutta tietoa, joka voi olla ristiriidassa aiempien käsitysten 
tai työyksikön tapojen kanssa. Psykologisen pääoman ulottuvuudet näyttävät 
tutkimustulosten valossa vahvistavan työympäristön ja työn aktiivista kehit- 
tämistä, kuten autenttisen johtajuuden teoria antaakin olettaa (Luthans & 


Avolio 2003). Parhaimmillaan työntekijöiden kehittämishalu ja työyhteisön 

yhteishenki motivoivat johtajaa hänen omassa työssään, jolloin hän kokee 
vastavuoroisesti pystyvänsä antamaan parhaan mahdollisen panoksensa joh- 
tajana yhteisten päämäärien saavuttamiseksi. Johtamisen tulee tutkimuksen 
mukaan olla oman organisaation ja työyksikön toimintakulttuuriin sopivaa 
ja siihen mukautuvaa, mutta toisaalta myös johtamis- ja toimintakäytänteiden 
muutostarpeita havaitsevaa ja siten työyhteisöä kehittävää. 

Autenttisen johtamisen prosessina käsittäneen teorian jälkeen sen sisäl- 
töä on muotoiltu ja kehitetty monin toisistaan poikkeavin tavoin (Avolio, 
Walumbwa & Weber 2009; Gardner et al. 2005; Walumbwa et al. 2008). Vaik- 
ka eri tutkijat painottavat eri näkökulmia, kaikkien positiiviseen psykologiaan 
pohjautuvien autenttisen johtajuuden teorioiden syvimpänä lähtökohtana 
on johtajan aitous ja tämän oman itsen aitouden välittäminen toimintaan: 
autenttinen johtaja toimii omien arvojensa ja näkemystensä mukaisesti, pysyy 
aitona itsenään ja rehellisenä itselleen ympäristön paineista, epävarmuudes- 
ta ja odotuksista huolimatta. Olennaisinta on, että hän kokee toteuttavansa 
aitoa itseään. Teorian taustalla lienee ajatus, että 2000-luvun muutospyöri- 
tyksessä johtaja kadottaa aiempaa herkemmin sen, mitä hän on, minkä hän 
kokee oikeaksi, mitä hän haluaa työllään saavuttaa, ja minkälainen ihminen 
hän haluaa työyhteisössä olla. Myös tutkimustulokset tukevat tätä ajatusta. 
Tutkimukseen osallistuneista johtajista monet kokivat jatkuvan muutoksen 
ja kehittämishankkeiden paljouden terveydenhuollossa uuvuttavaksi, vaikka 
ymmärsivät niiden tarpeellisuuden. Joidenkin mielestä esimerkiksi kehittä- 
mishankkeiden paljous vie sekä huomiota että resursseja yhä kauemmas ydin- 
tehtävästä eli asiakastyön tekemisestä tässä ja nyt. Asiakastyö taas on useim- 
miten juuri se, mitä varten tutkimukseen osallistuneet johtajatkin haluavat 
työtään tehdä. Toisaalta silloin kun oman kehittämistyön koettiin aidosti 
tuottavan hyötyä asiakkaalle, oma työ koettiin merkitykselliseksi ja oikean- 
laiseksi, itselle sopivaksi. Positiivisen autenttisen johtamisen ajatus pyrkii 
säilyttämään oman itsen merkityksen maailmassa, jossa tulee toimia pitkälti 
ympäristön asettamien vaatimusten pohjalta. 

Walumbwa ym. (2008) kehittivät laajaan tutkimukseen pohjaavan teorian 


autenttisesta johtajuudesta, jonka voidaan sanoa olevan vakiintunein käsitys 

teorian sisällöstä (Avolio et al. 2009). Sisältö muodostuu neljästä ulottuvuudes- 
ta, joiden kaikkien ajatellaan mittaavaan yhdessä autenttisuutta johtamisessa. 
Ulottuvuudet ovat itsetietoisuus (se/fawareness), tasapuolinen tiedon proses- 
sointi (balanced prosessing), sisäistetty moraali (internalized moral perspective) 
ja läpinäkyvyys ihmissuhteissa (relational transparency) (Walumbwa ym. 
2008). Koska teorian ihmiskäsitys nojaa pitkälti humanismiin (Ladkin & 
Taylor 2010; O'Connell 2014) ja sen mukanaan tuomaan käsitykseen ihmisen 
hyvyydestä, autenttisen johtajuuden sisällöllisesti myönteiset ulottuvuudet 
oletetaan toteutuvan kun johtaja toimii aidon itsensä mukaisesti, siis autent- 
tisesti. 

Itsetietoisuus on kykyä ymmärtää omia heikkouksia, vahvuuksia ja omaa 
yksilöllistä tapaa tulkita ympäröivää maailmaa. Se on myös oman itsen eri 
puolien ymmärtämistä, mikä tarkoittaa esimerkiksi avoimuuden ja sulkeutu- 
neisuuden tunnistamista ja tiedostamista itsessä eri vuorovaikutustilanteissa 
(Avolio et al. 2009; Walumbwa et al. 2008). Itsetietoisuuden merkitys joh- 
tamisessa nousee tutkimusaineistosta vahvasti esille. Johtajan pyrkimys olla 
tietoinen omasta toiminnastaan ja sen vaikutuksista alaisiin syntyy muun 
muassa siitä, että hän tunnistaa oman käytöksensä vaikuttavan välillisesti asi- 
akkaisiin alaisten tehdessä asiakastyötä. Johtajaksi kehittyminen ja oman joh- 
tajuuden rakentaminen taas näyttää edellyttävän tietoisuutta omista piirteistä 
ja käyttäytymistavoista suhteessa siihen, mitä johtajalta koetaan odotettavan. 
Vastauksen antaminen itselle kysymykseen ”Onko minusta johtajaksi?” vaatii 
rehellistä omien ominaisuuksien tutkimista, mutta erityisesti itsensä kehit- 
tämisen halun tai haluttomuuden tunnistamista. Itsetietoisuuden laukaisee 
käytännössä usein ympäristöstä saatu tai sanattomasti poimittu palaute. Vah- 
vuuksien, heikkouksien ja oman itsen eri puolien ymmärtämistä ja havaitse- 
mista on mahdotonta tehdä ilman tilanteita, joissa ne tulevat itselle esille. 

Tasapuolinen tiedon prosessointi on objektiivista tiedonkäsittelyä siten, että 
päätöksenteossa huomioidaan kaikki päätöksen kannalta olennainen tieto. 
Tasapuolisesti tietoa käsittelevä johtaja haluaa kuulla muiden näkemyksiä ja 
kyseenalaistaa omia käsityksiään, ajatuksiaan ja mielipiteitään. Jotta oman 


ajattelutavan ja näkemysten haastaminen onnistuisi, johtajan tulee hyväksyä 

itsessään tasapuolisesti niin positiiviset kuin negatiiviset piirteet — sellaiset, 
joita hän haluaakin käsitykseen itsestään yhdistää, mutta myös sellaiset piir- 
teet, joita hänellä on, vaikkei niitä itseensä varsinaisesti yhdistää haluaisikaan 
(Avolio et al. 2009; Walumbwa et al. 2008). Tutkimustulosten mukaan tasa- 
puolinen tiedon prosessointi tulee eri tavalla läsnä olevaksi esimerkiksi sairaa- 
lassa potilaan hoitoon liittyvissä, nopeasti tehtävissä päätöksissä kuin ajan ja 
muiden työntekijöiden kanssa yhteistyössä tehtävässä budjetin laadinnassa. 
Päätöksiä tulee tehdä kussakin hetkessä saatavilla olevan tiedon pohjalta mut- 
ta on epäinhimillistä olettaa, että johtajalla olisi käytettävissä varmuudella 
kaikki päätöksen kannalta olennainen tieto. Päätöksen tekeminen ja tiedon 
tarve tulee suhteuttaa tilanteeseen siten, että mahdollisen virhearvion ja vää- 
rän päätöksen sattuessa tehty päätös on perusteltavissa tilanteen erityispiirteil- 
lä ja sen asettamilla rajoilla. Kriittisessä tilassa, tehohoidossa olevan potilaan 
hoitopäätös tehdään niin nopeasti kuin voidaan. Tällöin päätöksen tekijän 
tehtävä on, tilanteeseen suhteutettuna, arvioida nopeasti riittävän tiedon mää- 
rä päätöksen tekemiseksi. Tilanteessa tulee tiedostaa myös päätöksen viivyttä- 
misen seuraukset. Näin ollen tiedon käyttöä ja päätöksentekoa voi käytännös- 
sä aidosti ymmärtää vain suhteessa päätöksentekotilanteeseen. 

Sisäistetty moraali viittaa aidon itsen mukaan käyttäytymiseen. Näin ol- 
len autenttisen johtajan toiminta ja hänen tekemänsä päätökset ovat vahvasti 
kytköksissä hänen moraalisiin arvoihinsa. Autenttisesti toimiva johtaja ei tee 
päätöksiä miellyttääkseen muita (Avolio et al. 2009; Walumbwa et al. 2008) 
Sosiaali- ja terveydenhuoltoon kytkeytyy tiiviisti monia asiakastyötä ohjaa- 
via, ihmisyyden kunnioittamiseen ja hyvään elämään liittyviä arvoja. Tutki- 
mustulosten mukaan johtajat ovat omaksuneet asiakastyöhön liittyvät arvot 
ja niitä mielellään toteuttavat työssään. Ongelma syntyy, kun esimerkiksi ta- 
loudelliset resurssit tai valtuudet eivät riitä sellaiseen toimintaan, mikä koet- 
taisiin oikeaksi ja parhaaksi asiakkaiden näkökulmasta. Työelämän realiteetit 
asettavat väistämättä rajoja. 

Läpinäkyvyys ihmissuhteissa toteutuu, kun johtaja esittää aidon puolen it- 
sestään muille jakamalla avoimesti tietoa ja omia näkemyksiään tilanteeseen 


sopivalla tavalla. Kyseisen käyttäytymistyylin nähdään vahvistavan luotta- 

muksellisten suhteiden rakentumista (Avolio et al. 2009; Walumbwa et al. 
2008). Tutkimustulokset antavat viitteitä siitä, että luottamukselliset välit te- 
kevät omien näkemysten esiintuomisesta mahdollista siten, että näkemysten 
ilmaisulla tähdätään toiminnan kehittämiseen yhdessä. Onnistunut yhteistyö 
taas vahvistaa luottamusta. Epäluottamuksen vallitessa toisen osapuolen kyky 
ja halu yhteistyöhön kyseenalaistetaan. Tutkimukseen osallistuneet johtajat 
eivät kokeneet tiedon jakamisessa ja omien ajatusten esiintuomisessa suu- 
rempia ongelmia alaisten suuntaan, mutta toisinaan kokivat näitä ongelmia 
suhteissa muihin johtajiin. Johtajat mainitsivat, etteivät toisissa yksiköissä tai 
eri ammattikunnissa työskentelevät johtajat tuntuneet aina ymmärtävän tai 
haluavan ymmärtää heitä. Tällöin tuleekin pohtia, olivatko he itse tuoneet 
omat mielipiteensä ja näkemyksensä esille toista kunnioittavalla tavalla, ja ym- 
märsivätkö he toisen osapuolen risteävän näkemyksen. Omien näkemysten, 
ajatusten ja tietojen kertominen erilaisissa työyhteisön suhteissa on kuitenkin 
vahvasti kytköksissä siihen, minkälaisen hyödyn kertomisella kokee olevan. 
Kaikki positiivis-autenttisen johtamisen ulottuvuudet ovat tutkimusai- 
neiston mukaan ilmiöinä läsnä johtajan arjessa, mutta niiden toteutuminen ei 
ole yksiselitteistä. Teorian pyrkimys hyvään on kiistämätön, mutta sen sisältö 
on melko idealistinen ja johtajakeskeinen. Johtajakeskeisyydellä tarkoitan täs- 
sä autenttisen johtamisen teorioiden taipumusta painottaa johtajan käytöstä, 
kokemuksia, piirteitä ja johtajan vaikutusta alaiseen ennemmin kuin alaisen 
vaikutusta johtajaan. Alaisten ominaisuudet ja kokemukset seuraavat teoriassa 
usein johtajan toimintaa autenttisen johtamisen ollessa lähtökohtaisesti johta- 
jan itsensä luomaa. On kuitenkin huomioitava, että suhteellisuus on merkit- 
tävässä roolissa kaikenlaisessa ihmisten johtamisessa (esim. Shamir & Eilam 
2005). Koska ihmisten johtamista tai johtajaa tuskin voi olla ilman alaisia, 
suhteellisuuden huomioiminen johtamistoiminnassa on ensiarvoisen tärkeää. 
Kun suhteissa oleminen korostuu, keskiössä on johtajan toiminnan painotta- 
misen sijasta johtajan ja alaisen vuorovaikutus autenttisen johtamisen kehitty- 
misessä ja toteuttamisessa. Tällöin huomioidaan sekä johtajan kokemus omas- 


ta itsestään että alaisen kokemus siitä, miten johtaja tuo omaa itseään esille. 

Autenttisen johtamisen teorian yksi keskeinen piirre on sen mittaamiseen 
kehitetty mittari. On perusteltua, että organisaatiossa tietoa tulee kerätä, koo- 
ta ja hyödyntää toiminnan kehittämiseksi ja tehostamiseksi. Johtaminen on 
yksi keskeinen tekijä toiminnan kehittämisessä, minkä vuoksi senkin hyvyy- 
den mittaaminen on ym märrettävää. Autenttisen johtamisen teorian johtavat 
tutkijat (Walumbwa ym. 2008) ovat kehittäneet autenttisuutta johtamisessa 
mittaavan 16 kysymyksestä koostuvan kyselylomakkeen (ks. Northouse 2013). 
Lomakkeessa kuhunkin autenttisen johtamisen ulottuvuuteen (itsetietoisuus, 
tasapuolinen tiedon prosessointi, sisäistetty moraali, läpinäkyvyys ihmissuh- 
teissa) on kohdennettu neljä kysymystä. Kysymykset on pisteytetty asteikol- 
la 1 (vahvasti eri mieltä) — 5 (vahvasti samaa mieltä); mitä suurempi summa, 
sitä autenttisempi johtaja. Lomakkeen voi sanoa olevan suuntaa antava, mutta 
totuuteen se tuskin yltää. Kysymyslomakkeen ja autenttisen johtamisen teo- 
rian lähtökohtana on, että autenttisuuteen pyrkiminen on tavoiteltavaa, koska 
autenttinen johtaminen on sisällöllisesti hyvää johtajuutta. Kuitenkaan omien 
tunteiden avoin jakaminen, omien arvojen mukaan toiminen, tai oman itsen 
aidon puolen esittäminen ei välttämättä ole hyväksi aina kaikissa käytännön 
työelämän tilanteissa. Autenttisen johtamisen arviointilomake ei otakaan 
huomioon sen kehittäjien mukaan käytännön työelämään liittyviä tilanne- 
sidonnaisia tekijöitä (Walumbwa et al., 2008, 118), jotka ovat tutkimusaineis- 
ton valossa merkittävä osa johtamisen onnistumista. Se, mikä olisi moraalista 
toimintaa johtajan näkökulmasta, ei välttämättä ole hyvää johtajuutta kaikissa 
tilanteissa kaikista näkökulmista. Toimintakenttää, muita ihmisiä, sääntöjä ja 
rajoituksia ei voida sosiaali- ja terveydenhuollon johtamisessa jättää huomioi- 
matta, eikä niiden huomiotta jättämisen voisikaan sanoa olevan hyvästä. Näin 
on siitä huolimatta, että ulkoiset rajoitukset saattavat estää johtajaa olemasta 


ja toimimasta oman itsensä ja omien arvojensa mukaisesti. 
Kriittinen näkökulma positiivis-autenttiseen johtajuuteen 


Positiiviset johtamisteoriat saavat hyvin usein vastareaktioita ja kritiikkiä, 


eikä positiiviseen psykologiaan pohjaava autenttisen johtajuuden teoria ole 

poikkeus (ks. esim. Algera & Lips Wiersma 2012). Miksi kriittisiä näkökul- 
mia esitetään? Mitä pahaa positiivisuudessa on? Kyse ei luultavimminkaan ole 
itsessään positiivisen ajattelutavan moittimisesta tai myönteisiä lähestymista- 
poja painottavien teorioiden huonoudesta. Ajattelen autenttisen johtamisen 
teoriaan kohdistetun kritiikin ydintavoitteena olevan ennemminkin liian 
täydellisen, miltei mahdottoman, teoreettisen johtamistyylin inhimillistä- 
minen. Kriittisiä näkökulmia ei tulisi nähdä negatiivisina, kuten ei myöskään 
kritiikin kohteena olevaa käsitystä. Sen sijaan ne ovat toisiaan täydentäviä lä- 
hestyessään samaa ilmiötä tai asiaa eri näkökulmista, jolloin tarkastelun koh- 
teena olevasta asiasta on mahdollista saavuttaa kokonaisvaltaisempi ymmärrys 
ja käytännön sovellettavuus. On kuitenkin olemassa useita, esimerkiksi juuri 
sosiaali- tai terveydenhuoltoon kohdennettuja teorioita (esim. Strauss 1978), 
joiden kehittäminen on tapahtunut alan ominaispiirteet huomioiden. Teori- 
oita, jotka eivät ole kohdennettuja millekään tietylle alalle, tulee miltei aina 
tarkastella suhteessa toimintaympäristöön ennen niiden viemistä käytäntöön. 
Positiivis-autenttisen johtamisen teoria tarjoaa ajattelemisen aihetta ja yhden 
peilipinnan oman johtamistoiminnan reflektointiin ja kehittämiseen sosiaali- 
ja terveydenhuollossa. 

Realistisempaa, kriittistä otetta autenttisen johtamisen teoriaan on tuotu 
tarkastelemalla autenttisuutta johtamisessa eksistentialistisista lähtökohdis- 
ta (esim. Algera & Lips-Wiersma 2012). Eksistentialismin edustajista Martin 
Heideggerin ja Jean Paul Sartren ajattelusuuntaukset ovat olleet vahvimmin 
edustettuina autenttis-positiiviselle johtajuudelle annetussa kritiikissä. Kriit- 
tisen näkökulman ottaneet tutkijat (esim. Algera & Lips-Wiersma 2012; Kos- 
kiniemi, Perttula & Syväjärvi 2015; Lawler & Ashman 2012) tarkastelevat 
autenttisuutta johtajan suhteessa maailmaan eli sitä, miten autenttisuus voi 
toteutua niissä suhteissa ja tilanteissa, joissa työntekijät työyhteisössä ovat. 
Lähtökohtana eksistentialistisessa autenttisuudessa on johtajan ja hänen ym- 
päristönsä väistämätön vastavuoroinen suhde toisiinsa (vrt. Heidegger 1962). 
Positiivisessa autenttisen johtajuuden teoriassa taas painotetaan ennemmin 
johtajan vaikutusta ympäristöönsä kuin ympäristön vaikutusta johtajaan — 


suhde ei ole tasavertainen. 

Eksistentialismi korostaa paitsi aitoa suhdetta itseen, omiin kokemuksiin, 
omiin arvoihin ja näiden välittämistä muille, myös ympäristön merkitystä sii- 
nä, miten omaa itseä ja omia arvoja voi muille välittää ja näyttää. Sosiaali- ja 
terveydenhuollon toimintaympäristöön vietynä johtajan ei siis oletetakaan 
olevan aina ylivertainen alaisiinsa nähden ja autenttisella käyttäytymisellä 
vain parantavan alaisten ja työyhteisön oloja. Tutkimustulosten mukaan joh- 
tajana tiedostetaan hyvin se, että alaiset voivat tuntea esimerkiksi oman alansa 
kliinisen työn johtajaa paremmin. Tämän seurauksena alaisilla voi olla erit- 
täin hyviä työn arvoa, laatua, tai tehokkuutta lisääviä kehittämisideoita, joita 
kliinisestä työstä kauempana oleva johtaja ei välttämättä huomaisikaan. Tut- 
kimustulosten pohjalta voi päätellä, ettei johtajana voida nostaa itseä ylivertai- 
seen asemaan alaisiin nähden, koska ylivertaisuuden lähdettä ei ole. Lähteenä 
voisi periaatteessa toimia ylivertainen kliinisen työn osaaminen kaikkiin mui- 
hin työntekijöihin nähden, mutta tällaista muiden osaamisen arvoa laskevaa 
huippuosaamista itsen ei koeta omaavan. Sen sijaan muillakin työntekijöillä 
nähdään olevan oma erityinen osaamisalue. 

Eksistentialistinen ihmiskäsitys poikkeaa positiivisen autenttisen johtajuu- 
den ihmiskäsityksestä huomattavasti: siinä missä positiivinen, humanismiin ja 
essentialismiin pohjaava teoria ymmärtäisi sosiaali- ja terveydenhuollon joh- 
tajan ihmisenä lähtökohtaisesti ja automaattisesti hyvänä ja hyvään pyrkivä- 
nä, kriittinen näkökulma ymmärtää johtajan ihmisyyden muodostuvan vasta 
suhteessa juuri sosiaali- ja terveydenhuollon työympäristöön (vrt. Heidegger 
1962; Perttula 2012). Ennalta ei voida sanoa johtajan olevan ihmisenä hyvä tai 
paha. Johtajan ja alaisten voidaan ainoastaan sanoa olevan ainutlaatuisia yk- 
silöitä, joiden oma itse tai identiteetit muodostuvat yksilöllisyyden ja muihin 
ihmisiin kietoutumisen yhdistelmästä (Perttula 2012, 137). Itselle ei ole oletet- 
tu mitään oikeaa sisältöä ennen kuin johtaja alkaa sitä itse muovata elämällä 
johtajana työyhteisössä. 

Eksistentialistista autenttisuutta on sovellettu johtamiseen juuri siksi, että 
autenttisuuden tavoittelu on pyritty tekemään aiempaa mahdollisemmaksi 
(Algera & Lips-Wiersma 2012). Keskeisenä ajatuksena on, että myös alaiset 


voivat toteuttaa autenttista itseään tasavertaisesti johtajan kanssa eivätkä ole 

yksilöllisyytensä ja autenttisen itsensä löytämisessä ja rakentamisessa välttä- 
mättä riippuvaisia johtajasta samalla tavalla kuin eivät ole johtajatkaan alaisis- 
ta. Algera ja Lips-Wiersma (2012) ovat huomioineet neljä keskeistä näkökul- 
mien eroa positiivisen ja kriittisen, eksistentialistisen autenttisen johtajuuden 
välillä. Käsittelen etenkin eksistentialistisen lähestymistavan pääideoita sosi- 
aali- ja terveydenhuollon johtamisen näkökulmasta tutkimusaineistosta nous- 
seita näkemyksiä hyödyntäen. 

Autenttisuuden luonne: Eksistentialismi pitää epäautenttisuutta väistä- 
mättömänä ja luonnollisesti ihmisyyteen kuuluvana. Johtajat siis eivät voi olla 
autenttisia suhteessa kaikkiin työntekijöihin kaikissa tilanteissa kaiken aikaa, 
koska käytännön työelämä ja sen realiteetit tukevat ennemmin epäautenttista 
kuin autenttista käyttäytymistä. Tämä tarkoittaisi esimerkiksi sitä, ettei so- 
siaali- ja terveydenhuollon työyhteisössä ole ensisijaisena periaatteena tukea 
alaisten henkilökohtaisten arvojen ja näkemysten toteuttamista työssä siten, 
ettei sen tukemisessa oteta huomioon yhdessä sovittuja pelisääntöjä, rajoitta- 
via ja työtä yhteen kokoavia käytäntöjä ja sääntöjä. Epäautenttisuus kumpuaa 
juuri työelämän realiteettien kohtaamisesta, jotka pakottavat toimimaan 
joskus myös omia arvoja ja perusteltujakin mielipiteitä vastaan. Epämiellyt- 
tävää epäautenttisuuden voi sanoa olevan vain, jos toiminta tuntuu ihmisestä 
itsestään epämiellyttävältä. Epäautenttisuuden, itseään vastaan toimimisen, 
ei siitä huolimatta voida sanoa olevan sisällöltään negatiivista, positiivista tai 
minkään tietynlaista. Positiivis-autenttinen teoria taas painottaa autenttisen 
johtajan positiivisia ominaisuuksia ja ymmärtää autenttisuudenkin pysyvänä, 
tavoiteltavana, myönteisenä ominaisuutena, joka kumpuaa johtajan aidosta it- 
sestä. 

Tutkimukseen osallistuneet johtajat pitävät johtajan rooliinsa sisällytetty- 
nä sen, ettei ole oikein eikä suotavaa tuoda omia henkilökohtaisia näkemyksiä 
tai tuntemuksia esille aina. Kaikissa tilanteissa on tavoiteltavaa ottaa huo- 
mioon konteksti ja siinä osalliset ihmiset; asiakkaat ja muut työntekijät oman 
työnsä asiantuntijoina. Tästä huolimatta vahvojen ammattikuntien ja konk- 
reettisen työn johtaminen nähdään ainakin osittain itsensä toteuttamisena ja 


itsensä likoon laittamisena. Tästä seuraa ajatus, ettei johtamistyö sovi kaikille 

eivätkä kaikki siihen pysty. Sosiaali- ja terveydenhuollon johtaminen ei vaiku- 
ta olevan työ, jonka voi oppia omista yksilöllisistä identiteeteistä ja olemuk- 
sesta riippumatta siitäkään huolimatta, että monia työtehtäviä voi opetella. 
Tutkimustulos tarjoaa mielenkiintoisen näkökulman esimerkiksi sosiaali- ja 
terveydenhuollon johtamiskoulutuksiin, joissa päätavoitteena kuitenkin on 
opettaa juuri johtamista johtajaksi tavoitteleville tai johtajana työskenteleville. 
On kenties syytä erottaa toisistaan konkreettisten työtehtävien suorittamisen 
osaaminen, esimerkiksi työvuorolistojen teko, ja ihmisten johtaminen siltä 
osin, kuin se vaatii jokapäiväisen käyttäytymisen kautta välittyvää nöyryyttä, 
kanssaelämistä, inhimillisyyttä, mutta myös määrätietoisuutta, päättäväisyyt- 
tä, jämäkkyyttä. Konkreettiset työtehtävät voi opettaa alusta loppuun ulkoa- 
käsin, jokapäiväisen käytöksen kautta tapahtuva johtajuus taas lähtee ennem- 
min itsestä ihmisenä. Merkittävä seikka on se, miten omia ominaisuuksia ja 
käyttäytymistaipumuksia osaa ja uskaltaa tuoda esille johtajana siten, että 
ottaa samalla huomioon tilanteen asettamat sosiaaliset ehdot ja rajat. On tär- 
keää tunnistaa rehellisesti oma kokemus, mutta järkevää joskus rajoittaa sen 
ulostuontia. 

Merkityksen luominen: Eksistentialistinen ajatussuuntaus korostaa jokai- 
sen työntekijän yksilöllisyyttä ja vastuuta oman elämän merkityksellisyyden 
luomisesta. Jokainen työntekijä on kykenevä löytämään ja hyödyntämään 
omia vahvuuksiaan, potentiaaliaan, ja työnsä merkitykselliseksi tekeviä seik- 
koja. Autenttisuus rinnastetaan merkityksellisyyden luomiseen oman yksilöl- 
lisyyden rakentamisen kautta. Positiivis-autenttinen teoria taas olettaa joh- 
tajan voivan vaikuttaa alaisten autenttisuuteen ja työn merkityksellisyyteen, 
koska johtaja tietää, millaiset asiat ovat merkityksellisiä. Alaisten ajatellaan 
tarvitsevan neuvoja ja ohjausta omien arvojen, uskomusten, ja tärkeiden asioi- 
den löytämisessä. Teoriaan liittyy ”yleinen hyvä”, johon kaikki pyrkivät. Se on 
rinnastettavissa ihanteiden johtamiseen ja ihanteita kohti johtamiseen. Johtaja 
tietää, minkälaisia ihmisiä johtamisen tulee tuottaa. Tällöin johtaminen pe- 
rustuu ihmisyyden yleisiin ihanteisiin, joista johtaja on selvillä ja hänen teh- 


tävänään on saada välitettyä ne myös työntekijöille (Perttula 2012, 128—130). 

Sosiaali- ja terveydenhuollon johtajan tehtävä on eksistentialistisesta nä- 
kökulmasta ohjata mutta antaa vapautta. Johtajan tehtävä on auttaa jokaista 
alaista löytämään rohkeus kokeilla, valita aiemmasta poikkeavalla tavalla, 
tunnustella uusia vaihtoehtoja, yrittää ja pettyä ja kokeilla uudestaan. Se on 
alaisen tukemista oman yksilöllisyytensä muodostamisessa. Tutkimukseen 
osallistuneet johtajat pyrkivät eksistentialismin sävyttämään suuntaan johta- 
misessa. Pääajatuksena on, että alaiset ovat aikuisia ihmisiä. Täten heiltä voi 
ja pitää odottaa itsenäistä ajattelua, oma-aloitteisuutta ja päätöksentekokykyä. 
Pohdinnan kohteena on, mikä määrä vapautta on sopiva ja miten vapautta 
uskaltaa antaa. Tästä jokainen johtaja voi päättää vain itse omat alaisensa ja 
toimintaympäristön tuntien. Tutkimukseen osallistuneet johtajat painottivat 
paitsi alaistensa tuntemisen tärkeyttä, myös alaisten tekemän työn tuntemista 
ja sen luonteen ymmärtämistä. Sosiaali- ja terveydenhuollossa luottamus mui- 
ta työntekijöitä kohtaan, heidän asiantuntijuuden ja erityisosaamisen arvosta- 
minen on ensiarvoisen tärkeää. Keskeistä tutkimuksen mukaan on tiedostaa, 
ettei johtajana välttämättä tiedä parhaiten kaikkea konkreettiseen asiakastyö- 
hön liittyvää, eikä tarvitsekaan. Kuitenkin tulisi ymmärtää, millaista työtä 
alaiset tekevät, jotta johtamisen pystyy toteuttamaan työtä tukevasti. 

Tavoitteiden, päämäärien ja arvojen yhdenmukaisuus: Alaisten, johtajan ja 
organisaation päämäärät ja arvot eivät ole välttämättä yhdenmukaisia eksis- 
tentialistisista näkökulmista tarkasteltuna. Ottaen huomioon yksilöllisyyden 
ja jokaisen työntekijän ainutlaatuiset tavat rakentaa ja elää elämää työyhtei- 
sössä yksilöllisine historioineen päämäärien ja arvojen vaihtelevuus eri työn- 
tekijöiden kesken on jopa todennäköistä. Positiivis-autenttisen johtamisteo- 
rian oletuksena on, että autenttisuus johtaa samoihin arvoihin ja päämääriin 
organisaation, johtajan ja alaisten välillä. Koska kyseessä on yleisten ihantei- 
den ja arvojen välittäminen alaisille, onnistuessaan absoluuttisesti autenttinen 
johtajuus kietoisi organisaation ja sen työntekijät saumattomasti yhteen. 

Tutkimustulokset viestivät, etteivät sosiaali- tai terveydenhuollon organi- 
saation arvot välttämättä tarkoita siinä toimivan johtajan arvoja, eikä johtajan 
ominaisuuksien tarvitse siirtyä alaisille. Yhteisen päämäärän eli asiakastyön 


toteutuksen hyvin ja laadukkaasti johtajat sen sijaan kokevat yhteisenä, kes- 

keisimpänä tavoitteena ja arvona. Siihen he ovat itse sitoutuneita, ja odottavat 
myös muiden työntekijöiden olevan. Kuitenkaan henkilökohtaisten tavoittei- 
den tai päämäärien ei tarvitse olla yhteneviä, vaan ne saavat syntyä henkilön 
omista intresseistä. Esimerkiksi johtajaksi pääseminen ja johtajana kehittymi- 
nen ovat henkilökohtaisia tavoitteita, joita kollega kliinisen työn puolelta ei 
missään nimessä tavoittelisi, eikä tarvitsekaan — hänellä on omat tavoitteensa. 

Autenttisuuden eettisyys: Eksistentialismi ei ota kantaa autenttisuudes- 
ta seuraavaan eettisyyteen työntekijöiden luonteenpiirteissä tai tavoitteissa. 
Autenttisesti käyttäytyvä tai kokeva johtaja ei eksistentialismista käsin kat- 
sottuna ole sen moraalisempi kuin epäautenttisesti käyttäytyvä. Autenttisen 
johtajan ei voi yleistää toimivan eettisesti oikeiden tai hyvien arvojen pohjalta, 
koska hän toimii yksinkertaisesti oman yksilöllisyytensä mukaisesti. Positiivi- 
nen autenttisen johtajuuden teoria sisältää ajatuksen autenttisen johtajan kor- 
keasta moraalista ja hyväntahtoisuudesta epäautenttiseen verrattuna. Autent- 
tisuus tuottaa siis väistämättä hyvää, itsen ja muiden kannalta oikeanalaista 
käyttäytymistä. Vaikka positiivis-autenttisen johtamisen tavoite on hyvä; aut- 
taa alaisia löytämään itsensä ja oikeanlaiset, merkitykselliset tavoitteet, mer- 
kityksellisyyden ja itsensä löytämisen arviointi osoittautuu problemaattiseksi. 
Teoria antaa ymmärtää, että koska johtaja tietää parhaiten hyvät, oikeat arvot, 
hän myös pystyy arvioimaan alaisten autenttisuutta pätevimmin. Eksisten- 
tialistis-kokemuksellinen lähestymistapa taas herättää kysymyksen, pystyykö 
oman itsen mukaan käyttäytymistä ja itsensä toteuttamista arvioimaan osu- 
vammin kukaan muu kuin henkilö itse? 

Sosiaali- ja terveydenhuollossa eettisyys on hyvin keskeisessä roolissa, mikä 
tuli esille myös tutkimuksessa. Tutkimukseen osallistuneet tavoittelivat kai- 
kessa työssä eettisesti oikein toimimista, mutta selvimmin se tuli esille asiakas- 
työn kohdalla. Asiakkaan tilanteen parantaminen on työn ydin, koska yleensä 
asiakas kohdataan vain silloin, kun hänellä on jokin hätä. Asiakkaan tilan- 
teen parantaminen taas on itsessään hyvää ja moraalisesti oikein. Näin oikein 
toimiminen on kytkettynä asiakastyöhön välttämättä ja ehdottomasti. Tutki- 
musaineiston valossa voi sanoa moraalisesti oikein toimimisen olevan jotain, 


johon sosiaali- ja terveydenhuollon työntekijä on taipuvainen pyrkimään pel- 

kästään sen vuoksi, että on ihminen. Olisi kuitenkin mahdotonta sanoa, pyr- 
kiikö työntekijä tai pyrkiikö ihminen yleensä toimimaan moraalisesti oikein 
ensisijaisesti sen vuoksi, että se tuottaa itselle hyvää mieltä vai aidosti yksin- 
omaan sen vuoksi, että toiminta koetaan moraalisesti oikeaksi ja se tuottaa 
muille hyvää. Oman toiminnan arviointi voi olla hyvin hankalaa myös itselle. 
Halu auttaa asiakasta ja saada hyvää aikaan omalla työllä, toimia moraalisesti 
oikein, nousee joka tapauksessa näkyvästi esille tutkimusaineistosta. Kyseessä 


näyttää olevan autenttinen, itsestä kumpuava halu ja sen mukainen toiminta. 


Diskussio 


Tämän luvun tutkimuskysymyksenä oli Milla tavoin kokemuksellisuuden ja 
autenttisuuden ymmärtäminen tukevat johtamista sosiaali- ja terveydenhuol- 
lon moniammatillisissa työyhteisöissä? Luvussa kävin läpi kokemusten ja koke- 
muksellisuuden lähtökohtia ja syntyä, sekä sosiaali- ja terveydenhuollon johta- 
misen kohteina olevia, yksilöllisistä ja jaetuista kokemuksista muodostuneita 
identiteettejä. Lisäksi tarkastelin sitä sosiaalisesti rakentunutta todellisuutta, 
jossa sosiaali- ja terveydenhuollon työntekijät toimivat sosiaalisen järjestyksen 
näkökulmasta. Sosiaali- ja terveydenhuollon työyhteisöjen sosiaalinen todelli- 
suus on siinä olevien ihmisten rakentama, muovaama, ja ylläpitämä. Jokainen 
yksilö vaikuttaa työyhteisön sosiaalisiin sopimuksiin, sääntöihin, vuorovai- 
kutukseen, ja ilmapiiriin oman kokemustaustansa pohjalta. Kokemustausto- 
jen subjektiivisuus asettaakin johtamiselle yksilöllisyyden huomioimisen ja 
yksilöllisyyden tunnistamisen tavoitteen, jotta yksilöiden johtaminen osana 
työyhteisöä onnistuisi inhimillisesti mutta tehokkaasti. Kokemuksellisuutta 
fenomenologisen psykologian näkökulmasta ei ole juuri tarkasteltu työyhtei- 
sön osana. Usein tutkitaan kokemusta jostakin, mutta ei itsessään sitä, mitä 
kokemukset ja kokemuksellisuus johtamisen ja työyhteisön kannalta tarkoit- 
tavat. 

Sosiaali- ja terveydenhuollon johtamisen yhdeksi erityiseksi kohteeksi nos- 
tin jaettujen kokemusten johtamisen ammatti-identiteettien johtamisen muo- 


dossa. Vahvojen ammatti-identiteettien ja niihin kiinnittyvän johtamisen on 

tutkimuksissa nähty olevan sosiaali- ja terveydenhuollolle tyypillinen ominai- 
suus (Bronson & Ellison, painossa; Heikka 2008). Jaetut kokemukset ammat- 
ti-identiteettien sisällä yhdistävät, mutta alaan kuuluvan moniammatillisen 
yhteistyön näkökulmasta ne voivat aiheuttaa ongelmia ja ristiriitoja (Koski- 
niemi et al., 2015) esimerkiksi vallan käytössä (Nugus et al. 2010) ja tiedon ja- 
kamisessa (Ferlie, Fitzgerald, Wood & Hawkins 2005). Johtajan on olennaista 
kysyä, kenen näkökulmasta ongelmia koetaan. Kokemus ongelmasta ei välttä- 
mättä ole jaettu, vaikka toinen osapuoli siten olettaa. Vahvojen ammatti-iden- 
titeettien mukanaan tuomat ongelmat ovat kiinni kulttuurissa, työntekijöi- 
den yksilöllisissä, yhteisissä, ja opituissa toiminta- ja ajattelutavoissa. Tähän 
havahtuminen on avainasia, koska havahtumisen jälkeen nykyistä sosiaalista 
todellisuutta ja siellä tapahtuvaa kokemista voi alkaa muovata uusiksi. 

Myönteisten kokemusten merkitystä itsensä ja yhteistyön kehittämisessä 
ei voi sivuuttaa. Erityisesti jaetut myönteiset kokemukset voivat toimia kuin 
liimana sosiaali- ja terveydenhuollon työntekijöiden, ammattikuntien, ja työ- 
yhteisöjen välillä. Myönteisen, alaisten vahvuuksiin, yhteisiin onnistumisiin 
keskittyvän johtamisotteen on todettu lisäävän esimerkiksi työtyytyväisyyt- 
tä (Cerne et al. 2014) ja tehokkuutta (Leroy et al. 2015). Johtajasta itsestään 
on kiinni, miten hän jaetuista, myönteisistä kokemuksista alaisille viestii, ha- 
vaitsee heidän reaktion, ja osaa tarvittaessa muuttaa omaa viestintätapaansa. 
Kun myönteisiä kokemuksia pidetään tavoiteltavina, itsereflektoinnin paikka 
on kysymyksessä ”Kokeeko sosiaali- ja terveysalalla työskentelevä johtaja itse 
oman työnsä tyydyttävänä? Jos ei, mitä hän tekee asialle?” Voiko alaisilta odot- 
taa innostuneisuutta ja itsensä kehittämisen intoa, jos johtaja ei itsekään niitä 
koe? 

Autenttisuutta osana johtamistyötä tarkastelin kahdesta eri näkökulmas- 
ta. Johtajuustutkimuksen valtavirtaan kuuluvan positiivisen autenttisen joh- 
tajuuden (ks. Walumbwa et al. 2008) rinnalla käsittelin kriittistä, eksisten- 
tialistis-kokemuksellista näkökulmaa autenttisuuteen. Positiivis-autenttisen 
johtamisen teoriassa on sisällöllistä ristiriitaisuutta. Se asettaa tavoiteltavaksi 
johtajan autenttisuuden, aidon itsen mukaisen kokemisen ja käyttäytymisen. 


Samaan aikaan teoria toteaa neljä autenttisen johtajuuden ulottuvuutta, jot- 

ka ovat tavoiteltavia niiden mitatessa autenttisuutta. Aidon itsen sisällölle siis 
määritellään neljä osaa, sen ei anneta määrittyä johtajan itsensä kautta. Tähän 
mennessä autenttisen johtajuuden tutkimus on keskittynyt siihen, minkälai- 
sia vaikutuksia positiivisen autenttisen johtajuuden neljällä ulottuvuudella on 
alaisiin ja heidän työhönsä. Sosiaali- ja terveydenhuollon kontekstissa tutki- 
mukset ovat olleet pääosin kvantitatiivisia, yhteyksiä osoittavia, mutta toisaal- 
ta autenttisuuden ilmenemistä rajoittavia mittaamalla sitä vain kuudellatoista 
kysymyksellä. 

Eksistentialistinen näkökulma tuo positiivis-autenttiseen johtajuuteen 
kriittistä tarkastelua. Eksistentialismi ei määrittele autenttisuudelle mitään 
tiettyä sisältöä, vaan antaa johtajalle luvan rakentaa se omien kokemustensa 
pohjalta (ks. Algera & Lips-Wiersma 2012). Näkökulma korostaa kokemuk- 
sen yksilöllisyyttä, jokaisen johtajan subjektiivista tapaa olla suhteessa työyh- 
teisöön ja alaisiin. Yksilöllisyyttä painottava näkökulma tarjoaa hyödyllisen 
lähestymistavan sosiaali- ja terveydenhuollon työyhteisöille, joissa johtamisen 
rakentumista ja sen tarkkaa sisältöä on vaikea yleistää tietynlaiseksi alalla teh- 
tävän työn ja erityisosaamisen moninaisuuden vuoksi. Esimerkiksi sairaalassa 
psykiatrisen hoidon alueella työntekijöiden tarvitsema johtaminen voi olla hy- 
vin erilaista kuin päiväkirurgisessa yksikössä työn luonteen erilaisuuden vuok- 
si. Käytännössä eksistentialismi pitää hyvänä johtajan omaa tapaa muodostaa 
johtajuus omien työyhteisössä ja asiakastyössä saatujen kokemustensa pohjalta 
siten, ettei se sido hyvyyttä mihinkään kokemuksen sisältöön. Se myös kan- 
nustaa johtajaa tukemaan alaisten yksilöllistä kehitystä heidän henkilökohtai- 
set vahvuutensa huomioiden siten, kuin se kullekin alaiselle on luonnollista. 

Positiiviseen autenttisuuteen johtajuuteen liittyy oletus, että toiminta, joka 
ei ole autenttista, on epäsuotuisaa kontekstista riippumatta. Eksistentialismin 
näkökulmasta taas konteksti, tässä tapauksessa sosiaali- ja terveydenhuollon 
työyhteisö, nähdään osana johtajan ja alaisen elämäntilannetta. Siihen kuulu- 
vat alan säännöt ja roolit, jotka väistämättä ohjaavat toimintaa ja kokemista. 
Se on elämään väistämättä kuuluvaa (vrt. Heidegger 1962). Kuitenkin yhteys 
itseen ja omaan kokemustodellisuuteen on tavoiteltavaa säilyttää, jotta voi 


kokea oman työnsä merkitykselliseksi, saada siitä itselleen tunteita, ajatuksia, 

ja oivalluksia, joita ei ole ennen saanut. Maailman avartuminen, ihmisenä ja 
työntekijänä kasvu ovat asioita, joihin eksistentialistinen autenttisuus pyrkii 
antamaan apua (Algera & Lips-Wiersma 2012). Merkityksellisyyden ja autent- 
tisuuden kokemukset kumpuavat eksistentialistisesta näkökulmasta ensisijai- 
sesti itsestä, ei siitä, mitä muut ajattelevat tai sanovat. Kuten Koskiniemi et al. 
(2015) esittävät, autenttisuus muodostuu kokemisesta tilanteessa siten, ettei ko- 
kemiselle aseteta tiukkoja rajoja jo ennen kuin se ehditään ymmärtää. Sosiaa- 
li- ja terveydenhuollon työympäristössä roolien mukanaan tuomat odotukset 
tietynlaisesta käytöksestä asettavat ymmärrettävästi rajat sille, miten omia ko- 
kemuksia, tuntemuksia, ajatuksia, ja mielipiteitä voi ilmaista. On huomattava, 
ettei sen kuitenkaan tulisi estää itse kokemista. Havaitsemalla ero oman aidon 
kokemuksen ja sen ilmaisun välillä yhteys itseen ihmisenä saadaan säilytet- 
tyä. Itsensä tuntemisen kautta sekä itsen että toisten ihmisten johtaminen voi 
toteutua jokaisen kokemuksellista autenttisuutta arvostavalla tavalla. Itsensä 
tuntemisen ei tarvitse tarkoittaa taitoa vastata kysymykseen ”Millainen minä 
olen?” Sen sijaan itsensä tunteminen on autenttisen kokemuksellisuuden nä- 
kökulmasta sitä, että tiedostaa, millä tavoin oma havainnointi ja kokemusten 
saaminen tässä hetkessä tapahtuu. Laajasti käsitettynä ja käytäntöön sovellet- 
tuna se on omien havainnointi-, toiminta-, tulkinta-, reagointi- ja käyttäyty- 
mistapojen sekä -taipumusten tunnistamista jokapäiväisessä työssä. 

Sosiaali- ja terveydenhuollon muutoksissa yhteys omaan kokemustodel- 
lisuuteen ja toisaalta avoimuus uusille kokemuksille on erityisen merkitse- 
vä. Kokemisen avoimuutta voi ymmärtää eksistentialistis-kokemuksellisesta 
näkökulmaa soveltaen (ks. Koskiniemi et al. 2015). Näkökulma ymmärtää 
autenttisuuden johtajan kykynä havainnoida ja kokea ympäristöä avoimin 
mielin, jolloin aiemmat kokemukset eivät rajoita liikaa sitä, mitä voi kokea. 
Muutoksessa uusien näkökulmien, myönteisten mahdollisuuksien ja tavoit- 
teiden asettaminen korostuu. Kaikkien muutosten tavoitteena on vanhasta 
uuteen siirtyminen. Jotta muutokset voisivat onnistua, samanlainen siirtymi- 
nen tulee tapahtua myös työntekijöiden, etenkin muutosta eteenpäin vievien 
johtajien kokemusmaailmassa. Aiempaa työyhteisötodellisuutta kunnioite- 


taan, mutta ei anneta sen asettua esteeksi sille, etteikö uusi voisi olla yhtä hyvä, 

jopa parempi. Työssä luotujen ja työlle annettujen merkitysten ymmärtämi- 
nen ja johtaminen auttavat rakentamaan sosiaali- ja terveydenhuollon työyh- 
teisöä ja vuorovaikutusta siten, että siitä saatujen kokemusten voi odottaa vah- 
vistavan halua päästä yhteisiin päämääriin. Kokemuksellisesta näkökulmasta 
voidaan esittää, että mitä paremmin johtaja tuntee alaisensa yksilöinä ja tun- 
nistaa kunkin tavan toimia elämäntilanteessaan, sitä paremmin hän osaa ase- 
moida oman johtamisensa ja itsensä johtajana osaksi alaisen elämäntilannetta, 
ja täten onnistua ihmisten johtamisessa. 

Kokemuksellisuus ja autenttisuus yhdessä tarkoittavat sosiaali- ja tervey- 
denhuoltoon sovellettuna, että työyhteisön todellisuus, ihmiset, tavoitteet, ja 
kokemukset ovat toisiinsa kytköksissä riippumatta yksikkö-, ammattikunta, 
tai erikoisalarajoista. Eksistentialistinen autenttisuus korostaa etenkin todelli- 
suudesta saatua välitöntä, aiemmista kokemuksista vapaata kokemusta, jonka 
kautta esimerkiksi tavoitteen saavutettavuuden tuntu voi muuttua. Minkään 
asian tai tavoitteen ei tarvitse olla mahdoton, huono, toivoton, vaikea tai han- 
kala vain sen takia, että siltä kyseinen asia on tuntunut aiemmin. Tässä hetkes- 
sä on vapaus kokea päinvastoin. 

Luvun tärkeimmät viestit johtajille ja esimiehille: 


1. Alaiset tulisi kohdata sellaisina, kuin he ovat. Tulkitsemisen tai olet- 
tamisen sijaan on suotavaa kysyä, kuunnella, tarvittaessa kysyä uudes- 


taan, lopuksi ymmärtää. 


Yhteistä työyhteisötodellisuutta luodaan jatkuvasti. Sosiaali- ja terve- 
ydenhuollon työyhteisön vahvistamiseksi yksilölliset ja yhteiset koke- 
mukset on hyvä tunnistaa ja tuoda esille. Etenkin jaetut, myönteiset 
kokemukset sekä johtajan itsensä positiivinen asenne tukevat jaksa- 


mista ja yhteishenkeä. 


Kokemuksellis-autenttisesta näkökulmasta sosiaali- ja terveydenhuol- 
lon johtajakin saa olla yksilö. Oman johtajuuden rakentamisessa voi ° 
hyödyntää sitä, minkä kokee itse toimivimmaksi ja itselle ominaisim- 


maksi sulkematta kuitenkaan vaihtoehtoisia tapoja ulkopuolelle. 


Ihmisten johtaminen toteutuu sosiaali- ja terveysalalla ihmiseltä ih- 
miselle. Taikatemput eivät ole tarpeen, kun sekä itsensä että alaisen 
elämäntilanteiden kautta muodostunutta yksilöllistä suhdetta itseen, 


muihin työntekijöihin, ja työhön muistaa kunnioittaa. 

Johdanto 


Tämän luvun tarkoituksena on kuvailla diversiteettiä eli monimuotoisuutta 
sekä ristiriitojen kohtaamista terveysalan johtajuudessa moniammatillisuuden 
näkökulmasta. Diversiteetin ulottuvuudet ovat soveltuvin osin hyödynnettä- 
vissä myös sosiaalialan johtamiseen. Diversiteetti on itsessään moniselitteinen 
käsite ja tässä kirjan luvussa rajataan diversiteetin tarkastelu terveydenhuollon 
moniammatillisuuteen ja siitä kumpuavaan moniäänisyyteen. Kontekstina 
on terveysalan moniammatillinen johtajuus ja myöhemmin tämän kappaleen 
alaluvuissa tarkastellaan diversiteettiä moniäänisissä terveydenhuollon muu- 
tosprojekteissa erityisesti organisoitumisen ja siihen kytkeytyvän merkityksel- 
listämisen prosessin näkökulmasta. 

Tyypillisesti diversiteetillä ja sen johtamisella tarkoitetaan organisaatiossa 
ilmenevää monimuotoisuutta ja sen johtamista, jonka tutkimus on kohdis- 
tunut erityisesti organisaatioiden jäsenten monimuotoisuuden edistämiseen 
yksilöön liittyvien ominaisuuksien, kuten sukupuolen, rodun tai iän näkö- 
kulmasta. Niin sanottu instrumentaalinen lähestymistapa diversiteetin tut- 
kimuksessa kohdentaa mielenkiintonsa näihin sosio-demografisiin suureisiin 


selvittääkseen, miten organisaation monimuotoisuuden johtamisella lisätään 

esimerkiksi organisaation tehokkuutta tai tiimin suorituskykyä (Trittin & 
Schoeneborn 2015). 

Kriittinen diversiteetin tutkimus puolestaan painottaa sosiaalisen oikeu- 
denmukaisuuden ideaalisuutta organisaatioiden monimuotoisuudessa ja sen 
johtamisessa. Tällainen lähestymistapa pyrkii nostamaan esiin niitä haasteita, 
jännitteitä ja ristiriitoja, jotka esiintyvät usein piiloisesti organisaatioiden käy- 
tänteissä, ja jotka ovat esteenä monimuotoisuuden toteutumiselle. Molemmis- 
sa, toisistaan poikkeavissa lähestymistavoissa organisaatioiden monimuotoi- 
suuden ja sen johtamisen tutkimuksessa yhteisenä tekijänä näyttäytyy vahvana 
se, että ne kohdistavat mielenkiintonsa henkilöstöön ja eritoten siihen, miten 
henkilöstöä voidaan monipuolistaa. (Trittin & Schoeneborn 2015.) 

Tässä kirjan kappaleessa nostamme esiin kolmannen, vaihtoehtoisen tavan 
tarkastella diversiteettiä terveydenhuollon organisaatioissa, jota tarkastellaan 
terveydenhuollon moniammatillisen johtamisen tulokulmasta. Tässä yhtey- 
dessä ymmärrämme diversiteetin kommunikaatio-keskeisenä prosessina ja 
täten diversiteetti määritellään äänien pluralismina eli mielipiteiden ja yhteis- 
kunnallisten diskurssien valikoimana, joita voidaan ilmaista ja jotka resonoivat 
terveydenhuollon moniammatillisten organisaatioiden kontekstissa. ”Äänen” 
käsite lähestyy tässä yhteydessä diskurssin käsitettä ja äänen nähdään olevan 
yksilöstä riippumaton; eri yksilöt voivat ilmaista samaa ääntä ja puolestaan 
yksi yksilö voi ilmaista useita eri ääniä. Kirjan kappaleemme nojautuu vahvasti 
teoreettiseen käsitykseen, jonka mukaan kommunikaatiolla on perustavaa laa- 
tua oleva merkitys organisaatiossa, toisin sanoen, organisaatiot muodostuvat 
kommunikaatiosta (CCO eli communication constitutes organizations -tutki- 
mus). (Trittin & Schoeneborn 2015.) 

Moniammatillisuus on yksi merkittävimmistä moniäänisyyttä aiheuttavis- 
ta tekijöistä terveydenhuollon organisaatioissa aiheuttaen suuria haasteita ter- 
veydenhuollon organisaatioiden organisoitumiselle ja sen johtamiselle. Näin 
ollen tässä kirjan kappaleessa keskitymme tarkastelemaan diversiteettiä mo- 
niäänisenä prosessina moniammatillisuuden ja sen johtamisen näkökulmasta. 
Luku rakentuu seuraavalla tavalla: Ensin kuvaillaan moniammatillisuuden 


käsitettä diversiteetin ilmentäjänä, jonka jälkeen nostetaan esiin johtamis- 

taitojen merkitystä diversiteetin kohtaamisessa. Luku etenee moniammatilli- 
suuden tarkasteluun erilaisten rakenteiden, edellytysten ja haasteiden näkö- 
kulmasta. Kappaleen toisessa luvussa perehdytään moniammatillisuuteen ja 
sen johtamisen haasteisiin terveysalan moniäänisten muutoksiin tähtäävien 
projektien näkökulmasta. Luvun lopussa nostetaan esille keskeisiä löydöksiä ja 
tehdään yhteenveto diversiteetin ja ristiriitojen kohtaamisesta terveydenhuol- 
lon johtajuudessa terveysalan ja moniammatillisten projektien näkökulmasta. 

Terveysalalla on useita erityispiirteitä, joiden kautta diversiteettiä on mah- 
dollista tarkastella. Aiemmissa tutkimuksissa diversiteettiä on lähestytty esi- 
merkiksi strategisen- ja muutosjohtamisen sekä organisaatiokäyttäytymisen 
näkökulmasta (Hewitt-Taylor 2013) ja monikulttuurisuuden näkökulmas- 
ta (Sippola 2007). Terveysalan erityispiirteitä ovat muun muassa vahvojen 
ammattikuntien, kuten lääkärien ja sairaanhoitajien professionaalinen auto- 
nomia (Collier 2012) sekä terveysalan ammattilaisten työtä ohjaavien eettis- 
ten ohjeiden olemassaolo (McCrickerd 2000). Erityispiirteena voidaan nähdä 
myös terveysalan työn ja toiminnan eriytyneisyys, palvelujen sektoroitunei- 
suus ja ympäristösidonnaisuus, jotka luovat erityistä kompleksisuutta (Jalo- 
nen 2010), terveysalan monitasoista organisaatio- ja toimintakulttuurisuutta 
unohtamatta (Tiirinki 2014). Viime vuosina on yhä vahvemmin nostettu tar- 
kastelun keskiöön terveydenhuollon moniammatillisuus (Denton & Conron 
2016; Marsilio ym. 2016; Bresnen 2006). 

Moniammatillisuuden voidaan nähdä tarkoittavan erilaisen koulutuk- 
sen saaneiden ammatti-ihmisten kyvykkyyttä tuoda oma erityisosaamisensa 
ja tietonsa yhteiseen käyttöön sekä joustavaan kohtaamiseen asiakkaiden ja 
toisten ammattiryhmien edustajien kanssa. (Pärnä 2012.) Vaatimus moni- 
ammatillisuuteen korostuu entisestään terveydenhuollon toimintarakentei- 
den uudelleen järjestäytymisen myötä ja se onkin uudenlainen edellytys kaikil- 
le terveydenhuollon toimijoille. (Jorma ym. 2016; Kuorilehto 2014.) Erityisen 
haasteen se luo terveysalan johtajille, jotka muutosprosessien myötä kohtaavat 
haasteiden ja mahdollisuuksien ristiriitoja uudenlaisten toimintamallien, toi- 


mintakulttuurin tai moniammatillisuuden myötä. (Kuorilehto 2014.) 

Moniammatillisuus näyttäytyy terveysalan erilaisissa projekteissa. Terveys- 
ala on projektoitunut, koska projektit on nähty lääkkeeksi terveysalan ongel- 
miin (Andersson & Wickelgren 2009). Yhä enemmän henkilöstön työaikaa 
ja sitä kautta alan resursseja kuluu erilaisissa projekteissa. Projektit toteute- 
taan lähes aina moniammatillisen yhteistyön kautta. Terveysalan projekteja 
ja etenkin niiden johtamista on tutkittu kuitenkin suhteellisen vähän, vaikka 
tutkimustiedolle on yhä lisääntyvien projektien maailmassa tarve (Suhonen 
& Paasivaara 2015). Etenkään niin sanottua projektien pehmeää, inhimillisiin 
voimavaroihin keskittyvää puolta (kuten työntekijöiden väliset suhteet, vuo- 
rovaikutustaidot ja tunneälytaidot) on tutkittu vielä vähän (Suhonen & Paa- 
sivaara 2011), verrattuna perinteiseen projektitutkimukseen, joka painottaa 
aikataulua, kustannuksia ja erilaisia projektien teknisiä apuvälineitä (Cicmil 
ym. 2009). On kuitenkin tiedossa, että pelkän kovan puolen painottamisella 
ei voida saavuttaa projektin onnistumista (Suhonen & Paasivaara 2015). Nämä 
seikat tekevät projekteista mielenkiintoisen kontekstin moniammatillisuuden 
ja siihen usein liittyvien ristiriitojen kohtaamisen tarkasteluun terveyden- 
huollon johtamisen toimintaympäristössä. Tässä kirjan luvussa painotetaan 
projektien muodostumista vuorovaikutusprosesseissa, jolloin projektien peh- 
meän puolen ulottuvuuden korostuvat. 

Moniammatillisuus nähdään terveydenhuollossa yleensä yhteistyön keino- 
na tai muotona sekä moniammatillisten työryhmien ja kokousten yhteisenä 
päätöksentekona, joka on keskeinen väline vastata tämän hetken ja tulevaisuu- 
den haasteisiin sosiaali- ja terveydenhuollon palvelujärjestelmässä. (Isoherra- 
nen 2012; Pärnä 2012; Nikander 2003.) Moniammatillisuus on ajankohtainen 
näkökulma, koska tällä hetkellä sosiaali- ja terveysalalla eletään Sote-uudis- 
tuksen muutostilassa. (Kettunen & Sandberg 2014; Tiirinki 2014.) Kehittä- 
misen näkökulmasta esimerkiksi asiakaslähtöisiä perusterveydenhuollon pal- 
veluita on peräänkuulutettu jo 1970-luvulla, mutta edelleen se määritellään 
kansallisella tasolla yhdeksi terveydenhuollon kehittämislinjojen päätavoit- 
teeksi. (Tiirinki 2014.) Terveydenhuollossa asiakkaan hoitamiseen liittyvät 
kysymykset nähdäänkin yhä vahvemmin eri ammattilaisten yhteisenä työ- 


alueena. (Eloranta & Kuusela 2011.) On todettu, että terveydenhuollossa 

moniammatillisuudella saavutetaan positiivisia tuloksia ihmisten terveydelle. 
(Solheim ym. 2007.) Monimuotoisuus ja ristiriitojen kohtaaminen liittyvät 
vahvasti terveysalan asiakastyön onnistumiseen: työyhteisön asiat, arvot ja 
asenteet heijastuvat asiakkaaseen. Moniammatillisen työn odotetaan olevan 


nimenomaan asiakaslähtöistä. 


Diversiteetti ja sen ilmeneminen moniammatillisessa 
terveysalan johtamisessa 


Moniammatillisuuden käsite diversiteetin ilmentäjänä 


Moniammatillisuuden käsitteen alkuperä ja sen määritelmät vaihtelevat. 
Englanninkielisia vastineita ovat olleet interprofessional (ammattien välinen 
yhteistyö) ja trans-/crossprofessional (poikkiammatillinen yhteistyö), jotka 
eivät välttämättä ole suoraa siirrettävissä suomalaiseen terveydesalan toi- 
mintaympäristöön. Moniammatillisuuden rinnakkaiskäsitteiksi erilaisten 
tiimien näkökulmasta on kansainvälisissä tutkimuksissa esitetty erimerkik- 
si käsitteitä monitieteisyys (engl. multidisciplinary), tieteidenvälisyys (engl. 
interdisciplinary) ja poikkitietieteellisyys (engl. transdisciplinary). (Denton & 
Conron 2016; D'Amour ym. 2005.) Kotimaisessa tutkimuksessa käytetään 
yleisesti yhtä moniammatillisuuden käsitettä kuvatessa erilaisia moniamma- 
tillisen yhteistyö ja tiimien toiminnan muotoja. (Kuorilehto 2014.) Moniam- 
matillisuuden lähikäsitteiksi on esitetty myös kuitenkin esimerkiksi yhteisöl- 
linen asiantuntijuus, moniasiantuntijuus ja jaettu asiantuntijuus -käsitteitä 
(Kuorilehto 2014; Bender ym. 2013). 

Terveydenhuollon moniammatillisuus on siis ammattihenkilöiden moni- 
ääninen vuorovaikutusprosessi, jossa korostuu tiedon jakaminen ja yhdessä 
työskentely. Kommunikaation merkitys nähty ratkaisevana tekijänä terveys- 
alan moniammatillisessa toiminnassa. (Denton & Conron 2016.) Terveyden- 
huollon moniammatillisuuden voidaan ymmärtää rakentuvan ammattihenki- 


löiden välisissä vuorovaikutusprosesseissa, jossa käsitys ja ymmärrys tilanteesta 

luodaan tiedon jakamisen ja yhdessä työskentelyn kautta (Denton & Conron 
2016; Haataja ym. 2012; Weick 1995; 2009). Yhtäältä moniammatillisuudes- 
sa kuuluvat sekä yksilöön että organisaation liittyvät ominaisuudet. Toisaal- 
ta voidaan puhua yksilö- ja organisaatiotasosta ja niiden välillä tapahtuvasta 
prosessuaalisuudesta, joita myöhemmin tarkastellaan terveydenhuollon pro- 
jektien ja muutosprosessien organisoitumisen näkökulmasta. Seuraavassa ku- 
viossa (kuvio 1) on kuvattu diversiteettiä moniäänisyytenä terveydenhuollon 
johtamisen näkökulmasta suhteessa prosesseihin eli organisoitumiseen ja sii- 


hen kytkeytyvään merkityksellistämiseen sekä niiden välisiin ilmiöihin. 


Diversiteetti moniäänisyys terveysalan johtajuudessa 


Vuorovaikutusprosessi 


Moniammatillinen 

SENSEMAKING ELI MERKITYKSELLISTÄMINE 


Kuvio 1. Diversiteetti moniäänisyys terveysalan johtajuudessa 


— monitieteisyys 
— tieteidenvälisyys 
— poikkitieteellisyys 


Asiakaslähtöisyys 


Johtamistaidot diversiteetin kohtaamisessa 


Moniammatillisuuden johtaminen edellyttää erilaisuuden ja toiseuden huo- 
mioon ottamista ja arvostamista, hyviä käytöstapoja. Moniammatillisuus on 
diversiteetti vuorovaikutusprosessi, jossa korostuu tiedon jakaminen ja yhdes- 
sä työskentely. Johtamisen keskeinen taito onkin vuorovaikutteisuus (Denton 


& Conron 2016; Tritten & Schoeneborn 2015; Paasivaara 2012). Moniamma- 

tillisessa yhteistyössä voidaan luoda uutta tietoa ja toimintatapoja käyttämällä 
hyödyksi kunkin ammattilaisen erityisosaamista. (Denton & Conron 2016.) 
Parhaimmillaan moniammatillisella toiminnalla voidaan edesauttaa yhtei- 
sasiantuntijuuden kehittymistä sekä luoda toimivat ja tavoitteelliset edelly- 
tykset asiakkaan riittävän hyvälle hoidolle. Tämä edellyttää johtajalta hyviä 
sosiaalisia taitoja ja ryhmätyötaitoja sekä ryhmädynaamisten ilmiöiden ym- 
märtämistä. Tavoitteena on työntekijöiden osaamisen kunnioittaminen ja su- 
juvan toiminnan edistäminen. (Denton & Conron 2016; Lehtopuu ym. 2012.) 

Moniäänisessä työympäristössä johtajalta vaaditaan erityistä työyhteistyö- 
osaamista, jonka voidaan nähdä kytkeytyvän sosiaaliseen älyyn, työyhteisössä 
yksiköiden kantamaan työrooliin ja sitä kautta myös johtajan omiin johtamis- 
taitoihin suhteessa tehtävään ja työyhteisön tarpeisiin. (Nuutinen ym. 2014; 
Paasivaara 2012.) Johtamisosaamisen näkökulmasta uuden tiedon ja toimin- 
tatapojen luominen on eri ammattilaisten erityisosaamisen hyödyntämistä 
yhteiseksi osaamiseksi. (Isoherranen 2012; Kuorilehto 2014.) 

Poikkitieteellisessä ja eri ammattilaisten keskinäisessä yhteistyössä jaetaan 
tietoa ja osaamista yli ammattirajojen. Aiemmissa tutkimuksissa tällaisesta 
yhteistoiminnan muodosta on käytetty myös moniasiantuntijuuden käsitettä. 
(Kuorilehto 2014.) Moniasiantuntijuudessa korostuu vapautuminen ammatil- 
lisista rooleista ja perehtyminen toisen ammattilaisen näkökulmaan. (Kuori- 
lehto 2014.) Monitieteisessä ja -ammatillisessa yhteistyömuodossa yksilöt työs- 
kentelevät joko yhdessä tai rinnakkain kuitenkin erillään toisistaan kun taas 
tieteiden tai ammattilaisten välisessä yhteistyössä yksilöt jakavat keskenään 
tietoa ja toimivat yhteisen päämäärän mukaan, mutta kuitenkin vielä erillään. 
(Denton & Conron 2016; Kuorilehto 2014.) Moniammattillisuus korostuu 
terveydenhuollon palveluiden yhä voimistuvassa integraatiossa sekä erilaisten 
muutosprosessien johtamisessa sekä päätöksenteossa. 

Moniammatillinen johtaminen vaatii erityisesti muutosprosesseissa aina 
diveristeettiä kokonaisuuden hallintaa ja visiointia. (Hewitt-Taylor 2013.) Sen 
lisäksi muutosprosessien onnistuminen edellyttää läsnä olevaa johtamista, 
jämäkkyyttä, työtehtävien organisointitaitoa sekä aktiivista tiedottamista. 


(Nuutinen ym. 2014.) Muutosjohtamisesta käytetään aiemmissa tutkimuk- 

sissa myös käsitettä transformationaalinen johtaminen ja se edustaa johtamis- 
teorioiden uusimpia näkökulmia (Haataja ym. 2012; Schildt ym. 2009; Weick 
1995). Muutosjohtajuudelle ei ole yksiselitteistä määrittelyä eikä sitä voida luo- 
kitella tarkkarajaisesti. Muutosprosesseissa johtajalta edellytetään kuitenkin 
kykyä toimia muun muassa valmentajana, mentorina ja johtajana (Taskinen 
2015). Lisäksi muutosprosessi vaatii johtajalta arviointitaitoa muutoksen tuo- 
mista eduista tai haitoista sekä ennakointikykyä esimerkiksi toimintakulttuu- 


rin näkökulmasta. 


Moniammatillisuuden muodot erilaisissa rakenteissa 


Tässä alaluvussa avataan moniammatillisuuden muotoja erilaisissa tervey- 
denhuollon rakenteissa. Näiden rakenteiden erillinen tarkastelu on oleellista 
niiden toimintaympäristöjen erityspiirteiden avaamisen vuoksi. Seuraavaksi 
tarkastelemme diversiteetin kohtaamista moniammatillisessa johtamisessa 
perusterveydenhuollon ja erikoissairaanhoidon näkökulmasta. 

Suomalainen terveydenhuollossa moniammatillisuudella on pitkät perin- 
teet, koska esimerkiksi pienissä kunnissa yhteistyö terveydenhuollon ammatti- 
henkilöiden välillä on ollut tavoitteellisen terveyspalvelutoiminnan perusta jo 
vuosikymmenten ajan. Moniammatillisen yhteistyön tulisi toimia asiakas- 
orientoituneesti asiantuntijaorientoituneisuuden sijaan edistääkseen tavoit- 
teellisesti asiakkaan hoitoa. (Kassianos ym. 2015.) Nykyisessä muutostilassa 
asiakaslähtöisyyden kehittäminen moniammatillisessa perusterveydenhuol- 
lon rakenteissa asettaa haasteita johtajille, koska palveluita ollaan kehittämäs- 
sä yhä suurempiin kokonaisuuksiin ja samanaikaisesti asiakasnäkökulmasta 
palveluilta toivotaan muun muassa moninaisuutta, holistisuutta sekä edelleen 
lähellä saatavilla olevia terveyspalveluita. (Tiirinki 2014.) 

Aiemmat tutkimukset ovat tuovat perusterveydenhuollon diversiteet- 
tiä tarkastellessa johtamisen moninaisuuden lisäksi sen monimutkaisuuden 
(Schepman ym. 2015; Xyrichis & Lowton 2008). Suomalaisessa terveyden- 
huollossa meneillään olevan reformin tärkeimpiä uudelleen järjestämisen 


kohteita asiakaslähtöisyyden lisäämisen lisäksi onkin palvelujärjestelmän sel- 

kiyttäminen. (Kettunen & Sandberg 2014; Tiirinki 2014.) Nämä tavoitteet 
edellyttävät vahvaa johtamiskompetenssia. Terveydenhuollon moniammatil- 
lisuuden mahdollisuudet asiakkaan eduksi vaatii rohkeaa moniäänistä ja vi- 
sionääristä, kehitystyötä sekä aitoa moniasiantuntijuuden toimintamallia että 
tulevaisuuden odotusten tarkastelua uudenlaisessa valossa. 

Perusterveydenhuollossa toteutuvaan moniammatillisuuden tuloksiin 
vaikuttavat sekä yhteistyön rakenteen erityispiirteet että siellä tapahtuvat pro- 
sessit. Toisaalta edelleen moniammatillisen yhteistyön suorista ja todellisista 
vaikutuksista perusterveydenhuollossa tiedetään varsin vähän. (Schepman 
ym. 2015.) Käytännön esimerkki perusterveydenhuollon moniammatillisista 
prosesseista on eri ammattilaisista koostuvat tiimipalaverit ja hoitoneuvotte- 
lut, joiden on todettu parantavan hoitoprosesseja. Moniammatillisessa toi- 
minnassa perusterveydenhuollossa korostuu perhetyöntekijöiden kokemusten 
mukaan asiakkaan yhdenvertainen kohtaaminen sekä perheen jäsenten tasa- 
vertainen huomiointi. Yhteisen näkemyksen löytäminen sekä moniammatil- 
lisen tiimin että perheen kesken nähtiin toiminnan perustana. (Rautio 2014; 
Kuorilehto 2014.) Aiemmat tutkimukset korostavan niin ikään tiedonkulun 
avoimuutta, säännöllistä hoitoprosessia, työntekijöiden tuttuutta, vuorovai- 
kutusta ja luottamusta ammattilaisten ja asiakkaan välillä. (Rautio 2015; Tii- 
rinki 2014.) Ammattilaisten välillä vuorovaikutus ja luottamus kytkeytyvät 
molemminpuoliseen arvostukseen. 

Moniammatillisuuden on osoitettu vaikuttavan erikoissairaanhoidossa 
suoraa hoidon laatuun, hoidon tuloksellisuuteen sekä kliiniseen päätöksente- 
koon. (Denton & Conron 2016.) Erikoissairaanhoito on yhtäältä perustervey- 
den rinnalla merkittävä terveyspalveluiden tuottaja ja siellä tarvitaan nyt ja tu- 
levaisuudessa yhtä enemmän johtajia, jotka tunnistavat moniammatillisuuden 
tarjoamat mahdollisuudet. Moniammatilliseen yhteistyöhön toteutuminen 
vaatii sitoutumista yhteistyölle, sekä toisten arvostamista. Erilaisissa muutok- 
sissa korostuvatkin myös johtajien työyhteistötaidot. (Nuutinen ym. 2014.) Se 
asettaa terveydenhuollon johtajille erityishaasteen luoda salliva ja avoin ilma- 
piiri uudistusten edessä. (Niemi-Kaija & Aaltio 2016; Jormaym. 2016; Haataja 


ym. 2012.) 

Toimintaa voivat varjostaa edelleen terveydenhuollossa olevat valtaraken- 
teet, erilaiset käsitykset moniammatillisesta työstä tai erilaiset taidot toimia 
ryhmässä. (Collin ym. 2012.) Käytännössä näkyvimpiä moniammatillisen 
työn muotoja ovat ammattiryhmien rinnakkain työskentely, moniammatilli- 
nen hoidon suunnittelu ja vaativien potilasryhmien hoito. (Denton & Conron 
2016.) Rinnakkaistyöskentely on tavallista esimerkiksi päivystysyksiköissä, 
jossa keskeisinä haasteina ovat tiedonkulun ongelmat, epäyhtenäiset toiminta- 
periaatteet ja tietojärjestelmiin liittyvät ongelmat. Moniammatillisen hoidon 
suunnittelu ja vaativien asiakkaiden hoito ovat tavallisia erikoissairaanhoidos- 
sa, joissa korostuu samanaikaisesti moniammatillisen yhteistyön hoitopro- 
sessien koordinointi. (Collin ym. 2012; Denton & Conron 2016; Jorma ym. 
2016.) 

Keskeistä moniammatillisessa toiminnassa on hoidon yhteinen suunnitte- 
lu, joka tarkoittaa ongelmatilanteiden ratkaisua, toimintatapojen ehdottamis- 
ta sekä mielipiteiden vaihtamista (Denton & Conron 2016; Hämäläinen ym. 
2014). Haasteet yhteisessä suunnittelussa ovat yleisimmin vuorovaikutukselli- 
sia (Denton & Conron 2016). Niin ikään esimerkiksi erikoissairaanhoidossa 
korostuu ammattiryhmien yhdessä toimiminen, toisen ammattiryhmän opas- 
taminen ja uusien kliinisten taitojen oppiminen. (Denton & Conron 2016; 
Collin ym. 2012.) 

Seka perusterveydenhuollon että erikoissairaanhoidon moniammatillisen 
työn tutkimuksissa korostuu sen kehittäminen ja vahvistaminen. (Denton & 
Conron 2016; Pärnä 2012; Xyrichis & Lowton 2008; Solheim ym 2007; Veijo- 
la ym. 2006; D'Amour ym. 2005; Nikander 2003.) Erilaisista rakenteista riip- 
pumatta johtamisen näkökulmasta moniammatillisuuden toteutuminen ra- 
kentuu organisaation moniäänisyyden kuulemiselle. (Tritten & Schoeneborn 


2015.) 

Moniammatillisen johtamisen toteutumisen mahdollisuudet ja uhkat 


Yksilö-, organisaatio- ja asiakaslähtöisyyden tasot 


Moniammatillisessa terveysalan toimintaympäristössä on tietynlaisia mo- 
niammatillista toimintaa mahdollistavia elementtejä sekä uhkia, jotka saatta- 
vat hidastaa moniammatillisesta yhteistyöstä saatavaa hyötyä. Näitä mahdolli- 
suuksia ja uhkia tarkastellaan ensimmäisenä yksilötasolla, jolloin tarkastelun 
kohteena on yksittäisen työtekijän toiminta. Moniammatillisuus näyttäytyy 
terveysalan työntekijälle kollegoiden työn ja asiantuntemuksen ymmärtämi- 
senä, selkeänä työnjakona, oman asiantuntijuuden sisäistämisenä, oman ja 
toisen ammattilaisen vastuun ymmärtämisenä ja määrittämisenä, sekä tiimiin 
kuulumisena. Työyhteisön toimijoiden epäselvä roolijako ja yhteistyöosaami- 
sen vaikeudet ovat johtamisen näkökulmasta diversiteettiä vahvistavia työn- 
tekijälähtöisiä uhkia. (Kuorilehto 2014; Haataja ym. 2012.) Uhkana voidaan 
nähdä myös muutosprosesseihin liitetty työtekijöiden passiivinen toiminta, 
jolloin työtekijätasolla muutoksia ei haluta edistää eikä siihen nähdä olevan 
mahdollisuuksia. (Nuutinen ym. 2014.) Työntekijätasolla myös rationaaliset 
käsitykset, kuten vaatimus tehokkuudesta ja sen mittaamisesta ovat uhkana 
lisänä työyhteisön negatiivista dynamiikkaa. (Niemi-Kaija & Aaltio 2016.) 
Myös vastuu- ja valtakysymykset, ammattilaisten näkemyserot, tiimin jäsen- 
ten motivaation puuttuminen, tiimiin hyväksymättömyys tai toistuvat poissa- 
olot asettavat yksilötasolta moniammatillisen yhteistyön toimivuudelle haas- 
teita. Yksilöiden erilaiset käsitykset moniam matillisesta työstä, epäyhtenäiset 
toimintaperiaatteet ja viestintä, joka puolestaan vaikuttaa työnjaon määritte- 
lemisen vaikeuteen ja toisen ammattitaitoon perehtymiseen voidaan osaltaan 
nähdä uhkina. (Haataja ym. 2012.) Erilaisten toimintojen selkeä tehtävänjako 
sitouttaa tiimin toimintaan ja sitä kautta sen tavoitteellisuuteen. 

Toisena tarkastellaan organisaatiotason mahdollisuuksia ja uhkia, jotka 
nojaavat vahvasti johtajuuteen, johtamiskulttuuriin sekä olemissa oleviin re- 
sursseihin. Terveydenhuollon organisaatioissa johtajilla on merkittävä rooli 
moniammatillisuuden toteutumisessa. Erilaisten terveysalan projektien, ku- 


ten palveluketjujen kehittäminen vaatii moniammatillista työotetta. (Kuo- 

rilehto 2014; Paasivaara 2012.) Yhteisten työskentelymallien rakentaminen, 
hyvä työn organisointi, henkilöstön riittävä resursointi, tiimipalaverit, viestin- 
tä sekä yhteisten toimintaperiaatteiden luominen, seuranta ja arviointi luovat 
mahdollisuuksia moniammatillisuuden toteutumiseen. (Kuorilehto 2014; 
Paasivaara 2012.) 

Organisaatiotason mahdollisuuksia ja uhkia tarkastellessa on otettava huo- 
mioon, että nykyisessä työelämässä kaivataan tietynlaista keskeneräisyyden 
sallimista sekä empaattisia kohtaamisia työyhteisön sisällä. Tuloksellisen joh- 
tamisen kuuluu teknisten johtamistaitojen lisäksi myös työyhteisön vuorovai- 
kutuksen ulottuvuuksien esteettinen ymmärrys ja sensitiivisyys. (Niemi-Kaija 
& Aaltio 2016.) Moniammatillinen johtaminen mahdollistuukin organisaa- 
tion johtajien läsnäolon kautta, mikä tarkoittaa esimerkiksi muutosprosessissa 
mukana elämisistä ja läsnäoloa. (Nuutinen ym. 2014.) On todettu, että organi- 
saatiossa toimivan johtajan etäisyys ja osallistumattomuus työyhteisön arkeen 
on uhka muutosprosessin onnistumiselle. (Stenvall ym. 2008.) 

Organisaatiotason uhat moniammatillisuuden toteutumisessa liittyvät 
pääasiallisesti ammattilaisten yhteistyöosaamiseen, tieto-taitoon, asenteisiin, 
ajanpuutteessa yhteisen päämäärän puuttumiseen, epäselvään työnjakoon, 
vastuu- ja valtakysymyksiin tai ammattilaisten näkemyseroihin (Eloranta 
& Kuusela 2011; Kassianos ym. 2015; Kuusela ym. 2010), toisaalta resurssien 
riittävyyteen ja täydennyskoulutuksen tarpeeseen (Rautio 2014). Uhkia voi 
muodostua myös näkemyseroissa asiakaslähtöisyydessä ja asiakkaan osallista- 
misessa yhteistyöhön (Kuorilehto 2014). Organisaatiotason moniammatilli- 
nen kokonaisuus rakentuu yksilöistä, jolloin siihen vaikuttaa eksplisiittisesti 
jokaisen ihmisen kokemus arvoista, vahvuuksista, kyvykkyydestä, hyveestä, 
tunneälystä, optimismista ja luovuudesta. (Syväjärvi & Vakkala 2012.) Moni- 
ammatillisuus pohjautuu myös ryhmätyötaitoihin, jolloin toiminnan esteeksi 
voivat osoittautua myös ammattilaisten eriävät käsitykset ryhmätyöstä, taidol- 
liset tasot toimia ryhmän jäsenenä sekä lääketieteellinen valta-asema. (Atwal 
& Caldwell 2006.) 

Yllä kuvattujen terveysalan moniammatillisuutta mahdollistavia ja uh- 


kaavia tekijöitä kolmantena voidaan tarkastella asiakaslähtöisyyden tason 

tulokulmasta, joka tarkoittaa esimerkiksi asiakkaan osallistumista hoitoon ja 
päätöksentekoon, asiakasta voimaannuttavien työmenetelmien käyttöä sekä 
asiakkaan tasavertaista kohtaamista (Mertaniemi ym. 2011; Tiirinki 2014). 
Moniammatillisia prosesseja tarkastellaan edelleen lähinnä prosessin sisäi- 
sistä lähtökohdista, jolloin asiakas itsessään jää tarkastelussa passiiviseksi toi- 
mijaksi. Asiakkuustasolla moniammatillisuuden toteutumista mahdollistaa 
yhteinen fokus asiakkaan rooliin, joka on aina laadullinen ja subjektiivinen 
sekä aina kiinteässä suhteessa palveluiden tuottamiseen. (Osborne ym. 2013; 
Tiirinki 2014.) Vuorovaikutustaidot, asenteet, ajankäyttö sekä esimerkiksi 
tunneäly vaikuttavat merkittävästi terveyspalveluiden asiakaslähtöiseen toteu- 
tumiseen (Paasivaara 2012). Tunneäly on läsnä myös diversiteetin ja ristiriito- 
jen kohtaamisessa, koska tuen antaminen ja saaminen perustuu kokemusten, 
tunteiden ja tuntemusten jakamiseen. Positiivisella vuorovaikutuksella ja tois- 
ten kuuntelemisella on merkittävä voima ja vaikutus yhteistyöosaamiseen ja 
työn tuloksellisuuteen. (Paasivaara 2012.) 

Terveysalan diversiteetin tarkastelu moniammatillisen johtamisen ja toteu- 
tuvan asiakaslähtöisyyden näkökulmasta on selvästi ammattilaisten yhteistyö- 
prosessien tarkastelua vähäisempää. Terveydenhuollon muutoksissa kuitenkin 
asiakasnäkökulmaa on korostettu ja pääasiallinen tavoite järjestelmän kehit- 
tämisessä on vastata asiakaslähtöisyyden vaativaan haasteeseen. (STM 2016.) 
Suomessa sosiaali- ja terveyspalveluiden meneillä olevassa suuressa reformissa 
on asetettu päämääräksi turvata yhdenvertaiset, asiakaslähtöiset ja laadukkaat 
sosiaali- ja terveyspalvelut, vahvistaa sosiaali- ja terveyspalveluita sekä toteut- 
taa kustannustehokas ja vaikuttava palvelurakenne. (STM 2016; Kettunen & 
Sandberg 2014.) Näissä päämäärissä on vahvasti läsnä diversiteetti ja moniam- 
matillisuuden odote, jossa pyritään huomioimaan palveluiden kokonaisuuden 
polku yhdessä eri asiantuntijoiden kanssa, kokomaan tiedot ja rakentamaan 
tapauskohtainen tavoite ja käsitys asiakkaan tilanteesta, tarvittavista toimen- 
piteistä ja ongelman ratkaisusta. (Xyrichis & Lowton 2008; Kuorilehti 2014.) 

Asiakaslähtöisyyden edistämiseksi terveysalalla tarvitaan asiakaslähtöis- 
tä moniammatillista johtamista, joka muodostuu asiakaslähtöisistä arvoista 


ja toiminnan tehokkuudesta, asiakaslähtöisestä tiedonvälityksestä, asian- 

tuntijoiden kuulemisesta sekä asiakaslähtöisen kehittämistyön tukemisesta 
(Mertaniemi ym. 2011). Lisäksi se vaatii terveydenhuollossa yhteisesti asettuja 
hyötytavoitteita sekä orientaatiota keskustella asiakaslähtöisyyteen liittyvistä 
käsityksistä avoimesti esimerkiksi luomalla asiakasta osallistavia toimintamal- 
leja, lisäämällä edelleen valinnan vapautta sekä palveluiden välitöntä tavoitet- 
tavuutta. (Tiirinki 2014.) 

Hallintoteoreettisesti asiakaslähtöisyys ovat viimeaikaisissa tutkimuksis- 
sa nostettu tarkasteluun viitekehyksestä, jossa terveysalan asiakaslähtöisyys 
kiinnittyy johtamisen näkökulmasta palveluiden etiikkaan, arvomaailmaan, 
tuottamismotivaatioon sekä kulttuurisiin tekijöihin. (Orborne ym. 2013; Tii- 
rinki 2014.) Asiakaslähtöisyyttä korostava teoreettinen tarkastelu kohdentuu 
siis palveluiden tuottamisen (engl. production) sijasta varsinaiseen palveluun 
(engl. service) ja sen prosessuaaliseen johtamiseen. Asiakkaan rooli korostuu 
varsinaisena toimijana ja asiantuntujana oman hoitonsa suhteen, mikä on uu- 
denlainen diversiteettinen ulottuvuus erilaisissa asiakkaan hoitoon liittyvissä 
prosesseissa myös moniammatillisen johtamisen näkökulmasta. 

Terveydenhuollon asiantuntijan ja asiakkaan kesken on tärkeää olla yhteis- 
ymmärrys työn tavoitteista ja moniammatillinen yhteistyö toimii asiakasta 
voimaannuttavana tekijänä. (Rautio 2014; Kuorilehto 2014.) Asiakkaan ää- 
nen kuuleminen sekä osallistumisen mahdollistaminen terveydenhuollossa 
on tärkeää yhdenvertaisuuden ja palveluiden rakenteiden kehittämisen näkö- 
kulmasta (Kuusela ym. 2010; Tiirinki 2014; Hyvönen 2004). Vuorovaikutus 
sekä luottamus vahvistuvat holistisissa terveydenhuollon asiakaskohtaamisis- 
sa, joissa asiakasta kuunnellaan aidosti ja kiireettömästi sekä hänet kohdataan 
yksilönä. (Tiirinki 2014.) 

Asiakaslähtöinen moniammatillisuuteen perustuva toiminta ei tutkimus- 
ten mukaan kuitenkaan toteudu systemaattisesti ja on tavallista, että asiakas 
jää ulkopuoliseksi omassa hoitoprosessissa. Moniammatillinen toiminta ei 
näyttäydy asiakkaalle jatkumona, jota aidolla asiakaslähtöisyydellä tavoitel- 
laan. On myös viitteitä siitä, että asiakaan ääni jää ottamatta huomioon tai 
tiedonsaanti hoitoprosessin aikana ontuu. (Eloranta j&a Kuusela 2011; Veijo- 


la ym. 2006.) Tämä on ristiriidassa moniammatillisuuden määrittelyn kans- 

sa, jossa painottuu eri alojen asiantuntijoiden yhteistyö asiakkaan parhaaksi 


(Bender ym. 2013). 


Yhteistyörakenteiden ja -prosessien tasot 


Moniammatillisuuden avaimet voidaan jakaa karkeasti kahden suuntaisiin yh- 
teistyön toteutumisen edellytyksiin, joita ovat yhtäältä yhteistyörakenteet sekä 
toisaalta yhteistyöprosessit. Yhteistyö ammattilaisten, tutkijoiden, poliittisien 
päättäjien ja terveydenhuollon asiakkaiden kesken on tärkeää edetäksemme 
diversiteetin kehittämisessä (D'Amour & Oandansan 2005). Moniammatilli- 
sen yhteistyön onnistuminen vaatii tietynlaisia ryhmässä toimimisen taitoja, 
jotka rakentuvat oman roolin ymmärtämisen, mutta myös toisten ammatti- 
laisten roolien ymmärtämisen perustalle. (Atwal & Caldwell 2006.) 
Moniammatillisuuden edellytyksiä voidaan tarkastella yhteistyöraken- 
teiden kautta. Yhteistyörakenteisiin liittyvät johtamiskulttuuri, resurssit ja 
koulutus. Yhteistyörakenteiden avoimuus luo asiantuntijuuden ja osaamisen 
jakamiselle hyvät edellytykset ja keskustelu eri rooleista on tärkeää. (Eloranta 
& Kuusela 2011; Solheim ym. 2007.) Yhteistyörakenteisiin luotu salliva ilma- 
piiri heijastuu koko työyhteisön avoimeen vuorovaikutukseen. (Nuutinen ym. 
2014.) Tällöin asiantuntijuuden ja osaamisen jakamiselle on hyvät edellytyk- 
set. Terveydenhuollossa moniammatillisen yhteistyön keskiössä ovat yhteiset 
käsitykset asiakkaan kohtaamisesta sekä tarpeista. (Kuorilehto 2014.) 
Toisena moniammatillisuuden haasteena voidaan tarkastella yhteistyö- 
prosesseja, jotka sisältävät yhteisen päämäärän, toisen työn tuntemisen, vuo- 
rovaikutustaidot, työnjaon määrittelemisen ja oman asiantuntijuuden sisäistä- 
misen. (Kuorilehto 2014; Rautio 2014; Floranta & Kuusela 2011; Kuusela ym. 
2010; Xyrichis & Lowton 2008; Atwal & Caldwell 2006.) Johtaja on merkittä- 
vässä asemassa yhteistyön toimintaperiaatteiden luomisessa, seurannassa ja ar- 
vioinnissa sekä vuorovaikutusprosessien käynnistämisessä sekä ylläpitämises- 
sä. (Kuorilehto 2014; Solheim 2007.) Toimivat yhteistyöprosessit ja hyvä työn 
organisointi ovat moniammatillisuuden toteutumisen edellytys, jonka perus- 
tana on ymmärrys diversiteetin vaikutuksesta erilaisiin prosesseihin. Henki- 


löstön riittävyys, yhteisen ajan löytymisen mahdollistaminen sekä säännölliset 

tapaamiset, tiedonkulun onnistuminen sekä toimiva tietotekninen välineistö 
vaikuttavat myös yhteistyön toteutumiseen. (Eloranta & Kuusela 2011; Haata- 
ja ym. 2012.) Tiedon jakaminen terveydenhuollon työympäristössä on todettu 
olevan monimutkainen — osaltaan ristiriitoja aiheuttava prosessi. (Sibbald ym. 
2013; Haataja ym. 2012.) 

Esteinä moniammatilliseen toimintaan voivan niin ikään olla jäsenten 
motivaatio, tiimin jäsenten roolien ymmärrys ja tiimiin hyväksyminen, valta- 
kysymykset, vuorovaikutus, toisten huomiointi ja tukeminen, toistuvat pois- 
saolot, vähäinen ajankäyttö tiimin muodostukselle sekä tiimin sovittelu- ja 
ongelmanratkaisutaito. (Delva ym. 2008.) Aiemmat tutkimukset vahvistavat, 
että henkilöstön myönteisellä asenteella on hyvin merkittävä rooli yhteistyön 
onnistumisessa, koska terveydenhuollossa ajan puute ja henkilöstön vähäisyys 
ovat arkipäivän haasteita. (Eloranta & Kuusela 2010; Kuorilehto 2014.) 

Moniammatillisuuden onnistumisen edellytys on palveluketjujen tarkas- 
taminen ja kehittäminen kokonaisuutena peruspalveluista erityispalveluihin 
(Kuorilehto 2014). Moniammatillisuus luokin käytännössä pohjan toimivan 
palvelujärjestelmän kehittämiseen, tarkoituksenmukaisiin ja yhteneväisiin 
hoitokäytäntöihin, asiakkaiden hoidon jatkuvuuden turvaamiseen sekä am- 
mattilaisten oman asiantuntijuuden ja yhteisasiantuntijuuden kehittymiseen 
(Eloranta & Kuusela 2011; Kuorilehto 2011). 

Moniammatillinen asiantuntijuus edesauttaa yhteisöllisyyden muodostu- 
mista esimerkiksi terveydenhuollon erilaisissa muutosprosesseissa, jotka toteu- 
tetaan projekteina. Yhteisöllisyyttä lisää jokaisen tiimin jäsenen osaaminen ja 
asiantuntijuus yhteisessä tavoitteessa. Yhteisöllisyyden toteutuminen edellyt- 
tää vuorovaikutuksen myönteistä ilmapiiriä, projektiyhteisön ja verkoston tii- 
vistä yhteistyötä ja projektipäälliköiden johtamistaitoja. (Kananen ym. 2015.) 
Näitä osatekijöitä voidaan pitää myös kokonaisuudessaan moniammatillisuu- 
den toteutumisen edellytyksinä. Seuraavassa kuviossa (kuvio 2.) on esitetty 
terveysalan moniammatillisen johtamisen diversiteetin ilmenemisen tasot 
yksilö-, organisaatio- ja asiakaslähtöisyyden tasojen sekä niihin vaikuttavien 
mahdollisuuksien ja uhkien näkökulmasta moniäänisessä terveysalan yhteis- 


työrakenteissa ja prosesseissa. 

Terveysalan moniammatillisen johtamisen diversiteetin tasot 
Yksilötaso 


Keskinäiset roolit 
Vastavuoroinen arvostus 


Organisaatiotaso Asiakaslähtöisyyden taso 


Tunneäly 
Yhdenvertaisuus 
Tavoitteellisuus 


Työskentelymallien 
rakentaminen 


Työn organisointi 


Asiantuntijuus Esteettinen ymmärrys ja Osallistaminen 
Sitoutuminen sallivuus Voimaannuttavat 
Vastuu Resurssit toimintamallit 
Avoimuus Palveluiden 


JIE I kokonaisuuden polku 


hteistyörakenteiden ja -prosessien tasot 
Moniäänisyys 


Moniäänisyys 


Epäselvä työnjako 
Sitoutumattomuus 
Valta 
Heikko yhteistyöosaaminen 
Tiedon puute 
Viestinnän ongelmat 


= Puutteellinen 
johtamisosaaminen 


Toiminnan epäloogisuus 
Jatkuva resurssipula 
Momtivaation puute 

Etäisyys työyhteisöön 


Vaihtelevat tavoitteet ja 
toimintamallit 


Puutteellinen 
osallistaminen 


Arvostuksen puute 


Kuvio 2. Terveysalan moniammatillisen johtamisen diversiteetin ilmenemisen tasot 


Moniäänisyyden kohtaaminen projektien johtamisessa 


Moniääniset terveysalan muutoksiin pyrkivät projektit 


Moniääniset terveysalan muutoksiin pyrkivät projektit ovat moninaisuuden 
ilmenemismuoto, joiden avulla tehdään poikkihallinnollista yhteistyötä orga- 
nisaatioiden sisällä ja niiden välillä (Sjöblom ym. 2013). Projekteilla tavoitel- 
laan yleensä erilaisia muutoksia (Forssell ym. 2013), muiden muassa pyritään 
parantamaan potilaiden hoidon laatua ja muuttamaan hoitokäytäntöjä (Leh- 
topuu ym. 2012). Projekteilla on julkilausutusti vahva kytkös asiakaslähtöi- 
seen ajattelutapaan. Terveysalan projektit ovat itsessään erilaisia: on olemassa 
pieniä projekteja ilman omia resursseja, ja laajoja projekteja, joilla on ulkopuo- 


linen rahoitus (Suhonen & Paasivaara 2015.) 

Terveysalan muutosprosessit toteutetaan usein projektien avulla (Pohjo- 
la ym. 2016) ja terveysalan projektijohtaminen linkittyy vahvasti muutoksen 
johtamiseen, mikä edelleen tekee johtamisen terveysalan projekteissa haasta- 
vaksi. Tässä yhteydessä käsitellään sekä pienissä että isoissa projekteissa ilme- 
nevää moniammatillisuudesta kumpuavaa moniäänisyyttä ja sen kohtaamista 
sekä keskitytään kuvailemaan moniäänisyttä ja sen ilmentymistä terveysalan 
muutosprosesseihin kytkeytyvissä projekteissa. Moniäänisyyden tarkastelu ra- 
jataan muutokseen pyrkivien terveysalan projektien johtamisen kontekstiin. 

Sosiaali- ja terveysalan projektien johtamisen käytänteissä korostuu usein 
perinteinen, niin sanottu kova projektijohtamisen näkökulma, joka näkyy 
esimerkiksi aikataulussa pysymisenä ja tavoitteellisuutena (Cicmil ym. 2009; 
Suhonen & Paasivaara 2011). Tämän lisäksi viime vuosina on alkanut painot- 
tua niin sanottu pehmeä projektijohtamisen näkökulma, jossa korostuvat esi- 
merkiksi johtajan vuorovaikutustaidot (Lunkka ym. 2015). On esitetty, että 
pelkän kovan lähestymistavan mukainen projektin johtamisen tarkastelu ei 
puolla paikkaansa sosiaali- ja terveysalan projektien johtamisen kontekstissa 
siksi, että alan projektien tavoitteet ja lopputulokset ovat monimutkaisia, ja 
niitä on usein vaikea mitata (Aubry & Hobbs 2010). Sen sijaan pehmeiden, 
inhimillisiin voimavaroihin liittyvien tekijöiden painottaminen projektien 
johtamisessa on nähty keskeisenä onnistumisen avaimena (Nyström 2009). 
Koska ymmärrämme projektin tässä yhteydessä muodostuvan nimenomaan 
kommunikaatiossa rakentuvana moniammatillisuudesta kumpuavana mo- 
niäänisyyden prosessina, korostuu tässä yhteydessä projektijohtamisen peh- 
meä näkökulma. Tarkastelemme aikaisempaa terveysalan projektien pehmeän 
näkökulman tutkimuskirjallisuutta moniäänisyyden ja sen johtamisen haas- 
teiden näkökulmasta ja etsimme vastausta kysymykseen: mitä uutta moniam- 
matillisuuden ymmärtäminen moniäänisenä monimuotoisuutena terveysalan 
muutokseen pyrkivissä projektissa tuo aikaisemmasta tutkimuskirjallisuudes- 
ta esiin? 

Moniäänisyys nähdään toivottavana ilmiönä, koska se mahdollistaa eri- 
laisten näkökulmien esiin tuomisen. Moniäänisyys voi kuitenkin näyttäytyä 


myös useisiin vastakkaisiin suuntiin vetävinä voimina, mikä ilmenee käytän- 


120 ANTTI SYVÄJÄRVI & VILLE PIETILÄINEN (TOIM.) 


Diversiteetin kohtaaminen moniammatillisessa terveysalan johtamisessa 


nössä usein ristiriitoina tai äänen kuulumatta jäämisenä. Tämän vuoksi mo- 
niäänisyyteen keskittyminen on terveydenhuollon projektien johtamistyön 
kannalta kiinnostavaa. Tässä kirjan luvun ensimmäisessä osassa rakennettua 
ymmärrystä terveysalan moniammatillisuudesta kasvatetaan, vahvistetaan ja 
konkretisoidaan antamalla esimerkkejä tilanteista ja ilmiöistä, joissa moni- 
muotoisuus moniäänisyytenä näyttäytyy muutosprojekteissa. Nämä tilanteet 
vaativat johtajalta erityistä osaamista moniäänisyyden hahmottamiselle ja 
tunnistamiselle, sekä kykyä ymmärtää erilaisia mahdollisuuksia kohdata mo- 


niammatillisuudesta kumpuavaa moniäänisyyttä. 


Terveysalan projektit organisoitumisen näkökulmasta 


Kun terveysalan projekteja tarkastellaan moniäänisyyden näkökulmasta, pro- 
jektia ei käsitetä perinteisessä muodossaan tarkkarajaisena organisaationa, 
vaan ”amebamaisena”, jatkuvasti muotoutuvana kommunikaatioprosessina. 
Tällöin terveysalan projektin jatkuvasti kehittyvää rakentumista voidaan ym- 
märtää organisoitumisen käsitteen kautta. Siinä missä projektin tarkastelu or- 
ganisaationa piirtää esiin projektin entiteettinä tai asioiden välisinä suhteina, 
projektin tarkastelu organisoitumisena mahdollistaa mielenkiinnon fokusoi- 
misen siihen, miten projekti kommunikaation ja vuorovaikutuksen kanssa 
kontekstissaan rakennetaan olemassa olevaksi. (Weick 1995; 2009.) 

Koska projektia tässä yhteydessä tarkastellaan organisaation sijaan organi- 
soitumisen näkökulmasta muutosprosessin kontekstissa, terveysalan projektia 
tarkastellaan areenana, jossa käsitystä muutoksesta ja sitä kautta myös projek- 
tin etenemisestä ja tavoitteista rakennetaan kollektiivisesti kommunikaation 
avulla. Tällöin projekti rakennetaan ja muutosta pidetään yllä, tulkitaan, vä- 
litetään ja ymmärretään puheen eli kielen, keskustelun ja kielikuvien avulla 
monimerkityksellisesti ja moniäänisesti (Grant ym. 2005; Thurlow & Helms 
Mills 2009; Taskinen 2011). Tällaisen näkökulman mukaan ratkaisu onnis- 
tuneeseen projektiin ei löydy esimerkiksi oikeaoppisesta projektityökalujen 
implementoinnista tai huolellisesta muutoksen ja projektin suunnittelusta, 


vaan siitä, että ihmisille luodaan sellaiset olosuhteet, jotta he pystyvät raken- 

tamaan käsitystä eli merkityksellistämään (engl. sensemaking) niin projektista 
kuin siihen kytkeytyvää muutosta onnistuneesti (Weick 2009). Niin projek- 
tin kuin projektiin kytkeytyvän muutosprosessin johtamisen näkökulmasta 
avainasemaan nousevat ne tekijät, jotka mahdollistavat moniäänisyyden pro- 
jektissa sekä ne tekijät, jotka saavat projektiin osallistuvat toimijat osallistu- 
maan ja sitoutumaan muutokseen pyrkivän projektin organisoitumisen mo- 
niääniseen kommunikaatioprosessiin. Jos johtaja ymmärtää ja on tietoinen 
siitä, mitä organisoitumisen ja käsityksen rakentamisen prosessi muutoksesta 
vaatii, osaa hän paremmin tukea näitä prosesseja. Tämä lisäksi johtaja kykenee 
johtamaan projektia tavalla, mikä tukee projektiin osallistuvien sitoutumista 
moniääniseen kommunikaatioprosessiin. (Ks. Weick 2009.) 

Weick (2009) on nostanut esiin neljä osatekijää, jotka ovat oleellisia on- 
nistuneelle käsityksen rakentamiselle muutoksesta. Ensinnäkin, eri toimijat 
tulee saada toimimaan ja pysymään toiminnassa, jotta he saavat kokemuksia ja 
siten löytävät uusia mahdollisuuksia edetä tilanteessa. Toiseksi, toimijoille tu- 
lee tarjota suunta, jota kohti mennään. Kolmanneksi, toimijoita tulee rohkais- 
ta jatkuvasti päivittämään tilannetta ja katsomaan tarkasti, mitä oikeastaan 
on tapahtumassa. Ja neljänneksi, eri toimijoiden välille tulee luoda arvostavaa 
vuorovaikutusta, jossa luottamus, luotettavuus sekä itsearvostus luovat sellais- 
ta tasa-arvoisuutta, jossa ihmisten on mahdollista rakentaa vakaata tulkintaa 
siitä, mitä he kohtaavat. 

Keskeisiksi asioiksi muutokseen tähtäävässä terveysalan projektin organi- 
soitumisessa nousevat näin ollen ne tekijät, joiden avulla projekti saa aikaan 
toimintaa ja projektiin osallistuvat toimijat saadaan pysymään toiminnassa 
sekä se, miten toiminta saadaan kohdennettua muutoksen kannalta oleellisiin 
asioihin (Thomas 2012). Projektit voidaankin nähdä moniäänisinä merkitys- 
ten materialisoitumisen ja rakentamisen areenoina, jotka kokoavat projektiin 
osallistuvat ihmiset yhteen antaen heille mahdollisuuden arvioida muutok- 
seen liittyviä asioita ja ilmiöitä sekä keskustella, neuvotella ja argumentoida 
niistä (Lunkka & Suhonen 2015; Lunkka ym. 2015). Projektin hallintamene- 
telmien ja projektityökalujen arvo näkyy siinä, että ne auttavat toimijoita koh- 


dentamaan ja keskittymään muutoksen kannalta oleellisiin asioihin (Lunkka 


122 ANTTI SYVÄJÄRVI & VILLE PIETILÄINEN (TOIM.) 


Diversiteetin kohtaaminen moniammatillisessa terveysalan johtamisessa 


ym. 2015). Projekti myös tarjoaa toimijoille suunnan jota kohti kulkea ja jonka 
valossa muutoksen merkitystä voidaan rakentaa. 

Seuraavaksi käsitelemme tarkemmin johtajan vuorovaikutustaitoja sekä 
siihen liittyviä keskeisiä moniäänisyyteen liittyviä ulottuvuuksia, joita aikai- 
semman kirjallisuuden mukaan ilmenee moniammatillisten terveysalan pro- 
jektien johtamisessa. Haasteena edellä läpikäytävissä teemoissa ja tilanteissa 
on johtajan kyky tunnistaa ja kohdata moniäänisyys, sekä ymmärtää moniää- 


nisyyden kohtaamiseen liittyviä johtamisen näkökulmia. 


Vuorovaikutustaidot ja moniäänisyys terveysalan 
projektien johtamisen keskiössä 


Tutkimusten perusteella ihmisiin keskittyminen johtamisessa ehkäisee ris- 
tiriitojen syntymistä, edistää syntyneiden ristiriitojen käsittelyä ja vahvistaa 
luottamusta siihen, mitä projektissa ollaan tekemässä (Ruokamo ym. 2012). 
Ihmisiin keskittyvässä johtamisessa hyvät vuorovaikutustaidot ovat olennai- 
sessa roolissa. Johtajan vuorovaikutustaidot — kuunteleminen, oikeudenmu- 
kainen johtaminen, sekä runsas ja avoin vuorovaikutus — korostuvat myös 
moniäänisyyden kohtaamisessa terveysalan projekteissa. Johtaja on tärkeässä 
roolissa vuorovaikutuksen edistäjänä projektin työryhmissä. (Ruokamo ym. 
2012.) 

Keskeiset vuorovaikutustaidot muodostuvat tässä yhteydessä avoimesta 
keskustelusta ja kannustamisesta. Yhteistyön ja vuorovaikutuksen kautta syn- 
tyy luottamusta vahvistavia kokemuksia (Hämäläinen ym. 2014; Ruokamo 
ym. 2012), joiden pohjalta johtajan on helpompi kohdata ja käsitellä moni- 
äänisyyttä. Dialogi ja parhaimmillaan yhdessä ajattelu ovat myös keinoja osal- 
listaa henkilökuntaa ja ottaa huomioon työntekijöiden odotukset ja käsitykset 
(Ruokamo ym. 2012). Voidaankin todeta, että avoimella vuorovaikutuksella 
luodaan luottamusta, joka edelleen mahdollistaa kommunikatiivisen proses- 
sin realisoitumisen projektin kontekstissa (Weick 2009). 

Sosiaalisen vuorovaikutuksen tuoma avoin ilmapiiri ja luottamuksellisuus 


edistävät moniammatillisen työryhmän jäsenten tutustumista toisiinsa, mikä 

auttaa johtajaa kohtaamaan myös erilaisia tunnereaktioita (Hämäläinen ym. 
2014). Esimerkiksi kokemukset kilpailusta ja eriarvoisuudesta voivat johtaa 
erilaisiin tunnereaktioihin työyhteisössä. Avoimen ilmapiirin ja vuorovaiku- 
tuksen kautta erilaiset näkökulmat hioutuvat paremmin yhteen ja erilaisia 
intressejä voidaan sovittaa yhteen. Koska vuorovaikutus ja yhteistyö koetaan 
myös luottamusta vahvistaviksi tekijöiksi (Laine 2008), on johtajan tärkeää 
kiinnittää erityistä huomiota näitä tukevien tekijöiden toteutumiseen. 

Käytännössä johtajan on tärkeää varata projektien käynnistymisvaiheeseen 
riittävästi aikaa, jotta asiantuntijat voivat tutustua toisiinsa ja olla mahdolli- 
simman paljon vuorovaikutuksessa toistensa kanssa (Suhonen & Paasivaara 
2015). Tällöin asenteet toisia kohtaan ja mahdolliset ennakkoasenteet ammat- 
tikuntien ja terveydenhuollon eri sektoreiden välillä saattavat vuorovaikutuk- 
sen avulla hioutua, ja näiden asioiden yli on mahdollista päästä ilman suuria 
ristiriitoja. Tätä kautta käsityksen rakentaminen käsillä olevasta tilanteesta ja 
muutoksesta mahdollistetaan projektissa (Lunkka & Suhonen 2015). 

Onnistunut terveysalan muutokseen tähtäävä projekti hyötyy siitä, että 
projektijohtajan lisäksi myös muilla projektin toimijoilla on hyvät vuorovai- 
kutustaidot. On kuitenkin muistettava, että organisoitumisen näkökulmas- 
ta vuorovaikutustaidot eivät liity pelkästään yksilön henkilökohtaisiin omi- 
naisuuksiin. Prosessuaalisesta näkökulmasta tarkasteltuna yksilö rakentaa 
käsitystä käsillä olevasta asiasta tai tilanteesta tietyssä kontekstissa, mikä tar- 
koittaa, että niin organisaatiossa kuin projektissakin vallalla olevat säännöt, 
rutiinit ja käytänteet ohjaavat vahvasti, mitä voi sanoa ja miten käyttäytyä 
(Thurlow & Helms Mills 2009). Pahimmillaan nämä tekijät voivat aiheuttaa 
sen, että kaikki projektiin osallistuvat eivät ole tasavertaisia vuorovaikutuspro- 
sessissa, jonka kautta moniäänisyys mahdollistuu. Tasavertaisen, arvostavan ja 
luottamuksellisen vuorovaikutuskulttuurin luominen projektiin on ensiarvoi- 
sen tärkeää, jotta mahdollisesti ristiriitainenkin moniäänisyys saadaan esiin ja 
niistä pystytään keskustelemaan riittävästi (Lunkka ym. 2015). Tässä korostuu 
projektijohtajan rooli. 

Seuraavaksi käsittelemme tarkemmin terveysalan projektien johtamisen 


näkökulmasta, miten luottamus ja tunteiden huomioiminen voidaan nähdä 

moniäänisyyttä tukevina tekijöinä, miten epävarmuus voi lisätä moniääni- 
syyttä, miten niin sanottu hajottava moniäänisyys voi olla esteenä avoimelle 
ja luottamukseen perustuvalle moniäänisyydelle, sekä miten vertaistuki voi 


tukea projektijohtajaa moniäänisyyden kohtaamisessa. 


Luottamus kivijalkana 


Luottamus on nähty yhdeksi tärkeimmäksi ominaisuudeksi terveysalan mo- 
niammatillisten projektien ilmapiirin näkökulmasta. Samalla luottamuksen 
edistäminen koetaan keskeisenä johtajuuteen liittyvänä haasteena. (Suhonen 
& Paasivaara 2011.) Luottamus on myös olennainen osa moniäänisyyden koh- 
taamisessa (Hämäläinen ym. 2014; Trittin & Schoeneborn 2015), sekä edelly- 
tys sille, että vuorovaikutus voi olla avointa. Onnistunut käsityksen rakenta- 
minen muutoksesta vaatii avointa ja rehellistä vuorovaikutusta, jolloin kaikki, 
myös toisistaan ristiriitaiset näkökulmat voidaan tuoda julki. Arvostava vuo- 
rovaikutus, jossa luottamus, luotettavuus ja itsearvostus luovat tasa-arvoisuut- 
ta, mahdollistaa projektin toimijat rakentamaan stabiilia käsitystä tavoitelta- 
vasta muutoksesta. (Weick 2009.) 

Tässä yhteydessä luottamus ymmärretään ihmisten välisen vuorovaiku- 
tuksen ja yhteistyön kautta muodostuvana toimintaan positiivisesti vaikutta- 
vana, vastavuoroisena ilmiönä (Laine 2008; Korkala 2010), joka rakentuu ja 
vahvistuu kokemuksista. Luottamusta esiintyy silloin, kun toimijoilla on sel- 
lainen käsitys, että toiseen voi luottaa (Virtanen & Stenvall 2009). Luottamus 
on johtamisen näkökulmasta välttämätöntä sekä yksilöille että organisaatioil- 
le (Tansley & Newell 2007). Luottamus ilmenee ihmisten välisenä avoimuute- 
na, rehellisyytenä ja pyyteettömänä tukena (Laaksonen 2008; Serap & Ulku 
2010), sekä heidän positiivisena käsityksenään oikeudenmukaisesta käyttäy- 
tymisestä toisia kohtaan (Laschinger ym. 2012). Johtamisessa luottamus on 
noussut olennaiseksi arvoksi (Laine 2008; Laschinger ym. 2012). 

Luottamuksen kielteinen puoli on epäluottamus (Gilson 2003), jota myös 
moniammatillisissa projekteissa saattaa esiintyä. Sen seurauksena voi olla se, 


että luotetaan vain samalla tavalla ajatteleviin, “oman” kaltaisiin ihmisiin 

(Patterson 1999), kuten saman ammattiryhmän edustajiin. Epäluottamus 
saattaa johtaa myös toimintatapojen epäeettisyyteen (Warren 1999) ja luot- 
tamuksen väärinkäyttöön (Offe 1999), mikä puolestaan voi aiheuttaa toimi- 
joiden välille kilpailua. Luottamus ja epäluottamus ovat osa ristiriitojen koh- 
taamista, ja johtajan tehtävänä on tunnistaa nämä ilmiöt voidakseen reagoida 
niihin. Esimerkiksi kokemukset eriarvoisuudesta voivat ruokkia epäluotta- 
musta moniäänisissä projekteissa, minkä vuoksi tärkeäksi tekijäksi johtajan 
näkökulmasta nousee orastavan epäluottamuksen ja sitä ruokkivien asioiden 
tunnistaminen. 

Luottamuksen rakentaminen ja vahvistaminen vaativat johtajalta ensisi- 
jaisesti avoimuutta ja läpinäkyvyyttä kaikissa projektin toimintaan liittyvissä 
asioissa (McFarlane ym. 2011), sekä sosiaalisen, responsiivisen vuorovaikutuk- 
sen merkityksen korostamista (Hsu ym. 2011; Lindell 2011). Selkeästi ilmaistu 
projektin tavoite (Hsu ym. 2011), selkeä rooli- ja vastuunjako (Laine 2008), 
sekä toiminnan ohjaaminen ja seuranta synnyttävät luottamusta johtajaa 
ja projektia kohtaan. Tämä saa projektiin osallistuvat tuntemaan, että heitä 
kunnioitetaan (Laschinger ym. 2012), mikä edistää luottamusta. Myös selvät, 
yhdessä sovitut ja omaksutut toimintaa ohjaavat säännöt, joita projektissa 
noudatetaan, synnyttävät luottamusta (Fukuyama 1996). Ne lisäävät työyhtei- 
sön jäsenten toiminnan ennustettavuutta ja tasapuolisuutta sekä yhteistyötä 
(Llewellyn 2010) lisäten luottamusta sekä johtajaa, että projektia kohtaan. 

Oleellinen kysymys on, ymmärtääkö johtaja itse oman asemansa ja roolin- 
sa tärkeyden luottamuksen edistämisessä ja ylläpitämisessä? Aiempien tutki- 
musten mukaan terveysalan johtajien on tärkeää olla tietoisia oman asemansa 
merkittävyydestä luottamuksen rakentajina ja vahvistajina työyhteisössä muu- 
tosprojektien aikana (Laschinger ym. 2012). Johtajan toiminta ei vaikuta yksin 
luottamukseen johtajaa kohtaan, vaan se vaikuttaa työyhteisön jäsenten luot- 
tamukseen koko projektia kohtaan. Projektiryhmän toiminnan johtamisessa 
vastuu on usein lähijohtajalla. Silloin lähijohtaja voivat kokea organisaation 
ylemmältä tasolta tulevat muutoshaasteet ja vastuun niiden viemisestä opera- 
tiiviselle tasolle ongelmallisena oman työyhteisön vastavuoroisen luottamuk- 


sen säilymiselle. Tästä syystä myös ylemmän johdon näkyvyys ja tunne ylem- 

män johdon läsnäolosta muutosprojektissa on tärkeää (Hämäläinen ym. 2014), 


mikä myös vahvistaa omalta osaltaan luottamusta muutosprojektia kohtaan. 


Tunncäly mahdollistajana 


Useiden tutkimusten perusteella johtajan tunneälytaito edistää moninaisuu- 
den kohtaamista, sillä tunneälykkäät johtajat viestivät avoimesti ja kuuntelevat 
työntekijöitään (Paasivaara 2012.) Tunneälykkäät johtajat ovat myös ennakoi- 
via (Sunindijo ym. 2007), ja heillä on kyky edistää työyksikkönsä henkisyyttä 
(Pirkola ym. 2016). Tunneälykkääseen johtamiseen moniammatillisten pro- 
jektien kontekstissa voidaan liittää hyvin pitkälti samoja ulottuvuuksia kuin 
luottamuksen vahvistamiseen, kuten oikeudenmukaisen johtamisen, jokaisen 
tasapuolisen kuuntelemisen, kunkin mielipiteen arvostamisen, toisen ihmisen 
inhimillisen kohtaamisen, vertaistuen tarjoamisen ja vastaanottamisen, sekä 
luottamuksellisen ilmapiirin luomisen. (Suhonen & Paasivaara 2011.) Johtajan 
on näiden taitojen avulla mahdollista kohdata moniäänisyyttä rakentavalla ta- 
valla. 

On osoitettu, että monet voimakkaat tunteet synnyttävät tarvetta raken- 
taa käsitystä tunnetta aiheuttavasta asiasta tai tilanteesta, mikä edelleen lisää 
kommunikaatiota ja moniäänisyyttä. Muutoksen aiheuttamat pelot, huoles- 
tumiset ja turhautumiset ovat tyypillisiä reaktioita projektin toimijoiden kes- 
kuudessa. Kielteisetkin tunteet ovat moniäänisyyden näkökulmasta hyödylli- 
siä, koska ne sitouttavat yksilön vuorovaikutteiseen käsityksen rakentamisen 
prosessiin. (Maitlis ym. 2013.) Vaarana kuitenkin on, että näitä tunteiden 
aiheuttamia kommunikaatiotarpeita pidetään epääasiallisina eikä niitä osata 
hyödyntää projektin organisoitumisen johtamisessa. Johtajalta vaaditaankin 
taitoa valjastaa nämä tunteiden laukaisemat tarpeet muutosprosessin hyväksi 
mahdollistamalla riittävästi tilaa käsitellä asiaa ja rohkaisemalla tunteiden he- 
rättämää moniäänisyyden esiin tuomista. Tähän vaaditaan arvostavaa ja luot- 
tamusta herättävää vuorovaikutusta ja tilaa käsitellä asioita yhdessä (Lunkka 


ym. 2015). 

Tunneälytaito on nähty haasteelliseksi taidoksi, mutta se on myös nähty 
taidoksi, jota on mahdollista oppia. Johtamisen näkökulmasta aiemmasta pro- 
jekteihin liittyvästä johtamiskokemuksesta on väistämättä hyötyä seuraavissa 
projekteissa. Kun johtajalla on tunnetilojen tulkinnasta ja voimakkaidenkin 
reaktioiden käsittelystä aiempaa kokemusta, näiden käsittely koetaan hel- 
pommaksi kuin ilman aiempaa kokemusta (Hämäläinen ym. 2014). Vaikka 
tunnereaktioiden kohtaaminen koetaan yleensä haasteelliseksi, voimakkaat 
negatiiviset reaktiot ovat tärkeä tekijä prosessin onnistumisen kannalta (Kesti 
ym. 2009). Johtajan ymmärrys tästä ja reaktioiden taustalla olevista asioista on 
tärkeää. Voimakkaiden reaktioiden taustalla saattavat vaikuttavat työntekijän 
omat arvot, jotka voivat aluksi olla ristiriidassa moniammatillisen projekti- 
ryhmän kanssa horjuttaen luottamusta vuorovaikutteista johtamista kohtaan 
(Vuorinen 2008). Siksi arvokeskustelu myös projektissa, sekä henkilökohtai- 
sista että organisaation arvoista on tärkeää (Juppo 2011) myös moniäänisyy- 
den kohtaamisen kannalta. 

Myös työntekijän kokonaisvaltainen huomioiminen muutosprojektin ai- 
kana (Syväjärvi & Vakkala 2012) liittyy johtajan tunneälytaitoihin. Tämä 
tarkoittaa esimerkiksi sitä, että johtajat tiedostavat, että tunnetilojen ja työs- 
kentelyn taustalla vaikuttavat myös työntekijöiden henkilökohtaiset asiat 
(Hämäläinen ym. 2014). Ymmärrys siitä, että työntekijät kuljettavat muka- 
naan elettyä elämäänsä ja että työntekijät eivät ole erillisiä muusta henkilö- 
kohtaisesta elämästään työpaikallaan, saattaa auttaa projektijohtajaa ymmär- 


tämään moniäänisyyttä ja siihen liittyviä sävyjä. 


Epävarmuuden kohtaaminen 


Terveysalan projekteissa ilmenee usein eritasoista epävarmuutta, mikä lisää 
epävarmuudesta kumpuavaa moniäänisyyttä. Täten epävarmuuden sietäminen 
on yksi tärkeä osa-alue terveysalan johtajuudessa moniäänisyyden kohtaami- 
sen näkökulmasta. Esimerkiksi tällä hetkellä terveysalan suuri tulevaisuuden- 


kuva on epäselvä, mikä itsessään aiheuttaa moniäänisyyttä terveydenhuollos- 

sa. Suppeammasta mittakaavasta tarkastellen esimerkiksi projektien epäselvät 
tavoitteet aiheuttavat usein projektityöntekijöissä epävarmuuden tunnetta. 

Terveysalan projektissa ilmenee usein epävarmuutta itse muutokseen liit- 
tyen, minkä kohtaamisessa ja käsittelemisessä johtaja voi hyödyntää ymmär- 
rystään organisoitumisen prosessista. Johtajan kyky sietää epävarmuutta sekä 
kyky tukea projektin eri toimijoita löytämään projektille yhteinen, kaikkia 
hyödyttävä päämäärä edistää muutosprojektin onnistumista ja samalla kestä- 
vää kehittämistyötä ja työntekijöiden työhyvinvointia. Muotoilemalla kaikkia 
projektin toimijoita koskettava merkitys projektille, projektin johtaja lisää 
mielekkyyttä projektityölle. Käytännössä mahdollisimman selvien yhteisten, 
jaettujen tavoitteiden muotoileminen ja niihin sitoutuminen vähentävät ris- 
tiriitoja ja auttavat niiden kohtaamista moniammatillisessa yhteistyössä. (Su- 
honen & Paasivaara 2015; Ruokamo ym. 2012.) Tämä voidaan nähdä johta- 
juuden keinona saada projektin toimijat fokusoitumaan olennaiseen (Lunkka 
& Suhonen 2015), pysymään toiminnassa ja suuntaamaan toiminnan kohti 
tavoiteltavaa päämäärää (Weick 2009; Thomas 2012). 

Organisoitumisen näkökulmasta muutos projektissa rakentuu kommuni- 
kaatiossa, joten olennaista on jatkuva toiminta, liikkeellä pysyminen ja fokuk- 
sen kohdistaminen siihen, mitä on tekeillä, ei niinkään varmuus siitä, mitä 
seuraavaksi tulee tapahtumaan. Tämän ymmärtäminen antaa muutoksen ja 
projektin johtamiseen ja siihen liittyvään epävarmuuteen uuden tulokulman 
ja johtaja voi keskittyä mahdollistamaan, tukemaan ja luomaan mahdollisim- 
man suotuisat olosuhteet vuorovaikutuksessa tapahtuvalle kollektiiviselle ym- 
märryksen rakentamiselle projektissa. Pitämällä huolen, että toiminta pysyy 
yllä ja tavoite kirkkaana, ja että projektissa saavutetaan aktiivinen ja arvostava 
vuorovaikutusilmapiiri, muutosprojekti kaikkein todennäköisemmin onnis- 
tuu tavoitteisiinsa nähden huolimatta siitä, että tulevaisuudenkuva on epäsel- 
vä (Weick 2009). 

Myös johtajan taito auttaa työntekijöitä sietämään epävarmuutta on tär- 
keää moniäänisyyden kohtaamisessa. Yksi epävarmuutta aiheuttava tekijä 
terveysalan projektityössä on se, että työntekijät kokevat epävarmuutta käyn- 


nistyvien uudistusten ja projektien päämäärien lisäksi omista työuristaan, sillä 

ketjutetut määräaikaiset työsopimukset ja työsuhteiden jatkuvuuden epäsel- 
vyys ovat terveysalan työntekijöiden arkipäivää (Suhonen & Paasivaara 2015). 


Myös tämä voi lisätä epävarmuudesta kumpuavaa moniäänisyyttä projekteissa. 


Hajottava moniäänisyys 


Johtajuuden näkökulmasta on tärkeää ymmärtää, että projektin toimijan ra- 
kentaessa käsitystään projektista ja siihen kytkeytyvästä muutoksesta, hän 
rakentaa sitä oman identiteettinsä kautta (Weick 1995). Toisin sanoen, projek- 
tin toimijan identiteetti (johon myös hänen ammatti-identiteettinsä kuuluu) 
vaikuttaa vahvasti siihen, miten hän rakentaa käsitystä muutoksesta ja käsil- 
lä olevasta tilanteesta. Tästä syystä eri toimijoilla projektin kontekstissa on 
usein ristiriitaisia käsityksiä esimerkiksi siitä, mikä on olennaista muutoksen 
kannalta tai mikä tieto on relevanttia. (Weick 2009.) Tämä näkyy erityisen 
selvästi moniammatillisissa projekteissa, joissa voi esiintyä asiantuntijoiden 
erilaisiin intresseihin ja niiden yhdistämiseen liittyvää kilpailua. (Suhonen & 
Paasivaara 2015.) 

Johtaja tarvitsee näin ollen taitoja sovittaa erilaisista intresseistä nousevat 
erilaiset äänet yhteen. Selkeiden, mahdollisimman konkreettisten tavoitteiden 
ja osatavoitteiden asettaminen mahdollisimman varhaisessa vaiheessa edistää 
erilaisten toiveiden, odotusten ja vaatimusten yhteensovittamista. Lisäksi joh- 
tajalta vaaditaan taitoa luoda visio, joka koskettaa kaikkia projektin toimijoi- 
ta, sekä taitoa kommunikoida tavalla, joka tavoittaa projektin eri toimijoiden 
käyttämän kielen ja identiteetin (Lunkka & Suhonen 2015). Johtaja tarvitsee 
siis merkitysten johtamisen taitoa; taitoa luoda muutokselle merkitys, joka on 
projektiin osallistuvien mielestä vakuuttava ja uskottava (Weick 1995). 

Kun työryhmän jäsenten keskinäinen tuki ei ole riittävää, projektin on vai- 
kea saavuttaa tavoitteensa, vaikka tavoitteet olisi selkeästi määritelty. On huo- 
mattu, että moniammatillisessa projektissa syntyy herkästi jännitteitä toisten 
toimijoiden tukemisen ja keskinäisen kilpailun välillä (Pohjola ym. 2016). 
Tämä voi aiheuttaa projektiin ikään kuin kilpailevaa moniäänisyyttä, jon- 


ka nimeämme tässä yhteydessä ”hajottavaksi moniäänisyydeksi?. Hajottava 

moniäänisyys on tarkoituksellisen provosoivaa eikä konsensushakuista. Esi- 
merkiksi KASTE-projekteissa, jotka ovat laajoja sosiaali- ja terveysalan kehit- 
tämisprojekteja, on havaittu ristiriitoja ja suoranaisia kamppailuja niin asian- 
tuntijoiden kuin eri organisaatioiden välillä (Suhonen & Paasivaara 2015). 

Hajottava moniäänisyys näyttäytyy perustaltaan monitasoisena. Se saat- 
taa liittyä vain yksittäisiin työntekijöihin tai kokonaisiin ammattikuntiin tai 
organisaatioihin. Hajottava moniäänisyys saattaa perustua projektiin osallis- 
tuvien henkilöiden ominaisuuksiin, kuten luonteeseen, ammattiin tai heidän 
asemaansa omassa taustaorganisaatiossaan. Näihin liittyen projektiin osallis- 
tuvat saattavat esimerkiksi kokea, että toiset saavat enemmän puheaikaa ja hei- 
tä kuunnellaan muita enemmän työryhmässä. Tästä puolestaan saattaa aiheu- 
tua tunne, ettei kaikkien työpanos ole yhtä arvokas projektin näkökulmasta. 
Lisäksi esimerkiksi voimakkaiden persoonien läsnäolo projektiryhmässä saat- 
taa heikentää toisten intoa osallistua keskusteluun ja saada sitä kautta äänensä 
esiin. Koska tunne osallisuudesta on jokaisella henkilökohtainen, voi tunne 
omien osallistumismahdollisuuksien heikkenemisestä aiheuttaa moniääni- 
syyden vähenemistä ja myös sitoutuminen projektiin voi heiketä. (Suhonen & 
Paasivaara 2015; Pohjola ym. 2016.) 

Hajottava moniäänisyys voi pohjautua myös perinteisiin ammattikuntien 
välisiin hierarkioihin, kuten siihen, että lääkäreillä arvioidaan olevan muita 
ammattiryhmiä enemmän vaikutusvaltaa (Bender ym. 2013). Heillä voidaan 
nähdä olevan enemmän mahdollisuuksia vaikuttaa myös projektin vuorovai- 
kutteiseen rakentumiseen verrattuna muihin ammattikuntiin, esimerkiksi 
sairaanhoitajiin. Ammattiryhmien välillä voi olla tämän kaltaisia olettamuk- 
sia, jotka saattavat realisoitua myös terveysalan projektien ja muutoksen orga- 
nisoitumisessa, ja joita voi olla vaikeaa ylittää yksittäisissä projekteissa. Tämä 
asettaa haasteita johtajuudelle. 

Sekä yksilöön että ammattikuntien välisiin hajottavaan moniäänisyyteen 
liittyvissä tilanteissa johtajan toiminnalla on suuri merkitys. Ensinnäkin joh- 
tajalta vaaditaan ymmärrystä tällaisista toiminnan taustalla vaikuttavista teki- 
jöistä ja perinteisistä ajattelumalleista. Toiseksi hän tarvitsee vahvoja vuorovai- 


kutustaitoja ja kykyä luoda merkityksiä yli ammattikuntarajojen. Johtajuuden 

keskeiseksi ulottuvuudeksi nousee moniäänisyyden tukeminen ja sen myötä 
riittävän suuren yhteisen näkemyksen löytäminen, minkä avulla projektille 
voidaan luoda kaikkia hyödyttävä tavoite. Eriarvoisuuden tunne suhteessa toi- 
siin on vahingollista, koska se etäännyttää moniammatillisesta toiminnasta, 
estää moniääniseen kommunikaatioprosessiin sitoutumista ja saattaa heiken- 
tää myös projektin etenemistä ja onnistumista. Tällöin keskinäisen luotta- 
muksen ja toisten arvostuksen tärkeys korostuvat. 

Yksilöihin ja ammattikuntiin liittyvän hajottavan moniäänisyyden li- 
säksi myös organisaatioiden välinen hajottava moniäänisyys asettaa haasteita 
terveysalan projektijohtamiselle. Suuri organisaatio saattaa sanella tavoitteita 
pienemmälle organisaatiolle omasta näkökulmastaan (Suhonen & Paasivaara 
2015), mikä voi olla yhtenä esteenä onnistuneelle kommunikaatioprosessille 
projektin jäsenten kesken. Näiden asioiden tunnistaminen ja johtajan vetämä 
ja ylläpitämä avoin keskustelu koko moniäänisen projektin keskuudessa on 
pääkeino estää ja käsitellä organisaatioiden välisiä ristiriitoja. 

Johtajan näkökulmasta kaikki eritasoiset hajottavuudet moniäänisyydes- 
sä ovat haasteellisia, sillä ne voivat vaikuttaa vahingoittavasti tavoiteltavaan 
muutokseen estämällä tasaveroisen moniäänisyyden toteutumista ja sitä myö- 
tä kommunikaatioprosesseihin osallistumista ja sitoutumista projektissa. Ter- 
veysalan projektien johtajalta vaaditaankin taitoa tunnistaa hajottava moniää- 
nisyys muutokseen pyrkivän projektin kommunikaatioprosessissa, sekä taitoa 
”suitsia? hajottavaa moniäänisyyttä luomalla projektiin sellainen toiminta- 
kulttuuri, jossa jokaisen panos otetaan huomioon ja erilaisten, ristiriitaisten- 


kin näkemysten esiin tuomista rohkaistaan. (Lunkka ym. 2015.) 


Vertaistuki — olennaista mutta harvinaista 


Kuten edellä on käynyt ilmi, projektin johtajan ymmärrys organisoitumisen 
näkökulmasta auttaa häntä ymmärtämään vuorovaikutuksessa rakentuvan 
projektin toimintaa ja mahdollistamaan sitä tukevia ulottuvuuksia projek- 
tin kontekstissa kykyjensä mukaan. Kuitenkin myös johtaja itse tarvitsee ti- 


laa omien ajatustensa prosessoinnille. Tähän vertaistuki antaa yhden hyvän 

mahdollisuuden. Tarkastelemalla käsillä olevaa tilannetta avoimesti ja luotta- 
muksellisesti vertaisten kanssa johtaja rakentaa merkitystä tilanteesta ja tekee 
selkoa, mikä on oleellista ja mikä ei; sanoittamalla tilanteen johtaja aktiivisesti 
rakentaa ymmärrystään tilanteesta (Weick 1995). 

Vertaistuki liittyy vahvasti yhteisöllisyyteen. Terveysalalla on tutkimusten 
perusteella haasteita yhteisöllisyydessä, vaikka juuri myönteinen yhteisöllisyys 
voi olla yksi ristiriitojen syntymistä ehkäisevä tekijä. Vertaistuesta projektien 
yhteydessä on ristiriitaista tutkimustietoa. Joidenkin tutkimusten mukaan 
terveysalan projekteissa yhteisöllisyys on havaittu vähäiseksi (Lindgren & 
Packendorff 2007), vaikka toisaalta projekteissa on havaittu olevan vahvaa ver- 
taistukea, joka on nähty yhtenä projektien onnistumista edistävänä tekijänä 
(Suhonen & Paasivaara 2015). Aiempien tutkimusten perusteella vertaistukea 
ja tiimitunnetta arvostetaan tärkeänä voimavarana ja johtamisen tukena pro- 
jekteissa, joskin yksilöiden kokemukset näiden olemassaolosta vaihtelevat (Su- 
honen & Paasivaara 2015). 

Terveysalan projekteissa vertaistuki näkyy etenkin vahvana tiimitunteena. 
Sen sijaan johtajien välistä vertaistukea projekteissa ei ole tiettävästi tutkittu. 
Tiimitunteen voidaan nähdä korvaavan yhteisten ohjeiden puutetta ja lievit- 
tävän kaaoksen tunnetta terveysalan moniammatillisissa projekteissa, joten 
vertaistuella on yhtymäkohtia aiemmin käsitellyn epävarmuuden sietämisen 
kanssa. Vahva vertaistuki on myös yksi tekijä, joka edistää asiantuntijoiden 
pysymistä terveysalan moniammatillisissa projekteissa, joten myös pitkän täh- 
täimen näkökulmasta, johtajien on tärkeää edistää vertaistukea (Suhonen & 
Paasivaara 2015). Lisäksi etenkin vähän tutkittua johtajien välistä vertaistukea 
projekteissa on tärkeää edistää, kehittää ja ylläpitää. 

Voidaankin todeta, että johtajat hyötyvät vertaistuesta moniäänisyyden 
kohtaamisessa. Siksi yhä tiiviimpi verkostoituminen, kouluttautuminen, hal- 
linnollinen työnohjaus ja mentorointi voidaan nähdä moniäänisyyden sie- 
tämisen ja kohtaamisen keinoina sekä myös vuorovaikutusosaamisen ja sitä 
kautta johtajan oman kasvun vahvistumisen keinoina. Kaikilla johtajilla ei 


kuitenkaan ole taitoa antaa tai ottaa vastaan vertaistukea, sillä oman toimin- 

nan reflektointi edellyttää myös kykyä ottaa vastaan tukea toisilta (Suhonen 


& Paasivaara 2015). 


Diskussio 
Tässä kirjan kappaleessa olemme lähestyneet diversiteetin käsitettä perintei- 
sestä instrumentaalisesta tai kriittisestä näkökulmasta poiketen ja tarkastel- 
leet diversiteettiä moniammatillisen johtamisen ja moniäänisen kommuni- 
kaatio-prosessin näkökulmasta. Olemme rajanneet diversiteetin tarkastelun 
varsin epätyypilliseen tapaan moniammatillisuudesta kumpuavaan moniääni- 
syyteen. Moniammatillisuuden tiedetään aiheuttavan terveysalan johtamiseen 
runsaasti ristiriitoja ja haasteita (Kuorilehto 2014; Hämäläinen 2013; Haataja 
2012; Choi & Pak 2006; Serap & Ulku 2010; D'Amour & Oandansen 2005), 
minkä ymmärrämme näyttäytyvän organisoitumisen prosessissa eri suuntiin 
vetävinä ääninä, jopa hajottavana moniäänisyytenä. Olemme tarkastelleet 
moniäänisyyttä yleisesti terveysalan johtamisen kontekstissa sekä tämän lisäk- 
si terveysalan muutoksiin pyrkivien projektin johtamisen kontekstissa. 

Moniäänisyyden kohtaamisen tarkastelu fokusoituu tässä kirjan kappa- 
leessa lähinnä johtajan osaamiseen ja taitoihin, etenkin vuorovaikutustai- 
toihin, mikä jättää tyypillisesti moniäänisyyden tarkasteluun liittyvän kon- 
tekstuaalisuuden huomioimisen niukaksi. Merkittävä tekijä rajaukseemme 
löytyy moniam matillisuuden näkökulmasta tehtyjen tutkimusten luonteesta, 
joissa implisiittisenä olettamuksena tutkimuksissa on ollut toimijuuden auto- 
nominen luonne (Hämäläinen 2013; Haataja 2012; Petri 2010; D'Amour & 
Oandansen 2005). Vaikka esimerkiksi terveysalan projekteja on tarkasteltu 
niin sanotun pehmeän näkökulman kautta, tässä yhteydessä tarkastelun koh- 
teena olleet tutkimukset olivat keskittyneet lähinnä tutkittavan ilmiön kuvai- 
luun, eivät niinkään organisoitumisen tulkintaan. 

Tämä osoittaakin sen, että terveysalalla on jatkossa tarpeen tehdä enem- 
män moniäänisyyttä tarkastelevaa prosessitutkimusta, jossa kommunikatii- 
visuus ymmärretään enemmän kuin vuorovaikutustaitona. Analyysitasoa 


laajennetaan ilmiöiden kommunikaatiossa rakentumiseen, jolloin pystytään 


134 ANTTI SYVÄJÄRVI & VILLE PIETILÄINEN (TOIM.) 


Diversiteetin kohtaaminen moniammatillisessa terveysalan johtamisessa 


selvittämään esimerkiksi sitä, miten kommunikaatiolla organisaatiota jatku- 
vasti rakennetaan olemassa olevaksi, miten historiallisuus ja kontekstuaali- 
suus tähän prosessiin vaikuttaa, keiden ääni saa kuulua, keiden ääni puoles- 
taan marginalisoidaan, millaisia positioita eri äänillä on mahdollista ottaa, 
ja niin edelleen. Tällöin olisi mahdollista tarkastella myös ”perinteisemman” 
diversiteetti -käsityksen valossa esimerkiksi iän, sukupuolen tai etnisyyden 
moniäänistä rakentumista sekä yhdistää tutkimukseen intersektoraalisuuden 
näkökulmaa. 

Näemme kuitenkin, että valitsemallamme näkökulmalla on annettavaa 
käytännön johtamistyölle. Kuten aiemmissa tutkimuksissa (Hämäläinen ym. 
2014; Kuorilehto 2014; Haataja ym. 2012; Paasivaara 2012) on todettu, ter- 
veysalan jatkuvat muutosprosessit sekä toimintaympäristön monitasoisuus 
asettavat johtajille entistä suurempia johtamisosaamisen vaatimuksia, minkä 
vuoksi tarvitaan yhä laaja-alaisempaa ja ihmisten johtamisen osalta syvälli- 
sempää otetta moninaisuuden ja ristiriitaisuuden kohtaamisessa. Moniääni- 
syyden ja organisoitumisen näkökulman ymmärtäminen voi auttaa johtajaa 
selviämään näistä haasteista ja antaa johtajalle uusia ajattelun välineitä kohda- 
ta näitä haasteita. 

Terveysalan moniäänisyys voidaankin nähdä johtamisen voimavarana, jos 
johtajalla on taitoa valjastaa tämä organisoitumisen prosessin ”raaka-aineeksi”. 
Tällaisen lähestymistavan mukaan terveysalan johtamisessa oleellista on, että 
johtajalla on ymmärrys siitä, mitä kommunikaatiossa rakentuva organisoitu- 
misen prosessi tarkoittaa, mitkä tukevat tai estävät sitä ja miten eri toimijat 
saadaan sitoutumaan yhteiseen käsityksen rakentamiseen käsillä olevasta ti- 
lanteesta. Haasteet eivät näyttäydy silloin niinkään yksilöihin tai organisaa- 
tioon liittyvinä, vaan enemmänkin käytänteisiin liittyvinä, joiden kautta niin 
projektiin osallistuvat kuin projektin johtajatkin projektia omalla toiminnal- 
laan ja vuorovaikutuksellaan rakentavat; joko vanhaa toimintatapaa uusintaen 
tai uutta toimintatapaa luoden. Tässä luvussa käsiteltyjä asioita voivat hyödyn- 
tää terveysalan johtajat eri tasoilla, johtamiskouluttajat sekä projektityönteki- 
jät ja terveysalan työntekijät. 


INHIMILLINEN JA TEHOKAS SOSIAALI- JA TERVEYSJOHTAMINEN 135 


Hanna Tiirinki, Marjo Suhonen, Nina Lunkka & Leena Turkki 


Johtajia ja johtajuutta on erilaista. Terveysalan johtajilla on erilainen kou- 
lutus- ja ammattitausta sekä työhistoria. Monimuotoisuus on siis vahvasti läs- 
nä myös johtajuudessa. Perinteisesti terveysalalla vahvan substanssin asiantun- 
temuksen omaavat ammattilaiset siirretään johtajiksi. Tämä on viime vuosina 
ollut muutoksessa, ja nykyään edellytetään myös johtamiskoulutusta, mutta 
se on alalla hyvin kirjavaa: erilaiset ammatilliset johtamistutkinnot, toisaal- 
ta voi olla pelkkää täydennyskoulutusta esimerkiksi hoitajan ammatin lisäk- 
si, osalla on YAMK-tutkinto, toisilla yliopisto-opinnot joissa on pääaineena 
hoitotiede, terveyshallintotiede, hallintotiede tai jopa kauppatiede. Johtajien 
ja johtamiskoulutuksen kirjavuus antavat omat mahdollisuutensa ja asettavat 
omat haasteensa terveysalan moniammatillisuuden ja erityisesti diversiteetin 
moniäänisyyden kohtaamiselle. Erilaiset taustat ja esimerkiksi tunneäly (Paa- 
sivaara 2012) vaikuttavat omalta osaltaan siihen, miten johtajat itse rakentavat 
käsitystä tilanteesta, jossa ovat. Kuitenkin oleellisempaa lienee, että johtajalla 
on itsellä ymmärrys organisoitumisen prosessista ja sen kommunikatiivises- 
ta luonteesta, jonka kontekstissa johtamistyö tapahtuu, jotta hän voi pyrkiä 
vaikuttamaan organisoitumisen prosessia tukeviin ja estäviin tekijöihin ky- 
seisessä kontekstissa. Se antaa mahdollisuuden ymmärtää, miten merkitys ja 
ymmärrys rakentuvat sekä keinoja myös siihen, miten johtaja pystyy omalla 
toiminnalla sitouttamaan johdettavia kommunikaation kautta rakentuvan 
organisatorisen todellisuuden luomiseen. 

Terveysalan moniäänisyyden kohtaamisesta puhuttaessa on tärkeä kysyä, 
mikä on terveydenhuollon johtajuudessa erityistä. Moniammatillisuuden 
ohessa erityisyyttä kuvastavat esimerkiksi terveydenhuollon johtamisen arki- 
päivässä vahvasti läsnä oleva tunneäly (Paasivaara 2012), luottamus (Hämä- 
läinen ym. 2013), asiakkuus ja kulttuurisuus (Paasivaara 2012; Tiirinki 2014), 
moniasiantuntijuus (Kuorilehto 2014) sekä jatkuva muutos (Haataja ym. 2013; 
Lunkka & Suhonen 2015). 

Asiakaslähtöisyys, sen kehittäminen ja toteuttaminen ovat terveysalalla 
tällä hetkellä johtamisen haaste. Yhtäältä terveysalan johtajien odotetaan to- 
teuttavan tehokasta ja vaikuttavaa palvelurakennetta (Mertaniemi ym. 2011; 


STM 2016), mutta toisaalta edistettävä asiakaslähtöisyyttä, vahvistettava yh- 

denvertaisuutta sekä palveluiden laatua prosessien jokaisessa vaiheessa. (STM 
2016; Xyrichis & Lowton 2008.) Terveyspalveluiden asiakkaille on edelleen 
tärkeää, että terveyspalvelut ovat asiakaslähtöisiä ja niin sanottuja matalan 
kynnyksen hoitopaikkana palveluita (Tiirinki 2014). 

Koska terveysalan työtä tehdään nykyään entistä enemmän erilaisissa pro- 
jekteissa (Pohjola ym. 2016), johtajan näkökulmasta juuri tässä luvussa käsi- 
tellyt asiat korostuvat. Inhimilliset, pehmeät näkökulmat (esim. tunneäly ja 
oppiminen) korostuvat entistä enemmän perinteisesti kovien menetelmien 
(esim. aikataulukeskeisyys, tavoitesuuntautuneisuus) hallitsevassa projektien 
johtamisessa (Suhonen & Paasivaara 2011; Paasivaara 2012). 

Moniammatillisuudesta kumpuavan moniäänisyyden tarkastelu terveys- 
alan muutoksiin tähtäävien projektien johtamisen näkökulmasta nostaa kes- 
kiöön johtajan vuorovaikutustaidot. Vuorovaikutustaitojen avulla johtaja voi 
edistää sellaisten toimintatapojen syntymistä, jotka vaikuttavat suotuisasti 
projektin organisoitumiseen ja siihen, että eri toimijat pystyvät tasaveroisesti 
muodostamaan käsitystä käsillä olevasta muutoksesta. Luottamus näyttäytyy 
tässä yhteydessä arvostavan vuorovaikutuksen kivijalkana, jonka syntymistä ja 
ylläpitämistä projektijohtajan on syytä vaalia. Merkitysten johtamisella johtaja 
puolestaan luo kaikkia projektin toimijoita yhdistävää visiota ja merkitystä ja 
sitä kautta mielekkyyttä projektityöhön. Samalla hän pystyy suitsimaan hajot- 
tavaa moniäänisyyttä ja hälventämään epävarmuudesta kumpuavaa moniää- 
nisyyttä. Vertaistuki puolestaan auttaa projektijohtajaa selvittämään omia 
ajatuksiaan, reflektoimaan kokemuksiaan ja sitä kautta kehittymään johtajuu- 
dessaan sekä jaksamaan moniäänisyyden ristipaineissa. 

Yhteenvetona tästä kirjan luvusta voidaan todeta, että terveysalan moni- 
muotoisessa ja moniammatillisessa johtajuudessa korostuu avoin vuorovaiku- 
tus. Se on sekä moniäänisyyden että organisoitumisen prosessin näkökulmas- 
ta avainasemassa. Paineita ei siis kohdistu ainoastaan johtajan muodolliseen 
pätevyyteen sekä tietoon ja osaamiseen johtajana, vaan myös taitoihin, joita 
osalla johtajista on sisäsyntyisesti olemassa ja joita taas toisten on tarve harjoi- 
tella ja opetella enemmän. Lisäksi paineita kohdistuu johtajan kykyyn (myös 


omiin tunneälytaitoihinsa perustuen) edistää työyhteisössään pehmeitä arvo- 

ja, joiden kautta sekä johtajat että työntekijät kokevat oman työnsä merkityk- 
sellisenä (Pirkola ym. 2016). Työn merkityksellisenä kokeminen edistää moni- 
muotoisuuden hyväksymistä ja ristiriitojen kohtaamista. 

Tässä kirjan luvussa on käsitelty erilaisia asiantuntijoiden työhön liittyviä 
ristiriitoja terveysalan muutosprojektien kontekstissa johtajuuden näkökul- 
masta. Kuitenkin sen muistaminen, että asiakaslähtöisyys on moniamma- 
tillisen yhteistyön lähtökohtana, ja että asiakkaan ja potilaan hyvä on muu- 
tosprojektien yhteinen tavoite, on avain monimuotoisuuden eli diversiteetin 
kohtaamiseen ja ristiriitojen käsittelyyn. 

Luvun tärkeimmät viestit johtajille ja esimichille: 


1. Diversiteetti näyttäytyy terveydenhuollossa erilaisina moniäänisinä pro- 

sesseina, joiden johtaminen vaatii moniammatillisuuden tunnistamista. 
Jatkuvasti muuttuva terveysala lisääntyvine projekteineen vaatii yhä 
enemmän moniammatillista ja monimuotoista yhteistyötä sekä johta- 
mista, joka mahdollista diversiteetin hyödyt asiakaslähtöisesti. 

2. Organisoitumisen kautta organisaatioita tarkastellaan toisenlaisesta 
tulokulmasta perinteisen traditionaalisen ajattelun sijaan. Organisoitu- 
misen näkökulma auttaa johtajaa ymmärtämään organisaation todelli- 
suutta ja ihmisten käyttäytymistä organisaatiossa. Johtaminen organi- 
soitumisen näkökulmasta edellyttää organisaation ”äänien pluralismin” 
tunnistamista sekä tarvittaessa niiden oikea-aikaista ääneen lausumista. 

Terveysalan muutoksiin tähtäävien projektien johtajuuden näkökulmas- 
ta diversiteetin kohtaamisessa korostuu eksplisiittinen vuorovaikutus, 
sillä se mahdollistaa merkityksellistämisen prosessin. Yksin johtajan 
vuorovaikutustaidot eivät kuitenkaan riitä ristiriitojen ylittämiseen, 

vaan se edellyttää johtajalta laajempaa ymmärrystä siitä, mitä organisoi- 

tumiseen kytkeytyvän merkityksellistamisen prosessiin sitoutuminen 
projektiin osallistuvilta vaatii. Johtajan haaste on tunnistaa ristiriitoja 
aiheuttavat tekijät organisoitumisen prosessissa ja mahdollistaa sellaiset 
olosuhteet, että ristiriidat eivät estä käsityksen rakentamista muutokses- 
ta. Organisoitumisen näkökulma lisää johtajan ymmärrystä erilaisista 

ristiriidoista ja tarjoaa työkaluja niiden ratkaisuun. 


4. Terveydenhuollon projektit ovat yksi moniäänisyyden ilmenemisen 
areena, koska ne toteutetaan moniammatillisella yhteistyöllä ja lähes 
aina poikkihallinnollisesti. Moniäänisyys voidaan nähdä haasteen lisäk- 

si myös voimavarana projekteissa, jos johtajalla on taitoa valjastaa ja mer- 
kityksellistää sen potentiaali. Organisoitumisen näkökulman ymmärrys 

antaa johtajalle moniäänisyyden kohtaamiseen viisautta ja ymmärrystä 
teknisten ja universaalisten johtamisoppien lisäksi. Terveysalan projek- 

tien johtajuudessa korostuu moniammatillinen vuorovaikutus ja nimen- 
omaan johtamisen ja projektin organisoitumisen käytänteisiin keskitty- 
vä johtaminen. 

Johdanto 


Tämä luku tarkastelee uutta johtamista terveyspalveluissa näkökulminaan 
muutoskyky ja adaptiivisuus. Tarkastelu painottuu kansainväliseen kehityk- 
seen terveysjohtamisessa. Aineistona on terveysjohtamista ja sen kehittymistä 
käsittelevät journaalit ja muu aihetta käsittelevä kirjallisuus. Johtamisajattelun 
muutoksiin terveyspalveluissa vaikuttavat ajurit ilmentävät epäjatkuvuutta ja 
-varmuutta, jotka ovat luoneet maaperää adaptiivisen johtamisen malleille. 
Adaptiivinen johtaminen hyödyntää tiedon jakamisessa, osallisuudessa, vuo- 
rovaikutteisuudessa ja ongelmaratkaisuissaan teknologiaa. Digitalisaatio on 
samalla ollut yhtenä muutosajurina uudelle johtamisajattelulle. Terveyspalve- 
lut ovat astumassa kolmanteen palvelusukupolveen samalla kun digitalisaatio 
muuttaa terveyspalveluita, niiden johtamista ja palvelumalleja. Paradigma- 
muutos edellyttää uutta johtamisajattelua, jollaista on tarkasteltavana oleva 


adaptiivinen johtaminen. 


Ter veyspalvelut muutoksessa 


Johtaminen on tällä hetkellä trendikäs kirjoitus- ja tutkimusaihe. Johtamisen 
kehittäminen on nähty keinona esimerkiksi erilaisten julkisten ja yksityisten 


organisaatioiden tuottavuuden ja palveluiden edistämiseen. Terveyspalvelut 

eivät ole olleet poikkeus tässä yleisessä kiinnostuksessa ja kehityksessä. Kyse 
on kuitenkin laajemmasta ja syvemmästä muutoksesta kuin vain aikakauteen 
liittyvästä trendistä tai muodista. 

Terveyspalvelut ovat olleet poliittisen agendan kaikkein keskeisimpiä 
aiheita. Keskiössä aihetta on pitänyt monet niihin liittyvät haasteet, joiden 
seurauksena terveydenhuollossakin johtaminen on noussut keskeisiksi kysy- 
myksiksi. Mainittuja haasteita on nähty ensinnäkin siinä, miten terveyden- 
huolto pystyy vastaamaan uusiin sairastuvuuden haasteisiin kuten esimerkik- 
si väestön ikääntymiseen, ikääntyneiden kroonisiin sairauksiin sekä väestön 
elintapoihin liittyviin sairauksiin kuten tupakointiin liittyvät sairaudet ja 
liikalihavuuteen. Terveydenhuoltoon liittyvä keskeinen johtamishaaste on 
tällöin se, miten toimia ennakoivasti reagoimisen sijaan. Terveydenhuolto on 
saanut uusia tavoitteita myös seurauksena alati kohoaviin kustannuksiin. Täl- 
löinkin ennaltaehkäisy on alkanut korostua yhä enemmän ja samalla ennalta- 
ehkäisevät työtavat paikallisyhteisöissä. Myös potilaiden, hoitohenkilö- 
kunnan ja yhteisön terveydenhuoltoa koskevat odotukset ovat muuttuneet, 
johon kehitykseen on vaikuttanut saatavilla olevan tiedon määrän räjähdys- 
mäinen kasvu ja yhä nopeammin etenevä digitalisaatio. Teknologinen kehitys 
on mahdollistanut erilaisia moniammatillisia työtapoja, jonka vaikutuksesta 
organisaatiorakenteet ovat muuttumassa — digitalisaatio mahdollistaa esimer- 
kiksi ajasta ja paikasta riippumattomia uudenlaisia toimintamalleja. Jatkuvan 
kehittämisen ja osallistamisen mallit ovat myös merkinneet muutosta siihen 
ajatteluun, että olisi vain yksi toimiva lähestymistapa organisaatioiden kehit- 
tämiseen ja johtamiseen. (Hartley, Martin & Benington 2008, 4-6, 38-40; 
Couturier, Sola, Borioli & Raiciu 2012; Löffler, Parrado, Bovaird & Van Ryzin 
2008.) 

Digitalisaatioon liittyy olennaisesti räjähdysmäinen saatavilla olevan raa- 
katiedon, datan määrän kasvu. Terveyspalveluiden data muodostaa muun 
muassa OECD:n arvioiden mukaan olennaisen resurssin jatkuvaan palvelui- 
den kehittämiseen sekä tuottavuuden, turvallisuuden ja asiakaskeskeisyyden 
parantamiseen. OECD:n arvioiden mukaan jatkuvasti kasvava kroonisesti 


sairaiden määrä ja multimorbiditeetti (monisairauksisuus), hoidon laatuun 

ja turvallisuuteen liittyvät odotukset ja tilintekovastuu terveyspalveluiden 
kuluista edellyttävät päätöksenteon tietoperustaisuutta. Keinoina on nähty 
terveydenhuollon tietojärjestelmien kehittäminen ja digitalisaation avaamat 
mahdollisuudet. Terveyshuollon dataa on kerätty tyypillisesti hallinnollisiin 
ja välittömään potilaan hoitoon liittyviin tarkoituksiin. Digitalisaatio on 
kuitenkin mahdollistamassa uudenlaisia massadatan keräämisen ja kerätyn 
tiedon hyödyntämisen keinoja — myös toissijaisiin käyttötarkoituksiin. Näi- 
nä toissijaisina datan käyttötarkoituksina OECD tunnistaa esimerkiksi sai- 
rauksien syiden tunnistamisen, riskifaktoreiden esiintyvyyden analytiikan, 
väestön suojaamisen erityisesti infektiotaudeilta ja ympäristöriskeiltä, tarpei- 
den arvioinnin ja palveluiden evaluoinnin, terveyspalveluiden järjestelmän 
optimoinnin sekä laadun ja turvallisuuden kehittämisen terveyspalveluissa. 
(OECD 2013, 13—20.) 

Myös WHO:n suositukset vastaavat edellä mainittuja kehityssuuntia. 
WHO:n mukaan hyvin toimiva terveydenhuoltojärjestelmä vastaa tasapai- 
noisella tavalla väestön tarpeisiin ja odotuksiin 

— kehittämällä yksilöiden, perheiden ja yhteisöjen terveydentilaa, 

— suojaamalla väestöä sen terveyttä uhkaavilta tekijöiltä, 

— suojaamalla väestöä sairauksien talousvaikutuksilta, 

— tarjoamalla riittävän pääsyn asiakaskeskeiseen hoitoon ja 

— tekemällä mahdolliseksi ihmisille osallistua heidän terveyttään ja ter- 


veydenhuoltojärjestelmää koskevaan päätöksentekoon (WHO 2010). 


Äskettäin ilmestyneessä WHO:n digitaalisia terveyspalveluita koskevassa ra- 
portissa todetaan, että lukuisat WHO:n eurooppalaiset jäsenvaltiot rakenta- 
vat digitaalisia palveluita terveyspalveluiden tuottamiseen ja -tiedon käsitte- 
lyyn (WHO 2016). 

Robotiikka ja digitalisaatio ovat vielä kehittymässä ja kasvussa olevia 
alueita terveydenhuollossa ja sairaanhoidossa. Edelleen kehittyessään ne haas- 
tavat monia perinteisiä toimintamalleja. Esimerkiksi ensimmäinen tietoko- 
ne- ja robotiikka-avusteinen leikkaus tehtiin vuonna 2001. Tuo Operaatio 
Lindberg -nimellä kutsuttu sappirakon poistoleikkaus tehtiin New Yorkin 
ja Strasbourgin välillä. Etäleikkausta ohjaavat lääkärit olivat Manhattanilla 

ja leikattava potilas 6000 kilometrin päässä Strasbourgissa. Leikkaus tehtiin 
yleisanestesiassa tähystysleikkauksena, se kesti 45 minuuttia ja oli 40 hengen 
monitammatillisen tiimin yhteistyötä. Tiimi koostui operaatiosta vastan- 
neista leikkaavista kirurgeista Manhattanilla, anestesia- ja hoitoyksiköistä 
Strasbourgissa sekä robotiikan ja tietoliikenneyhteyden vastaavista insinöö- 
reistä. (Operation Lindberg 2001; Susskind & Susskind 2015, 50.) Huomion- 
arvoista on myös se, että IBM:n supertietokone Watsonin keskeiset sovelluk- 
set liittyvät terveydenhuoltoon ja erityisesti diagnostiikkaan (Susskind & 
Susskind 2015, 166). 

Viimeaikainen digitalisaatioon liittyvä muutos on tuonut terveyden- 
huoltoa koskeviin keskusteluihin myös esineiden internetin (IOT, internet 
of things). IOT on nähty yhtenä keinona vastata terveydenhuollon kasvaviin 
haasteisiin. Terveydenhuolto on nähty jopa IOT:n yhtenä keihäänkärjistä ja 
keskeisinä kehittymisalueina. Esimerkiksi liikkumista ja terveydentilaa seu- 
raavia sensoreita on liitettävissä rakennuksiin, vaatteisiin ja kehoon; mahdol- 
lisista kohtauksista voidaan saada tietoa reaaliaikaisesti ja massadata-ennustei- 
den perusteella jopa ennakoida niitä. (Couturier, Sola, Borioli & Raiciu 2012; 
Pasluosta, Gassner, Winkler, Klucken & Eskofier 2015; Peri, 2014.) 

Myös potilasosallisuuden mahdollisuudet kehittyvät digitalisaation myö- 
tä. Vertaistuki- ja tiedonvaihtosivustot kuten erityisesti potilaiden Patients- 
LikeMe (patientslikeme.com) ja lääkäreiden QuantiaMD (quantiamd.com) 
tarjoavat mahdollisuuksia vertailla hoitokokemuksia, saada ja jakaa tietoa ja 


tukea sekä edistää tutkimusta. 


Terveyspalveluiden tarve uuteen johtamiseen 


Edellä kuvatut muutosajurit merkitsevät osaltaan terveyspalveluiden johta- 
misellekin uudistumistarpeita. Aikakauttamme kuvaava murros edellyttää 
organisaatioilta yhä enemmän jatkuvasti ylläpidettävää muutoskyvykkyyttä ja 
-valmiutta. Tällöin kyse ei ole enää yksittäisestä muutoshankkeesta, jolla on 
selkeästi määriteltävä alku ja loppu ja jossa vanhat rakenteet uudelleenorgani- 


soidaan kolmivaiheisesti ensin sulattamalla vanhat normit, toiseksi määrittä- 

mällä uudet normit ja kolmanneksi jäädyttämällä nuo uudet normit siten, että 
organisaatio vakiintuu niihin. (Laitinen & Stenvall 2012.) Jatkuva muutos liit- 
tyy muun muassa epäjatkuvuuteen, uudistusten ja käännekohtien nopeuteen 
ja niiden yllätyksellisyyteen. Sairaalaorganisaatioissa varsinkin muutosten 
suuri määrä ja niiden samanaikaisuus on nähty työn mielekkyyttä vähentävä- 
nä tekijänä (Syväjärvi et al. 2012, 123). 

Terveysjohtamisen perinteisten mallien on nähty painottaneen ennemmin 
johtajaa yksilönä kuin kokonaista systeemiä. Johtajan piirteitä ja kykyprofiilia 
painottavien mallien näkökulmaa on alettu laajentaa konseptien, kontekstin, 
haasteiden ja vaikutusten suuntaan. Erityisen tärkeäksi uusi johtamisajattelu 
tulee tilanteissa, jotka ovat epäjatkuvia, jotka eivät ole samankaltaisia ja aiem- 
pien vastaavien tilanteiden toisintoa, jotka eivät edellytä räätälöintiä ja joissa 
lopputulosta ei voida luotettavasti arvioida. Ennalta suunniteltu ja suunni- 
telman mukaiseen hallintaan tähtäävä toimintamalli pätee tilanteissa, joissa 
vaihtelu on vähäistä ja lopputulos sekä olosuhteet tunnistetaan. Johtaminen 
painottuu tällöin toiminnan tekniseen tehokkuuteen ja sujuvuuteen. Ku- 
vattua johtamista nimetään tekniseksi. Tilanteissa, joihin liittyy olennaista 
epävarmuutta, ennakoimattomuutta, epäjatkuvuutta, uusi johtamisajattelu 
painottaa uudenlaista muutoskyvykkyyttä, tilanteesta oppimista ja vuoro- 
vaikutteisuutta. Terveydenhuollossa esimerkiksi uusi teknologia, hoidon kus- 
tannukset ja laatu sekä kysymykset siitä mikä on mahdollista ja millä tavoin 
mahdollista on nähty uutta johtamisajattelua edellyttävinä kehityskulkuina. 
Asiakkaan, potilaan asettaminen keskiöön merkitsee potilaan kanssa toimi- 
mista, sitä että potilas on osallinen. (Hartley, Martin & Benington 2008, 6-7, 
30—32, 38—45; Trastek, Hamilton & Niles 2014; Fielden 2015.) 

Teknologian mahdollistama massadatan määrän merkittävä kasvu ei sel- 
laisenaan ratkaise epävarmuuteen liittyvää haastetta. Massadatan kasvava 
käyttö edellyttää itse asiassa kolmea erilaista muutosta suhtautumisessamme 
dataan. Ensimmäinen on datan määrään liittyvä haaste. Toinen on datan 
tarkkuuteen liittyvä haaste massiivisessa datamäärässä. Tarkkuus toimii vain 
pienissä datamäärissä, jolloin dataa voidaan tarkasti hallita, mutta massiivi- 


sessa datamäärässä datasta tulee epätarkkaa, määrältään liian suurta hallita 

yksityiskohtaisesti. Ja kolmanneksi massadatan kanssa painopiste on pikem- 
min korrelaatioissa ja suuren määrän toiminnan kaavoittumisessa tietyiksi 
toimintamalleiksi ennemmin kuin syy-seuraussuhteissa. (Mayer-Schönberger 
& Cukier 2013, 12-18; Cukier & Mayer-Schoenberger 2013.) Toisin sanoen 
digitalisaatio ja massadata tuo datan käyttöön uudenlaisia haasteita yksittäis- 
tapausten hallintaan. Teknologia ja massiivinen datamäärä avaa monia mah- 
dollisuuksia täydennyksenä ja tukena vuorovaikutteiselle tulkinnan ja ym- 
märryksen luomiselle tilanteissa, joissa ongelmiin, käsillä oleviin haasteisiin 
pyritään vastaamaan. 

Kun toimintaympäristömme kehittyy digitalisaation, uuden teknolo- 
gian ja osallisuuden vaikutuksista yhä dynaamisemmaksi, verkottuneeksi, 
kompleksiseksi, aiempaa läpinäkyvämmäksi ja sosiaalista vastuuta edellyttä- 
väksi, perinteinen johtamisajattelu ei ole enää tulkittu riittäväksi. Muutosky- 
vykkyys, jatkuva kehittäminen ja innovatiivisuus sekä toiminnan tehostami- 
nen edellyttävät johtamisajattelulta ja organisaatiolta vuorovaikutteisuutta ja 
joustavuutta. (Yukl & Mahsud 2010; Mobbs 2004; Senter & McClelland Sr. 
2015; Sturmberg & Martin 2013.) 

Terveyshuolto ja terveysjohtaminen eivat tee tuosta muutostarpeesta poik- 
keusta. Pikemminkin edella kuvatuista syista terveysjohtaminen on tienhaa- 
rassa; monet organisaatiorakenteiden ja palveluiden tuottamistapoja koskeneet 
terveydenhuollon reformit eivät ole lunastaneet niitä odotuksia, joiden vuoksi 
kyseisiä muutoshankkeita on alun perin aloitettu. Esimerkiksi tietoperustai- 
sen terveysjohtamisen tulokset eivät ole olleet sitä, mitä niiden on toivottu ole- 
van. Vallinneen ajattelutavan mukaan ongelmat ja haasteet on nähty joko yksi- 
selitteisinä tai monimutkaisina, samalla kun niihin on ajateltu olevan valmiita 
ja ennalta tiedettyjä ratkaisuja. Ongelmien tai haasteiden on ajateltu olevan 
redusoitavissa yhteen selkeään vastaukseen tarvittaessa tutkimalla. Toimin- 
taympäristön dynaamisuus ja kompleksisuus ovat sekä haastaneet tuon ajat- 
telutavan että ajaneet terveysjohtamista muutokseen. (Sturmberg & Martin 
2013.) Kompleksisuuden kasvaminen haastaa työn hallinnan kokemusta, il- 


menevät työssä ennakoimattomuutena sekä ajoittaisena kiireenä. Työn mie- 

lekkyyteen liittyen johtamiselta odotetaan muutosten koordinointia, siten 
että se tukee alaan liittyvissä haasteissa. (Syvajarvi et al. 2012, 117-118.) 

Vastauksena johtamisen haasteisiin on noussut muutoskyvykkyyttä 
ja adaptiivisuutta korostavia lähestymistapoja ja malleja. Adaptiivisuuden 
taustalla on kompleksisuusajatteluun liittyvä käsite adaptaatio, joka viittaa 
kompleksisen järjestelmän kykyyn sopeutua ympäristöönsä ja sen haasteisiin 
varsinkin oppimisen ja kokemuksen prosessien avulla. 

Muun muassa Mayo-klinikka on alkanut painottaa palvelevaa ja adaptii- 
vista johtajuutta. Syyksi tälle Mayossa on nähty samoja ajureita kuin edellä 
on lueteltu: nykyinen terveydenhuoltojärjestelmä on rikki? ja kestämätön, 
potilaat odottavat korkeinta mahdollista laatua ja kustannuksiltaan sen pitää 
olla aiempaa edullisempi. Mayon näkemysten mukaan julkisen luottamuksen 
säilyttäminen edellyttää muutoksia järjestelmään ja sen johtamiseen tilantees- 
sa, jossa eri sidosryhmillä on keskenään yhteen sovittamattomia pyrkimyksiä. 
Mayon näkemysten mukaan muutos edellyttää uudenlaista johtamisajattelua 
suhteessa potilaisiin, terveydenhuollon ammattilaisiin ja muihin sidosryhmi- 
in. (Trastek, Hamilton & Niles 2014.) 


Terveyspalveluiden adaptiivinen johtaminen 


Muutoskyky siltana teknisestä johtamisajattelusta adaptiiviseen johtamiseen 


Potilastyytyväisyys on työn mielekkyyttä edistävä tekijä, mutta potilaskeskei- 
syys ja -näkökulma ovat tyypillisesti jääneet suhteellisen vähäiselle huomiolle 
esimerkiksi sairaalaorganisaatioiden toimintaa kehitettäessä (Syväjärvi et al. 
2012, 117—118, 124). Terveydenhuollon potilaskeskeisyys ja muutoskyvyk- 
kyys edellyttävät toimintaympäristön muutoksen kompleksisuuden uuden- 
laista ymmärtämistä. Systeemisesti siirrytään mekanistisesta suunnittelusta 
itseorganisoitumista ja oppimista tukeviin lähestymistapoihin. (Sturmberg & 
Martin 2013.) Vallitsevia nykyisiä johtamistutkimuksen ja -keskustelun suun- 


tauksia ovat transformationaalinen, adaptiivinen sekä jaettu, vuorovaikuttei- 

nen johtajuus. (Ks. esim. Simons & Leroy 2013; Head & Alford 2015; Hartley, 
Martin & Benington 2008, 55-58; Rowitz 2013, 41—45.) 

Yhteistä näille painotuksille on, että jokainen niistä käsittelee muutosta 
ja muutoskykyä. Ne ovat myös muutoksen ja muutoskyvykkyyden osalta osin 
päällekkäisiä ja toisiaan täydentäviä. Keskeisimmät erot tulevat lähinnä esiin 
teoriamuotoiluissa. Muutoskyky puolestaan liittyy organisaation sosiaalisiin 
prosesseihin sekä työn mielekkyyttä käsitteleviin kysymyksiin ja näkökul- 
miin. 

Johtajuustutkimuksessa johtajuutta on hahmotettu muun muassa vaikut- 
tavuutensa kautta. Ajatuksena on ollut, että johtajan tehtäviin kuuluu saada 
johdettavat kulkemaan haluttuun suuntaan ja toimimaan tehokkaasti asete- 
tun päämäärän saavuttamiseksi. Samalla johtamisen sosiaalinen prosessi on 
alkanut korostua. Johtamisen sosiaalisen prosessin tutkimukseen on kuulu- 
nut johtamisen vuorovaikutusta koskevat teoriat ja mallit. Kysymyksinä on 
ollut esimerkiksi se, miten johtaja vaikuttaa johdettaviin ja millainen hei- 
dän vuorovaikutuksensa on. Vaikuttaminen voi olla joko suoraa ja johtajan 
omaan valta-asemaan liittyvää tai epäsuoraa, johdettavia osallistava ja sitout- 
tava. Terveydenhuollon viime vuosien johtamistutkimukset ovat tuoneet esiin 
johtajuutta juuri sosiaalisen prosessin näkökulmasta sillä ajatuksella, miten 
johtaja-asemassa olevat muuttavat tiimin, ryhmän, yksikön tai organisaation 
toimintaa ja toimintatapoja vaikuttamalla muihin, johdettaviin. Esimerkiksi 
transformationaalisen johtamisen mallissa johtaja toimii roolimallina, moti- 
voi ja luo ryhmähenkeä, haastaa vallitsevia olettamuksia sekä mentoroi ja val- 
mentaa johdettaviaan ratkomaan ongelmia ja haasteita. (Hartley, Martin & 
Benington 2008, 55-58; Ford 2009.) 

Organisaation muutoskyky ja eri yksiköiden valmius ratkoa erilaisia ongel- 
mia monipuolisen tiedon avulla yhdessä asiakkaan kanssa ilmentävät johta- 
misen sosiaalista prosessia. Muutoskykyä edistävän johtamisen tehtävänä on 
kehittää organisaatiota siten, että sillä on valmius toimia edellä mainitulla ta- 
valla ongelmia ratkoen ei-teknisissä tilanteissa. Kuvattua johtamista nimetään 
adaptiiviseksi johtamiseksi. (Hartley, Martin & Benington 2008, 6-7, 30-32, 
38—45; Trastek, Hamilton & Niles 2014; Fielden 2015.) 

Viime vuosien sairaaloiden johtamista koskevat tutkimukset ovat joh- 
topäätöksinään korostaneet vuorovaikutusjohtamisen ja tunneälykkyyden 
merkitystä sekä valmentavan johtamisotteen tärkeyttä. Vuorovaikutteisuus 
on liittynyt myös jaetun johtajuuden ja demokraattisen johtajuuden keskuste- 
luihin. Yhteistä niille on henkilöstön valtaistaminen organisaation kehittämi- 
seksi. (Hartley, Martin & Benington 2008, 55-58.) 

Muutosjohtamisen kannalta yksilöiden hallintaa ja ohjeistamista tär- 
keämpää on ryhmien vuorovaikutuksen ja sen laadun ymmärtäminen ja ke- 
hittäminen. Jatkuva muutos edellyttää muutoskyvykkyyttä, jota adaptiivisen 
johtamisen malli osaltaan ilmentää. Adaptiivisuus viittaa johtamisessa ja orga- 
nisaatiokäyttäytymisessä tilanteisiin, joissa tietoa ja osaamista käytetään rat- 
kaisemaan haasteita tai ongelmia, jotka eivät ole ratkaistavissa niillä toimin- 
tamalleilla, joiden mukaan on yleensä tai aiemmin toimittu (Sherron 2000, 
4-8). 

Toimintaympäristön dynaamisuus ja kompleksisuus sekä teknologinen 
kehitys ovat alkaneet edellyttää valmiutta jatkuvaan muutokseen. Kehitys 
vaikuttaa keskeisesti siihen, mitä ja millaista osaamista ja kyvykkyyttä orga- 
nisaatioilta ja niiden johtamiselta edellytetään. Johtajan roolin on vaikea hah- 
mottaa muita työntekijöitä paremmin osaavana ja tietävänä mestarina olosuh- 
teissa, jossa tietolähteet, tiedon jakaminen ja tulkinta on jokaisen työntekijän 
ulottuvilla. 

Työn mielekkyys rakentuu työn omistamiseen, vuorovaikutukseen ja yh- 
dessä toimimiseen. Syväjärvi et al. määrittävät työn mielekkyyden rakentuvan 
kolmella eri tasolla eli yksilö-, työyhteisö- ja organisaatiotasolla, joihin liittyy 
sekä edistäviä että haittaavia tekijöitä. Toisaalta kaikkiin mainittuihin tasoi- 
hin voidaan vaikuttaa johtamisella. Organisaatiotasolla keskeisiä mielekkyyt- 
tä edistäviä tekijöitä ovat muun muassa potilastyytyväisyys sekä luottamus ja 
oikeudenmukainen johtaminen. (Syväjärvi et. al 2012, 4, 15-17.) 

Muutoskyky liittyy työn mielekkyyteen. Muutoskyvykkään organisaation 
on kyettävä luomaan merkityksiä, osattava tulkita kriittisesti toimintaympä- 
ristön kehitystä. Organisaation vuorovaikutteinen ja yhdessä tapahtuva tie- 


don tulkinta ja hyödyntäminen, kriittinen ajattelu, ongelmanratkaisutaidot, 

yhteistyö ja oppiminen ovat johtamisen tehtäväkenttää. Reflektointitaitoiset 
työntekijät ovat olennaisia organisaation muutoskyvykkyyden ja toiminta- 
ympäristön muutoshaasteisiin vastaamisen kannalta. Samalla organisaatiot 
astuvat pois suljetusta maailmasta, mekanistisista malleista. Johtamisen teh- 
tävänä on tukea joustavia yhteistyön tapoja ja luovuutta. Johtamiseen kuuluu 
tällöin henkilöstön kehittäminen sosiaaliseen älykkyyteen ja tunneälykkyy- 
teen. Muutostilanteet generoivat negatiivisia tunteita, jotka liittyvät epävar- 
muuteen ja ahdistukseen, joiden vastavoimia sosiaalinen ja tunneälykkyys toi- 
mivat. (Senter & McClelland Sr. 2015; Sturmberg & Martin 2013.) Varsinkin 
kun tavoitteena on muutoskyvykkyys, näiden mainittujen myönteisten vasta- 
voimien merkitys korostuu. Myönteisellä tunneilmapiirillä on pitkakestoisesti 
organisaation koheesiota ylläpitävä vaikutus (ibid.). 

Muutoskykyyn kuuluen muutostilanteissa adaptiivinen johtaja on asetta- 
massa suuntaa, suojaa ja muutosorientaatiota. Muutoskyky edellyttää ristirii- 
tojen ratkaisukykyä sekä periaatteita sille, miten muutosta johdetaan. Muu- 
toksen syyt ovat adaptiivisen johtajan kontrollin tavoittamattomissa. Siten 
organisaation muutoskyky edellyttää yhteistyötä, osallistumista ja tiedon 
jakamista. Adaptiivisen johtajan muutoskyvyn ylläpitämisen haaste on tasa- 
painoilla muutostarpeen ja muutosahdistuksen välimaastossa; miten luoda or- 
ganisaatioon ymmärrys muutostarpeesta tai jatkuvasta muutoksesta ja miten 
hallita sen aikaansaamaa muutosahdistusta. (Lowder 2009.) 

Terveydenhuollon muutoskyvykkyyden esteinä ovat tyypillisesti varsin- 
kin makrotason sääntely, vakiintuneet historian muovaamat toimintatavat ja 
ammatilliset normit. Päätöksenteossa johtamisen haasteisiin ja kehittämistar- 
peisiin on kiinnitetty tällaisissa tilanteissa melko vähän. Terveysjohtamisen 
tutkimuksissa on kuitenkin tunnistettu vertikaalisen yhteistyön ja -toimin- 
nan lisäämisen keskeisyys muutoskyvykkyyden edistämiseksi. Päätöksenteon 
kannalta järkevät ratkaisut ja toimintamallit eivät vastaa sitä toiminnan jär- 
kevyyttä lähiesimiesten ja asiakasrajapinnan tasolla. Terveydenhuollolta odo- 
tetaan aitoa potilaskeskeisyyttä, joustavuutta ja dynaamisuutta. Terveyden- 
huollon muutoskyvykkyydeksi on tulkittu valmius vastata toisiinsa liittyviin 


haasteisiin, joita ovat: 1) paradigman muutoksen tarve, 2) tietoperustaisuuden 

ja käytäntöperustaisuuden yhteen liittäminen sekä 3) jaetun, ongelmia ratko- 
van johtajuuden keskeisyys. Kysymys on paitsi joustavasta, reagointikykyisestä 
organisaatiosta myös potilasturvallisuudesta. Palveluinnovaatiot ja toiminta- 
tapojen muutokset edellyttävät lähiesimiestason sekä asiakasrajapinnassa 
olevien valtaistamista muutokseen. Tulokselliset laajoihin sairaanhoitoon 
liittyvät systeemien muutokset ovat rakentuneet juuri jaettuun johtajuuteen, 
palautteeseen ja siitä oppimiseen, historian tuntemiseen, lääkäreiden ja po- 
tilaiden sekä heidän perheidensä osallistamiseen. (Best, Saul & Willis 2013; 
Anderson & McDaniel Jr. 2000.) 

Uhkana on, että monimutkaisia ongelmia ratkotaan hyvin teknisin kei- 
noin. Tämä merkitsee keskittymistä lyhyen aikavälin keinoihin ja pikaparan- 
nuksiin, joissa keskittäminen ja kontrolli kasvaa sekä etukäteissuunnittelu ja 
toiminnan etukäteen hyväksyttäminen vahvistuu (ks. esim. Heifetz, Grashow 
& Linsky 2009). Terveydenhuoltoa on alettu hahmottaa kompleksisena adap- 


tiivisena systeeminä, jonka johtaminen edellyttää adaptiivista johtamista. 


Informaali auktoriteetti, epäsuora ja jaettu johtaminen 


Ronald Heifetz, joka alkuperäiseltä koulutukseltaan on psykiatri ja on myö- 
hemmin tullut tunnetuksi adaptiivista johtamista käsittelevästä teoriastaan, 
on käsitellyt formaalia ja informaalia auktoriteettia adaptiivisen johtamisen 
rakenteiden kannalta. Formaali ja informaali auktoriteetti liittyvät johtami- 
sen valtaan ja vallan käyttöön. Formaali viittaa johtamisessa asemaan ja sta- 
tukseen perustuvaan johtamisvaltaan. Formaalia johtamista on esimerkiksi 
työsopimuksien ehtojen määrittely ja laillisuusehtojen täyttäminen ja sitä 
edellyttävä valvontavastuu. Organisaation toiminnan tasolla sitä on esimer- 
kiksi asioiden ja operaatioiden johtaminen. Formaali korostaa johtajan auk- 
toriteettia ja käskyvaltaa. Johtaja edustaa formaalia auktoriteettia, koska hä- 
nen odotetaan ja myös edellytetään täyttävän asetetut odotukset. Informaali 
puolestaan viittaa johtamiseen Heifetzin määritelmin ilman auktoriteettia”. 
Informaali on siten vaikuttamista toisiin ilman auktoriteettia. Esimerkiksi ti- 


lanteessa jossa johtajaa valitaan eri hakijaehdokkaista, ehdokas pyrkii osoitta- 

maan informaaleilla keinoilla olevansa luottamuksen arvoinen valinta tehtä- 
vään. Informaali auktoriteetti johtajalla viittaa esimerkiksi siihen toimintaan 
ja yhteisöllisyyteen, joka ylittää työsopimuksen edellyttämät kuvaukset ja eh- 
dot. Informaalin perusedellytys on luottamus, joka rakentuu kahden osateki- 
jan ennustettavuuteen: arvojen ja taitojen. (Heifetz 1994, 101-107; Heifetz, 
Grashow & Linsky 2009b, 23-24.) 

Formaalin auktoriteetin korostuminen tuottaa harvoin, jos koskaan, muu- 
toskykyistä ja adaptiivisesti kehittyvää organisaatiota (Heifetz 1994, 183). 
Heifetz käyttää muun muassa Gandhia informaalin auktoriteetin esimerkki- 
nä. Gandhi sai ilman määräysvaltaa suuret ihmisjoukot seuraamaan häntä ja 
toimimaan yhdessä yhteiseen päämäärään. Kuitenkaan Gandhilla ei aina ol- 
lut informaalia auktoriteettia edes oman yhteisönsä keskuudessa. Gandhi oppi 
informaalin auktoriteetin lukuisten yritysten ja erehdysten kautta, jatkuvasti 
kehittämällä strategiaansa ja toimintaansa. Heifetzin mukaan keskeisiä oival- 
luksia Gandhilla informaalin auktoriteetin kannalta olivat arvojen keskeisyy- 
den ymmärtäminen. Formaalin auktoriteetin luonteeseen kuuluu tyypillisesti 
etäisyys asiakasrajapinnasta. (Heifetz 1994, 190—193.) 

Auktoriteetti, valta ja vaikutus ovat keskeisiä johtamisen rakenteita, mut- 
ta eivät selitä ihmisten johtamista (leadership). Tällöin johtaminen ei ole ase- 
ma, vaan vuorovaikutussuhde ja se on pikemmin tekoja kuin rooli. Ihmisten 
johtamisessa johtajuus vaihtelee tilanteen muuttuessa ja kehittyessä. (Heifetz, 
Grashow & Linsky 2009b, 22-24.) 

Terveydenhuollossa on monia erilaisia informaaleja johtajia. Heitä ovat 
esimerkiksi vaikutusvaltaiset kliinikot sekä ammattitaitoiset ja sosiaalisesti 
älykkäät lähiesimiehet, jotka ovat taitavia vaikuttamaan kollegoidensa yhteis- 
työ- ja toimintatapoihin. Informaaleja johtajia on varsinaisten formaaleiden 
terveydenhuollon organisaatioiden ulkopuolellakin — kuten media sekä po- 
tilaiden eturyhmät ja järjestöt. Joissakin yhteyksissä näitä on kutsuttu mieli- 
pidevaikuttajiksi, jotka saavat asemaansa joko merkittävän asiantuntemuksen- 
sa tai vertaisten osoittaman arvostuksen ja jaettujen arvojen kautta. (Ovretveit 
2005; Hartley, Martin & Benington 2008, 62—63; Doumit, Gattellari, Grims- 
haw & O'Brien 2007.) 


158 ANTTI SYVÄJÄRVI & VILLE PIETILÄINEN (TOIM.) 


Työn mielekkyyden ja mahdollisuuksien tukeminen johtamisella 


Suora ja epäsuora johtajuus on jaottelu, jossa on yhteneviä piirteitä formaa- 
lin ja informaalin auktoriteetin kanssa. Suora johtaminen viittaa tyypillisesti 
suoraan käskyvaltasuhteeseen siten, että johtaja on kasvotusten johdettavansa 
kanssa. Tyypillisesti terveydenhuollossa lähiesimiehet edustavat suoraa johta- 
juutta. Suora johtajuus merkitsee selkeää käsitystä johdettavien tehtävien sisäl- 
löistä ja johdettavien tuntemista. Suora johtajuus varmistaa työn laatua. Suora 
johtajuus on keskeinen linkki henkilöstön valtaistamisessa. Epäsuora johta- 
minen on vaikuttamista ilman suoraa kohtaamista ja esimerkiksi viestinnän 
keinoin. 

Epäsuoraan johtamiseen liittyy yleisten tavoitteiden osoittaminen. Tällöin 
asioiden hallinnan sijaan luodaan tavoitteita ja merkityksiä. Arvot ovat osa 
epäsuoraa johtamista. Osa epäsuorista johtajista eivät toimi terveydenhuollon 
organisaatioissa; heitä ovat esimerkiksi ne jotka osallistuvat terveyspolitiikan 
sekä hyvinvointia, osallisuutta, terveyttä ja toimintakykyä edistävien ohjelmi- 
en muotoiluun. (Grint 2010; Hartley, Martin & Benington 2008, 64—69.) 

Jaetun johtajuuden lähtökohtia on organisaation vuorovaikutteisuuden ke- 
hittäminen vallitsevaksi toimintatavaksi. Jaetussa johtajuudessa pyritään luo- 
maan olosuhteet, jossa kannustetaan toisia, haetaan yhteistoiminnan kautta 
keinoja päästä yhteiseen hyvään ja tavoitteisiin, edistetään luovuutta ja toisilta 
oppimista. (Ks. esim. Harisalo 2008, 83-86, 204-206.) 

Jaettu johtaminen on etenkin tiedon määrän kasvaessa alkanut korvata 
yksittäisen johtajan johtamismalleja ja rakennetta. Kun tiedon jakaminen ja 
tulkinta ovat korostuneet, on jaetun johtamisen malleja suosittu. Jaettu johta- 
minen viittaa esimerkiksi niihin kompleksisiin hoitotilanteisiin, joissa toimi- 
taan moniammatillisesti, tietoa jaetaan eri asiantuntijoiden ja eri taustoista tu- 
levien kesken. Pelkistetyimmillään se viittaa johtamisen prosessiin kuuluvien 
tehtäväosien yksittäisten vastuiden tai osavastuiden jakamista eri toimijoille. 
Johtaminen ei tällöin ole yksittäisen johtajan heroistisia kuvauksia ja tekoja, 
vaan koko organisaation yhteistyötä ja vuorovaikutteista osallisuutta. Johtaja 
ei ole vain yksi sankarillinen yksilö huipulla, vaan kollaboraatiota, joka kos- 
kee koko organisaatiota. Jaetun johtajuuden tuloksina on nähty yhteisöllisyys 
ja yhteistyö. Yhteistyön ja jaetun johtajuuden merkitys on alkanut korostua 

varsinkin ongelmaratkaisukykyä edellyttävissä tilanteissa ja innovatiivisuutta 
hakevissa ja edistävissä toimintamalleissa. (Grint 2010; Brookes & Grint 2010; 
Hartley, Martin & Benington 2008, 64- 69.) Terveydenhuollonkin organisaa- 
tioiden on kyettävä kehittymään ja muuttumaan jatkuvassa prosessissa jonka 
menestymisehdoiksi on katsottu työn mielekkyyden kannalta merkittävät 
tehokkuus, osaaminen ja innovatiivisuus (Syväjärvi et al. 2012, 29). Innovatii- 
visuutta tavoittelevan sairaalaorganisaation johtamiselta tämä edellyttää työn 
mielekkyyden kannalta merkittävien tietointensiivisyyden, osaamisen jakami- 
sen, osallisuuden, vuorovaikutteisuuden ja potilaskeskeisyyden vahvistamista. 

Esimerkiksi Clevelandin klinikka on panostanut merkittävästi tervey- 
denhuollon innovaatioihin ja kehittänyt johtamismallejaan tukemaan tavoi- 
tettaan. Linjavalintaan on vaikuttaneet näkemykset ja arviot, että erityisesti 
terveydenhuollon innovaatioille on merkittävää kysyntää. Clevelandin kli- 
nikka on tullut tunnetuksi lukuisista hoitoinnovaatioistaan kuten esimer- 
kiksi ensimmäinen sepelvaltimon ohitusleikkaus vuonna 1967, ensimmäinen 
onnistunut kurkunpään siirros vuonna 1998, vuonna 2008 tehtyä maailman 
ensimmäisestä subtotaali-kasvojensiirros sekä menossa olevista robottiavustei- 
sen sydänkirurgian kehittämisestä ja kardioskoopiksi nimetystä katetrijärjes- 
telmästä. Klinikalla on ollut kaikkein vaikeimmin hoidettavia akuuttihoidon 
potilaita, joka on merkinnyt tarvetta luoda hoitokeinoja vastauksia vaikeisiin 
ongelmiin. Tavoitteeseen pääseminen on edellyttänyt hoitojärjestelmän vi- 
rittymistä potilaskeskeiseksi. Klinikka on panostanut teknologian monipuo- 
liseen hyödyntämiseen ja nykyhetkellä merkittävästi massadatan (big data) 
analytiikkaan ja käyttöön. Klinikan lähestymistapaan kuuluu, että innovoin- 
tia voi oppia ja opettaa ja sen edellytyksenä on lahjakkaisiin ja huippuosaajiin 
panostaminen sekä kriittisen keskustelukulttuurin kehittäminen. Kriittinen 
klinikan kielenkäytössä on eri asia kuin asenteellinen kritisismi; kriittisyys 
merkitsee analyyttistä ajattelutapaa, jossa luova tietoperustaisuus tukee ta- 
voitteellisuutta. Keskeisiin innovatiivisuutta edistäviin klinikan periaatteisiin 
kuuluvat tiedon jakaminen ja vuorovaikutteisuus. Koska pyrkimys on vastata 
kaikkein kiperimpiin haasteisiin ja vaativimpiin ongelmiin, klinikka arvostaa 


jo varsinaista ratkaisua luovaa prosessia, ei pelkästään valmista lopputulosta. 

Innovointi tapahtuu potilasta varten ja potilaskeskeisesti. Palveluita on kehi- 
tetty testaamalla itsepalvelukioskeja. Klinikka kehittää aktiivisesti myös yh- 
teistyöverkostoa, jakaa tietoa ja kollaboroi myös kilpailijoidensa kanssa tavoit- 
teena myös laajempi toimintamallien muutos. Teknologialla ja digitalisaatiolla 
on tässä muutoksessa yhä suurempi rooli. Klinikka valtaistaa työntekijöitään 
opastamalla siihen, että ”jokainen on innovoija”. (Graham 2016, 1-6, 18-27, 
31.) Clevelandin klinikan innovaatioperiaatteet vastaavat terveydenhuollon 
muutosajureihin paradigman muutoksesta, tietoperustaisuuden ja käytäntö- 
perustaisuuden yhteen liittämisestä sekä jaetun, ongelmia ratkovan johtajuu- 
den keskeisyydestä. 

Aiemmin kuvatuille formaalille, suoralle ja yksittäisen johtamisen raken- 
teille ja malleille on yhteistä niiden painottuminen Heifetzin viittaamaan 
tekniseen toimintaan. Adaptiivisen organisaation muutoskyky viittaa sosiaa- 
liseen prosessiin, jossa luodaan merkityksiä ja kohdataan epävarmuutta sekä 
toimitaan vuorovaikutteisesti ja osallistettuina yhdessä. Adaptiivisen johtajan 
keskeisiin tehtäviin kuuluu määritellä ja kuvata konteksti. Merkityksen luomi- 
sen tärkeys korostuu erityisesti epävarmoissa ja monitulkintaisissa tilanteissa, 
jollaisia ovat muun muassa paradigman vaihdos ja suuren kokoluokan muu- 
tokset. 


Adaptiivinen johtaminen 


Adaptiivisen johtajuuden käsite on esiintynyt kompleksisten adaptiivisten 
systeemi-teoreetikkojen (CAS) keskusteluissa. Benyamin Lichtenstein, Mary 
Uhl-Bien, Russ Mari-on, Anson Seers, James Douglas Orton ja Craig Schrei- 
ber ovat muun muassa olleet niitä CAS-teoreetikkoja, jotka ovat nostaneet kä- 
sitettä keskusteluun. Ronald Heifetz ja Marty Linsky ovat puolestaan jatkoja- 
lostaneet adaptiivisen johtamisen toiminnallisen mallin (2002; 2006) yhdessä 
Alexander Grashowin kanssa. Toiminnallinen adaptiivisen johtamisen malli 
sisältää tilanteen erityisyyttä hahmottavia menetelmiä ja toimintatapoja, joi- 


den avulla muutosta ohjataan tavoitteelliseen suuntaan. 

Keith Grint on kehittänyt Heifetzin ja Linskyn mallia edelleen ja jaottelee 
johtamisen erilaisiin moodeihin tilanteen luonteen mukaan. Grint suhtau- 
tuu kriittisesti perinteiseen leadership-management-vastakkainasetteluun 
ja laajentaa tarkastelua. Grintin näkemyksen mukaan iso osa johtajan teh- 
tävistä liittyy ongelmien ratkaisuun. Johtamisen kahtiajaon manageristisen 
ulottuvuuden voi nimetä olevan johtamista déja vu, eli tämä on jo nähty, ja 
leadership-ulottuvuuden puolestaan sanaleikillisesti vu jadé, eli jotakin, jota ei 
ole aiemmin nähty. Ongelmien typologisointi avaa uudella tavalla johtamisen 
tehtäväkenttää. Hän määrittää kriittisille ongelmille, kesyille (tame problems) 
ja kiperille ongelmille (wicked problems) erilaiset johtamissisällöt (2005; 2008; 
2010). Kriittisillä ongelmilla viitataan toimintoihin, jotka ovat välttämät- 
tömiä tehdä nopeasti ja tehokkaasti ja jotka ovat tunnistettavia. Kriittinen 
ongelman ratkaisemista kuvaa esimerkiksi sairaalaympäristössä päivystys- 
polikliinisen tapaturma-aseman traumapotilaiden hoito. Grintin kiperät ja 
kesyt ongelmat ovat analogisia Jeff Conklinin jaottelulle (2005). 

Johtamisympäristössä kiperät ongelmat viittaavat organisaatioiden toi- 
mintaympäristön suuriin muutoksiin, joiden mukana ilmaantuu aivan uuden- 
laisia haasteita. Kesyt ongelmat ovat sellaisia, jotka voi hahmottaa, rajata, 
tunnistaa ja niitä voi jopa ennakoida. Niiden ratkaisuun riittää olemassa ole- 
vat taidot, tietämys ja aiempi kokemus. Kiperiin ongelmiin sen sijaan ei ole 
valmiita ratkaisuja, mutta niitä on pyrittävä ratkaisemaan, ja ennen pitkää ne 
vaativat pakosti ratkaisuja. Niitä ei voi kuitenkaan kohdata miten vain, sillä ne 
voivat kehittyä toimimattomista yrityksistä johtuen entistä vaikeammiksi. So- 
pimattomasta ratkaisukeinosta tulee tällöin osa yhä pahenevaa ongelmaa. Ki- 
perien ongelmien luonteeseen kuuluu, että niiden ratkaiseminen voi hyvinkin 
olla kertaluontoista — jotakin, mikä ei koskaan enää toistu. (Ks. esim. Conklin 
2005, 3—23; Brown 2010; Smithson 2010). 

Jeff Conklin esittää kiperien ongelmien tunnusmerkeiksi, että 1) kiperää 
ongelmaa ei (aina) tunnista, ennen kuin sen on ratkaissut, 2) kiperillä ongel- 
milla ei ole (alku- eikä) päätöspistettä, 3) kiperien ongelmien ratkaisut eivät ole 
typistettävissä muotoon oikea tai väärä, 4) jokainen kiperä ongelma on uusi 


ja ainutlaatuinen, 5) jokainen kiperän ongelman ratkaisu on kertaluonteinen 

ja suuntautuu vain käsillä olevaan ongelmaan ja 6) kiperille ongelmille ei ole 
valmiiksi annettuja vaihtoehtoisia ratkaisuja. (Conklin 2005, 16-18.) 

Kun kiperiin ongelmiin ei usein ole selkeää alkupistettä, joten niiden 
lopputulosta voi ennalta tietää, mikäli niillä on jokin päätepiste. Kiperien 
ongelmien ratkaisemiselle on yhteistä, että niiden ratkaisuun tarvitaan moni- 
näkökulmaisuutta, luovuutta, dynaamisuutta ja innovatiivisuutta. 

Olennaista Grintin mukaan on se, että kuhunkin ongelmaluokkaan tar- 
vitaan erilaista johtamista. Kesyt ongelmat edellyttävät johtamistapaa, joka 
vastaa Heifetzin teknistä johtamista. Johtamiselta edellytetään, että johtaja 
kokoaa tarvittavat tekijät ja resurssit sekä ohjaa niiden tehokasta ja tuloksel- 
lista käyttöä ennalta tunnettujen ja tiedettyjen tavoitteiden mukaisesti. Kipe- 
riin ongelmiin vastaaminen edellyttää johtajalta johtamisotetta, joka vastaa 
Heifetzin adaptiivista johtamista ja jolle Grintin kiperien ongelmien johta- 
minen on analoginen. Grintin mukaan johtajakaan ei täysin tunnista kiperän 
ongelman koko luonnetta ja laajuutta eikä siten pysty osoittamaan selkeää ta- 
paa ratkaista sitä, joten johtajan tehtäväksi tulee orkesteroida moninäkökul- 
maista, luovaa sosiaalista prosessia. Kriittinen ongelma edellyttää johtamiselta 
selkeää määräysvaltaa käske ja kontrolloi -tyyppisesti, sillä ongelman kiireelli- 
syys edellyttää nopeaa ja tehokasta reagointia. Kriittiset ongelmat ovat yleensä 
kriittisyydestään huolimatta ratkaisukeinoiltaan tunnistettavia. (Grint 2008; 
Grint 2005; Head & Alford 2015; Bailey et al. 2012.) 

Grintin mukaan kesyt ongelmat voivat olla monimutkaisia, mutta jossakin 
kohtaa ne ovat kuitenkin ratkaistavissa ja todennäköisesti ne ovat esiintyneet 
jossakin muotoa aikaisemminkin. Kesyihin ongelmiin liittyy rajallinen määrä 
epävarmuutta silloinkin kun ne ovat monimutkaisia ja siten johtaminen on 
lähinnä managerista aluetta. Kiperä ongelma on sen sijaan kompleksinen sen 
sijaan, että olisi monimutkainen. Toisin sanoen kiperään ongelmaan ei ole 
ennalta tiedettyä lineaarista ratkaisua eikä mikään ratkaisu ole oikea tai väärä, 
vaan on vain toimivia ja toimimattomia ratkaisuja. Kiperiin ongelmiin liittyy 
huomattavan paljon epävarmuutta ja siten epävarmuuden asteensa kautta se 
on keskeisimmin ihmisten johtamisen, leadershipin aluetta. Kiperän ongel- 


man ratkaisu edellyttää sosiaalista, vuorovaikutteista ja kollaboroivaa proses- 

sia. Kriittisen ongelman komentaja, kesyjen ongelmien manageri ja kiperien 
ongelmien leadership-johtajaroolit vastaavat ongelman ja johtamisen toimin- 
tatapaan. Ongelman luonne määrittää johtamista. Kiperät ongelmat ja epä- 
varmuus muodostavat johtamiselle tehtävän, joka edellyttää organisaatiolta 
ratkaisukykyä ja muutoskykyä verrattuna kesyihin ja teknisesti ratkaistavissa 
oleviin haasteisiin. (Grint 2005; 2008; 2010.) 
Grintin johtamisjaottelu: 
— kesy ongelma: manageri, jonka rooli on tuottaa prosessi jolla ongelma 
ratkaistaan 
— kriittinen ongelma: kriisitilanne, jota johtaa komentaja, joka joukkoi- 
neen vastaa ongelmaan johtajan, komentajan näkemyksen mukaan 
— kiperä ongelma: leader, johtajan rooli on kysyä oikeita kysymyksiä ja 
edellyttää yhteistyötä ja kollaboroivaa, tietoa jakavaa prosessia (Grint, 
2005; 2008.) 


Ronald Heifetzin adaptiivisen johtamisen malli on saanut esimerkiksi Isos- 
sa-Britanniassa vankkaa asemaa varsinkin epävarmoissa ja muutoskykyä edel- 
lyttävissä tilanteissa ja kiperissä ongelmissa. Heifetzin mukaan adaptiiviset 
haasteet ovat vuorovaikutteisen ihmisten johtamisen (leadership) ydintä ja vas- 
taamista kiperiin ongelmiin. Heifetzin mukaan haasteita on kahdenlaisia — 
adaptiivisia ja teknisiä. Leadership vaatii haasteisiin vastaamista uusilla, mie- 
lekkäillä ja luovilla tavoilla. Tekniset haasteet edellyttävät lähinnä olemassa 
olevan tietämyksen käyttöä; kuhunkin tekniseen haasteeseen on jo olemassa 
jokin valmis ja koeteltu, testattu vastaus, joten johtaminen on lähinnä niiden 
ihmisten valtaistamista, joiden tiedetään entuudestaan osaavan ratkaista ky- 
seinen tekninen haaste. Joten tekniset haasteet ovat tunnistettavissa, esiinty- 
neet historiassa aiemminkin, niiden sisältö ja ratkaisutavat on hahmotettuja 
ja ainakin asiaa koskevien asiantuntijoiden tietämiä. Tekninen haaste voi olla 
monimutkainen ja vaatia korkeaa koulutusta ja erityisosaamista kuten esimer- 
kiksi kirurgiset operaatiot, mutta samalla niidenkin luonteeseen kuuluu, että 
jo aloitettaessa tiedetään, miltä lopputuloksen tulisi näyttää. (Heifetz 1994, 


120-130; Hickman 2010, 175.) 

Analogisesti Grintin jaottelun kanssa Heifetzin adaptiivisiin haasteisiin ei 
ole valmiita vastauksia ja toimintamalleja. Siten haasteesta on luotava yhteinen 
ymmärrys, on tunnistettava sen piirteitä, opittava tuosta ymmärryksen luomi- 
sen prosessista, opittava uusia malleja ja lähestymistapoja yhdessä vastata kysei- 
seen haasteeseen. Eri osapuolet ovat osa prosessia löytää mielekäs tapa vastata 
adaptiiviseen haasteeseen, johon ei ole ennalta tiedettävissä olevaa yhtä oikeaa 
vastausta tai toimintamallia. Toisilta oppiminen, vuorovaikutus ja ymmärryk- 
sen muodostaminen ovat olennaisia osia tuota prosessia. (Emt.) 

Tilanteen edellyttäessä muutoskyvykkyyttä johtajat tyypillisesti kohtaa- 
vat muutosvastarintaa. Adaptiivisten haasteiden tilanteissa toimintamallien 
ja organisaation pelisääntöjen muuttaminen aikaansaa muutosvastarintaa. 
Johtajan tehtävä on muuttaa pelisääntöjä ja turvata muutoskyvykkyys sillä or- 
ganisaation muutoskyvykkyys on Heifetzin mukaan se kantava voima, jonka 
varassa organisaatio selviytyy. Adaptiivista johtajuutta tarvitaan hänen mu- 
kaansa juuri muutosvastarinnan ja muutostarpeiden käsittelyyn, jotta voitai- 
siin päästä vastakkainasettelusta muutoskyvykkyyteen ja sopeuttaa toiminta 
uusiin realiteetteihin. Heifetz määritteli adaptiiviselle johtajalle seuraavat toi- 
mintaperiaatetta: 

1. ”Mene parvekkeelle”, tunnista adaptiivinen haaste. 

2. Anna työ takaisin ihmisille, mutta sillä tasolla että he voivat kantaa 
saamaansa vastuuta, ja huolehtia siitä, että he osallistuvat adaptiivi- 
seen muutokseen, kohdistavat huomion asioiden kehittymiseen eivätkä 
muutosahdistusta lisääviin häiriötekijöihin. Vältä yksilöiden muutok- 
seen liittyvien ongelmien ratkaisua heidän puolestaan. 

3. Pidä stressi, muutosvastarinta ja -ahdistus sellaisella siedettävällä tasol- 
la, että adaptiivinen muutos on mahdollista. Käytä konfliktia rakenta- 
vasti. 

4. Luo kannatteleva ympäristö, jossa adaptiivinen työ on mahdollista 
tehdä tehokkaasti. Luo ympäristö, joka yhtä aikaa luo suojaa ja haastaa 
adaptiiviseen työhön. 

5. Ylläpidä määrätietoista ja tavoitteellista huomiota ja toimintaa, tunnis- 


ta yksilöiden kiusaus adaptiivisen työn välttelyyn ja muuhun oireiluun 

kuten esimerkiksi riippuvuuteen, projektioon tai taistele/pakene -reak- 
tionmuodostukseen. 

6. Suojele niitä näkemyksiä ja kannanottoja, joihin ei liity päätös- tai käs- 
kyvaltaa, formaalia auktoriteettia ja varmista, että kaikki näkökulmat 
tulevat kuulluiksi ja harkituiksi. Huolehdi, että vähemmistönä olevat 
näkemykset on huomioitu ja enemmistön näkemykset on haastettu. 
(Heifetz at al. 2009b, 32-39, 125-132; Benington & Turbitt 2007, ks. 
myös Heifetz 1994, 128-130.) 


Teknisten haasteiden johtaminen heijastelee piirteitä klassisesta täydellisen 
rationaalisuuden normatiivisesta päätösteoriasta. Normatiivisessa päätösteo- 
riassa prosessi alkaa 1. ongelman tunnistamisesta, jatkuu 2. vaihtoehtojen tun- 
nistamiseen, jota seuraa 3. vaihtoehtojen arviointi ja päätyminen 4. parhaan 
vaihtoehdon valinta ja 5. täytäntöönpano. (Harisalo 2008, 151.) Rajoitetun 
rationaalisuuden päätösteoria heijastelee puolestaan historiallisena jatkumo- 
na adaptiiviseen johtamiseen. Klassisen teorian mukaan päätöksenteko on ra- 
tionaliteetiltaan rajoitettua, koska organisaatioiden sosiaalisten järjestelmien 
kyky kerätä, käsitellä, analysoida ja omaksua tietoa on rajallinen, jolloin ongel- 
mien ratkaisun täydellisen rationaliteetin edellyttämällä tavalla ei ole mahdol- 
linen. Kun ongelmat ovat liian monimutkaisia ratkaistavaksi, niihin annetaan 
jokin näennäisratkaisu, jonka avulla organisaatio selviää tilanteesta riittävällä 
tasolla tai siirtää ratkaisua myöhemmäksi. (Harisalo 2008, 156.) Kompleksi- 
suusajattelussa nämä klassiset teoriat ovat sulautuneet pragmatismin ja adap- 
tiivisten systeemien kokonaisuuteen historiallisina kaikuina. 

Adaptiivisen johtamisen malleissa on selkeitä vastaavuuksia ja toisintoja 
varhaisimmista versioista. Ne esittävät teknisen tai mekaanisen, valtakeskei- 
sen johtamisen puutteita muutoskykyä edellyttävissä prosesseissa ja tilanteissa 
joissa joudutaan vastaamaan kiperiin ongelmiin. Ne painottavat työn mielek- 
kyyden kokemusta edistäviä vuorovaikutusta, yhteistyötä ja tiedon jakamista. 
Ne arvottavat luovuutta ja ongelmaratkaisutaitoja, prosessi itsessään on arvo- 
kas. Mahdollisuuksien tunnistaminen ja joustavuus liittyvät johtajan määrit- 


tämään visioon ongelman ratkaisusta. Systeemi on avoin. Viime vuosien pai- 

notuksiin on tullut mukaan tiedon jakamiseen teknologian hyödyntäminen 


ja digitalisaatio. 


Adaptiivinen johtaminen vastauksena terveyspalveluiden kompleksisuuteen 


Terveydenhuollon organisaatioita voidaan perustellusti pitää yhteiskunnan 
kaikkein kompleksisimpiin kuuluvina. Kun johtaminen on osaltaan konteks- 
ti-spesifiä, organisaation kompleksisuus haastaa sen johtamista ja johtamis- 
malleja. Terveydenhuollon organisaatioiden kompleksisuuteen kuuluu muun 
muassa suuri määrä erilaisia ja keskinäisriippuvaisia toimijoita ja tekijöitä, 
joiden yhteistoiminnan sujuvuus ja luonne kussakin tilanteessa aikaansaa tu- 
loksia, jotka ainakin joiltakin osin ovat ennalta tarkasti määrittelemättömiä. 
Esimerkiksi yksittäisen potilaan hoitoprosessit, niitä koskeva tiedonvaihto ja 
raportointi eri yksiköiden välillä sisältävät vaihtelua sen mukaan, ketkä rapor- 
toivat; myös tukipalvelut lisäävät vaihtelua. Monimutkaisuutta ja vaihtelua 
lisäävänä tekijänä on nähty myös se, että korkeasti erikoistuneet kliinikot ja 
kliiniset asiantuntijat odottavat arvostusta, päätöksenteossa omaa asemaa sekä 
jonkinasteista autonomiaa myös suhteessa laatu-standardeihin. Haasteena on 
nähty myös kunkin ammattikunnan vahva historia ja ammattiin liittyvä so- 
sialisaatioprosessi, jonka seurauksena hallinnon ja johtamisen funktiot ovat 
toimineet varsinaiselle hoitotyölle etäisinä saarekkeina. Hallinnon keskeistä 
ohjausta on siten ollut ammattitaidon ja pätevyyden määrityksiin, koulutuk- 
seen ja kunkin ammatin sosialisaatioprosessiin luottaminen. Valvonta on sa- 
malla pitkälti luovutettu professioille, mutta samoin on toimittu kehittämi- 
senkin suhteen — käytäntöjen kehittäminen on ollut ennemmin professioiden 
aluetta kuin hallinnon työtä. Ja uudistuksia tehdään keskeisesti rakenteiden 
kautta. (Begun & Thygeson 2015; Yukul & Mahsud 2010; Syväjärvi et al. 2012, 
27.) 

Edellä olevan tilannekuvan on nähty pätevän hyvin sairaalaan ja sen toi- 
mintoihin, mutta kompleksisuus kasvaa samalla kun sairaaloiden odotetaan 
verkostoituvan ja tekevän tiivistä yhteistyötä keskenään. Sairaalan, sairaa- 


loiden ja hoitoyksiköiden kompleksisuus on ensisijaisesti terveyspalveluiden 

sisäistä kompleksisuutta. Ulkoiseen kompleksisuuteen liittyy monia toimin- 
taympäristön tekijöitä. Aiemmin on kuvattu terveyspalveluiden toimintaym- 
päristön kompleksisuutta muun muassa poliittisen päätöksenteon, rahoituk- 
sen, julkisen keskustelun ja digitalisoitumisen näkökulmista. 

Digitalisaation merkitys terveyspalveluissa kasvaa, sillä sen on nähty olevan 
keino vastata ikääntyvän yhteiskunnan terveyspalveluiden palvelutarpeisiin 
sekä huoltosuhteeseen. Pyrkimyksenä näissä malleissa on painopistesiirtymä 
sairaudenhoidosta terveyden ylläpitämiseen, osallisuuteen ja itseohjautuvuu- 
teen sekä kustannusten vähentämiseen. Palvelutarpeisiin vastaaminen vallit- 
sevin keinoin ja ilman sähköisten palveluiden kehittämistä on nähty umpiku- 
jana varsinkin harvaan asutuilla alueilla. Terveyspalveluiden digitalisaatioon 
vaikuttavat myös palvelutuottajien tarpeet, kroonisten sairauksien hoidon 
kehittämisen haasteet, potilaiden odotukset henkilökohtaisesta palvelusta ja 
palveluosallisuudesta, markkinoiden paineet kehittää lääkäri-potilas-yhteyt- 
tä sekä teknologian kehitys. Digitaalisten mallien hyödyntäminen edellyttää 
johtamiselta uutta ajattelua; joustavuuden ja tietovirran kehittäminen sekä 
rakenteisiin liittyvän kompleksisuuden vähentäminen asettavat johtamismal- 
leille vaatimuksia. (Hori, Ohashi & Suzuki 2006; Tan 2010.) 

Edellä kuvatuista terveyspalveluiden sisäisistä ja ulkoisista kompleksisuus- 
tekijöistä juontuvat terveyspalveluiden toimintamallit ovat alkaneet rakentua 
ensinnäkin siitä, että osataan erottaa ongelman luonne sen ratkaisusta, tai 
siitä, miten ongelmaa voidaan lähestyä. Samalla terveyspalveluiden keskus- 
teluun on tullut adaptiivisen johtamisen mallit. Selkeisiin, tunnettuihin on- 
gelmiin ratkaisua voidaan hakea rationaalista päätöksentekoa painottavalla 
johtamisella. Edellä kuvattu tekninen ajattelutapa ongelmaratkaisussa kuvaa 
tätä lähestymistapaa. Monet terveyspalveluiden ongelmaratkaisut liittyvät 
kuitenkin tilanteisiin, joita kuvastaa kompleksisuus. Olennaista on hahmot- 
taa ero teknisen ja adaptiivisen ongelmanratkaisun välillä. Tekninen ajattelu, 
ongelmanratkaisu ei sovellu adaptiivista ajattelua edellyttävään kompleksiseen 
ongelmaan. (Begun & Thygeson 2015.) 

Adaptiivinen johtaminen palautuu kysymykseen johtamisen sosiaalisesta 


prosessista ja auktoriteetista. Teknisiin haasteisiin soveltuva manageristinen 

johtaminen tukeutuu formaaliin auktoriteettiin, kun adaptiivinen johtami- 
nen on luonteeltaan ennemmin informaalia, suostuttelevaa, tavoitteesta lähte- 
vää. (Begun & Thygeson 2015.) 

Terveydenpalveluiden adaptiivisen ja teknisen johtamisen välistä eroa voi- 
daan selkiyttää terveyspalveluiden adaptiivisen johtamisen periaatekuvauk- 
sella. Thygeson et al. ovatkin muotoilleet Heifetzin ja Laurien adaptiivisen 
johtamisen periaatteita erikseen terveyspalveluiden organisaatioille sopiviksi. 
Tässä yhteydessä nämä periaatteet ovat: 1. mindfulness (parvekkeella olemi- 
nen), 2. diagnoosi (adaptiivisen haasteen tunnistaminen), 3. stressin hallinta 
(potilaan sitoutuneisuudesta huolehtiminen hänen jaksamistaan ja uupumus- 
taan seuraamalla), 4. huomion kurinalainen ylläpitäminen (teknisen työn 
häiritsevyyden rajoittaminen), 5. työn palauttaminen takaisin ihmisille (po- 
tilaan adaptiivinen työ kuuluu potilaalle) ja 6. alhaalta ylöspäin suuntautu- 
vien äänien suojeleminen (potilaiden merkitys heidän terveytensä vaalijoina). 
(Thygeson, Morrissey & Ulstad 2010.) 

Heifetz pitää tyypillisenä johtamisvirheenä sitä, että adaptiivisia haastei- 
ta yritetään ratkaista teknisen ajattelun keinoin. Toisin sanoen toimimalla 
Grintin termein manageristisesti. Terveyspalveluissa liiallinen luottamus ma- 
nagerismiin, rationaaliseen päätöksentekoon tilanteissa, joissa ongelmaa tai 
haastetta ei sen koko laajuudessa tunneta, johtaa vaillinaisiin lopputuloksiin. 
Teknisen ajattelutavan rajoitteita on, että potilaita ei osallisteta ja vastuuteta 
heidän osuudestaan adaptiivista työtä. Esimerkiksi medikalisaationa nimet- 
ty liiallinen luottamus merkitsee, että potilaalta ei edellytetä elämäntapoihin 
liittyviä muutoksia, vaan sen sijaan ratkotaan haastetta lääkkein. Esimerkin 
mukaisesti ratkaisematon alkuperäinen haaste voi lääkitykseen perustuvana 
ratkaisupyrkimyksenä puolestaan saada aikaan sivuvaikutuksia, joita poti- 
laalla ei olisi, jos ratkaisu perustuisi potilaan omaan adaptiiviseen työhön elä- 
mäntapojensa muuttamisesta. Adaptiivinen johtaminen merkitsee haasteiden, 
ongelmien tunnistamista. Haasteilla voi olla piirteitä kummastakin, jolloin 
näiden eri puolten tunnistaminen edellyttää molempien lähestymistapojen 


rinnakkaisuutta. (Bailey et al. 2012; Heifetz 1994; Heifetz et al. 2009; 2009b.) 

Adaptiivista johtamista terveyspalveluissa on katsottu tarvittavan mo- 
nissa muutostilanteissa kuten esimerkiksi terveyspalveluiden integraatiot ja 
keskittämiset, verkostojohtamista edellyttävät yhteistyö- ja toimintamallit, 
organisaatiomuutokset ja palvelureformit, innovatiivisten terveyspalveluiden 
kehittämisen tarve, tulevaisuuden terveysjohtajien kouluttamiseen ja kehittä- 
miseen, terveyspalveluiden johtamiseen virheistä poisoppimisen kulttuuriin 
sekä edellä mainittuun palveluiden digitalisoitumiseen. Sekä äkilliset että 
pidemmän aikavälin muutostarpeet luovat uhkan organisaatiolle, mikäli se 
ei ole muutoskyvykäs. Muutostarpeisiin liittyy vastakkaisia arvoja ja näke- 
myksiä, jolloin johtamisen sosiaalinen prosessi ja merkitysten yhdessä luomi- 
nen korostuvat. Johtajan kyky tasapainottaa eriäviä arvoja ja näkemyksiä sekä 
luoda yhteisiä merkityksiä ovat adaptiivisen johtamisen perustaa. Adaptiivisen 
johtamisen tehtävää on luoda yhteistä käsitystä adaptiivisesta haasteesta, jo- 
hon vastataan. (Hartley, Martin & Benington 2008, 100-110; ks. myös Yukul 
& Mahsud 2010.) 

Terveydenhuollon kompleksiset systeemit kohtaavat sekä teknisiä että 
adaptiivisia haasteita. Adaptiiviset haasteet edellyttävät oppimista ja käyttäy- 
tymisen muutosta, joita nimetään adaptiiviseksi työksi. Teknisten haasteiden 
ratkaisukeinot eivät toimi adaptiivisten haasteiden kanssa, jolloin adaptiivisen 
johtamisen tehtävä on auttaa johdettavia tunnistamaan tämä, auttaa organi- 
saatioita ja ihmisiä tekemään adaptiivista työtä. 

Terveydenhuollossa adaptiiviset haasteet eroavat teknisistä haasteista 
kolmella keskeisellä tavalla. Ensinnäkin siinä miten ongelma hahmotetaan 
ja kuinka siihen voidaan ajatella vastattavan. Adaptiivisessa haasteessa ei ole 
selkeää vastausta. Toiseksi vastaus edellyttää merkittävää muutosta osallisen 
käyttäytymisessä. Esimerkiksi lääkäri ei voi tehdä adaptiivista työtä potilaan 
puolesta, potilaan on itse tehtävä oma adaptiivinen työnsä, otettava vastuuta 
omasta osastaan muutoksessa tai muuttumisessa. Kolmanneksi muutos edel- 
lyttää adaptiivisen työn tekijältä uhrauksia, sillä tuloksia ei saavuteta ilman 
jostakin luopumista. Esimerkiksi potilas ei voi saavuttaa adaptiiviseen vastaa- 
miseksi tuloksia ilman että sopeuttaa, luopuu, tekee joitakin uusia elämän- 


valintoja. Vastaavasti menetyksen pelko aikaansaa muutosvastarintaa. Yksi 

muutosvastarinnan muoto on adaptiivisen työn välttely. Adaptiivisen työn 
välttelyä esiintyy sekä hoitavalla henkilökunnalla että potilailla; lääkäri ei esi- 
merkiksi ota puheeksi potilaan elämätapoja ja niiden muuttamisen tarvetta ja 
vastaavasti esimerkiksi potilas ei sitoudu elämäntapojensa muutokseen. Lää- 
kärin adaptiivisen työn välttelystä voi seurauksena olla paitsi hoidon tehot- 
tomuutta, niin myös potilas-lääkäri-suhteen luottamuksen heikkenemistä. 
(Thygeson, Morrissey & Ulstad 2010.) 

Haasteet voivat koskea sekä terveydenhuollon organisaatioita että potilaal- 
le suunnattuja palveluita ja hoitoa. Organisaatioiden tasolla haasteet ilmene- 
vät esimerkiksi edellä mainittuina sisäisen kompleksisuuden kysymyksinä. 

Moderni lääketiede on kehittynyt merkittävästi monien teknologisten 
innovaatioiden myötä. Samalla monien lääketieteen ja hoidon alueilla kehitys 
on ollut olennaisesti hitaampaa ja moniin kiperiin ongelmiin ei ole löytynyt 
lopullista ratkaisua ja laajamittaisia adaptiivisia haasteita eli ongelmia joihin 
ei ole valmista, selkeää ja ennalta tunnistettua ja tiedettyä ratkaisua, on il- 
maantunut. Näitä adaptiivisia haasteita ovat esimerkiksi elämäntapojen myö- 
tä kehittyneet ja niihin liittyvät krooniset sairaudet. (Thygeson, Morrissey & 
Ulstad 2010.) 

Kroonisissa sairauksissa lähtökohtana on tyypillisesti adaptiivinen haaste. 
Krooninen sairaus on usein haaste ihmisen omalle fyysiselle ja henkiselle jak- 
samiselle, läheisten jaksamiselle sekä arjen toiminnoissa selviämiselle. Krooni- 
sesti sairaat joutuvat ottamaan huomioon kaikissa tekemisissään ja suunnitel- 
missaan sairautensa. Krooniset sairaudet eivät etene selkeästi ennustettavalla 
tavalla eivätkä ne ole teknisen ajattelutavan mukaisesti ratkaistavissa, vaan oi- 
reita hoidetaan ja lievennetään niiden ilmaantuessa kulloisenkin taudinkuvan 
mukaan. Krooniseen sairauteen liittyy usein ennustamattomia sivuoireita, 
muiden sairauksien esiintymistä, epäjatkuvia kehityspolkuja ja erilaisia elä- 
mäntilanteisiin liittyviä vaiheita. Kroonisia sairauksia onkin alettu lähestyä 
adaptiivisen johtamisen mallin mukaisin viitekehyksin, jossa painopiste siir- 
tyy teknisestä ja yksipuolisesta potilaan hoitamisesta (doing for) tekemiseen 
potilaan kanssa (doing with). 

Toimintatavan muutos edellyttää osaamista ja ymmärrystä sopeuttaa poti- 
lasta krooniseen sairauteen, kehittää potilaan ja hänen läheistensä kapasiteet- 
tia adaptiiviseen työhön sekä tukea heitä tässä työssä. Tällöin hoitotiimi tuot- 
taa yhdessä (co-produce) potilaan ja hänen läheistensä kanssa tukea krooniseen 
sairauteen. Näitä ovat esimerkiksi elämäntapojen muutoksen ohjeet, vertais- 
tukiryhmät, yhteydenpito hoitotiimiin ja vertaistukeen, potilaan ja läheisten 
tuki muutoksiin sekä kroonisen sairauden, siihen sopeuttavien ja tukevien hy- 
vinvoinnin tieto-lähteille opastaminen oireisiin liittyvän lääkehoidon lisäksi. 
Pyrkimyksenä on lisätä tietoa ja tietämystä sekä luoda yhdessä merkityksiä sille 
toiminnalle, jolla pyritään ratkomaan adaptiivista haastetta. (Anderson, Bai- 
ley Jr., Wu, Corazzini, McConnell, Thygeson & Docherty 2015.) 

Lähestymistapa edellyttää aitoa potilaskeskeisyyttä. Potilas on keskiössä 
vuorovaikutteisessa keskustelussa toimenpiteitä ja tukea suunnitellessa, so- 
vittaessa ja päätettäessä. Adaptiivinen johtajuus tarkoittaa johdettavien aut- 
tamista haasteiden ja ongelmien luonteen tunnistamisessa; miten komplek- 
sisena näyttäytyvä ongelma eroaa teknisestä haasteesta. Mikäli haasteessa on 
kumpiakin puolia — teknisiä ja adaptiivisia — adaptiivinen johtajuus tarjoaa 
tietämystä ja osaamista potilaan käyttöön siten, että hän kykenee erottamaan 
haasteen tekniset ja adaptiiviset ulottuvuudet. Teknisen puolen haasteisiin 
adaptiivinen johtaja tuo erityisasiantuntijoita tai -ammattilaisia, jotka ratko- 
vat niitä. Näitä teknisiä kysymyksiä voivat olla esimerkiksi oireiden hoito ja 
apuvälineiden käyttö. Adaptiiviseen haasteeseen adaptiivinen johtaja kehit- 
tää koko yhteistuotantoa tekevän ryhmän kapasiteettia; kapasiteetin kehitys 
koskee sekä hoitotiimiä että potilasta läheisineen. Kapasiteetin kehittämisessä 
tunnistetaan ja määritetään sitä adaptiivisen työn osuutta, joka on potilaan 
omaa adaptiivista työtä ja jota muut eivät voi tehdä hänen puolestaan, kuten 
esimerkiksi muuttaa hänen elämäntapaansa. Adaptiivisen johtamisen mallin 
mukaisesti huomiota tulee kiinnittää myös sellaisiin olosuhteisiin, joissa poti- 
laan adaptiivinen työ ei ole mahdollista. Esimerkiksi jos läheisten adaptiivisen 
työn kapasiteetti ei kehity tai jos potilaan muistihäiriöt hidastavat uusien elä- 


mäntapojen ja toimintamallien oppimista. 

Edellä kuvattua summaten adaptiivinen johtaminen ilmenee kroonisten 
sairauksien esimerkkitapauksissa potilaskeskeisyytenä, yhteistuottamisena, 
tiedon jakamisena ja yhteisenä merkitysten luomisena. Lisäksi adaptiivinen 
johtaminen on oireiden arviointia, muutosten arviointia ja suunnitelman toi- 
mivuuden arviointia. Vuorovaikutteisessa potilaan ja hänen läheistensä kans- 
sa toteutuvassa prosessissa luodaan yhteinen merkitys sille, mitä krooninen 
sairaus on potilaalle ja miten potilas läheisineen omalta osaltaan sairauden 
mukanaan tuomiin haasteiseen vastaavat. Prosessissa vastataan siihen, miten 
tuetaan ja vahvistetaan potilaan ja hänen läheistensä sitä sopeutumisen kapa- 
siteettia, joka heillä jo on. Lisäksi prosessissa tuetaan yhdessä sellaisen kapasi- 
teetin ja taitojen kehittämistä, joita krooninen sairaus edellyttää. Adaptiivi- 
nen johtaminen merkitsee kroonisen sairauden esimerkkitapauksessa sellaista 
johtamisotetta, joka fasilitoi potilasta ja hänen läheisiään tekemään omaa 
adaptiivista työtään siten, että adaptiiviseen haasteeseen vastataan. Fasilitointi 
merkitsee holistista ja potilaskeskeistä lähestymistapaa, joka huomioi potilaan 
elämäntilanteen arjen toimintoineen ja ympäristöineen. (Anderson, Bailey Jr., 
Wu, Corazzini, McConnell, Thygeson & Docherty 2015.) 

Adaptiivinen johtaminen hyötyy merkittävästi digitalisaatiosta, joka on 
samalla yhtenä ajurina synnyttämässä muutosta adaptiiviseen johtamiseen. 
Vertaistuki, tiedonhaku, keskusteluryhmät, adaptiivisen työn tekijöiden 
yhteistyöalustat sekä tiedonjako ovat välineitä tukea adaptiivista työtä sekä 
potilailla että hoitotiimeillä. Ne mahdollistavat joustavaa, itseohjautuvaa, 
vuorovaikutteista ongelmanratkaisua. Potilaiden sähköiset asiointikanavat 
hoitotiimin kanssa mahdollistavat yhdessä tapahtuvaa oireiden arviointia, 


muutosten arviointia ja suunnitelman toimivuuden arviointia. 


Johtopäätöksiä 

Tämä teksti on tarkastellut terveysjohtamisen menossa olevaa muutosta. Kes- 
keisenä selvityskohteena on ollut Suomen ulkopuolinen läntinen maailma. 
Avainkäsitteinä ovat olleet muutoskyky ja adaptiivisuus. Adaptiivinen johta- 


minen on saamassa jalansijaa vastauksena kompleksisuuden kohtaamiseen ja 

muutostarpeisiin. Muutoksiin on haastamassa palveluiden digitalisoituminen 
ja nopeasti kehittyvä robotiikka. Ne haastavat maailmaan, jonka toiminta- 
mallit tai mahdollisuudetkaan eivät ole entuudestaan tuttuja. Mahdollisuuk- 
sien tunnistaminen liittyy myös siihen miten johtaminen nähdään. Uuden 
johtamisajattelun ja siihen kuuluvan adaptiivisen johtamisen yhteydessä voi 
siten perustellusti puhua paradigmamuutoksesta. 

Terveydenhuollossa adaptiivinen johtaminen merkitsee kahdenlaisen 
kompleksisuuden kohtaamista. Kompleksisuus liittyy sisäisiin ja ulkoisiin 
tekijöihin. Sisäisiä tekijöitä ovat muun muassa organisaation rakenne ja yk- 
siköiden välinen yhteistyö sekä tiimien ja ammattiryhmien yhteistyö. Robo- 
tiikka ja digitalisaatio ovat tuomassa terveyspalveluita osaltaan täysin uusien 
mahdollisuuksien maailmaan. Yhteistä näille mainituille on, että ne toisaalta 
haastavat manageristista johtamisajattelua ja toisaalta alkavat edellyttää orga- 
nisaatioilta jatkuvaa muutoskykyä selviytymisen keinona. 

Ainoastaan hyvin vakiintuneissa ja stabiileissa systeemissä on mahdollista 
käyttää rationaalista ja manageristista johtamista ja lähestymistapaa. Mikäli 
ongelma ja sitä koskevat vastauskeinot tunnetaan, rationaalisesti painottunut 
lähestymistapa on tehokas. Sen sijaan mitä enemmän ei-tiedettya, epävar- 
muutta tai epätarkkuutta ongelmaan liittyy, sitä tärkeämmäksi tulee adaptii- 
visuus. Kompleksiset organisaatiot sekä niissä ilmenevät kiperät ongelmat ja 
tilanteet edellyttävät johtamisen sosiaalisen prosessin ja vuorovaikutteisuu- 
den kasvattamista. Adaptiivisuus edustaa juuri näitä johtamisen puolia — sen 
avulla kehitetään organisaation dynaamisuutta ja sen muutoskykyä. Kiperät 
muutoshaasteet ja -tekijät ovat vaikuttaneet keskeisesti siihen, että terveyden- 
huollon johtamista on pyritty kehittämään adaptiiviseen suuntaan läntisessä 
maailmassa. Adaptiivinen johtaminen on alkanut korostua myös digitalisaa- 
tion myötä terveyspalveluiden johtamisessa. Robotiikka ja digitalisaatio ovat 
vielä kehittymässä ja kasvussa olevia alueita terveydenhuollossa ja sairaanhoi- 
dossa. Edelleen kehittyessään ne haastavat monia perinteisiä toimintamalleja. 
Niiden kehityksen varaan lasketaan väestön ikääntymiseen ja huoltosuhtee- 
seen liittyviin haasteisiin vastaaminen sekä erityisosaamisen hyödyntäminen 


etäyhteyksin ja aiempaa huomattavasti paikasta riippumattomammin. 

Digitalisaatio on sekä muutostarvetta synnyttävä ja organisaation muutos- 
kykyä kysyvä tekijä että adaptiivista johtamista mahdollistava erilaisten väli- 
neiden ja vuorovaikutuksen kirjo. Muutosta digitalisaatio edellyttää erityisesti 
siinä, että aika ja paikka eivät ole enää palveluissa keskeisiä. Kehitys on kulke- 
massa tähän suuntaan. Potilaat ovat alkaneet edellyttää henkilökohtaisempia 
palveluita sähköisten palveluiden ominaisuuksina ja vuorovaikutteisuutta hoi- 
totiimien kanssa. Digitaaliset järjestelmät ovat mahdollistaneet uudenlaisen 
osallisuuden; adaptiivinen johtaminen tukee ongelmaan liittyvän oman työ- 
osuuden ja muutostyön tekemistä, johon digitaaliset vertaistuki-, tiedonjako- 
ja omatietojärjestelmät luovat uusia mahdollisuuksia. 

Digitaalisten palveluiden laajeneminen terveyspalveluiden alueelle mer- 
kitsee kasvavassa määrin myös palveluinnovaatioiden ja innovatiivisuuden 
tulemista osaksi terveyspalveluita. Kehityksen kärkeä edustavat sellaiset ter- 
veyspalveluiden organisaatiot, jotka kannustavat henkilöstöään kehittämään 
palveluita, tulkitsemaan, hyödyntämään ja jakamaan tietoa sekä oppimaan 
toisilta. Nämä tekijät ovat adaptiivisen johtamisen piirteitä. Myös tiedon luon- 
ne muuttuu; digitalisaatio mahdollistaa massadatan hyödyntämisen ja sellais- 
ten korrelaatioiden tunnistamista tavoilla, jotka eivät olleet aiemmin joko 
mahdollisia tai yleisiä. Massadata on samalla itsessään suuruutensa hallinnan 
näkökulmasta epätarkkaa, joten sellaisen tiedon palvelumuotoilu on selkeäm- 
min adaptiivisen johtamisen kuin perinteisen managerismin maaperää. 

Toisin sanoen digitalisaatio integroi erilaisia toimintoja ja yksilöitä tiedon 
muodostuksen ja tulkinnan prosesseihin. Tämä tapahtuu aiempaa nopeam- 
min ja perinteisistä hierarkkisista rakenteista poikkeavin käytännöin. Digi- 
talisaatio vaikuttaa myös potilasosallisuuteen; terveydenhuollon adaptiivisen 
johtamisen tehtävänä on tunnistaa teknisen ja adaptiivisen haasteen erot ja 
vastata kummankinlaisiin ongelmiin niiden edellyttämällä ajattelutavalla. 

Varsinkin adaptiivisessa johtamisessa toiminta on potilaskeskeistä, joten 
potilas ei ole palvelun kohde, vaan on osallinen palveluiden suunnittelussa, 
tuottamisessa ja suunnitelman toteutumisen arvioinnissa. Niin sanotun adap- 
tiivisen työn lähtökohtana on, että potilas tekee oman adaptiivisen työnsä, 


joka edellyttää sitoutumista elämäntapojen muutokseen. Digitaaliset yhte- 

ydenpitokanavat, keskustelu- ja tiedonjakoalustat sekä vertaistuen foorumit 
ovat osa potilaan adaptiivisen työn tukea. Terveyspalveluiden adaptiivisen 
johtajan tehtäviin kuuluu antaa potilaiden tehdä oma adaptiivinen työnsä. 

Terveydenhuollon haasteena on ollut ratkoa adaptiivisia haasteita teknis- 
ten haasteiden keinoin. Adaptiivisten haasteiden ratkaiseminen edellyttää 
paitsi uutta ajattelua, se edellyttää myös uudenlaista johtamista. Ensimmäisiin 
adaptiivisen johtamisen tehtäviin kuuluu tunnistaa näiden kahden ongelmien 
erot; mitkä ovat teknisiä haasteita ja mitkä adaptiivisia haasteita. Tämän jäl- 
keen adaptiivisen johtajan tehtävänä on kehittää ja tukea eli fasilitoida johdet- 
taviaan adaptiivisen haasteen ratkaisussa. Tällainen johtaminen ei ole mana- 
geristista, vaan kontekstispesifiä ja valtaistavaa johtamista. Terveyspalveluiden 
adaptiivisen johtamiseen kuuluvat painotus informaaliin auktoriteettiin, epä- 
suora ja jaettu johtajuus, joiden tavoitteena on muutoskyvykkyyden, ongelma- 
ratkaisun ja vuorovaikutteisuuden kehittäminen. 

Kompleksisuuden kohtaaminen merkitsee johtamisen kannalta ja jo 
kompleksisuuden käsitteenkin mukaan sitä, että organisaatio etsii ratkaisua, 
tietoa jonkin asian suhteen. Ratkaisun suhteen vallitsee epävarmuutta ja epä- 
tietoisuutta, mitään selkeää näyttöä minkään toimenpiteen ylivertaisuudesta 
tai toimivuudesta ei ole. Toisaalta organisaation on toimittava, toiminta on sa- 
malla sen oppimisen ja vastauksen edellytys. Vastauksen epäselvyys kuitenkin 
edellyttää vuorovaikutteisuutta, tiedon laajaa käyttöä ja erilaisia näkökulmia 
ratkaisun etsimisessä. Tilanne ei ratkea tuottamalla polkuriippuvia ratkaisu- 
ja, jollaisten tuottamisesta huolimatta tunnistettu ongelma esiintyy. Tiedon 
jakaminen puolestaan edellyttää kontaktien luomista ja ylläpitämistä. Mer- 
kityksen anto tukee tiedon jakamista. Merkityksen anto kytkee työntekijöi- 
tä organisaation ulkopuoliseen maailmaan, potilaisiin ja heidän tarpeisiinsa. 
Tämä mahdollistaa työn mielekkyyden vahvistamista ongelman luonteen ja 
ratkaisun vaikuttavuuden yhteyden avulla; ongelmaratkaisu ja innovatiivisuus 
vahvistuvat tämän yhteyden vahvistamisen myötä. 

Toisin sanoen johtaminen piirtyy sosiaalisena prosessina. Terveyspalvelui- 
den työn mielekkyyttä edistävien adaptiivisen johtajuuden keskeisiä tunnus- 


piirteitä ovat: 

— johtaminen edistää ja tukee joustoa ja joustavuutta, 

— yhteydenpito on avointa ja vuorovaikutteista, 

— verkostoitumista ja yhteyksien rakentamista edistetään, 

— työn tekemisessä painottuu mahdollistaminen ja uusien ratkaisujen ha- 
keminen, 

— tiimi- tai organisaatiorakenteeseen liittyy monimuotoisuus ja jousta- 
vuus, 

— lopullinen päätöksenteko perustuu monimuotoiseen vuorovaikutuk- 
seen, jonka kautta haetaan parasta mahdollista arvonlisää ratkaisumal- 
lin tai näkemyksen esittäjän asemasta riippumatta 

— erilaisuuden ja erinäkökulmaisuuden arvo tunnustetaan, 

— vaihtoehtojen etsimiseen rohkaistaan, 

— uudet ideat ja ajattelutavat nähdään lopputuloksen sijasta prosessina, 

— epäonnistuminen mahdollistaa oppimista, 

— organisaation tiedon kerääminen, jakaminen ja tulkitseminen on laajaa 
ja avointa sekä 

— kuvattuihin tavoitteisiin sovelletaan pelkistettyjä ja yksinkertaisia peri- 


aatteita. 


Adaptiivisiin haasteisiin ei voi vastata rationaalista päätöksentekoa ajavilla 
standardiratkaisuilla, sillä ne eivät tuota toivottuja tuloksia. Teknisen ajat- 
telun sijaan painopiste on siirtymässä adaptiivisuutta ajaviin malleihin. Täl- 
laisessa prosessissa erityinen huomio on luovassa vuorovaikutuksessa, jossa 
erilaisia aineellisia ja aineettomia resursseja yhdistämällä saadaan aikaan pa- 
rempaa vastaavuutta. Prosessissa keskeisessä asemassa on teknologia; digitaa- 
liset ratkaisut ja alustat. Palveluajattelussa tästä lähestymistavasta käytetään 
käsitettä kolmas palvelusukupolvi. Kolmannen sukupolven palvelumalleissa 
johtamisen painotus on asiakaslähtöisyydessä ja holistisessa, koko systeemiä 
koskevassa lähestymistavassa. Johtamisen tehtäviin määrittyy tällöin jouston 
mahdollistaminen ja edistää paikallisia ratkaisuja paikallisiin olosuhteisiin ja 
konteksteihin. (Ks. Laitinen, Harisalo & Stenvall 2013.) 

Johtamisen roolimuutoksena tämä merkitsee painopisteen siirtymää joh- 


tajan asemasta johtamiseen, jossa korostuu suhde, sosiaalinen prosessi. Toisin 

sanoen johtamista kolmannen sukupolven palveluissa ei kuvaa asema vaan 
suhde, vuorovaikutus. Roolimuutosta ovat kehityspolut uudesta julkisesta 
johtamisesta (NPM, new public management) uuteen julkiseen ihmisten joh- 
tamiseen (NPL, new public leadership) (Brookes & Grint 2010). Tuossa kehi- 
tyksessä kietoutuvat yhteen johtamismallin kohdalla ratkaistavien ongelmien 
luonne ja niihin kuhunkin liittyvä johtamispainotus Grintin tekemin jaotte- 
luin sekä hoitotyön puolella mielekkyyttä tukevat tekijät potilaskeskeisyydes- 
tä vuorovaikutukseen ja yhdessä toimimiseen. 

Adaptiivisen haasteen kohdalla sen tulkintaa ei voi johtaa kukaan yksittäi- 
nen henkilö asemansa perusteella, vaan merkityksen anto ja tulkinta tapahtuu 
yhteisöllisesti, vuorovaikutteisesti ja tavoitteellisen itseohjautuvasti tietoa hyö- 
dyntäen. Tiedon hyödyntämistä ja jakamista sekä tulkinnan prosessia tekno- 
logia parhaissa käytännöissä tukee. Ominaista tälle prosessille on pyrkimys ta- 
voitteeseen siten, kuin yhteisö sen hahmottaa omassa vuorovaikutuksessaan ja 
tulkinnoissaan. Adaptiivista johtajuutta on auttaa johdettavia tunnistamaan 
haasteen ja ongelman luonne; miten se eroaa teknisestä haasteesta. 

Muutoskyvykkyyden kannalta yksilöiden hallintaa ja ohjeistamista tär- 
keämpää on ryhmien vuorovaikutuksen ja sen laadun ymmärtäminen ja ke- 
hittäminen. Vaikka digitalisaatioon liittyen terveydenhuollon organisaatiolle 
kehitetään korkeatasoinen terveyspalveluiden informaatiojärjestelmä, kehit- 
tyminen ja muutoskyky edellyttävät enemmän. Ne edellyttävät johtamiselta 
itseohjautuvuuden tukemista, oppimista sekä yhteisöllistä jakamista, ymmär- 
ryksen luomista ja dynaamisuutta. Muutoskyvykäs organisaatio on työyhteisö, 
jossa voidaan jatkuvasti oppia: kehittyminen ja uuden merkityksen antaminen 
vaikeasti hahmottuvalle ja tunnettavalle adaptiiviselle haasteelle on ennem- 
min prosessi kuin lopputulos. 

Terveyspalvelut ovat jatkuvan muutoksen kohteena. Se mikä on toiminut 
aiemmin, ei ratkaise sitä, miten palveluiden tuottamiseen liittyviä haasteita on 
mielekkäintä ja tehokkainta ratkaista tulevaisuudessa. Adaptiivisten johtajien 
tehtäväkenttään kuuluu muutokseen ja innovatiivisuuteen kannustaminen 
sekä managerismin vähentäminen. Adaptiivinen johtaminen on esimerkkita- 


pausten ja niihin liittyvien tekstien mukaan haastava taito, mutta kompleksi- 

set terveydenhuollon haasteet edellyttävät taitojen opettamista ja kehittämis- 
tä. Taitojen kehittämiseen kuuluu teknisten haasteiden keinojen rajallisuuden 
ymmärtäminen. Terveyspalveluiden kehittäminen adaptiivisesti johdetuiksi 
tapahtuu teknologiaa hyödyntämällä. Terveyspalveluiden adaptiivinen joh- 
taminen on sosio-ekologista terveysjohtamista eli koko institutionaalisista, 
yhteiskuntapoliittisista, kognitiivisista, ekonomisista, ekologisista ja teknolo- 


gisista tekijöistä koostuvaa systeemiä koskevaa. 


Luvun tärkeimmät viestit johtajille ja esimiehille: 


1. Terveyshuolto joutuu kohtaamaan kompleksisuutta ja vaikeasti perin- 
teisin keinoin vastattavissa olevia ongelmia, joita kutsutaan adaptiivi- 


siksi haasteiksi. 


Terveyshuollon adaptiivisia haasteita ovat esimerkiksi jatkuvasti kas- 
vava elintapoihin liittyvä kroonisesti sairaiden määrä, väestön ikään- 


tyminen sekä tuottavuuteen liittyvät odotukset. 


Adaptiivisiin haasteisiin vastaaminen edellyttää adaptiivista johta- 
mista. Tyypillisimpiä johtamisvirheitä on ratkoa adaptiivisia haasteita 
teknisen ajattelun keinoin: adaptiivisiin haasteisiin ei voi vastata ratio- 


naalista päätöksentekoa ajavilla standardiratkaisuilla. 


Adaptiivisen johtamisen tehtäviin kuuluu kehittää johdettavien kykyä 


tunnistaa, mitkä ovat teknisiä haasteita ja mitkä adaptiivisia haasteita. 


Terveyspalveluiden adaptiivisen johtajan tehtäviin kuuluu antaa po- 
tilaiden tehdä oma adaptiivinen työnsä, joka edellyttää sitoutumista 


elämäntapojen muutokseen. 

Johdanto 


Tieto, tiedolla johtaminen ja tietoprosessit ovat keskeinen osa sosiaali- ja ter- 
veydenhuollon organisaatioiden ja työyhteisöjen toimintaa. Ala jo itsessään 
perustuu tietoon oireista, sairauksista ja hoitokeinoista, ja tutkittu tieto ja 
kokemustieto yhdistyvät luontevasti perustoiminnassa. Voidaankin kuvata 
sosiaali- ja terveydenhuollon olevan tietointensiivinen ala. Tieto vanhenee 
nopeasti ja uutta tietoa luodaan jatkuvasti niin potilastyön kuin johtamisen- 
kin näkökulmasta. Johtamisessa ja päätöksenteossa tarvitaan jatkuvasti tietoa 
ja laadukkaan, ajantasaisen tiedon hyödyntäminen parantaa organisaation 
tuloksellisuutta ja lisää valmiuksia joustavaan, uudistuvaan toimintatapaan. 
Sosiaali- ja terveydenhuollon organisaatioiden ominaispiirteet, kuten vah- 
va professionaalisuus, hierarkkinen rakenne ja näihin tekijöihin rakentunut 
kulttuuri luovat omanlaisensa kontekstin tiedon merkitykselle ja johtamiselle. 
Tietoa, sen luomista ja käsittelykykyä tarvitaan etenkin jatkuvissa muutoksis- 
sa ja suuremmissa rakenteellisissa uudistuksissa. 

Tieto on käsitteenä moniulotteinen ja lukuisin eri tavoin luokiteltavissa. 
Tieto voi olla näkyvää, eksplisiittistä (explicit), jota voidaan jakaa esimerkik- 
si taulukkoina tai numeroina, tai se voi olla hiljaista, piilevää (zacit), joka on 
syvällä ihmisissä ja organisaatioissa ja on vaikea täsmentää (esim. Nonaka & 
Takeuchi 1995; Kesti 2012). Tieto ei esiinny pelkästään tiedostoina, ohjeina 


ja listoina, vaan sitä piilee tekemisen tavoissa, käytänteissä, viestinnässä ja 

tarinoissa (Lambe 2007). Määritelmässä voidaan erottaa myös proseduaa- 
linen tieto, jota usein kuvataan tietotaidoksi (know-how) ja jolloin tietoon 
liittyy ymmärrys sen tai toivotun päämäärän saavuttamisesta (esim. Becerra- 
Fernandez & Sabherwal 2015). Tällöin tietoon kytkeytyy myös soveltamisen ja 
hyödyntämisen osaamista. Tietoa voidaankin tarkastella myös taitoina (skill), 
kokemuksena (experience), arvoasetelmina (value judements) tai sosiaalisina 
verkostoina (socia/ network), joista Sveibyn (1997) mukaan koostuu osaaminen. 
Tiedon määritelmään liittyy näin ollen monia muita käsitteitä, mutta käytän- 
nössä tiedon luonne ja merkitys muodostuvat aina tilanteiden, käyttötarkoi- 
tuksen ja sille annetun arvon mukaan. 

Arkikielessä käytämme tiedosta useampia nimityksiä, mutta niiden merki- 
tys ei välttämättä ole aina selvä. Millainen on esimerkiksi informaation ja tie- 
don ero? Tietoa voidaan jäsentää tasoihin esimerkiksi arvoketju-mallinnuksen 
(Value Chain of Information) avulla. Laajalti käytetty Ackoffin (1989) tiedon 
hierarkian jäsennys kuvaa tiedon syvenemistä asteittain: datasta informaa- 
tioksi (information), siitä tiedoksi (knowledge), ymmärrykseksi (understanding) 
ja mahdollisesti lopulta viisaudeksi (wisdom). Esimerkiksi käytännön potilas- 
työssä voidaan tunnistaa datan kehittyminen informaatiosta tiedoksi toimi- 
joiden kokemuksen ja vuorovaikutuksen välityksellä (esim. Barnard, Napier 
& Zipperer 2014). Informaatiossa ymmärretään tiedon merkitys ja tieto edel- 
lyttää sen suhteuttamista kontekstiin, eli tilanteeseen ja laajempaan kokonai- 
suuteen. Viisautta puolestaan on, kun tietoa kyetään soveltamaan ja tekemään 
sen perusteella johtopäätöksiä ja muuttamaan toimintaa sen mukaisesti. Jä- 
sennystä hyödynnetään monissa sosiaali- ja terveydenhuollon tutkimuksissa 
ja yleisemmin organisaatioiden tiedon johtamisen peruslähtökohtana. Tässä 
luvussa keskitytään etenkin informaation, tiedon ja ymmärryksen tasoihin 
johtamistoiminnassa ja tietokulttuurissa. 

Yleisesti sosiaali- ja terveydenhuollossa ongelmana nähdään tiedon ajanta- 
saisuuden ja luotettavuuden puutteet, mikä korostuu johtamistyössä erityisesti 
toiminnan suunnittelussa ja päätöksiin liittyvissä tilanteissa. Tietoa kuvataan 
olevan paljon — puhutaan tietotulvasta ja tietoähkystä — mikä liittyy etenkin 


sähköpostin ja muiden sähköisten kanavien käyttöön tiedon jakamisessa. Tie- 

don määrä ei kuitenkaan takaa, että erilaisten tilanteiden kannalta olennainen 
tieto olisi ajantasaista ja tarkoituksenmukaisessa paikassa. Erilaiset tietojärjes- 
telmät on luotu kokoamaan ja jakamaan tietoa, ja toimiviin tietoprosesseihin 
tarvitaan kokonaisuuksien hallintaa, johon viitataan tiedon ja tietojärjestel- 
mien kokonaisarkkitehtuurilla. Vaikka tietojärjestelmä olisikin toimiva ja si- 
sältäisi pääosin luotettavaa tietoa, sekään ei kuitenkaan takaa tiedon käytet- 
tävyyttä ja hyödynnettävyyttä. Huomio kiinnittyy yksilöihin ja yhteisöihin 
— sosiaaliseen vuorovaikutukseen — ja johdattaa tarkastelemaan tietoperustai- 
suutta johtamistyössä. 

Tietoperustaisuus (knowledge-based view) käsitteenä pohjautuu näke- 
mykseen tiedosta organisaation tärkeimpänä resurssina (esim. Grant 1996). 
Toiminnan tietoperustaisuus näkyy prosesseissa ja tuloksellisuudessa, mutta 
perustuu yksilöiden omaksumaan ja jakamaan tietoon, eli tietoperustaisuus 
rakentuu sosiaalisessa vuorovaikutuksessa (Sveiby 2001). Tietoperustaisuu- 
della voidaan myös tarkoittaa päätöksenteon pohjana olevaa evidenssiä, jos- 
kin se on verrattain kapea näkökulma. Hieman laajemman tulokulman tie- 
toperustaisuuteen tuo näyttöön perustuvan johtamisen käsite (evicence-based 
management), jossa painotetaan faktatietoon nojautumista ja organisaation 
toimintalogiikan tuntemusta (esim. Pfeffer & Sutton 2006; Virtanen, Stenvall 
& Rannisto 2015). Näyttöön perustuvan johtamisen voidaankin karkeasti ku- 
vata painottuvan faktapohjaisen evidenssin hyödyntämiseen, sen käytettävyy- 
teen ja hallintaan. Rytilä (2011, 90) painottaa käsitteiden erottamisessa tieto- 
perustaisuuden kytkeytymistä kokemuksellisuuteen ja johtajan kyvykkyyteen 
soveltaa hyviä käytäntöjä ja ratkaisumalleja eri tilanteissa. Tietoperustaisuus 
perustuu evidenssin ohella tietämykseen ja kokemuspohjaiseen tietoon, jolloin 
tiedon käsite nähdään laajempana (Rytilä 2011). Käytännön johtamistyössä 
käsitteet voivat kuitenkin sekoittua ja viitata yhtenevästi johtamisen, päätök- 
senteon ja organisaation kehittämisen tietopohjaan. 

Tässä luvussa tärkeänä tietoperustaisuuden lähtökohtana pidetään yksi- 
löiden välistä vuorovaikutusta organisaatioiden työyhteisöissä ja niiden välillä 
(Virta 2011; Mertala 2011; Kivinen 2008). Näkökulman mukaan tiedon näh- 


dään muodostuvan ja saavan merkityksiä ihmisten välisessä kanssakäymisessä. 

Tiedon jakaminen ei tällöin vielä ole tietoperustaisuutta, vaan se alkaa muo- 
dostua vastaanottajan ymmärtäessä ja sisäistäessä tiedon (esim. Davenport & 
Prusak 2000; Sveiby 2001). Näkökulma on konstruktivistinen ja korostaa näin 
ollen tiedon rakentumista ja jatkuvaa uudelleenmuotoutumista vuorovaiku- 
tuksen kautta. Tiedon ja osaamisen johtamisessa keskeisenä elementtinä pide- 
täänkin organisaatiokulttuuria, joka muodostaa sosiaalisen vuorovaikutuksen 
kontekstin. 

Tietokulttuurin käsite kuvaa tietotoimintaan liittyvää arvoperustaa, 
sääntöjä ja toimintatapoja (esim. Choo 2006; March 1991), ja liittyy näin 
ollen osaksi organisaatiokulttuuria. Tietokulttuurissa tarkastellaan muun 
muassa vuorovaikutteisuutta, avoimuutta ja virheitä sallivaa asenneilmastoa 
tietotoiminnassa. Tietotoiminnalla tarkoitetaan puolestaan tietoon liittyvää 
vaihdantaa, vuorovaikutusta, keräämistä, louhintaa ja tiedon luomista, eli lii- 
kettä ja tekemistä tiedon ympärillä. Tästä näkökulmasta johtaminen on mitä 
suurimmassa määrin tietotoimintaa, ja se on läsnä myös jokaisen työntekijän 
arjessa. 

Tässä luvussa tarkastellaan tietoperustaisuuden ja tietokulttuurin ulottu- 
vuuksia sosiaali- ja terveydenhuollon johtamistyössä. Tavoitteena on ensinnä- 
kin pohtia, millaista on tietoperustaisuus johtamisen näkökulmasta ja millai- 
sin keinoin sitä voidaan kehittää. Toiseksi tarkastellaan, kuinka tietokulttuuri 
rakentuu sosiaali- ja terveydenhuollossa, millaisia painotuksia tietotoiminta 
tuo johtamiseen ja kuinka tietokulttuuria voidaan kehittää. Luvun tavoittee- 
na on tuoda esiin sosiaali- ja terveydenhuollon organisaatioiden tietotoimin- 
taan liittyviä ongelmakohtia ja pullonkauloja, sekä tutkimuksista nousevia 
kehittämisen edellytyksiä ajankohtaiseen uudistuskeskusteluun peilaten. 

Tutkimuskenttänä tietoon ja tiedolla johtamiseen liittyy valtava määrä 
erilaisia käsitteitä, mallinnuksia ja tutkimuksia. Tässä yhteydessä lähdetään 
liikkeelle niistä keskeisistä tietoperustaisuuden elementeistä, joiden on tutki- 
musten mukaan osoitettu liittyvän juuri suomalaisen sosiaali- ja terveyden- 
huollon organisaatioihin, johtamiseen ja tietokulttuureihin. Kyseessä ei näin 
ollen ole kattava kuvaus tiedolla johtamisen tai tietokulttuurin teorioista, eikä 


myöskään tietoperustaisuudesta toiminnan tuloksellisuuden kehittämisessä. 

Sen sijaan lukuun on koottu — tutkimusaineistoihin perustuen — valikoituja 
näkökulmia sosiaali- ja terveydenhuollon yhteisöihin kytkettävästä johtamis- 
keskustelusta. 

Teoreettisen keskustelun konkretisoimiseksi esitetään tutkimustuloksia 
Lapin yliopistossa toteutetusta, Inhimillisesti tehokas johtaminen -hank- 
keesta. Vuonna 2013 käynnistyneessä, Työsuojelurahaston rahoittamassa 
hankkeessa toteutettiin kysely, ryhmähaastatteluja ja yksilöhaastatteluja, 
joista tässä yhteydessä hyödynnetään kahden ensiksi mainitun tuloksia. Ky- 
sely toteutettiin keväällä 2015 ja siihen vastasi Lapin sairaanhoitopiiristä 95 
ja Pohjois-Pohjanmaan sairaanhoitopiiristä 128 esimiestä ja ylempää johtajaa. 
Kysely sisälsi väittämiä sekä avoimia kysymyksiä tiedon kanssa toimimisesta, 
tietoperustaisuudesta ja tietokulttuurista. Tässä luvussa käytetään esimiesten 
avoimia vastauksia kuvaamaan tiedon jakamiseen ja tietokulttuuriin liittyviä 
yleispiirteitä ja ongelmakohtia. 

Keskustelua täydentävät muutamat keskeiset huomiot Lapin sairaanhoito- 
piirissä toteutetuista esimiesten ryhmähaastatteluista. Ryhmähaastatteluja to- 
teutettiin viidessä ryhmässä neljänä ajankohtana, eli haastattelujen määrä on 
yhteensä 20. Haastatteluihin osallistui jokaisella kerralla 60-80 esimiestä ja 
ryhmät pysyivät pitkälti samoina toteutusvuosien 2014 ja 2015 ajan. 

Luku jakaantuu kahteen päälukuun ja johtopäätöksiin. Aluksi määritel- 
lään tietoperustaisuutta ja keskustellaan sen roolista ja merkityksestä sosiaali- 
ja terveydenhuollon johtamisessa. Keskeisessä roolissa on vuorovaikutteinen 
toiminta sekä yksilöiden että yhteisöjen näkökulmasta. Johtamisen kriittisiä 
pisteitä tiedon näkökulmasta lähestytään muun muassa tiedon saatavuuden, 
liikkumisen ja tietoprosessien toimivuuden pohjalta. Toisessa pääluvussa kä- 
sitellään tietokulttuuria sosiaali- ja terveydenhuollossa, jäsentäen sen piirteitä, 
rakentumista ja kehittämisen suuntaviivoja. Tämän jälkeen tarkastellaan tie- 
toperustaisuutta ja tietokulttuuria sosiaali- ja terveydenhuollon uudistamis- 
kontekstiin kytkettynä. Tässä yhteydessä pohditaan, millaisella tietokulttuu- 
rilla kriittiset tietoon liittyvät tekijät voidaan kytkeä toimivaksi, uudistumista 
tukevaksi kokonaisuudeksi. Lopuksi keskeiset huomiot kootaan pohdintaan. 

Tietoperustaisuuden merkitys ja luonne sosiaali- ja terveydenhuollossa 


Sosiaali- ja terveydenhuollon organisaatioissa näyttöön perustuva päätöksen- 
teko ja johtaminen ovat vahvoja elementtejä toiminnan perinteiseen arvo- 
perustaan pohjautuen. Tietoperustaisuus laajentaa tiedon käsitettä ja ottaa 
näytön lisäksi mukaan yksilön kokemuksen ja tiedon soveltamisen kyvykkyy- 
den. Tietoperustaisuuden vuorovaikutteinen näkökulma (esim. Virta 2011; 
Mertala 2011; Sveiby 2001) korostaa yksilöiden välistä tiedonvaihtoa sekä yk- 
silöllistä ja yhteisöllistä merkityksenantoa. Sosiaalisessa vuorovaikutuksessa 
vaihdettavasta ja keskusteltavasta tiedosta muodostuu luonteva osa toimintaa 
ja arkea, ja alan työ onkin luonteeltaan tiedon etsimistä, luomista ja vaihdan- 
taa. 

Tietoperustaisuus painottaa tiedon jatkuvasti muuttuvaa luonnetta, eli 
tieto päivittyy, täsmentyy ja muuntuu koko ajan. Tällöin on tärkeää, että 
tietolähteet pysyvät muuntumisessa mukana, ja että toiminnan perusraken- 
teet mahdollistavat tiedon joustavan liikkumisen. Tietoperustaisuudessa aja- 
tellaan, että vuorovaikutuksen ja kokemustensa kautta yksilöt muodostuvat 
osaksi henkilöstöön liittyvää tiedon arkkitehtuuria, jossa yhdistyvät tiedon 
luominen, päätöksenteko, tiedon merkityksellistäminen ja toiminnallisuus 
(Syväjärvi, Vakkala & Stenvall 2013). Tästä näkökulmasta tiedon vuorovaiku- 
tuksellinen luonne — ja vaatimus — painottuu etenkin sosiaali- ja terveyden- 
huollon organisaatioissa, joita voidaan pitää rakenteisiin, hierarkkisuuteen ja 
erityisaloihin perustuvina, ja samalla kompleksisina systeemeinä (esim. Kivi- 
nen 2008). Tietoperustaisuuden keskiöön nousee näin ollen henkilöstö ja joh- 
tamistyö vuorovaikutteisessa työyhteisössä. 

Keskeinen tietoperustaisuuden elementti on merkityksenanto, joka muut- 
taa informaation tiedoksi. Yksilön kokemus ja kyky yhdistää informaatiota 
tilannetekijöihin luovat informaatiolle merkityksen ja muovaavat sen tiedoksi 
(Weick 1995; Ackoff 1989; Davenport & Prusak 2000). Terveydenhuollossa 


Mertala (2011, 126) korostaa merkitysten syntyvän ”ammattilaisten ja asian- 

tuntijoiden inhimillisessä toiminnassa ja heidän tekemissään arvovalin- 
noissa”. Tieto ei siis siirry sellaisinaan päätöksiksi tai osaksi toimintaa, vaan 
muodostuu merkityksiksi sosiaalisessa toiminnassa, vaikka se vaikuttaisi pas- 
siiviseltakin. Mertala (emt.) tuokin esiin, että myös tekemättömyys tai ilmai- 
sun puuttuminen, kuten puhumattomuus tai välinpitämättömyys vaikutta- 
vat merkityksenantoon. Vaikutuksensa on luonnollisesti myös ristiriitaisilla 
näkemyksillä, jolloin yksilöt suhteuttavat informaatiota omiin aikaisempiin 
kokemuksiinsa, arvoperustaansa ja muiden näkemysten perusteluihin. Mer- 
kityksenantoon vaikuttavat näin ollen monet yksilölliset ja sosiaaliset tekijät. 

Tiedon vuorovaikutteisessa luonteessa korostuu näin ollen informaation 
vastaanottajan rooli merkityksenannossa ja tiedon sisäistämisessä (Davenport 
& Prusak 2000). Informaatio voi siis olla yksisuuntaista tiedottamista, mut- 
ta tiedon muodostumiseen tarvitaan vuorovaikutteisuutta. Keskiöön nousee 
yksilön rooli ja innostus tietotoimijana: onko hän aktiivinen tiedon etsijä, 
tuottaja ja välittäjä, vai pikemminkin tietoa odottava ja passiivinen työyhtei- 
sön jäsen? Tästä näkökulmasta huomio suuntautuu henkilökohtaisten omi- 
naisuuksien ohella työyhteisötaitoihin. Yksilön kiinnostus ja sitoutuneisuus 
työn ja työyhteisön toiminnan kehittämiseen luonnollisesti vaihtelee, ja voi 
muuttua myös elämäntilanteiden mukaan. Tietotoimintaan liittyen esimie- 
hillä on odotuksia ja toiveita, kuinka aktiivisia työntekijät ovat tietoa ja toi- 
minnan kehittämistä kohtaan. Aktiivinen ote tietoon — etenkin tietointen- 
siivisillä aloilla — onkin vuorovaikutteisen työyhteisön toimivuuden kannalta 
varsin olennaista. 

Entä jos työntekijä sulkeutuu tai päättää keskittyä vain oman työtehtä- 
vänsä hoitamiseen? Näin voi tapahtua esimerkiksi muutostilanteissa, työyh- 
teisön heikon ilmapiirin vuoksi tai johtamisessa koettujen puutteiden takia. 
Jos esimerkiksi tuleva muutos ahdistaa, saattaa työntekijä päättää keskittyä 
tekemään oman työnsä mahdollisimman hyvin, mikä hänen oman suoriu- 
tumisensa kannalta saattaa sinänsä olla jopa ihanteellista. Tietointensiivisen 
organisaation toiminnan kannalta sulkeutuminen tuottaa kuitenkin herkästi 
ongelmia. Yksilöiden keskittyessä liian tiukasti oman tehtävänsä hoitamiseen 


jäävät esimerkiksi informaatiokatkokset ja päällekkäisyydet huomioimatta 

(Mertala 2011), ja tietoperustaisuudelle olennainen vuorovaikutuksen edelly- 
tys täyttymättä. Vastaavaan ongelmavyyhtiin joudutaan, mikäli työyhteisön 
jäsenille ei ole kiinnostusta tiedon luomiseen tai riittävää osaamista toimia tie- 
don kanssa. Tällaisia tilanteita voidaan kuvata romahtaneena tietotoimijuu- 
tena, mikä näkyy käytännössä tiedon hajanaisuutena, katkeamisena ja tiedon 
liikkumisen ongelmina. Hieman valoisampaa tietotoimijuutta on rajoittautu- 
minen jakamaan tietoa vain ammattiryhmän tai työyksikön sisällä, joskin tä- 
mäkin on tietointensiivisten organisaatioiden kannalta edelleen ongelmallista 
(Hislop 2003). 

Kokonaisuutena voidaan todeta tietoperustaisuuden olevan samanaikai- 
sesti sekä yksilöllistä että yhteisöllistä. Tietoperustaisuus rakentuu yhdessä 
tekemisessä — ja tekemättömyydessä. Tietoperustaisuuden edistämisen läh- 
tökohtana voidaan näin ollen pitää vuorovaikutteisuutta ja toimintaa, tiedon 
aktiivista luomista, jakamista ja yhteistä merkityksellistämistä. Sosiaali- ja 
terveydenhuollon organisaatiot ovat perustehtävänsä vuoksi vahvasti luonteel- 
taan tieto- ja osaamisintensiivisiä. Näyttöön perustuva toiminta ja johtaminen 
sekä koulutukseen ja kokemukseen pohjautuva osaamisperusta ovat olennai- 
nen osa toimintakulttuuria. Tälle perustalle tietoon ja tietoperustaiseen joh- 
tamiseen liittyvät osa-alueet asettuvat luontevasti, mutta luovat myös erityisiä 


vaatimuksia tiedon jakamiseen ja luomiseen liittyen. 


Tiedon kriittiset ominaisuudet ja jakaminen sosiaali- ja terveydenhuollossa 


Tietoperustaisuutta kuvaavissa keskeisissä onnistumisen edellytyksissä on 
nähtävissä erityisesti sosiaali- ja terveydenhuollon organisaatioihin painottu- 
via tekijöitä. Tiedon luomiseen, käsittelyyn ja välittämiseen vaikuttavat niin 
poliittiset, kulttuuriset kuin sosiaalisetkin tekijät (esim. Currie & White 
2012). Kriittiset osa-alueet tietoperustaisen organisaation näkökulmasta voi- 
daan karkeasti ottaen jaotella tiedon luonteeseen ja tietoprosesseihin, eli tie- 
don liikkumiseen ja jakamiseen. Lisäksi tiedon luominen etenkin sosiaalisen 
vuorovaikutuksen pohjalta on keskeinen tietoperustaisuuden haaste sosiaali- 


ja terveydenhuollossa (Mertala 2011). 

Mitkä tiedon ominaisuudet ovat erityisen tärkeitä sosiaali- ja terveyden- 
huollossa? Inhimillisesti tehokas johtaminen -hankkeen yhteydessä toteute- 
tuissa esimiesten ryhmähaastatteluissa korostuivat keskeisinä tietoon ja tiedon 
luonteeseen liittyvinä kriittisinä tekijöinä saavutettavuus ja ajantasaisuus. Tie- 
toa tulvii eri puolilta, mutta vaihtuvissa — ja usein kiireisissä — tilanteissa tar- 
vittavaa tietoa saattaa joutua etsimään eri lähteistä, ja oikean tiedon tai ohjeen 
löytyminen voi olla haastavaa. Tietoa on siis saatavilla, mutta ei aina toimi- 
vimmalla tavalla saavutettavissa. Ajantasaisuuden ongelma liittyy tiedon jat- 
kuvasti muuttuvaan luonteeseen, mutta myös tietojärjestelmien toimivuuteen 
ja joustavuuteen tiedon päivittämisen suhteen. Eroihin piilevän ja näkyvän, 
konkreettisen ja kokemustiedon välillä kiinnitettiin sen sijaan huomattavasti 
vähemmän huomiota: jaettava tieto on valtaosin näkyvää ja konkretisoitua, eli 
esimerkiksi mittareiden tuottamaa numerotietoa, jolloin niiden puutteita ja 
ajantasaisuutta on helppo kritisoida. Tieto-kasitteella viitattiinkin usein myös 
informaatioon ja jopa dataan. Johtamisen kannalta vähintään yhtä merkityk- 
selliset kokemustieto ja hiljainen tieto eivät ole näkyvästi esillä, jolloin niiden 
puutteita tai esimerkiksi heikkoa hyödyntämistä yhteisötasolla ei välttämättä 
nähdä kovin herkästi. 

Ideaaleina tietoperustaisen organisaation piirteinä haastatteluissa koros- 
tettiin kykyä tuottaa ja jakaa tietoa luotettavasti. Tarvittavan tiedon tulisi olla 
nopeasti saatavilla ja vastaanottajan tulisi voida luottaa, että se on ajantasaista 
ja merkitykseltään oleellista. Tiedon luotettavuuden vaatimus koskee johta- 
mistyön näkökulmasta etenkin päätöksentekoa ja toiminnan suunnittelua: 
tiedon ajantasaisuudesta esimerkiksi yksikön talouden osalta tulisi voida olla 
varma. Samat kriittiset tiedon luonteeseen liittyvät kriteerit koskevat asiakas- 
työtä ja yksiköiden perustehtävää (Mertala 2011), ja liittyvät näin ollen sosiaa- 
li- ja terveydenhuollon arvoihin ja etiikkaan. Vastaavia tutkimustuloksia esit- 
tää Kivinen (2008), todeten erityisesti hiljaisen tiedon ja osaamisen näkyväksi 
tekevien ratkaisujen hyödyntämättömyyden sote-organisaatioissa. 

Tiedon jakamisen ja toimivien tietoprosessien merkitystä korostetaan sekä 


tiedolla johtamisen että sosiaali- ja terveydenhuollon tutkimuksissa. Hank- 

keemme kyselyssä! tiedon jakamista edistävien keinojen kuvattiin painottu- 
van sähköpostiin ja sähköisiin tietojärjestelmiin, sekä toisaalta perinteisiin 
kokouksiin ja avoimeen viestintään. Tärkeänä pidetään myös, että tiedon 
jakamiseen on yhteisesti sovitut pelisäännöt ja ohjeet. Kuvattuja keinoja voi- 
daan pitää varsin tyypillisinä ja jo perinteikkäiksi muodostuneina, mutta toi- 
saalta nämä keinot osoittavat ettei tiedon jakamisen edistäminen välttämättä 
tarvitse kovin monimutkaisia ”poppakonsteja”, vaikka esimerkiksi sosiaali- 
sen vuorovaikutuksen mobiilialustoja esitetäänkin uusina ratkaisuina (vrt. 
Becerra-Fernandez & Sabherwal 2015). Toisaalta keskittyminen sähköiseen 
tiedon jakamiseen aiheuttaa tiedon määrällistä kasvua, päällekkäisyyttä ja ris- 
kiä olennaisen tiedon hukkumisesta. Ongelma ei kuitenkaan ole uusi, joten on 
kysyttävä: minkä takia tiedon jakamisessa on edelleen ongelmia jos kehittämi- 
sen keinot on tiedostettu pitkään? Kiinnostavaa onkin vuorovaikutteisuuden 
puuttuminen esimiesten kuvaamista tiedon jakamista edistävistä keinoista, 
joissa painottuu rakenteisiin ja virallisiin kanaviin perustuva jakaminen. 

Hankkeemme kyselyaineistossa tiedon jakamista estäviä tekijöitä nousi 
esiin monia. Osa niistä liittyi työn luonteeseen (kiire, poissaolot), osa puo- 
lestaan yksilöllisiin tekijöihin (tiedon panttaaminen, motivaatio-ongelmat). 
Monet estävät tekijät kytkeytyivät kuitenkin organisaatiotason ongelmiin: 
johdon tietojärjestelmän heikkouteen, tiedon hukkumiseen ja luotettavuu- 
den ongelmiin, sekä toisaalta sähköpostin tietotulvaan ja tiedon päällekkäi- 
syyteen. Ongelmina mainittiin myös hankaluus tunnistaa tiedon tarpeet ja 
oikeat kohderyhmät, sekä epäselvyydet tiedon jakamisen työnjaosta. On loo- 
gista, että tietointensiivisessä organisaatiossa mieluummin halutaan varmistaa 
tiedon saanti, eli sitä jaetaan ahkerasti eri kanavia käyttäen, kuin otetaan riski 
tiedonjaon katkeamisesta. Tiedon varmistamisen tavoite on hyvää tietokult- 
tuuria sinänsä, mutta käytännössä se synnyttää tietotulvaa eri lähteistä tule- 
vista, samaa asiaa koskevista viesteistä. 

Kokonaisuutena aineistomme osoittaa, että tiedon valtava määrä ja säh- 


köisten jakamiskanavien käyttäminen kuluttavat sosiaali- ja terveydenhuollon 


J Kyselyaineisto LSHP:n ja PPSHP:n esimiehiltä, avoimet kysymykset, toteutettu ke- 


väällä 2015. 

esimiesten ja työntekijöiden resursseja: tiedon järjestämiseen ja priorisointiin 
kuluu aikaa, ja olennaista tietoa saattaa tulvan keskellä jäädä huomiotta. Huo- 
miot koskevat etenkin näkyvää, jaettua ja konkretisoitua tietoa. Piilevä, ko- 
kemuspohjainen hiljainen tieto koetaan tärkeäksi johtamistyössä, mutta sen 
hyödyntäminen ja näkyväksi tuominen (esim. Kesti 2012) kuvataan haasta- 
vaksi muun muassa terveydenhuollon perinteisen tietokulttuurin ja vahvan 
asemaan perustuvan hierarkian vuoksi. 

Tiedon jakamiseen liittyy sosiaali- ja terveydenhuollon organisaatioissa 
monia rooleja, jotka liittyvät yksilön asemaan, tehtävänkuvaan ja sosiaaliseen 
rooliin yhteisössä. Esimerkiksi johtavalla lääkärillä, hoitajalla tai potilaalla on 
kullakin roolinsa tiedon jakamisen prosesseissa, mutta erilaisin painotuksin. 
Professiot ja erityisesti niiden välinen vuoropuhelu luovatkin erityisiä haastei- 
ta, sillä ammattiryhmien edustajilla on taipumus välittää tietoa luontevimmin 
omassa ryhmässään (esim. Currie & White 2012; Tasselli 2014). Tiedon jaka- 
mista oman ryhmän sisällä edistävät paitsi kokouskäytännöt, myös epäviralli- 
set kulttuuriset toimintatavat, kuten lääkärien ja hoitajien omat kahvihuoneet 
tai taukoajat. Alalla vaikuttaakin vahva professionaalisuus ja ammattiryhmien 
perinteinen asema hierarkkisessa organisaatiorakenteessa, mutta myös perin- 
teinen, virheitä sallimaton kulttuuri (Kivinen 2008; Kim, Newby-Bennett & 
Song 2012). Tiedonkulun avaamista on viime vuosina tehty erilaisin toimenpi- 
tein: muun muassa moniammatillisuuden lisääminen on yksi laajalti käytetty 
keino, jolla pyritään myös asiakkaan ja potilaan kannalta toimivimpaan lop- 
putulokseen. Kulttuuriset tekijät ovat kuitenkin syvällä toimijoiden käyttäy- 
tymisessä, ja vahvalla organisaatiokulttuurilla on taipumus korjata poikkea- 
mia, eli vahvistaa itseään entisestään. Käytännössä tämä voi näkyä esimerkiksi 
totutusta poikkeavalla tavalla toimivan tai käyttäytyvän johtajan ”palautta- 
misella ruotuun” kollegoidensa toimesta. March (1991) kuvaa tällaisen jousta- 
mattoman, oppimista hiljentävän ja samaan muottiin painostavan kulttuurin 
kehittyvän lopulta itsetuhoiseksi. 

Kehitettäessä tietoprosessien kulkua tulisi professioihin ja asemaan liitty- 
vien roolien näkökulmat ja vaihtelevat tietoperustaisuuden painotukset ottaa 


lähtökohdaksi, sillä ne voivat kertoa esteistä ja katkoksista tiedon liikkumises- 

sa (esim. Zipperer 2014). Vastaavaan tulokseen on päätynyt Mertala (2011, 221) 
todetessaan ”yhdessä tietämisessä” olevan ongelmia etenkin informaatiokat- 
koksina, päällekkäisinä tehtävinä ja vastuiden epäselkeytenä. Informaatiokat- 
koksissa tietoprosessista puuttuu toimija tai tieto pysähtyy matkallaan, mikä 
esimerkiksi potilastyön kannalta voi johtaa pitkittyneisiin oireisiin tai ongel- 
man laajenemiseen. On myös tyypillistä, että kiireisessä arjessa samaa asiaa tai 
tehtävää käsittelee useampi toimija toisistaan tietämättä. Toisaalta saatetaan 
joutua varmistelemaan useammaltakin suunnalta, kuka jotain perustehtävistä 
poikkeavaa asiaa hoitaa, onko se kunnossa ja mitä toimenpiteitä jatko edellyt- 
tää. Tällaiset epävarmuustekijät ja tietoprosessien ongelmat vievät aikaa muil- 
ta tehtäviltä ja luovat monimutkaisuutta työyhteisön arkeen. 

Johtajan roolia pidetään poikkeuksetta olennaisena tiedon jakamiseen 
kannustavan ja sitä mahdollistavan ilmapiirin luomisessa. Tietojärjestelmät 
tarjoavat tiedon saatavuuden keinoja, mutta sosiaalisen vuorovaikutuksen 
mahdollistajina ne ovat organisaatio- ja työyhteisötasoilla — ainakin tois- 
taiseksi — varsin alkeellisia. Johtajan rooli korostuu paitsi tiedon jakamisen 
konkretisoinnissa ja arkipäiväistämisessä, myös ilmapiirin kehittämisessä 
kohti luottamusta herättävää, keskustelevaa työyhteisöä, jossa myös virheistä 
ja epäonnistumisista uskalletaan kertoa (Kim ym. 2012). Tehtävä vaikuttaa 
yksinkertaiselta, mutta käytännössä myös kokenut ja osaava johtaja tarvitsee 
”vuorovaikutteiseen ilmapiirityöhön” tukea työyhteisöltään. On mahdollista, 
että ilmapiiri on niin konfliktiherkkä ja työntekijöiden sitoutuneisuus vähis- 
sä, ettei työyhteisön sisäistä toimivuutta ole mahdollista saada kuntoon ilman 
henkilövaihdoksia. Virheitä salliva ilmapiiri edellyttää vahvaa luottamusta, 
ja siihen tarvitaan toimivia henkilösuhteita ja kyvykkyyttä katsoa yhteiseen 
etuun henkilökohtaisten tiedon intressien sijaan. 

Tiedon jakaminen ei välttämättä ole ihmiselle ”automaattista? toimintaa, 
vaan siihen liittyy usein harkintaa ja päätöksentekoakin. Esimerkiksi Cyr ja 
Choo (2010; myös Stähle & Grönroos 2000; Sveiby 2001) kuvaavat yksilön 
puntaroivan tiedon jakamiseen liittyviä etuja ja kustannuksia eri näkökul- 
mista, ja pohtivan tiedon sosiaalista arvoa ennen sen välittämistä eteenpäin. 


Tässä pohdinnassa merkitykselliseksi voi nousta, salliiko työyhteisö hanka- 


198 ANTTI SYVÄJÄRVI & VILLE PIETILÄINEN (TOIM.) 


Tietoperustaisuus ja tietokulttuuri johtamistyössä 


lista asioista puhumisen, vai johtaako ongelmien esilletuonti esimerkiksi lei- 
mautumiseen tai sosiaalisen aseman hankaloitumiseen. Esimerkiksi resursseja 
hukkaava toiminta voi liittyä työntekijöiden vuorovaikutussuhteisiin, jolloin 
ongelmien esille tuomisen kynnys voi nousta suureksi. Olennaiseksi tekijäksi 
nousee näin ollen luottamus työyhteisöön ja sen jäseniin. Sujuvien tietopro- 
sessien, eli mahdollisimman luontevasti ja aukottomasti liikkuvan tiedon 
näkökulmasta keskeistä on, että työyhteisö ja toimintakulttuuri kannustavat 
tiedon jakamiseen ja osaavat ottaa kehittämisen kannalta tärkeää negatiivis- 
takin tietoa vastaan. Johtamisen haasteena on usein entropia, jolloin esillä on 
paljon tietoa ja toimintaa yhteisön tuottamana, mutta jota ei voida hyödyn- 
tää (esim. Pietiläinen 2010). Onkin tärkeää, että sosiaali- ja terveydenhuollon 
johtamistyössä toiminnan eri tasoilla tiedon jakamista suunnitellaan ja tietoa 
muokataan. 

Ongelmana voi myös olla edellä kuvatun kaltainen romahtanut tietotoi- 
mijuus, jolloin yksilöt toimivat mieluummin itsenäisesti ja omaan työhön 
keskittyen, minkä vuoksi vuorovaikutteisuutta edellyttävä tietoperustaisuus 
jää toteutumatta. Kommunikaatiosta voi muodostua epäsäännöllistä, jolloin 
keskinäinen tiedonkulku takkuilee. Datasta muodostuu informaatiota ja tie- 
toa yksilötasolla, mutta se ei pääse rakentumaan yhteisölliseksi, eikä hyödytä 
näin ollen muita toimijoita. Tällaisessa tilanteessa tietoperustaisuus ei ole si- 
sällä työyhteisön ja/tai organisaation kulttuurissa, vaan se saattaa olla lähinnä 
rakenteisiin ja virallisiin yksikkörajoihin ja toimintatavoitteisiin upotettua 
(esim. Prusak 1997; Syväjärvi, Vakkala & Stenvall 2013). Rakenteisiin ”virallis- 
tetun” tietotoiminnan ongelmana on, että ne eivät ole dynaamisesti muuttu- 
via eivätkä toimintatavoiltaan joustavia, vaan jäykkiä ja hierarkkisia. Tämä on 
myös organisaation kokonaisuuden kannaltariski, sillä jatkuvissa muutoksissa, 
joissa sosiaali- ja terveydenhuollon organisaatioissakin yhä enemmän eletään, 
rakenteisiin perustuva tietotoiminta ei ehdi muutosten mukaan eikä muutu 
vuorovaikutuksessa, vaan vaatii aina tietoista toimintatapojen muutosta joh- 
tamisessa. Tämä voi olla riski myös toisinpäin: tiedon liikkumisen rakenteet 
saattavat murtua äkillisissä, tai pitkään jatkuneissa rasittavissa tietopaineissa 


Syväjärvi ym. 2013). 

Monimutkaisessa ja arjen kiireiden värittämässä tietotoimijuudessa voi- 
vat toimijoiden väliset suhteet muodostua myös liian tiukoiksi ja toisistaan 
riippuvaisiksi. Liian kietoutuneet toimijasiteet voivat muodostua tiedon hyö- 
dyntämisen haasteeksi, koska tällöin tietotoimijoilta voi puuttua omaehtoista 
aktiivisuutta tai tiedonvaihto on keskittynyt vain tiettyyn ryhmään. Lisäksi 
ryhmä voi olla liian riippuvainen tietoverkostolle keskeisestä toimijasta, jonka 
asema voi perustua johtajatehtävään, asiantuntijuuteen tai esimerkiksi projek- 
tin vetämiseen. Jos ylikorostuneen tiedon jakajan rooli perustuu organisato- 
riseen asemaan, voi hän sinällään selkeyttää tiedon liikkumista ja estää pääl- 
lekkäisyyttä, mutta käytännössä osoittautua myös hyödyttömäksi esimerkiksi 
ammattiryhmien ja epävirallisten verkostojen tietotoiminnan vuoksi (Tasselli 
2014). Jos tietovirrat keskittyvät kuitenkin monista eri syistä yhteen keskei- 
seen toimijaan, ei tietoketju ole tasapainoinen, ja romahdusalttius on kasvanut 
liiasta tietovirtojen keskittymisestä. Tämä riski voi aiheutua myöskin liian 


tiukasta rakenteisiin perustuvasta tietotoiminnasta. 

Kuvio 1. Vuorovaikutteisen tietoperustaisuuden keskeiset osa- 
alueet sosiaali- ja terveydenhuollon johtamistyössä 

Kokonaisuutena katsoen on aineiston perusteella nimettävissä viisi vaikutus- 
valtaista osa-aluetta, jotka voivat joko tukea tai hankaloittaa vuorovaikutteista 
tietoperustaisuutta johtamistyössä (Kuvio 1). Näiden osa-alueiden toimivuut- 
ta, luotettavuutta ja niihin liittyvää ongelmanratkaisukykyä pidetään tärkei- 
nä, ja ne ovat selkeästi kytköksissä myös toisiinsa. Näin ollen yhden osa-alueen 
puutteet vaikuttavat muihin: esimerkiksi tiedon luotettavuuden puutteet na- 
kertavat pohjaa tiedon jakamiselta ja arvoperustaisuudelta, tai romahtanut tie- 
totoimijuus syö tietokulttuurin dynaamisuutta ja eheyttä. Vastaavasti voidaan 
esimerkiksi tietokulttuurin avoimuuden parantamisella vaikuttaa positiivises- 
ti myös muiden osa-alueiden toimivuuteen. 

Kokoavasti voidaan todeta, että tietoperustaisuus on tieto- ja osaamisin- 
tensiivisissä sosiaali- ja terveydenhuollon organisaatioissa luontevaa, mutta 
vuorovaikutuksen edellytyksen vuoksi ei kuitenkaan toteudu aina tarkoituk- 
senmukaisella tavalla. Tietoperustaisuus kytkeytyy moniin tietoon liittyviin 
toimintoihin, ja niistä onkin löydettävissä konkreettisia kehittämisen keinoja 
vastaamaan muuttuviin tarpeisiin. Olennaista on kehittää sellaista tietoperus- 
taisuutta ja tietotoimintaa, joka kannustaa tiedon luomiseen ja jakamiseen, ja 
joka kykenee vastaamaan joustavasti muutoksiin niin toimintaympäristössä 


kuin organisaatiossakin. 


Tietokulttuurin ulottuvuuksia ja kehittämisen keinoja 


Tictokulttuurin rakentuminen sosiaali- ja terveydenhuollon organisaatioissa 


Tietokulttuuria voidaan kuvata tietoon ja tietotoimintaan liittyvinä arvoina, 
normeina ja toimintatapoina työyhteisössä. Tietotoiminnalla tarkoitetaan 
puolestaan tietoon liittyvää vaihdantaa, vuorovaikutusta, keräämistä, louhin- 
taa ja tiedon luomista. Tietokulttuuri rakentuu tavoista luoda, käsitellä ja hal- 
lita tietoa, sekä niihin vaikuttavista tekijöistä. Näin ollen tietokulttuuri kyt- 
keytyy osaksi organisaatiokulttuuria ja vaikka käsitteillä onkin painotuseroja, 


käytännön organisaatiotoiminnassa niitä ei ole tarpeen erityisesti erottaa toi- 

sistaan. Molemmilla viitataan organisaatiossa ja sen työyhteisöissä oleviin ar- 
voihin, normeihin ja toimintamalleihin. 

Tietokulttuuriin kytkeytyy tietopääoman käsite, jolla tarkoitetaan yhtei- 
söllä olevaa tietoresurssia, mutta myös sen kyvykkyyttä luoda tietoa ja uudis- 
tua (Rytilä 2011, 153). Tietopääoma muuttuu ja kehittyy jatkuvasti, ja keskeis- 
tä on kyvykkyys tiedon konvertointiin, eli muokkaamiseen ja muuntamiseen 
käyttötarkoitukseensa sopivaksi. Tietopääomassa on näin ollen aina kyse myös 
yksilöiden osaamisesta, viestinnästä ja vuorovaikutussuhteista. Huomio koh- 
distuu näin ollen aineettomaan ja inhimilliseen pääomaan, jotka sellaisenaan 
ovat hankalasti mitattavissa ja konkretisoitavissa, mutta toimivassa, vuorovai- 
kutteisessa tietoprosessissa on mahdollista muuntaa näyttöön perustuvaksi 
tiedoksi ja jopa strategiseksi tiedoksi. (Rytilä 2011.) 

Tietoperustaisuudessa keskeistä on vuorovaikutteisuus, ja se nähdään 
lähtökohtana myös toimivalle tietokulttuurille. Choo (2006) kuvaa tieto- 
kulttuuria sosiaalisesti rakentuneina ja jaettuina käyttäytymisenä ja arvoina, 
jotka määrittävät tiedon ja sen hyödyntämisen tapoja. Tiedon merkityksen, 
toimijoiden käyttäytymisen ja toimintatapojen arvoperustan pohjalta voidaan 
jäsentää tietokulttuurien ominaisuuksia. Tietokulttuurien neljä päätyyppiä 
(Kuvio 2) ovat tiedon arvot ja normit, tietotoiminta suhteessa tietotarpeisiin, 
tiedon etsintä ja tiedon käyttäminen (Choo 2013). 

Tuloskeskeisessä tietokulttuurissa tietojohtamisen keskeinen päämäärä 
on mahdollistaa kilpailuasema ja menestys markkinoilla. Tiedon arvot ko- 
rostavat kontrollia ja yhtenäisyyttä, ja tietoa etsitään erityisesti ulkopuolelta 
(asiakkaat, kilpailijat, markkinat). Sääntöjä noudattavassa tietokulttuurissa 
keskitytään puolestaan enemmän sisäisiin toimintoihin, vahvistetaan sääntöjä 
ja toimintatapoja. Täsmällisellä tiedolla pyritään prosessien standardointiin ja 
tehokkuuden lisäämiseen, ja tärkeimpinä tietolähteinä pidetään toimintaoh- 
jeita, prosessien tuottamaa tietoa ja esimerkiksi teknisten tai lakiasiantuntijoi- 
den neuvoja. (Choo 2013.) 

Jakamiseen ja proaktiivisuuteen painottuvien tiedon arvojen kulttuurit, 
suhdeperustainen ja riskejä ottava tietokulttuuri korostavat vuorovaikuttei- 


suutta, osallisuutta ja viestintää. Suhdeperustaisessa tietokulttuurissa arvos- 

Tiedon arvot ja normit: 
kontrolli ja yhtenäisyys 


Suhdeperustainen Riskejä ottava 
Tietokulttuuri kannustaa 


Tietokulttuuri kannustaa 


viestintää, osallisuutta ja innovaatioihin, 
sitoutuneisuutta J luovuuteen ja uusien 


ideoiden kokeiluun 


lkoisesti suuntautunut 
tiedon etsintä 


Sisäisesti suuntautunut 
tiedon etsintä 


Sääntöjä noudattava Tuloksiin orientoitunut 
Tietokulttuuri korostaa Tietokulttuuri korostaa 


kontrollia, ohjeiden tavoitteiden saavuttamista 
noudattamista ja ja kilpailuetua 
vastuullisuutta 


Tiedon arvot ja normit: 
jakaminen ja proaktiivisuus 


Kuvio 2. Tietokulttuurin ulottuvuuksia (muk. Choo 2013) 


tetaan aloitteellisuutta, yhteistyötä ja tiedon aktiivista luomista ja etsintää. 
Tiedon fokus on sisäisessä tiedossa, jota on muun muassa työkavereilla, am- 
matillisilla tai sosiaalisilla ryhmillä ja yleisesti ottaen tiedon lähteinä toimivat 
sosiaaliset verkostot, niin viralliset kuin epävirallisetkin. Suhdeperustaisessa 
tietokulttuurissa tiedon käyttäminen lisää osallisuuden innokkuutta ja sitou- 
tuneisuutta, ja painotus on erityisesti työyhteisön ja organisaation sisäisessä 
toiminnassa. Riskejä ottavassa tietokulttuurissa tiedon käyttö ja etsintä on 
myös sosiaalisiin verkostoihin perustuvaa, mutta tiedon lähteet ovat enemmän 
ulkoisia. Riskejä ottavassa tietokulttuurissa arvostetaan luovuutta, uusia inno- 
vaatioita ja kokeilevaa toimintatapaa, jolloin tiedon tarkoituksena on määrit- 
tää ja arvioida mahdollisuuksia uusiin aluevaltauksiin ja toiminnan innovatii- 
viseen kehittämiseen. (Choo 2013.) 

Neljä ulottuvuutta ja tietokulttuurin tyyppiä ei kuitenkaan tarkoita, että 
organisaatio sijoittuisi niistä pelkästään yhteen, vaan on profiloitavissa pai- 


notustensa mukaan. Organisaatiossa saattaa esimerkiksi olla hyvin vahva tu- 

losorientaatio, kohtalaisen paljon sääntöjen noudattamista, hieman riskien 
ottamista, mutta vain vähän suhdeperustaisuutta. Nelikenttä tarjoaakin kiin- 
nostavan kehikon tietokulttuurin painotusten tutkimiseen eri aloilla (esim. 
Vick, Nagano & Popadiuk 2015). 

Suomalaisessa sosiaali- ja terveydenhuollossa faktapohjainen tieto ja tarkat 
säännöt perinteisesti ohjaavat toimintaa, ja vuorovaikutukseen ovat pitkälti 
vaikuttaneet professionaalinen kulttuuriperusta, ammattiryhmien erot ja hie- 
rarkkisuus (esim. Kivinen 2008). Tältä pohjalta sote-organisaatioiden voisi 
päätellä sijoittuvan voimakkaimmin sääntöjä noudattavaan tietokulttuuriin. 
Tutkimuksessamme sääntöjen noudattamisen ulottuvuus oli keskeisessä roo- 
lissa, muttei kuitenkaan voimakkain ulottuvuus. Eniten aineistossa näkyi 
tulosorientaation merkitys tietokulttuurissa, mutta myös suhdeperustaisuus 
oli näkyvillä erityisesti tietotoiminnan tavoitteina. 

Toteuttamassamme kyselyssä Lapin ja Pohjois-Pohjanmaan sairaanhoito- 
piirien esimiehille kartoitettiin tietokulttuuriin liittyviä ongelmia ja esteitä. 
Vastauksissa ongelmallisina painottuivat tiedon luotettavuuteen, saatavuu- 
teen ja toimiviin tietojärjestelmiin liittyvät asiat, sekä johtamis- ja toimintata- 
poihin liittyvät tekijät. Suurimpina tietokulttuurin toimivuutta heikentävinä 
tekijöinä pidettiin tiedon luotettavuuden puutteita ja jatkuvaa muuntumista 
sekä epäkäytännöllisiä tietokanavia ja -järjestelmiä. Tietoa tulee paljon, mut- 
ta toisaalta vaihtuvissa tilanteissa tarvittavan täsmällisen tiedon tai ohjeen 
löytyminen on usein hankalaa. Tietojärjestelmät sinällään ovat pikemmin- 
kin tiedolla johtamisen väline kuin tietokulttuurin osa, mutta niiden roolin 
keskeisyys luo ongelmia tiedon kanssa toimimiseen: tietojärjestelmät eivät ole 
riittävän joustavia tiedon ajantasaisuuden kannalta, ja niiden käytettävyydes- 
sä on puutteita. Sääntöihin ja ohjeisiin toimintansa perustavan organisaation 
kannalta on ongelmallista, mikäli resursseja hukkuu luotettavan tiedon löytä- 
miseen. 

Tietokulttuurin ongelmina mainittiin myös jakamisen harkitsematto- 
muus ja tiedon luokittelemattomuus, mitkä aiheuttavat tietotulvaa ja olen- 
naisen tiedon hukkumista. Tällä tarkoitetaan liiallista tiedon saannin var- 


mistamista, eli jakamista kaikkia mahdollisia kanavia käyttäen, ja lisäksi sen 

luokitteluun tai tarkoituksenmukaiseen muokkaamiseen ei haluta tai ehditä 
panostaa. Toisaalta ongelmana mainittiin myös sattumanvaraisuus tiedon 
jakamisessa, jolloin tasapuolisuuden kokemukset horjuvat eikä vastaanottaja 
voi aina luottaa, onko hänellä kaikki tarvittava tieto. Tiedon vaikea ymmär- 
rettävyys tai käytettävyys voivat myös aiheuttaa tulkintaongelmia, niin yksi- 
lö- kuin työyhteisötasoillakin. Tällaiset ongelmat liittyvät erityisesti tiedon 
ominaisuuksiin ja tietoprosesseihin. Jakamisen suunnitelmallisuutta ja tarkoi- 
tuksenmukaisuutta niin sisältöjen kuin käytettyjen kanavienkin osalta pide- 
tään näin ollen tärkeänä osana luotettavaa tietotoimintaa. 

Näissä esimiesten kuvaamissa ongelmakohdissa näkyy näin ollen sekä 
sääntöjä noudattava, että tulosorientoitunut tietokulttuuri: sääntöjä pidetään 
lähtökohtana, mutta tietotoiminnan toimivuutta — ja toimimattomuutta — 
kuvataan eniten tulosten ja tavoitteiden saavuttamisen kannalta. Suhdeorie- 
ntoitunutta, osallistavaa tiedon luomista ja jakamista tavoitellaan, mutta siinä 
nähdään myös monia esteitä ja hidasteita. Kiinnostavaa on, että neljäs ulottu- 
vuus, riskien ottaminen jää vähäiselle huomiolle vastauksissa, ja siihen liitty- 
vät vastaukset viestittävät ettei tietokulttuuri tue innovatiivisuutta ja uusien 
ideoiden esittämistä, mikä viittaa perinteiseen, sääntöjä ja asemaa korostavaan 
kulttuuriin. 

Sosiaali- ja terveydenhuollon organisaatioiden tietotoimintaan liittyy 
jonkin verran tiedon hukkaamista, mutta sitä merkittävämpänä ongelmana 
voidaan pitää edellä mainittua tiedon hukkumista. Osittain ongelma johtuu 
kuvatuista tiedon paljoudesta ja tietojärjestelmien puutteista, mutta myös esi- 
miesten ja henkilöstön tietotoimintaan liittyvistä piirteistä. Yksilöiden toi- 
minnan näkökulmasta tietokulttuurin toimivuuden keskeisenä ongelmana 
pidetään välinpitämättömyyttä tiedosta, sen oikeellisuudesta ja jakamisesta. 
Monet vastaajat kuvaavat huomanneensa tiedon panttaamista, jolloin tietoa 
ei halutakaan jakaa tai sitä jaetaan valikoidusti. Tällöin tiedosta muodostuu 
myös vallan väline, ja jakaminen saattaa keskittyä omaan ammattiryhmään, 
läheisimpiin työkavereihin tai ”kuppikuntaan”. Toisaalta tiedon panttaami- 
seen liitetään ylireagointia tietoturvaan, jolloin esimerkiksi potilaan tietotur- 


vaohjeisiin vedotaan herkästi. Nämä ongelmakohdiksi mielletyt tietokult- 

tuurin piirteet liittyvät vahvaan ohjeiden noudattamisen toimintatapaan: 
ensinnäkin tiedon jakamiseen kaivataan selkeät säännöt ja ohjeet, ja toiseksi 
koetaan että jakamisen perusteena tulisi olla virallinen asema. Kolmanneksi, 
tiedon ”vuotamisesta” pelätään jäädä kiinni. Kyse on koko toimialaa sinällään 
kuvaavasta erityispiirteestä (Kivinen 2008), joka ei välttämättä muodostu 
ongelmalliseksi. Monet vastaajamme kuvaavat kuitenkin työyhteisön epäluu- 
loisen ja vastustavan ilmapiirin heikentävän avoimuutta ja tiedon jakamisen 
halukkuutta. On nähtävissä, että avoimelle ja kehittämismyönteiselle toimin- 
takulttuurille on tarvetta ja sitä on kehitettykin, mihin reagoiden vahva sään- 
töihin ja vastuisiin perustuva kulttuuri pyrkii vahvistamaan itseään. 

Johtamisen näkökulmasta vuorovaikutteisen tietokulttuurin rakentami- 
nen on haastavaa. Kyselyyn vastanneet esimiehet kuvaavat yhdeksi suurim- 
mista tietokulttuurin ongelmista perinteisen johtamisajattelun, joka ei kan- 
nusta tiedon jakamiseen, vuorovaikutukseen eikä motivoi yhdessä tekemiseen. 
Rytilän (2011, 153-155) tutkimuksessa suurimpana tietoperustaisen johtami- 
sen esteenä nähtiin sosiaalisten tilanteiden ja paikkojen heikko hallinta. Tie- 
tointensiivisessä organisaatiossa on tärkeää saada osaaminen ja tietopääoma 
näkyväksi työyhteisön prosesseissa, jolloin johtaminen on yhä enemmän ver- 
kostotoimintaa ja yksilöiden tuntemusta ja ymmärrystä. Johtajan taidot tieto- 
pääoman hyödyntämisessä ovat suorassa yhteydessä henkilöstön hyvinvoin- 
tiin, sitoutuneisuuteen ja motivaatioon. Julkisen sosiaali- ja terveydenhuollon 
organisaation ollessa vahvasti sääntöjä noudattava, hierarkkinen ja legitiimi- 
syyteen pohjautuva on tärkeää, että johtajan tietoperustainen toiminta on 
intentionaalista. Tämä tarkoittaa tietoista, harkittua ja jatkuvasti kehittyvää 
johtamisotetta tiedon, tietoperustaisuuden ja vuorovaikutuksen suhteen, joka 
arvostaa ja ymmärtää sosiaalisten kontekstien merkityksen työyhteisön toimi- 
vuuden kannalta. 

Kyselymme vastaajat kuvaavat toimivan tietokulttuurin esteenä olevan 
tiedon panttaamista ja liiallista rajaamista, mikä kytkeytyy kulttuuristen te- 
kijöiden ohella raja-aitoihin, niin yksiköiden, erikoisalojen kuin ammattiryh- 
mienkin välillä. Vastaajat kuvaavat perinteisen hallintoajattelun aiheuttavan 


tietotoiminnassa lokeroitumista, jolloin tietoa käytetään siiloissa ja rajapinto- 

jen sisällä. Tähän voi liittyä oman yksikön tai erityisalan rajojen suojaamis- 
ta ja tiedon tietoista pitämistä rajojen sisäpuolella. Toisaalta suojaaminen voi 
edetä kulttuuriksi, jossa omaa toimintaa erityisesti kannustetaan ja kehutaan, 
luoden mielikuvaa erinomaisesta aktiivisuudesta sekä sisäisille että ulkoisille 
toimijoille, jolloin muita koskeva tai ulkopuolelta tuleva tieto saattaa muun- 
tua tämän tarkoituksen mukaiseksi. Tiedon epäluotettavuus, jäykät hallinto- 
rakenteet ja perinteiset raja-aidat hankaloittavat vuorovaikutuksellista ja avoi- 
muuteen perustuvaa tietokulttuuria, jota kuitenkin tavoitellaan ja halutaan 
rakentaa. Ongelmien ratkaisemisen koetaankin lähtevän paitsi organisaatio- 
rakenteesta ja toimintatavoista, myös johtamisajattelusta. Keskeisenä tekijänä 
pidetään ylemmän johdon johtamistapaa, tietoperustaisuuden ja aktiivisen 
tiedon luomisen esimerkkiä, mikä kärjistyy etenkin muutostilanteisiin liitty- 
vässä valmistelussa ja viestinnässä. Huomio kiinnittyy näin ollen siihen, miten 
tietokulttuuri ulottuu organisaation eri tasoille ja mistä suunnista se kehittyy. 
Ajateltaessa sote-organisaatiota kompleksisena, vuorovaikutteisena ja yhä voi- 
makkaammin verkostomaisena kokonaisuutena, on kaikilla osilla vaikutuk- 


sensa tietokulttuurin muodostumisessa ja toimivuudessa. 


Tietokulttuurin kehittämisen keinoja 


Tietokulttuurin kehittämisen keinot ja avaamisen mahdollisuudet kytkeyty- 
vät luonnollisesti sen organisaatiokohtaisiin painotuksiin ja ongelmallisiksi 
koettuihin kohtiin. Kehittämisen suuntaamista on hyvä toteuttaa strategiaan 
ja tavoitteisiin perustuen, jolloin tietokulttuuria koskevat muutokset ja sen 
suuntaaminen nivoutuu tarkoituksenmukaisesti organisaation kokonais- 
kehittämiseen. Syvempi tietokulttuurin kehittämisen lähtökohta on kuiten- 
kin toiminnan arvoperustassa ja etiikassa, mikä sosiaali- ja terveystoimen or- 
ganisaatioissa on keskeistä myös johtamistyössä. 

Kehittämisen lähtökohtana voidaan pohtia, millaista olisi ihanteellinen 
tietokulttuuri sosiaali- ja terveydenhuollon organisaatioissa. Hankkeemme 
kyselyssä esimiehet kuvaavat ihanteellisen tietokulttuurin perustuvan muun 


muassa tiedon saavutettavuuteen, luotettavuuteen ja ajantasaisuuteen, mutta 

toteutuvan ennen kaikkea vuorovaikutteisena, avoimena ja virheitä sallivana 
toimintana. Tiedon suunnitelmallinen jakaminen ja toimivat pelisäännöt 
ovat keskeisessä roolissa, jotta päällekkäisyyksiltä vältyttäisiin ja kuitenkin 
turvattaisiin tiedon tasapuolinen vastaanottaminen. Huomiota tulee kiinnit- 
tää tieto-osaamiseen ja kyvykkyyksiin: kuinka tietoa luodaan, hyödynnetään 
ja kehitetään, ja kuinka osataan tuoda näkyväksi myös muuta kuin näkyvää ja 
ammatilliseen osaamiseen pohjautuvaa tietoa? Tärkeänä pidetään myös, että 
tietotoiminta ylittää ammattirajat ja organisaation yksikkö- ja tulosaluerajat. 
Ihanteellinen toimintakulttuuri tietotoiminnan kannalta kytkeytyy näin 
ollen monille tasoille ja useisiin henkilöstöjohtamisen osa-alueisiin. Eräs vas- 


taajista kiteyttää ihanteellisen tietotoiminnan seuraavasti: 


”Pitää luoda inhimillinen matala johtamisorganisaatio, jossa on 
tarkkaan rakennettu tieto-organisaatio osaajineen. Henkilöstön am- 
matillinen osaaminen ja muut kyvykkyydet on kartoitettu ja paitsi 
osaamista myös muita kyvykkyyksiä hyödynnetään. Työskentely on 
tiimityöskentelyä, mielellään moniammatillista ja tiimeille jaetaan 
vastuuta. Autoritaarinen äyskäröivä johtamistyyli eliminoidaan. 
Yksi perusarvoista on ihmisen kunnioittaminen. Ihmisen, kaikissa 
tehtävissään, onnistumisissaan ja epäonnistumisissaan.” 


Kuvaus sisältää elementtejä niin johtamisen kuin organisaatiokulttuurinkin 
kehittämiseen, yhdistäen ihanteellisen tietokulttuurin organisaation kykyyn 
oppia ja kehittää toimintaansa. Suhteutettuna Choon (2013) tietokulttuurien 
jäsennykseen, painottaa kuvaus suhdeperustaisen tietokulttuurin vahvis- 
tamista. Ihannetilassa tietotoiminta asemoituisi keskeiseksi ja luontevaksi 
osaksi arkea, ja kytkeytyisi henkilöstöjohtamiseen, osaamisen johtamiseen 
ja vastuun antamiseen. Huomio ihmisten kunnioittamisesta kuvaa sitä, että 
jokaista työyhteisön jäsentä tulisi arvostaa ainutlaatuisena itsenään, tasaver- 
taisena toimijana. Tällainen ihmiskäsitys on monille itsestäänselvyys, mutta 
organisaatioiden toiminnassa ja johtamiskulttuurissa se ei välttämättä toteudu 
(esim. Vakkala 2012). Kyse on perinteisen johtamisajattelun vahvasta vaiku- 
tuksesta suomalaisissa julkisorganisaatioissa, jossa toiminta on pitkälti perus- 


tunut sääntöihin, valtaan ja ylhäältä alas suuntautuvaan johtamiseen. Käytän- 

nön toiminta kuitenkin perustuu yksilöllisten, erilaisissa elämäntilanteissa 
olevien ihmisten vuorovaikutukseen ja tietotoimintaan, jolloin johtamiseen 
tarvitaan inhimillistä, autenttista otetta (Vakkala & Syväjärvi 2012). Sosiaali- 
ja terveydenhuollossa kyse ei ole pelkästään henkilöstön arvostamisesta, vaan 
toiminnan perusluonteen vuoksi keskiössä on asiakasnäkökulma ja asiak- 
kaan kohtaaminen, mikä asemoituu keskeiseen rooliin myös tietotoiminnassa 
(esim. Rytilä 2011). 

Tiedon jakamisen ja luomisen rajapinnat ja tarpeet niiden avaamiseen 
nostavat esiin keinoja tietokulttuurin kehittämiseen. Avoimessa tietokult- 
tuurissa voidaan hyödyntää enemmän myös epävirallisia kanavia, mikä tekisi 
tietotoiminnasta sosiaalisiin verkostoihin perustuvaa ja joustavaa. Sosiaali- ja 
terveystoimen työyhteisöissä verkostoilla on taipumus rakentua ammatillis- 
ten, yksilöllisten tekijöiden ja organisaation toimintatapojen pohjalle, ja nii- 
den merkitys työtyytyväisyyteen ja tiedon jakamiseen on keskeinen (Tasselli 
2014). Currie ja White toteavat tutkimuksessaan (2012), että tiedon välittä- 
misessä ryhmä ja sosiaalinen vuorovaikutus saattavat nousta professiota tär- 
keämmiksi tekijöiksi. Tällöin korostuvat sosiaaliseen ympäristöön liittyvät 
toimijat ja toimintaedellytykset, sekä myös epävirallinen vuorovaikutus. Tulos 
kannustaa organisoimaan toimintaa asiakaslähtöisin tehtävin ja moniamma- 
tillisesti — kuten Suomessa on jo vuosien ajan tehtykin — jolloin kliiniset ja 
ammatilliset rajat on mahdollista ylittää tietotoiminnassa. Huomiota tulisi 
tutkimuksen mukaan kohdentaa entistä enemmän myös dialogiseen, ja epä- 
viralliseenkin tiedon jakamiseen. 

Tiimityöskentelyä ja moniammatillisuutta syvempänä keinona tieto- 
toiminnan kehittämiseen esittää Mertala (2011) kollektiivista asiantunti- 
juutta, jolla tarkoitetaan yksilöiden osaamisen ja kokemuksen yhdessä, vas- 
tavuoroisesti muodostamaa asiantuntijuutta. Kollektiivinen asiantuntijuus 
rakentuu jatkuvassa yhdessä työskentelyssä ja tietoprosesseissa. Tähän pääse- 
minen edellyttää vuorovaikutusta ja dialogisuutta jo ennen asiakaskohtaamis- 
ta, ei pelkästään kohtaamisen tilanteissa tai niiden jälkeen, jolloin ne usein jää- 
vät neuvotteluiksi tai informaatio saa yksipuolisen, autoritatiivisen luonteen 


esimerkiksi hierarkiassa korkeammalla tasolla olevalta. On siis tärkeää, että 

asiantuntijuus rakentuu vuorovaikutukselle. Dialogisuus ei puolestaan toteu- 
du ilman työympäristöjen ja rakenteiden riittävää joustavuutta, mutta onnis- 
tuminen on kiinni myös henkilöistä, avoimuudesta ja kiinnostuneisuudesta 
vuorovaikutustilanteisiin. On kyettävä jakamaan omaa osaamistaan, jolloin 
reviiriajattelulle ei ole juurikaan sijaa. Lisäksi tulee entistä kokonaisvaltaisem- 
min osata lukea vaihtuvia tilanteita niin työyhteisön kuin asiakkaankin osalta, 
mikä ei kuitenkaan tarkoita sitä että ”kaikesta tulisi tietää kaikki”. Kollektiivi- 
suudessa tieto ja asiantuntemus nimenomaan kootaan eri lähteistä, useammal- 
ta asiantuntijalta. Haastavinta kollektiivisen asiantuntijuuden kehittäminen 
lienee kuitenkin niiden alojen osaajille, jotka tekevät työtään pääasiassa yksin, 
esimerkiksi olosuhteiden pakosta. Sosiaali- ja terveydenhuollossa yksin työs- 
kentelyä voidaan usein kuitenkin pitää enemmänkin omana valintana kuin 
asiakkaan tai työyhteisön toimivuuden kannalta parhaana ratkaisuna. (Mer- 
tala 2011.) 

Kuten edellä on kuvattu, ammattiryhmien taipumus jakaa tietoa luon- 
tevimmin omassa ryhmässään liittyy paitsi hierarkiaan ja vahvoihin profes- 
sioihin, myös sosiaali- ja terveydenhuollon yleiseen ja kansainvälisestikin 
todettuun kulttuuriin, jossa virheitä ei sallita (Kivinen 2008). Rankaisevaa 
ja virheitä sallimatonta kulttuuria voidaan pitää suurimpana esteenä tiedon 
jakamisen kehittämiselle terveydenhuollossa (Kim, Newby-Bennett & Song 
2012). Virheitä ja epäonnistumisia sallivan toimintatavan hyödyllisyys esimer- 
kiksi potilasturvallisuuden ja palvelutoiminnan laadun kannalta on todet- 
tu sekä käytännössä että monin tutkimuksin, mutta organisaatiokulttuurin 
avaaminen virheille käy hitaasti. Kulttuuri pohjautuu hyvin vahvasti alalle 
tärkeisiin arvoihin, ja jos virheen hintana on esimerkiksi potilaan kuolema 
tai vammautuminen, tai lievemmin oireiden pitkittyminen, on yksiselitteistä 
miksi kulttuuri on rakentunut estämään virheet ja laiminlyönnit. Voi myös 
olla, että esiintyvää virhettä selitetään poikkeamalla tai satunnaisuudella, tai 
hiljennetään ongelmakohtia esille tuovat työntekijät myös tietotoiminnan 
osalta. Ilman virheitä ja niiden esilletuonnin mahdollisuutta ei kuitenkaan 
pystytä oppimaan ja kehittämään toimintaa, ja tästä näkökulmasta kritiikki 


sekä aukkojen ja virheiden esiin nostaminen on arvokasta tietoa. 

Suhteutettuna Choon (2013) tietokulttuurien ulottuvuuksiin (kuvio 2), 
nostavat kuvatut kehittämisen keinot esiin menetelmiä, joilla sosiaali- ja ter- 
veydenhuollon tietokulttuuria voitaisiin kehittää kohti suhdeperustaisempaa, 
mutta myös riskejä ottavaa ja innovoivaa tietotoimintaa. Suhdeperustainen 
tietokulttuuri rakentuu vuorovaikutteisuudelle ja tietotoimijoiden verkostoil- 
le, ja painottaa sisäistä tietoa toiminnan kehittämisessä. Aineistomme mukaan 
suhdeperustainen tietokulttuuri on tavoitteena tärkeä, mutta puutteellisesti 
tai heikosti toteutunut. Riskejä ottavassa tietokulttuurissa tietoa hyödynne- 
tään myös organisaation ulkopuolelta ja kannustetaan luovien, innovatiivis- 
ten ratkaisujen käyttöön toiminnan kehittämisessä. Avoimen, vuorovaikut- 
teisemman tietokulttuurin kehittäminen rakentaa käytännössä tapoja, joilla 
parannetaan organisaation kykyä oppia ja kehittää toimintaansa. 

Tietokulttuurin kehittäminen avoimeen, hyväksyvään ja kehittämistietoa 
arvostavaan suuntaan nähdään keskeisenä keinona ratkaista rakenteisiin pe- 
rustuvan, siiloutuneen tietotoiminnan ongelmia. Oppimisen ja osaamisen tu- 
lisi nousta ydinarvoksi ja toimintaa ohjaavaksi tekijäksi, ja laadun kehittämi- 
sen vakiinnutettava asemansa (Soklaridis 2014). Kehittämistyöhön voi liittyä 
hukan poistamista, parhaiden käytäntöjen edistämistä ja asiantuntijaverkos- 
toihin pohjautuvan hoitotyön lisäämistä. Kulttuuria rakentavat — tai naker- 
tavat — myös nimitykset, joilla ongelmallisia asioita kutsutaan, kuten potilas- 
vahinko tai tiedon hukkaaminen. Pienetkin tekijät luovat kuvaa kulttuurista, 
ja voivat saada aikaan muutosta. Kivisen (2008) tutkimuksessa vastaajat, jotka 
kokivat kulttuurin kehittämismyönteiseksi ja yhteiseen vastuuseen perustu- 
vaksi, näkivät tiedon organisoinnin ja jakamisen toteutuvan muita paremmin. 
Tulos korostaa tulkinnallisuutta, mutta myös pienten, konkreettisten askelten 
merkitystä tieto- ja toimintakulttuurin kehittämisessä. 

Pohdittaessa tietotoimintaa kokonaisuuden johtamisen näkökulmasta 
ja tietoprosessien kannalta, nousevat luonteviksi kehittämisen keinoiksi tie- 
dottamisen kanavien selkeyttäminen ja tietoon liittyvien vastuiden terävöit- 
täminen. Tietotulvan aiheuttaman tiedon päällekkäisyyttä ja hukkumista on 
mahdollista vähentää suunnitelmallisuudella ja toimintatapojen selkeyttämi- 


sellä sekä tietoprosessien avaamisella. Voidaan myös pohtia, tulisiko keskeisten 

tiedon jakajien, tietoprosessien avainhenkilöiden roolia vahvistaa. Selkeästi 
määritellyt tiedotusvastuut voisivat sujuvoittaa tiedon liikkumista horisontaa- 
lisesti ja vertikaalisesti. Toisaalta, kuten edellä on kuvattu, on tiedon keskitty- 
minen solmukohtiin myös riski ja osaltaan vahvistaa perinteistä, ylhäältä alas 
suuntautuvaa ja hierarkkista kulttuuria. Tiedonjaon vahvempi keskittäminen 
olisi myös valtakysymys. 

Palataksemme yksilöiden ja työyhteisöjen tasolle, toiminnan arkeen, ko- 
rostuu herkeämättä osaaminen, kuten edellä kuvattu ideaalisen tietokulttuu- 
rin lainauskin toteaa. Asiantuntijuus, kokemus, kyvykkyys ja hiljainen tieto 
— osaaminen nousee esiin eri muodoissaan. Avoimessa toimintakulttuurissa, 
jossa jaetaan yhteiset arvot ja toiminnan tavoitteet, osaamista ja hiljaista tie- 
toa jaetaan arjen kohtaamisissa ja sosiaalisissa verkostoissa (Zipperer 2014). 
Toimiva tietokulttuuri arvostaa osaamista ja vaalii sitä, jolloin johtamisessa 
tulee huolehtia luottamuksesta ja vuorovaikutussuhteiden edistämisestä (Ki- 
vinen 2008). Huomio kohdentuu johtamisen arvoperustaan ja inhimilliseen 
johtamisotteeseen, joka lisää luottamusta, motivaatiota ja sitoutuneisuutta. 
Ihmisläheinen, psykologinen johtamisorientaatio (esim. Vakkala & Syväjärvi 
2012) merkitsee ymmärrystä, kiinnostusta ja kannustamista, sekä aktiivista 
ongelmiin tarttumista ratkaisukeskeisellä tavalla. Henkilöstön näkökulmasta 
tietokulttuurin kehittäminen asemoituu näin ollen johtajuuteen ja erityisesti 
ihmisläheisyyteen, jolloin lähtökohtana on läsnä oleva, osallistuva ja luotta- 
musta herättävä johtajuus. Tästä näkökulmasta tietokulttuurin kehittäminen 
ei edellytä merkittäviä resurssipanostuksia tai uusien järjestelmien käyttöön- 
ottoa, vaan yksinkertaistettuna yksilöitä, erilaisuutta ja heillä olevaa tietoa ar- 
vostavaa johtamisotetta. 

Kaikkiaan tietokulttuurin kehittämiseen on löydettävissä monia keinoja, 
joilla on mahdollista päästä toimintaohjeiden ja virallisten rakenteiden määrit- 
tämästä kohti ihanteelliseksi kuvattua tietotoimintaa. Keinojen toteutuksessa 
usein kyse on pienistä, työyhteisötason ilmapiirin ja luottamusta herättävän 
johtamisen kehittämisen keinoista, mutta toisaalta tarvitaan myös laajempia, 
koko toimintakulttuuria edistäviä keinoja. Molemmilla tasoilla ja kaikkien 


keinojen osalta tärkeää on tuoda esiin, millaiselle arvoperustalle tietotoiminta 

nojaa. Kyse on siitä, mitä tietoa arvostetaan, mitkä ominaisuudet ovat tärkeitä, 
millaisia tiedon jakamisen tapoja käytetään ja millainen arvo annetaan uuden 
tiedon luomiselle. Kyse on siitäkin, arvostetaanko myös negatiivista, toimin- 
taa kehittävää tietoa ja annetaanko kriittisille näkemyksille sijaa. Entistäkin 
tärkeämmäksi tietokulttuurin selkeä arvoperusta nousee laajojen, koko toi- 
mintakenttää koskevien uudistusten yhteydessä, joiden edessä sosiaali- ja ter- 


veydenhuollossa tällä hetkellä ollaan. 


Tietoperustainen johtaminen sosiaali- ja 
terveydenhuollon uudistamisessa 


Tietoperustaisuus, tietoprosessien suunnittelu ja tietokulttuurin kehittämisen 
kysymykset kytkeytyvät vahvasti sosiaali- ja terveydenhuollon uudistamis- 
keskusteluun. Tiedon rooli on keskeinen kaikissa muutostilanteissa ja niiden 
johtamisessa, mutta erityisesti kyseisten tietointensiivisten alojen laajoissa ja 
toimintaan syvällisesti vaikuttavissa organisaatiomuutoksissa. Kyse ei ole pel- 
kästään muutokseen sinällään liittyvästä tiedosta ja sen liikkumisesta, vaan 
tietotoiminnan uudistamisesta vastaamaan muuttuvien yksikkörajojen ja teh- 
täväkenttien tarpeisiin, sekä niiden ja ammatillisten rajojen yli. Jo uudistusten 
suunnittelun ja valmistelun yhteydessä kehittämisen kohteeksi väistämättä 
nousevat tietoprosessit ja tietoon liittyvät toimintatavat. Sote- ja maakunta- 
uudistus toisivatkin toteutuessaan yhteen kuntien perusterveydenhuollon ja 
sosiaalitoimen sekä erikoissairaanhoidon tietotarpeet integroidessaan palvelu- 
järjestelmää entistä joustavammaksi ja reagointikykyisemmäksi. 
Kokonaisuutena suunniteltu sosiaali- ja terveydenhuollon uudistus kyt- 
keytyy aluehallinnon uudistamiseen, ja keskusteluissa olevat keinot, kuten 
valinnanvapauden lisääminen muuttaisivat jossain määrin myös kyseisten 
organisaatioiden toimintaympäristöä. Myös tästä näkökulmasta tietoperus- 
taisuuden ja tietokulttuurin kehittämiseen tulee kohdistumaan merkittäviä 
muutospaineita. Palvelukokonaisuuksien odotetaankin kehittyvän entistä 
monitoimijaisemmiksi. Tätä kehitystä luo pelkästään uusien suunniteltujen 


maakuntien laaja koko ja toimintakentän monimutkaisuus, mutta myös pal- 

veluiden avaaminen entistä laajemmin kilpailulle. Rajanvedot julkisten, yksi- 
tyisten ja kolmannen sektorin palvelutuotannon välillä ovat tälläkin hetkellä 
häilyviä, ja todennäköisenä pidetään että monista kunnallisista palvelutuotta- 
jista muodostuu yhtiömuotoisia ja tuottajiksi valitaan entistä enemmän myös 
yksityisiä yrityksiä. Esimerkkinä on jo nähtävissä palvelusetelitoiminnan laa- 
jeneminen yksittäisistä palveluista laajoihin peruspalveluita koskeviin koko- 
naisuuksiin. Toimintaympäristöön tulee jossain määrin vaikuttamaan myös 
kuntien muuttuva rooli ja alueellisen elinkeinopolitiikan kehittyminen. 

Yksi konkreettisimmista, muttei helpommista asioista on tietojärjestel- 
mien yhdistäminen ja tiedon kokonaisarkkitehtuurin suunnittelu uudelle 
organisaatiolle. Keskenään keskustelemattomat tietojärjestelmät on koettu 
ongelmallisiksi nykyisissäkin organisaatioissa, sillä erilaisten käytössä olevien 
sovellusten ja tietokantojen määrä on ollut suuri yhdenkin erikoisalan sisällä, 
saati sitten organisaatiorajat ylittäen. Tiedon sijainnin selkeys ja saavutetta- 
vuus eivät ole olleet riittävän toimivia, ja niin potilastyön kuin johtamisenkin 
kannalta ongelmia on luonut pirstoutunut, moniin osiin hajautunut tieto. Tie- 
don pirstaloituminen koskee ensinnäkin sosiaali- ja terveydenhuollon toimi- 
joiden kentän moninaisuutta, jolloin esimerkiksi kotikunnassa ei välttämättä 
ole ollut tietoa asukkaan käyttämien yksityisten tai erikoissairaanhoidon pal- 
veluista ja niissä tuotetusta potilastiedosta. Toiseksi asiakastiedon hajanaisuus 
ja vahva toimijoiden sisäinen tietoturva koskee sosiaali- ja terveydenhuollon 
sisäisten erityisalojen tiedonvaihtoa. Kuntalaisten tiedonsaannin näkökul- 
masta tilanne on kansallisesti ratkaistu henkilökohtaisen asiointitilin (julki- 
set sähköiset palvelut Suomi.fi) sekä terveystietokannan (Kanta.fi) avaamisella 
käyttöön. Tietojen avaaminen organisaatioiden käyttöön edellyttää kuitenkin 
henkilökohtaista, verkkopalvelussa tehtyä hyväksyntää. Asukasta koskevat ar- 
kistoidut potilastiedot eivät siirry sinne automaattisesti, vaan niitä siirretään 
vähitellen. Sähköisten, laajojen ja ”avointen”? tietokantojen käyttöönotto on 
näin ollen etenemässä, mutta niiden hyödyntäminen ottaa vasta ensimmäisiä 
askeliaan. 

Erityisenä tietoperustaisuuden osa-alueena uudistuvissa sosiaali- ja ter- 


veydenhuollon organisaatioissa voidaan nähdä tiedon luominen. Stenvall ja 

Virtanen (2012) jäsentävät tiedon luomisen merkitystä ja keinoja toiminnan 
uudistamisessa ja kehittämisessä asiakaslähtöisyyden, työntekijöiden ja orga- 
nisaation kokonaiskehittämisen kannalta. Asiakkaita koskeva tieto voi olla 
organisatorista, eli esimerkiksi käyttäjätietoa tai asiakaspalautetta, tai asiak- 
kaiden palvelukokemuksiin, preferensseihin tai mielikuviin liittyvää tietoa. 
Työntekijöiden näkökulmasta uudistaminen merkitsee työntekijöiden osaa- 
misen ja kokemuksen kytkeytymistä prosessiin, jolloin tieto, vuorovaikutus 
ja kehittämistyöhön osallistuminen lomittuvat luontevalla tavalla yhteen. 
Samalla rakentuu organisaation uudistumisen kannalta kehittämismyönteistä 
organisaatio- ja tietokulttuuria. 

Aidon asiakas- ja käyttäjälähtöisyyden kehittämisessä asiakkailta saatava 
ja heidän palveluistaan koottava tieto on erittäin tärkeä toimenpiteiden läh- 
de. Tietoa voidaan kerätä paitsi potilas- ja käyttäjätiedoin, myös säännöllisin 
tai poikkileikkauksin toteutetuin palautekyselyin, erilaisin käyttäjäraadein, 
foorumein ja sähköisin vaikuttamisen keinoin. Asiakkaan tai käyttäjän rooli 
etenee parhaimmillaan informaatiolähteestä vuorovaikutteiseksi tiedon yh- 
teistuotannoksi: esimerkiksi keskustelemalla johdon ja henkilöstön kanssa 
toiminnan kehittämiseen saadaan arvokasta tietoa. Osallisuuden toiminta- 
malli voi näin ollen rakentua myös hyvin luontevaksi osaksi asiointia. 

Nykyisellä kunta- ja kuntayhtymäpohjaisella peruspalvelujen toiminnalla 
asiakastiedon määrä on vielä kohtalaisella panostuksella hallittavissa ja muu- 
toksiin kyetään pääosin vastaamaan. Uusilla suunnitelluilla alueilla pelkäs- 
tään asiakas- ja asukastiedon määrä kasvaa kuitenkin valtavaksi ja edellyttää 
toimivia tietojärjestelmiä sekä toimintamalleja ja rakenteita asiakkaiden osal- 
lisuudelle, jotta toiminnan suunnittelun kannalta olennainen tieto nousee 
riittävän ajoissa esiin. Kyse on sekä yllätysten, ennakoimattomien tilanteiden 
kuin myös heikkojen signaalien edellyttämästä toiminnasta, mikä vaatii on- 
nistuakseen joustavuutta ja kykyä muuntua (esim. Paasivaara, Rantakokko, 
Suhonen & Tiirinki 2013). Kuten todettua, kasvavia vaatimuksia nousee myös 
erityisaloja yhdistävän tiedon hyödyntämiselle. Tiedon luomiseen, liikkumi- 
seen ja tietoprosesseihin liittyy näin ollen rajapintojen ylittäminen ja tiedon 


siiloutumisen estäminen. 

Tietoperustaisuuden rakentuminen eri tietolähteille sekä tiedon ja tulkinnan 
tasoille jäsentyy Rytilän (2011) esittämässä mallinnuksessa palvelutoiminnan 
suunnittelun kokonaisuudeksi (Kuvio 3). Johtamista ja päätöksentekoa varten 
tarvitaan tietoa taloudesta ja nykyisistä ja tulevista resurssimuutoksista, alan 
kehitystrendeistä ja uusimmista lääketieteen ja muiden keskeisten alojen tut- 
kimuksista. Varsin keskeisessä roolissa on palvelutarpeisiin, sen alueellisiin 
muutoksiin ja muun muassa kuluttajakäyttäytymiseen liittyvä tieto. Tästä 
analysoidusta tiedosta muodostuu Rytilän (emt.) mukaan johtajan polkutie- 
toa, jossa yhdistyvät siis eri lähteistä koottu informaatio, johtajan asiantun- 
temus ja kokemus. Kuvion alaosa osoittaa paitsi tiedon moninaiset, sisäiset ja 
ulkoiset lähteet, mutta kuvaa myös johtamisessa käytettävän tiedon asemoi- 


Tietoperustainen johtaminen 


Kokemus, Osaaminen, A 2 
ymmärrys tiedot, taidot Intentionaalisuus 


Strateginen suunnittelu < » Operatiivinen suunnittelu 
Pitkän aikavälin suunnittelu Lyhyen aikavälin suunnittelu 


Johtamisen polkutieto 


Analysoitu tieto 


Taloustieto Henkilöstö- ja Kunta ja __Rekisteri- ja 
osaamistieto ennakointitieto järjestelmätieto 


Kuvio 3. Tietoperustainen palvelutoiminnan johtaminen (muk. Rytilä 2011, 102) 

tumista osaksi palvelutoiminnan suunnittelua lyhyellä ja pitkällä aikavälillä. 
Kuviossa ei kuitenkaan näy vuorovaikutuksellisuuden ja dialogisuuden rooli, 
jonka tulisi tietoperustaisuuden lähtökohtien mukaisesti olla mukana kaikissa 
vaiheissa, analysoinnista suunnitteluun ja johtamiseen. Vuorovaikutus sisältyy 
kuitenkin tietoperustaisuuden perusasetelmaan. Keskeinen viesti kompleksis- 
ten sosiaali- ja terveydenhuollon organisaatioiden kannalta on monipuolisten 
tietolähteiden turvaaminen ja vuorovaikutteisen asiantuntijayhteistyön kehit- 
täminen palvelutoiminnassa ja tietotoiminnan kehittämisessä. 

Uudistuvissa sosiaali- ja terveydenhuollon organisaatioissa tulisi näin ollen 
kehittää tietokulttuuria kohti vuorovaikutteista, avointa, rajat ylittävää tieto- 
toimintaa, sekä kohti innovatiivisia ja luovia kehittämisen ideoita kannustavaa 
ilmapiiriä. Nykyisellään alan tietokulttuurissa painottuvat toimintaohjeet, 
säännöt ja virallinen, rakenteisiin perustuva tiedon jakaminen. On myös mah- 
dollista, että sosiaali- ja terveydenhuollon uudistamisessa esitetyt ratkaisut or- 
ganisaatioiden yhtiöittämisestä ja avaamisesta nykyistä huomattavasti laajem- 
min kilpailulle voi johtaa myös tietokulttuurin kehittymiseen kohti Choon 
(2013) kuvaamaa tulosorientoitunutta, kilpailukeskeistä toimintaa. Tulos- 
keskeisyys on toki ollut läsnä sosiaali- ja terveydenhuollossa pitkään, mutta 
mahdollisesti laajeneva kilpailuasetelma uusien alueiden myötä voi muuttaa 
tietokulttuurin tarpeita nopeastikin. Tämä tarkoittaisi ulkoisen toimintaym- 
päristön vaatimuksia toiminnan kehittämisestä entistä innovatiivisemmaksi 
ja käyttäjälähtöisemmäksi. Julkisen sektorin perinteisesti painottaessa sisäistä 
tietoa ja osaamista, tulisi tietokulttuurin rajat pystyä avaamaan myös ulkopuo- 
liselle tiedolle, joka ei välttämättä perustu edes varsinaiseen asiantuntijuuteen, 
vaan esimerkiksi innovatiivisten ideoiden tuottamiseen (Mergel 2015). Haas- 
tavaa kuitenkin on, kuinka tietokulttuuria ja toimintatapoja pystytään kehit- 
tämään avoimen tiedon suuntaan, joka ylittää erityisalojen ohella yksikkö-, 
tulosalue- ja organisaatiorajat. 

Kulttuurin kehittäminen liittyy toiminnan arvopohjaan, jonka rooli so- 
siaali- ja terveydenhuollon organisaatioissa on erityisen vahva. Kulttuurin ke- 
hittäminen edellyttää näin ollen myös sitä vahvistavien arvojen edistämistä. 


Ongelmia kuitenkin tuottaa, jos arvopohjassa on vaihtelevuutta esimerkiksi 

ammattiryhmien tai erityisalojen kesken, tai organisaatioissa hyvin erilai- 
nen toimintakulttuuri. Kuten Laitinen, Harisalo ja Stenvall (2013) toteavat, 
keskeisenä keinona ja haasteena voidaankin pitää sitä, kuinka eri ammatti- 
ryhmien edustajat saadaan arkisessa kanssakäymisessä toimimaan toistensa 
kanssa. Jännitteiden purkaminen nousee esiin keskeisenä haasteena avoimen 
kulttuurin kehittämisessä. Tässä tärkeänä keinona pidetään vahvaa strategista 
suuntaa ja selkeää visiota, jotka on purettu auki käytännön toimintatavoiksi. 
Pienten askelien kautta tieto- ja toimintakulttuuri on kehitettävissä — mutta 


onko hitaasti etenevään kulttuurimuutokseen aikaa? 


Pohdinta 


Tietoperustaisuuden ja toimivan tietokulttuurin merkitys osaamiseen ja 
asiantuntijuuteen perustuvissa sosiaali- ja terveydenhuollon organisaatioissa 
on kiistaton. Tässä luvussa on tarkasteltu tietoperustaisuuden ja tietokulttuu- 
rin ulottuvuuksia ja kehittämisen keinoja johtamistyön näkökulmasta. Luvun 
tavoitteena on ollut nostaa esiin laajojen uudistusten kohteena olevien sosiaali- 
ja terveydenhuollon organisaatioiden tietotoimintaan liittyviä ongelmakohtia 
sekä kehittämisen edellytyksiä. Käsitteellisen tarkastelun ohella luvussa on 
hyödynnetty empiiristä aineistoa, eli kahden sairaanhoitopiirin johtajille koh- 
distetun kyselyn ja ryhmähaastattelujen tuloksia Inhimillisesti tehokas johta- 
minen -hankkeesta. 

Sosiaali- ja terveydenhuollon johtamisessa eletään todellisuudessa, jossa 
tieto päivittyy, täsmentyy ja muuttuu jatkuvasti. Näyttöön perustuva toiminta 
ja johtaminen sekä koulutukseen ja kokemukseen pohjautuva osaamisperusta 
ovat olennainen osa toimintakulttuuria. Tietoa arvostetaan, sitä osataan etsiä 
eri lähteitä hyödyntäen, ja tietoa sekä sen jakamista pidetään keskeisenä osa- 
na johtamistyötä. Tärkeinä tiedon ominaisuuksina pidetään saavutettavuut- 
ta, luotettavuutta ja hyödynnettävyyttä, mitkä nojaavat alan arvoperustaan. 
Nämä piirteet luovat hyvät edellytykset tietoperustaiselle johtamiselle, mikä 
rakentuu johtajan kyvystä koota ja käsitellä tietoa eri lähteistä, kokemustiedon 
hyödyntämisestä sekä sosiaalisesta vuorovaikutuksesta tiedon ympärillä. Työ- 

yhteisössä tietoperustaisuuden edistämisen keinoiksi nousevat vuorovaikut- 
teisuus ja yhdessä tekeminen, tiedon aktiivinen luominen, jakaminen ja näin 
muodostuva yhteinen merkityksellistäminen. 

Tiedon jakamisen toimivuuteen kiinnitetään sosiaali- ja terveydenhuollos- 
sa runsaasti huomiota. Sähköiset jakelukanavat ja tietojärjestelmien hyödyn- 
täminen lisäävät tiedon saavutettavuutta, mutta voivat myös aiheuttaa tiedon 
hukkumista. Tiedon runsaus ja päällekkäisyys voivat kuluttaa resursseja tie- 
don priorisointitarpeen ja oikean tiedon etsinnän vuoksi. Tiedon jakamiseen 
ja tietoprosessien toimivuuteen liittyvät myös asenteelliset tekijät ja valta-ase- 
telmat, sekä toimijoiden välinen dynamiikka ja ilmapiiri. Tästä näkökulmasta 
tietoprosessit rakentuvat yksilöiden muodostamista verkostoista. Oleellista 
onkin sisäistää, että tiedolla johtamisessa ja tietoperustaisuudessa ei ole kyse 
teknologisista ratkaisuista tai tietojärjestelmistä (esim. Zipperer 2014). Kes- 
kittyminen esimerkiksi tiedon mekaaniseen keräämiseen ja pelkän näkyvän 
tiedon kokoamiseen unohtaa sekä tietolähteen että tiedon käyttäjän. Samalla 
on todettava, että vahvassa hierarkkisuuden, erityisalojen ja aseman kontrol- 
loimassa toiminta- ja tietokulttuurissa on huomion kiinnittäminen tiedon so- 
siaalisiin verkostoihin selkeä kehittämisen haaste. 

Tietokulttuuri, joka kuvaa tiedon kanssa toimimisen tapoja, arvoja ja sään- 
töjä, on sosiaali- ja terveydenhuollossa sääntöjä noudattavaa sekä kontrollia ja 
ohjeistuksia arvostavaa. Tiedon liikkuminen ja jakaminen perustuu pitkälti 
rakenteisiin ja asemaan, eli tietotoiminta on rakenteiden kautta virallistettua. 
Toisena vahvana sote-organisaatioiden tietokulttuurin ulottuvuutena Choon 
(2013) mallinnukseen peilaten, on aineistomme perusteella tulos- ja tavoite- 
orientaatio. Tämä näkyy erityisesti tiedon merkityksinä, hyödyntämisen tar- 
koituksena ja tuloksellisuuden roolina johtamisessa. Suhdeperustaisuutta eli 
osallisuutta ja vuorovaikutusta tietotoiminnassa pidetään tärkeänä, mutta 
toteutumiseen jää muita tietokulttuurin osa-alueita enemmän parantamisen 
varaa. Perinteisesti sosiaali- ja terveydenhuollon kulttuuri ei salli virheitä eikä 
epäonnistumisia, mutta toiminnan kehittämisen kannalta niihin liittyvä tie- 
to on ensiarvoisen tärkeää. Tiedon arvo ja merkitys tällaisissa tilanteissa sekä 


yleiset avoimen tiedon (open data) kehittämistavoitteet nostavatkin tarpeita 

tietokulttuurin kehittämiseen sallivaan ja dialogiseen suuntaan, erilaisia ra- 
ja-aitoja ylittäen. Toisaalta vuorovaikutteisen tietotoiminnan varmistami- 
nen voi — kulttuuritekijät huomioiden — vaatia myös sen rakenteistamista, 
eli rakenteiden järjestämistä keskeisten vuorovaikutuskanavien perusteella 
ja tietotoiminnan kytkemistä niihin. Merkitseepä tilanne sitten raja-aitojen 
kaatamista tai uusien luomista, uudistuvat sosiaali- ja terveydenhuollon or- 
ganisaatiot tarvitsevat tietokulttuuria, jossa tietoa osataan ja halutaan luoda 
vuorovaikutteisesti ja toimintaa edistäen. Monien organisaatioiden yhdistyes- 
sä verkostomaiseksi, laajaksi kokonaisuudeksi on keskeisenä haasteena orga- 
nisaatio- ja tietokulttuurien yhteensovittaminen, mikä vaatii kykyä yhteistoi- 
mintaan, totutusta luopumista sekä avoimuutta uuden edessä. 

Organisaation ollessa vahvasti sääntöjä noudattava, hierarkkinen ja legitii- 
misyyteen pohjautuva on tärkeää, että johtajan tietoperustainen toiminta on 
intentionaalista. Tämä tarkoittaa tietoista, harkittua ja jatkuvasti kehittyvää 
johtamisotetta tiedon, tietoperustaisuuden ja vuorovaikutuksen suhteen, ja 
jossa on arvostusta ja ymmärrystä sosiaalisten kontekstien merkitystä kohtaan. 
Tässä tilanteessa, uudistuviin palveluihin ja organisaatioihin peilaten, keskei- 
seksi nousee johtajan kyky verkostojen luomiseen ja erilaisten, sosiaalisten tie- 
tolähteiden hyödyntämiseen. Uudistusten pyörteissä johtamisessa tarvitaan 
myös kyvykkyyttä sietää epävarmuutta, jatkuvasti muuttuvia tietoja ja ilkeitä, 
ennakoimattomia ongelmia. 

Samaan aikaan — ja ennen kaikkea — johtaja on kuitenkin ihmisten johtaja. 
Tietokulttuurin ja organisaatiotoiminnan rakentuessa ihmisten toiminnasta 
ja yhdessä tekemisestä kohdentuu huomio lopulta inhimilliseen, erilaisuutta 
ymmärtävään ja luottamusta herättävään johtajuuteen. Etenkin muutostilan- 
teessa tarve ihmisläheiselle, läsnä olevalle ja ongelmiin aktiivisesti tarttuvalle 
johtamiselle kasvaa, ja tasapuolisuutta ja avoimuutta arvioidaan herkin tun- 
tosarvin (Vakkala 2012). Suhdeperustaista tietokulttuuria ja vuorovaikuttei- 
suutta edistetään vaikuttavimmin luomalla avoimuutta, luotettavuutta ja ak- 


tiivisuutta ilmapiiriin ja tietotoimintaan. 

Kuvio 4. Inhimillisesti tehokkaan tietokulttuurin rakentuminen 


Tarkasteltaessa tietoperustaisuutta ja tietokulttuuria sosiaali- ja terveyden- 
huollossa ovat keskeiset huomiot jäsennettävissä kuvion 4 mukaisesti. Ulot- 
tuvuudet on kuvattu kehänä kehityssuunnan osoittamiseksi, mutta niistä olisi 
vedettävissä toisiinsa myös ristikkäisiä yhteyksiä. Lähtökohtana tietoperus- 
taisuuden ja tietokulttuurin kehittämiselle tavoiteltuun, vuorovaikutteiseen 
ja avoimeen suuntaan toimii inhimillinen johtamisen arvoperusta. Hyvä 
johtajuus lisää motivaatiota ja sitoutuneisuutta, ja rakentaa luottamuksellis- 
ta ja samalla avoimuuteen kannustavaa ilmapiiriä myös muutostilanteessa. 
Hyvässä ilmapiirissä tietotoiminta, kuten tiedon luominen ja jakaminen, on 
spontaania ja epäkohtia voidaan tuoda esiin toiminnan parantamiseksi. Nämä 
tekijät lisäävät kiinnostusta tietotoimintaan, jolloin se ei enää ole yksittäisten 
vastuuhenkilöiden tehtävä, vaan jaettua, aktiivista verkostotoimintaa. Näistä 
elementeistä rakentuu vuorovaikutteinen, dialoginen ja tietoa arvostava työ- 


yhteisö, jonka mahdollistajana on tietoperustainen johtaminen. 

Tieto- ja yhteistyöverkostojen avatessa erilaisia rajapintoja niin ammatti- 
ryhmien välillä kuin rakenteissakin, alkaa kehittyä organisaatiotason vuo- 
rovaikutteinen tietokulttuuri. Tämä edellyttää vahvaa strategista suuntaa ja 
konkreettisia keinoja rajapintojen ylittämiseen, mutta samalla vahvasti arvo- 
perustaisen tietotoiminnan edistämistä. Rajapinnat ovat esillä ja muutoksen 
alla uudistusten yhteydessä niin organisaatio- kuin yksikkötasoillakin, mutta 
tietoperustaisuuden tulisi olla läsnä uudistuskeskustelussa ja -valmistelussa 
laajemminkin (esim. Virtanen, Stenvall & Rannisto 2015). 

Sosiaali- ja terveydenhuollon palvelujärjestelmän ja tietotoiminnan kehit- 
tämisessä — etenkin suunnitellun sote- ja maakuntauudistuksen kontekstissa 
— tarvitaan aikaisempaa holistisempaa ja kokonaisvaltaisempaa otetta. Kyse on 
etenkin asiakkaan ja asukkaan hyvinvoinnista ja sen kompleksisesta rakentu- 
misesta, mikä aiheuttaa voimakkaita joustavuuden ja toimivien tietovirtojen 
tarpeita. Tuloksina kuvattujen ulottuvuuksien kautta on mahdollista luoda ja 
edistää inhimillisesti tehokasta tietokulttuuria, joka pitää tärkeänä niin tietoa 
ja tehokkuutta, kuin ihmistä ja sosiaalista vuorovaikutustakin. Oleellista on, 
että johtaminen, uudistuminen, rakenteet, henkilöstö ja tietotoiminta, näh- 
dään kaikki osana inhimillisesti tehokasta sosiaali- ja terveydenhuoltoa ja sen 
kehittämistä. 


222 ANTTI SYVÄJÄRVI & VILLE PIETILÄINEN (TOIM.) 


Tietoperustaisuus ja tietokulttuuri johtamistyössä 


930000000000000000000000000000000200000000000000000000000000000000000000000000000000000000000000000000000000000007 


Luvun tärkeimmät viestit johtajille ja esimiehille: 


1. Tiedon saatavuudesta ja käytettävyydestä huolehtiminen, luotetta- 
vuuteen ja ajantasaisuuteen panostaminen, kokonaisvaltaisten ja jous- 


tavien tietovirtojen kehittäminen 


1 


Tietokulttuurin vuorovaikutteisuuden lisääminen ja tietotoiminnan 
kiinnostavuuden edistäminen: myönteisyys tiedolle, sen luomiselle ja 


jakamiselle, hiljaisen tiedon näkyväksi tekeminen 


Tiedon avoimuuden kehittäminen: rakenteisiin perustuvasta tiedosta 


W 


ja tietotoiminnasta kohti avointa, verkostomaista ja joustavaa tietotoi- 
mintaa, mikä tarkoittaa tietolähteiden tarkoituksenmukaista avaamis- 
ta, tiedon liikkuvuuden väylien edistämistä toiminnan tasojen välillä 


sekä ammattiryhmien ja erityisalojen kesken, mutta myös ulkoisen 


90000000000000000000000000000000000000000000000000000000000000000000000, 


tiedon ja asiakastiedon laajempaa hyödyntämistä perustoiminnassa ja 


O000000 


organisaation kehittämisessä 


90000000000000000000000000000900000000000100000000000000000000000000000000020000000000) 


B}O000000000000000000000000000000000000000000000000000000000000000000000000000000000000000000000000000000000000008 


Lähteet 


Ackoff, R.L. (1989). From Data to Wisdom, Presidential Address to ISGRS, June 
1988. Journal of Applied Systems Analysis, 16, 3-9. 

Barnard, P., Napier, J. & Zipperer, L. (2014). What is Knowledge? In L. Zipperer 
(Ed.). Knowledge Management in Health Care. Routledge. Dorchester: 
Dorset Press. 

Becerra-Fernandez, I. & Sabherwal, R. (2015). Knowledge Management. Systems and 
Processes. New York: Routledge. 

Currie, G. & White, L. (2012). Inter-professional Barriers and Knowledge Brokering 
in an Organizational Context: The Case of Healthcare. Organization Studies, 
33 (10), 1333-1361. 

Choo, CW. (2006). The knowing organization. How organizations use information 
to construct meaning, create knowledge, and make decisions. USA: Oxford 
University Press. 


INHIMILLINEN JA TEHOKAS SOSIAALI- JA TERVEYSJOHTAMINEN 223 


Hanna Vakkala & Miia Palo 


Choo, CW. (2013). Information culture and organizational effectiveness. 
International Journal of Information Management, 33, 775-779. 

Cyr, S. & Choo, CW. (2010). The individual and social dynamics of knowledge 
sharing: An exploratory study. Journal of Documentation, 66 (6), 824-846. 

Davenport, T.H. & Prusak, L. (2000). Working Knowledge: How Organizations 
Manage What They Know. Boston: Harvard Business School Press. 

Grant, R.M. (1996). Toward a knowledge-based theory of a firm. Strategic 
Management Journal, 17 (S2), 109-122. 

Hislop, D. (2003). Linking human resource management and knowledge management 
via commitment. A review and research agenda. Employee Relations, 25(2), 
182-202. 

Kainulainen, S. (2013). Tiedon jakamisen johtaminen — Yksilön tiedon jakamisen 
motivaatio johtamisen tukena — tutkimus Lapin keskussairaalassa. Pro gradu 
-tutkielma. Lapin yliopisto. 

Kesti, M. (2012). The Tacit Signal Method in Human Competence Based 
Organization Performance Development. Acta Universitatis Lapponiensis 
236. Lapin yliopisto. Rovaniemi: Lapin yliopistokustannus. 

Kim, Y-M., Newby-Bennett, D. & Song, H-J. (2012). Knowledge sharing and 
institutionalism in the healthcare industry. Journal of Knowledge 
Management, 16(3), 480—494. 

Kivinen, T. (2008). Tiedon ja osaamisen johtaminen terveydenhuollon organi- 
saatioissa. Kuopion yliopiston julkaisuja E. Yhteiskuntatieteet 158. Kuopio: 
Kopijyvä. 

Laitinen, I., Harisalo, R. & Stenvall, J. (2013). Palvelutiede julkisten palveluiden 
uudistajana. Tampere: Tampere University Press. 

Lambe, P. (2007). Organising Knowledge: Taxonomies, Knowledge and 
Organisational Effectiveness. Oxford: Chandos Publishing. 

March, J.G. (1991). Exploration and exploitation in organizational learning. 
Organization Science, 2(1), 71-87. 

Mergel, I. (2015). Breaking the Silos of Silence. The Importance of New Forms 
of Knowledge Incubation for Policy Informatics. In EW. Johnston (Ed.). 
Governance in the Information Era. Theory and Practice of Policy Informatics. 
New York: Routledge, 319—332. 

Mertala, S. (2011). Yhdessä tietämisen episodeja. Terveydenhuollon kompleksiset 
työympäristöt. Acta Universitatis Lapponiensis 201. Rovaniemi: Lapin 
yliopistokustannus. 

Nonaka, I. & Takeuchi, H. (1995). The Knowledge-creating Company. Oxford: 
Oxford University Press. 


224 ANTTI SYVÄJÄRVI & VILLE PIETILÄINEN (TOIM.) 


Tietoperustaisuus ja tietokulttuuri johtamistyössä 


Ollila, S. & Raisio, H. (toim.) (2013). Hyvinvointijärjestelmät muuttuvassa 
toimintaympäristössä. Acta Wasaensia 277, Sosiaali- ja terveyshallintotiede 8. 
Vaasan yliopisto. Vaasa: Suomen yliopistopaino — Juvenes Print Oy. 

Paasivaara, L., Rantakokko, P. Suhonen, M. & H. Tiirinki (2013). Weak signals — 
tulevaisuuden tekemisen ensioireet. Teoksessa S. Ollila & H. Raisio (toim.). 
Hyvinvointijärjestelmät muuttuvassa toimintaympäristössä. Acta Wasaensia 
277, Sosiaali- ja terveyshallintotiede 8. Vaasan yliopisto. Vaasa: Suomen 
yliopistopaino — Juvenes Print Oy, 250-255. 

Pfeffer, J. & Sutton, R.I. (2006). Hard facts, dangerous half-truths and total nonsense: 
profiting of evidence-based management. Boston: Harvard Business School 
Press. 

Pietiläinen, V. (2010). Johtajan ammatillisten kompetenssien profiloituminen 
kompleksisessa toimintaympäristössä. Acta Universitatis Lapponiensis 177, 
Lapin yliopisto. Tampere: Juvenes Print. 

Prusak, L. (1997). Knowledge in Organizations. Newton: Butterworth-Heinemann. 

Rytilä, M. (2011). Tietoperustainen johtaminen palvelutoiminnan suunnittelussa 
julkisella terveydenhuoltoalalla. Acta Universitatis Lapponiensis 214. Lapin 
yliopisto. Rovaniemi: Lapin yliopistokustannus. 

Soklaridis, S. (2013). Improving hospital care: are learning organizations the answer? 
Journal of Health Organization and Management, 28(6), 830—838. 

Stenvall, J. & Virtanen, P. (2012). Sosiaali- ja terveyspalveluiden uudistaminen. 
Tietosanoma. Tallinn: AS Pakett. 

Stähle, P. & Grönroos, M. (2000). Dynamic Intellectual Capital. Knowledge 
Management in Theory and Practice. WSOY. Vantaa: Tummavuoren 
kirjapaino Oy. 

Sveiby, K.E. (1997). The New Organizational Wealth: Managing and Measuring 
Knowledge Based Assets. San Francisco: Berett-Koehler. 

Sveiby, K.E. (2001). A knowledge-based theory of the firm to guide in strategy 
formulation. Journal of Intellectual Capital, 2 (4), 344-358. 

Syväjärvi, A., Vakkala, H. & Stenvall, J. (2013). Tiedon hallintaa ja positiivisuutta 
henkilöstöjohtamiseen julkisen sektorin terveydenhuollossa. Teoksessa S. 
Ollila & H. Raisio (toim.). Hyvinvointijärjestelmät muuttuvassa toiminta- 
ympäristössä. Acta Wasaensia 277, Sosiaali- ja terveyshallintotiede 8. Vaasan 
yliopisto. Vaasa: Suomen yliopistopaino — Juvenes Print Oy, 151-170. 

Tasselli, S. (2014). Social Networks of Professionals in Health Care Organizations: A 
Review. Medical Care Research and Review, 71(6), 619-660. 

Vakkala, H. (2012). Henkilöstö kuntauudistuksissa. Psykologinen johtamisorientaatio 
muutoksen ja henkilöstövoimavarojen johtamisen edellytyksenä. Acta 238. 
Helsinki: Suomen Kuntaliitto. 


INHIMILLINEN JA TEHOKAS SOSIAALI- JA TERVEYSJOHTAMINEN 225 


Hanna Vakkala & Miia Palo 


Vakkala, H. & Syväjärvi, A. (2012). Henkilöstöjohtamista kuntien muutostilan- 
teissa. Psykologinen johtamisorientaatio ja autenttinen johtajuus. Kunnallis- 
tieteellinen aikakauskirja, 4, 346-363. 

Vick, T.E., Nagano, M.S. & Popadiuk, S. (2015). Information culture and its 
influences in knowledge creation: Evidence from university teams engaged 
in collaborative innovation projects. International Journal of Information 
Management, 35, 292-298. 

Virta, M. (2011). Sukupolvien välinen tiedon jakaminen organisaatiossa — lapioidaanko 
vanhaa vai luodaanko uutta? Technology Business Research Center. Research 
Reports 23. Lappeenranta: Lappeenranta University of Technology. 

Virtanen, P., Stenvall, J. & Rannisto, P-H. (toim.) (2015). Tiedolla johtaminen 
hallinnossa. Teoriaa ja käytäntöjä. Tampere: Tampere University Press. 

Weick, K. E. (1995). Sensemaking in Organisations. London: Sage Publications. 

Zipperer, L. (toim.) (2014). Knowledge Management in Health Care. Routledge. 
Dorchester: Dorset Press. 


Kirjoittajat: Hanna Vakkala hallintotieteen yliopistonlehtori Lapin yliopis- 
tossa ja Miia Palo projektijohtaja ja hallintoylilääkäri Lapin sairaanhoitopii- 


rissä. 


226 ANTTI SYVÄJÄRVI & VILLE PIETILÄINEN (TOIM.) 


Kompleksisuuden johtaminen — kohti uutta ymmärrystä 


Kompleksisuuden johtaminen 
- kohti uutta ymmärrystä 


Pirkko Vartiainen, Harri Raisio & Niklas Lundström 


Johdanto 


Kompleksisuuden johtaminen on aihe, joka antaa mahdollisuuksia hahmot- 
taa ja ymmärtää yhteiskunnan ja organisaatioiden toimintaa kompleksisen 
maailmakuvan kautta. Olemme kirjoittaneet ja alustaneet aiheesta hyvin mo- 
nissa eri yhteyksissä ja todenneet, että kompleksisuuden käsitteet eivät ole vain 
teoreettisesti kiinnostavia, vaan myös johtamiskäytäntöjä avaavia. 
Vuoropuheluissa johtajien ja asiantuntijoiden kanssa on selvinnyt, että 
kompleksisen maailmankuvan ymmärtäminen on auttanut heitä selittämään 
asioita ja ilmiöitä, joiden merkitys on muutoin jäänyt hämäräksi (esim. Rai- 
sio & Lundström 2015). Tulemmekin pohtimaan luvussamme sellaisia, äkkiä 
jopa vieraalta tuntuvia ilmiöitä, kuin pirulliset ongelmat, pahan emergenssi ja 
julkisen hallinnon synkkä aika. Näemme kyseiset käsitteet osaksi kompleksi- 
suuajattelun käsitteistöä. Pirullisilla ongelmilla tarkoitetaan asioita ja ilmiöitä, 
joista selviytymiseen eivät riitä rutiininomaiset ratkaisumallit. Sen sijaan tar- 
vitaan malleja, jotka avaavat ilmiön monimuotoisuuden ja asioiden toisiinsa 
kietoutuneisuuden. Emergenssin käsitteellä viittaamme uusien, ennakoimat- 
tomien rakenteiden, ominaisuuksien tai prosessien syntymiseen kuin itsestään. 
Haluamme kuitenkin korostaa, että emergenssiin voi liittyä myös negatiivisia 
piirteitä, joten käsittelemme kompleksisuuden johtamista myös pahan emer- 
genssin käsitteen varassa. Julkisen hallinnon synkällä ajalla viittaamme tilan- 


teisiin, joissa hallintojärjestelmät menettävät uskottavuuttaan, mikäli ihmiset 

yhä enemmän vieraantuvat yhteiskunnallisten asioiden hoidosta. Käsitteiden 
tarkempaan sisältöön palaamme myöhemmissä luvuissa (ks. myös kuvio 1). 

Monesti on vaikea myöntää, että edellä esitettyjä ilmiöitä on jokaisessa or- 
ganisaatiossa. Jos kuitenkin myönnämme niiden olemassaolon, on helpompi 
ymmärtää miksi tiettyjä ongelmia ilmenee tai asioita ja käyttäytymistä ta- 
pahtuu tai jää tapahtumatta, vaikka olosuhteet ja toimintatavat olisivatkin 
kunnossa. Tämän luvun tarkoitus ei siten olekaan antaa ohjeita siitä, miten 
kompleksisuuden johtajan tulisi toimia. Korostamme mieluimmin komplek- 
sisen maailmankuvan ymmärtämistä ja tuon ymmärtämisen soveltamista 
kunkin omaan todellisuuteen oman johtamiskokemuksensa ja toimintansa 
valossa. 

Miksi edellä esitettyjen käsitteiden avaamista sitten tarvitaan johtamisessa 
yleensä tai erityisesti sosiaali- ja terveysalalla? Yksi selitys on sosiaali- ja ter- 
veydenhuoltojärjestelmien jatkuva ja laaja uudistaminen, joka tuottaa jo luon- 
nostaan kompleksiseen toimintakenttään muutokseen liittyvää lisääntyvää 
kompleksisuutta. Myös sosiaali- ja terveydenhuollon toiminnallinen konteksti 
lisää johtamisen kompleksisuutta. Tämä liittyy sekä alan vahvaan professio- 
naaliseen toimintakulttuuriin että julkiseen intressiin. Julkinen intressi aset- 
taa johtamisen sääntelyn, resurssien ja poliittisen ohjauksen reunaehtoihin. 
Erityisesti poliittinen ohjaus on nykyisen reformiajattelun myötä kasvanut. 

Onkin syytä kysyä ymmärrämmekö miten kompleksinen kokonaisuus esi- 
merkiksi sosiaali- ja terveyspalvelujen integraatio, henkilöstön aseman muu- 
tokset tai poliittis-hallinnollinen murros kunnissa ja tulevissa maakunnissa 
tulee olemaan? Pelkona on, että ellei kompleksisuuden piirteitä ymmärretä 
tai hyväksytä, joudutaan tilanteeseen, jossa päätöksenteko, palvelujen laatu ja 
henkilöstön hyvinvointi muodostuvat itseään ruokkivaksi ongelmavyyhdiksi, 
joka estää uudistuksen tarkoituksenmukaisen toteuttamisen. Uskommekin, 
että kun sosiaali- ja terveysalan uudistuksiin kytketään kompleksisuuden joh- 
taminen, voidaan paremmin onnistua toteuttamaan muutokset myös käytän- 
nössä. 

Kompleksisuustieteet ja kompleksisuuden johtamisen tutkimus ovat ja- 


kautuneet useaan tutkimushaaraan (ks. Lichtenstein 2007; Castellani 2014). 

Tässä luvussa keskitymme emergenssin johtajuuteen (/eadership of emergence), 
joka voidaan nähdä osaksi kompleksisuusjohtajuuden teoriaa (complexity 
leadership theory). Kyseisen teorian keskeisiä tutkimusjulkaisuja ovat esimer- 
kiksi Lichtenstein ym. (2006), Uhl-Bien, Marion & McKelvey (2007), Uhl- 
Bien & Marion (2009) ja Arena & Uhl-Bien (2016). Emergenssin johtajuuden 
keskeisiä tutkimuksia ovat muun muassa Plowman ym. (20074; 2007b) ja 
Lichtenstein & Plowman (2009). Tiedostamme Willin (2016) tavoin viimeis- 
ten vuosikymmenten aikana tehdyn pohjatyön merkityksen ja tulemme ra- 
kentamaan näille kompleksisuusjohtajuuden teorian perustuksille. Suomessa 
luvussa käsiteltäviin teemoihin ovat perehtyneet julkisen johtamisen tutki- 
musryhmät (esim. Vartiainen 2005; Vartiainen ym. 2013; Raisio 2010; Vartiai- 
nen & Raisio 2011; Valkama & Ollila 2011; Jalonen 2007; Jalonen ym. 2013; 
Laitinen, Jalonen & Stenvall 2014; Lundström 2015; Lundström ym. 2016). 
Emergenssin johtajuuden ottaminen luvun keskiöön selittyy sillä, että 
haluamme korostaa aktiivista johtamisotetta kompleksisessa toiminta- 
ympäristössä. Lisäksi emergenssin johtajuuden tematiikka kytkeytyy vahvasti 
aiempaan tutkimukseemme (Raisio & Lundström 2014; Raisio & Lundström 
2015; Lundström 2015). Tunnustamme valintaamme liittyvän riskitekijän. 
Esimerkiksi Hanson ja Ford (2010) varoittavat siitä, että yksipuolinen johtajan 
roolin tarkastelu voi vahvistaa johtajakeskeisyyttä alan tutkimuksessa aivan 
liikaa. Tämä on tärkeä huomio ja jatkotutkimuksessa onkin syytä tuoda esille 
myös vaihtoehtoisia kompleksiseen maailmankuvaan kytkeytyviä analyysi- 
kohteita. Yksi tällainen on esimerkiksi hollantilainen, lähes ilman muodol- 
lisia johtajia toimiva, itseohjautuvan hoitotyön malli Buurtzork (Kreitzer ym. 
2015), jossa lähijohtajat toimivat ”valmentajina” ja itseohjautuminen on osa 


normaalia toimintaa. 


Luvun tarkoitus ja tavoitteet 


Luvun tarkoituksena on pohtia organisaatioiden johtamista kompleksisuus- 
tieteiden keskeisten käsitteiden varassa. Kuvaamamme käsitteet ja mallit he- 


rättävät tarkastelemaan organisaatioiden toimintakokonaisuutta uudella ta- 

valla, samalla ne voivat toimia moottoreina, jotka käynnistävät uutta ajattelua 
ja uusia toimintatapoja. Tarkastelumme pääpainona on johtaminen yleensä, 
joten toivomme, että luvun lukijat aktiivisesti resonoisivat lukemaansa omiin 
kokemuksiinsa nojaten. Esimerkit, joilla kompleksisuuden käsitteitä avataan, 
liittyvät osaksi sosiaali- ja terveysalaan, osaksi yleisiin käsityksiin organisaa- 
tion johtamisesta. 

Lukumme lähtee liikkeelle mekanistisen maailmankuvan ja kompleksi- 
suuden tunnustavan maailmankuvan tarkasteluista. Otamme myös käyttöön 
käsitteet pahan emergenssi ja julkisen hallinnon synkkä aika. Näiden käsittei- 
den tarkastelu on suomalaisessa keskustelussa ollut vähäistä, mutta ne anta- 
vat osviittaa siitä, millaisissa tilanteissa ja millaisten reunaehtojen vallitessa 
organisaatioiden johtaminen joutuu kamppailemaan. Viittaamme tällä mm. 
poliittiseen, taloudelliseen ja rakenteelliseen epävarmuuteen sekä toiminta- 
tapoihin, jotka ajavat organisaatiot keskittymään yksityiskohtiin kokonai- 
suuksien sijasta. 

Edellä esitettyihin lähtökohtiin nojaten muodostuu luvun tutkimusongel- 
maksi kysymys: miten kompleksisuuden johtaminen taipuu sosiaali- ja terveys- 
alan johtamisen uudistuvaan toimintakenttään? Pohdimme tätä kysymystä 
tarkastelemalla millainen on kompleksinen maailmankuva, mitä tarkoittavat 
valitsemamme käsitteet sekä, miten ne kuvaavat tämän hetken johtamista 
yleensä ja erityisesti sosiaali- ja terveysalalla. Tarkastelemamme kompleksinen 
toimintatodellisuus on kuvattuna kuviossa 1 hämähäkinseittinä, joka kietoo 
ja yhdistää johtamisen organisatoriseen kontekstiin ja tarkentaa tutkimus- 
ongelmaamme. Lukumme johtopäätösosiossa pohdimme ko. kuviossa esitet- 


tyjä keskeisiä kysymyksiä sosiaali- ja terveysalaan soveltaen. 

N tapahtuman syntymiseen 


Erilaiset ongelmatyypit =! 


Hyväksymmekö pirullisten Kompleksisuuden 
ongelmien olemassaolon? A ; 


Pahan emergenssi 
Mitkä systeemiset tekijät 
ovat vaikuttaneet ei-toivotun 


Julkishallinnon synkkä aika 
Miten luomme aktiivisen ja 
eläväisen toimintaympäristön? 


SY 


Emergenssi mahdollisuutena 
Uskalletaanko mahdollisuutta 
käyttää hyväksi? 


Kuvio 1. Kompleksiseen toimintatodellisuuteen kytkeytyvät keskeisimmät kysymykset 


Käsitteellinen viitekehys 


Kompleksisuuden johtamiseen liittyvät näkökulmat on koottu taulukkoon 
1. Haluamme korostaa sitä, että monet johtamista ohjaavat ajattelutavat ja 
käytännöt kumpuavat länsimaisen yhteiskunnan ja hallintokäytäntöjen pe- 
rinteisestä tukeutumisesta lineaarisiin ongelmanratkaisumalleihin ja toimin- 
tatapoihin. Tällöin johtamisessa keskitytään tilanteisiin, jotka käsitetään 
yksittäisiksi tapahtumiksi tai yksittäisten ihmisten aiheuttamiksi tekijöiksi. 
Lisäksi ajatellaan, että erilaiset organisatoriset pakot, kuten ohjeet ja säännöt, 
talous ja rakenteet ovat tekijöitä, jotka sanelevat organisaatioiden toimintaa ja 
johtamista. Osaksi näin onkin, mutta oletamme erityisesti, että yksittäisten 
asioiden tai organisatoristen pakkojen liiallinen korostaminen estää johtami- 


sen kehittämistä kompleksisuuden tunnistavaan suuntaan. Tarvitaan rohkeaa 

suuntautumista kompleksisen maailmankuvan avaamaan käsitemaailmaan ja 
toimintatapoihin. 

Näkemyksemme on, että erityisesti sosiaali- ja terveysorganisaatioiden joh- 
tamisote tarvitsee ajattelua, jossa toimintaa tarkastellaan kokonaisuuksina yk- 
sittäisten osien sijasta (Vartiainen ym. 2013). Yksittäisiä osia ei kuitenkaan saa 
täysin unohtaa. Osat tulisikin nähdä samanaikaisesti sekä kokonaisuuden osi- 
na että kokonaisuuden täydentäjinä. Näin ollen vaikutus on molemmansuun- 
tainen. Perustelemme tätä oletusta muun muassa Bellan (2006) tutkimuksella, 
jossa todetaan, että moderneissa organisaatioissa on systeemistä lähteviä piir- 
teitä, joita ei voi ymmärtää pelkästään ihmisten toimintaa tai käyttäytymistä 
tarkastelemalla. On hedelmällisempää tarkastella emergoituvaa systeemistä 
kokonaisuutta, eli inhimillistä käyttäytymistä, rakenteita ja toimintaympäris- 


töä kokonaisuutena. 


Taulukko 1. Luvun näkökulmien ja käsitteiden välinen yhteys 


Maailmankuva Mekanistinen Kompleksinen 

Teoreettinen viitekehys — Newton, taylorismi Kompleksisuustieteet 

Ongelman luokka Kesyt ongelmat Pirulliset ongelmat 

Toimintakenttä Kesy peli Pirullinen peli 

Johtaja Kontrolleri / hallinnoija Mahdollistaa johtaja / kaaospilotti 

Henkilöstö Koneen osa / pelinappula Aktiivinen toimija/pelaaja 

Ilmentymä Pahan emergenssi, julkishallinnon Emergenssi mahdollisuutena, 

synkkä aika aktiivisen ja eläväisen organisaatio- 

kulttuurin syntyminen 


Taulukossa 1 esitetyt mekanistisen maailmankuvan ja kompleksisen maail- 
mankuvan määrittelyt ovat teoreettisia ääripäitä, joiden välimaastoon jäävä 
käytännön toiminta on kaikkein kiinnostavinta. Täten tavoitteemme ei ole 
määritellä mekanistiseen maailmankuvaan liittyviä tekijöitä automaattisesti 
negatiivisiksi tai huonoiksi. Tarkoitus on tässä yhteydessä paremminkin ko- 
rostaa sitä, että kehitettäessä johtamista tai ratkaistaessa ongelmia on mah- 
dollista edetä, tilanteesta riippuen, joko kompleksisuuden periaatteiden tai 


mekanistisuutta korostavien periaatteiden mukaisesti. Käytännön tasoilla 

johtamisessa toimitaan usein taulukossa kuvattujen teoreettisten ääripäiden 
välimaastossa. Tämä ei ole huono asia, mikäli valittu johtamismalli soveltuu 
ratkaistavana tai johdettavana olevaan tilanteeseen. Viittaamme tällä ontolo- 


giseen ketteryyteen, johon palaamme luvun loppupuolella. 


Mekanistinen vs. kompleksinen maailmankuva 


Tämän luvun tavoitteena on esitellä mekanistisen ja kompleksisen maailman- 
kuvan pääperiaatteet. Mainittujen maailmankuvien erojen tarkastelu auttaa 
ymmärtämään, mitä kompleksisuus on ja millaisia asioita kompleksisuuden 
ymmärtämiseen liittyy. Lisäksi pohdimme kompleksisen adaptiivisen systee- 
min (Complex adaptive system, CAS) piirteitä ja periaatteita. Tämä siksi, että 
kaikkien julkisten organisaatioiden, ja siten myös sosiaali- ja terveysalan orga- 
nisaatioiden, toimintaa ja johtamista ohjaa systeeminen mukautuvuus kulloi- 
siinkin tilanteisiin ja muutoksiin. Emme pyri tässä luvussa kaikenkattavaan 
kompleksisuuden kuvaukseen. Taustoitamme kompleksista maailmankuvaa 
sen pääpiirteiden kautta ja otamme käyttöömme tämän luvun kannalta kes- 


keiset käsitteet taulukon 1 mukaisesti. 


Mckanistinen maailmankuva 


Stähle (2004) näkee mekanistisen maailmankuvan liittyvän ensimmäiseen 
systeemiparadigmaan, jossa korostetaan mekaanisia järjestelmiä, universaa- 
leja lakeja, pysyvyyttä ja säännönmukaisuutta. Tällöin järjestelmät toimivat 
kuin koneet, ennalta määrättyjen lakien mukaan. Systeeminen oppikäsitys 
on Stählen mukaan peräisin Newtonin klassisen fysiikan ja länsimaisen tie- 
denäkemyksen yhtenäisyydestä (ks. myös Wulun 2007; Ackoff 1974). Meka- 
nistinen käsitys systeemin toiminnasta soveltuu hyvin esimerkiksi fysiikkaan 
tai matemaattisiin mallinnuksiin, mutta sen soveltaminen yhteiskunnalliseen 
viitekehykseen on monesti ongelmallista. Tästä huolimatta mekanistiseen 
maailmankuvaan tukeudutaan yhä myös yhteiskunnallisten ongelmien rat- 


kaisemisessa, päätöksenteossa ja johtamisessa. 


INHIMILLINEN JA TEHOKAS SOSIAALI- JA TERVEYSJOHTAMINEN 233 


Pirkko Vartiainen, Harri Raisio & Niklas Lundström 


Ongelmalliseksi mekanistisen maailmankuvan soveltamisen esimerkiksi 
sosiaali- ja terveysalan johtamiseen tekee se, että siinä oletetaan asioiden olevan 
kausaalisessa suhteessa toistensa kanssa. Ajatellaan, että kaikille tapahtumille 
on löydettävissä konkreettiset syyt ja niiden seuraukset. Tämä ei päde johta- 
miseen. On erittäin hankalaa ajatella, että esimerkiksi henkilöstöjohtamisessa 
olisi mahdollista tai edes toivottavaa edetä yksittäisten syiden ja seurausten 
logiikalla. Parempi on toimia mallilla, jossa henkilöstöjohtaminen nähdään 
kokonaisuudeksi ja osaksi työyhteisöä ja sen toimivuutta. 

Järjestelmät ja systeemit ovat mekanistisen maailmankuvan mukaan 
suljettuja. Tämä tarkoittaa sitä, että ne eivät ole vuorovaikutuksessa toisten 
systeemien kanssa. Ne eivät vaihda informaatiota eivätkä vaikuta toisten sys- 
teemien toimintaan tai, jos vuorovaikutusta on, se ilmenee pääasiassa lineaari- 
sena toimintana. (Bechtel & Richardson 2010; Richardson 2008.) Sosiaali- ja 
terveysalan johtamisen kannalta tällainen näkemys vie vähintäänkin tehot- 
tomuuteen, koska jokainen organisaatio varjelee tällöin omaa asemaansa sys- 
teemin osana. Tämä puolestaan johtaa yhteistyön väkinäisyyteen tai jopa sen 
hylkäämiseen. Esimerkiksi tulevan sosiaali- ja terveysalan uudistuksen kan- 
nalta on tärkeää, että ei luoda pelkästään mekanistisia rakennelmia vaan uusia 
ja uudella tavalla toimivia yhteistyön verkostoja. 

Mekanististen systeemien toimintaa kuvataan käsitteellä reduktionismi 
(Bechtel & Richardson 2010). Reduktionismin taustalla on ajatus siitä, että 
kokonaisuus muodostuu yksittäisistä osista. Ajatellaan, että alemman tason 
kokonaisuuksien kautta saadaan tietoa myös ylemmän tason kokonaisuudesta. 
(Ackoff 1974.) Toisin sanoen, mikäli halutaan tietää, miten jokin tietty orga- 
nisaatio toimii, tarkastellaan sen yksiköitä. Jotta taas ymmärretään, miten nuo 
yksiköt toimivat, tarkastellaan niiden alayksiköitä, esimerkiksi osastoja tai 
tiimejä. Yksikköjen ja tiimien ymmärtäminen puolestaan vaatisi yksittäisten 
ihmisten toiminnan tarkkailemista. Periaatteessa reduktionistinen tarkaste- 
lutapa voidaan pilkkoa yhä pienempiin osiin, jolloin Hanénin (2010) mukaan 
päädytään lopulta fysiikkaan ja sen ilmiöihin. Sosiaali- ja terveysalalla reduk- 
tionistisen ajattelun soveltaminen ei tuota tarkoituksenmukaista johtamis- 


mallia, koska näiden alojen ammatillinen toiminta vaatii vahvaa yhteistyötä 

eri ihmisten ja ammattiryhmien välillä. Tällöin johtaminen, joka etenee yksit- 
täisestä yleiseen, ei mahdollista organisaation kokonaisuuden hahmottamista. 
Tämä ei kuitenkaan tarkoita sitä, etteikö yksittäisiin tilanteisiin tai yksittäis- 
ten henkilöiden toimintaan pitäisi tarvittaessa puuttua. Niihin puututtaessa 
on kuitenkin mielekkäämpää toimia kokonaisuutta tai prosesseja korostaen, ei 
yksittäisten ihmisten toimintaa korostaen. 

Mekanistisuutta verrataan usein kellokoneistoon. Ajatuksen mukaan 
maailma näyttäytyy kellokoneiston kaltaisena systeeminä, joka voidaan pur- 
kaa osiin. Osia voidaan siten analysoida kutakin erikseen, ja laittaa takaisin 
paikoilleen puuttumatta kokonaisuuteen. Mikäli koneessa on jokin vialla, 
voidaan vioittuneet yksittäiset osat paikallistaa, korjata ja liittää takaisin ko- 
neiston osaksi (Bechtel & Richardson 2010; Richardson 2008; Ackoff 1974). 
Sosiaali- ja terveysalan organisaatioiden toiminta on järjestäytyneisyydestä 
huolimatta niin kompleksista, että organisaatiokokonaisuuden purkamista 
osiin ei ole mielekästä. Osaksi tästä syystä nykyään onkin monissa alan organi- 
saatioissa ryhdytty tarkastelemaan toimintaa prosesseina. Kun näin tehdään, 
olisi hyvä muistaa, että tavoitteena on prosessikokonaisuuden kehittäminen, ei 
pelkästään sen tiettyjen osien toiminnan kehittäminen. 

Tarkasteltaessa organisaatioissa vastaan tulevia ongelmia viitataan edellä 
kuvatulla purkamisella kesyihin ongelmiin (ks. Rittel & Webber 1973). Kesyt 
ongelmat sisältävät kolme tekijää, joiden kautta ne voidaan ratkoa: ne voidaan 
erotella, purkaa osiin ja määritellä millainen on oikea ratkaisu kyseiseen tilan- 
teeseen (Mason & Mitroff 1981). Usein käytetty esimerkki kesystä ongelmasta 
on vaativan matemaattisen yhtälön ratkaiseminen. Tehtävä voi olla hyvinkin 
pulmallinen, mutta ratkaisuun pääsyn jälkeen voidaan testata objektiivisesti, 
oliko ratkaisu oikea. Lisäksi kesyä ongelmaa voidaan ratkoa yhä uudelleen ja 
uudelleen muuttamatta sen ominaisuuksia. Esimerkiksi laskukaava ei muutu 
ratkaisuyritysten välillä. Sen sijaan sosiaali- ja terveysalan johtamisessa tilan- 
teet eivät pysy muuttumattomina, vaan erilaiset asiat, ongelmat ja päätökset 
vaativat johtajia miettimään omaa lähestymistapaansa aina uudelleen. Tämä 


tarkoittaa sitä, että sosiaali- ja terveysalan organisatoriset ilmiöt ja ongelmat 

eivät useinkaan ole kesyjä, vaan monelta osin pirullisia. Tarkastelemme ongel- 
mien pirullisuutta luvussa 6.5. 

Kesyys itsessään ei ole leimaavaa. Se ei tarkoita, että ongelmat olisi helppo 
ratkaista. Termi ”kesy” viittaa pikemminkin ratkaisuprosessin luonteeseen, 
joka etenee niin sanotun lineaarisen ratkaisuprosessin mukaisesti (ks. Var- 
tiainen ym. 2013; Conklin 2005). Näin kesyn ongelman ratkaisua voidaan 
verrata taulukossa 1 esitettyyn kesyyn peliin, jota pidetään kesyjen ongelmien 
ratkaisun viitekehyksenä (Lundström 2015; Lundström ym. 2016). Kesyn pe- 
lin tavoitteet ovat kaikkien pelaajien tiedossa. Esimerkiksi shakissa — jota on 
kuvattu myös kesynä ongelmana — peli päättyy toisen pelaajan voittoon. Näin 
ollen kun ratkaisu on saavutettu, päättyy myös peli. Kesyys tässä yhteydessä 
viittaa siihen, että peliä voi pelata aina vain uudelleen ja uudelleen niin, ettei- 
vät edelliset pelit vaikuta tuleviin. Esimerkiksi jo päättynyt shakkipeli ei vai- 
kuta tuleviin. Peli siis pelataan vain siinä ajassa ja paikassa, tiettyjen pelaajien 
välillä. Näin ollen pelaajilla — ongelman ratkojilla - on mahdollisuus hakea 
ratkaisua aina uudelleen ilman pelkoa siitä, että peli olisi jotenkin muuttunut. 
Johtamisen kontekstissa kesy peli viittaa johtajan ja alaisen välisiin suhteisiin. 
Tällöin johtaja kontrolloi pelaajan roolissa, työntekijä puolestaan on liikutel- 
tava pelinappula (ks. Lundström ym. 2016). 


Esimerkki 1. Sote-uudistus on ollut kesyä peliä 


Suomen sosiaali- ja terveysalaa on kehitetty vuosikymmenien ajan, mutta 
erityisesti 2000-luvulta lähtien on tavoiteltu suurisuuntaisia järjestelmällisiä 
muutoksia. Paras-hanke ja Vanhasen II hallitusohjelma vuodelta 2007 olivat 
vahva lähtölaukaus sosiaali- ja terveyspalveluiden uudistuksen suunnittelulle. 
Tuon ajan jälkeen jokaisessa hallitusohjelmassa on ollut tavoitteena sosiaali- ja 
terveysalan laaja uudistaminen. 

Uudistusten suunnittelussa on ollut mukana poliittisia päättäjiä sekä 
sosiaali- ja terveysalan johtajia. Työryhmiä ja selvityshenkilöitä on käytetty, 
lisäksi suuri määrä eri alojen asiantuntijoita on tuonut esiin omia yksityisiä nä- 


kemyksiään sekä mediassa että erilaisissa blogeissa. Silmiin pistävää uudistuk- 

sen suunnittelussa on kuitenkin ollut se, että yli vuosikymmenen kestäneen 
vaiheen aikana ohjat on pidetty tiukasti kansallisten poliittisten päättäjien 
käsissä. Esimerkiksi kunnalliset päättäjät ovat saaneet toimia vastaanottajan 
asemassa, mikä suomalaisen kunnallisen autonomian kannalta on ollut var- 
sin poikkeava toimintatapa. Stenvallin ym. (2015) selvityksessä todetaan, että 
kunnat on otettu huonosti mukaan päätösten valmisteluun ja prosessia on oh- 
jattu kuntakentän ulkopuolelta sekä, että keskustelusta on puuttunut vuoro- 
vaikutus ja ymmärrys kunnan toimintalogiikasta. Huolestuttavaa on kuiten- 
kin se, että uudistusten suunnittelun paitsioon eivät ole jääneet vain kunnat 
ja palveluja tuottavat organisaatiot, vaan myös kansalaiset, joiden pitäisi olla 
keskiössä, kun heitä koskevia palveluja muokataan. 

Sote-uudistuksen suunnittelun toimintatapa kertautuu selkeästi maail- 
mankuvaan, jossa uudistus ja sen toteutus nähdään kesynä ongelmana. On aja- 
teltu, että asettamalla tietyt tavoitteet päästään päämäärään järjestelmällisel- 
lä, jopa yksioikoisella toimintatavalla. Mitä tästä on seurannut? Työryhmien ja 
selvityshenkilöiden raportteja on tuotettu ja hylätty, poliittiset erimielisyydet 
ovat olleet suuria, lakien valmistelussa on ollut suuria ongelmia ja sekä kansa- 
laiset että palvelujen tuottajat elävät jatkuvan epätietoisuuden vallassa. Ei ole 
ihme, jos kuntalaiset, kuntien päättäjät ja monien järjestöjen edustajat tunte- 
vat olevansa pelinappuloita, joita valtion pitkä käsi siirtelee kulloisenkin agen- 


da ja poliittisen intressin mukaan. 


Avointen systeemien kautta dynaamisuuteen 


Biologi Ludwig von Bertalanffya (1969) pidetään systeemiteorian kehittäjänä. 
Hänen mukaansa biologialla oli annettavaa myös yhteiskunnallisen toimin- 
nan tutkimukselle. Bertalanffy kyseenalaisti aiemman näkemyksen siitä, että 
kokonaisuuksista voitiin tehdä päätelmiä ja yleistyksiä niiden osien perusteel- 
la. Keskeinen havainto oli erottaa avoimet systeemit suljetuista. Myös koneis- 
to-näkökulma muuttui orgaanisempaan suuntaan ja ryhdyttiin korostamaan 
sitä, että avoimen systeemin periaate on merkittävä yhteiskunnallisen toimin- 


nan kannalta. 

Avoin systeemi on kahden tai useamman elementin jonkinlainen muodos- 
tuma. Systeemillä voidaan esimerkiksi tarkoittaa ihmisistä muodostuvaa so- 
siaalista systeemiä tai vaikka matematiikan käsitteiden systeemiä. Systeemil- 
le on määritelty kuuluvaksi kolme ominaisuutta. Ensinnäkin, jokaisen osan 
käyttäytyminen vaikuttaa systeemiin kokonaisuutena. Toiseksi, systeemin 
osien ominaisuudet ja käyttäytyminen sekä niiden vaikutus kokonaisuuteen 
riippuvat ainakin yhdestä muusta systeemin osasta. Siksi yksikään osa ei it- 
senäisesti vaikuta kokonaisuuteen ja jokaiseen osaan vaikuttaa jokin muu 
systeemin osa. Kolmanneksi, myös jokaisella systeemin alaryhmällä on edellä 
mainitut ominaisuudet. Jokaisella on siis epäitsenäinen vaikutus kokonaisuu- 
teen. Siksi kokonaisuutta ei voi jakaa osiin eikä systeemiä voi jakaa itsenäisiin 
alaryhmiin. (Ackoff 1974.) Systeemi on näin ollen vuorovaikutuksessa ympä- 
ristönsä kanssa. Se sisältää vaihtoehtoisia kehityspolkuja, mutta pyrkii samalla 
kohti tasapainoa. 

Kompleksisuustieteet laajensivat systeemiajattelua ja sen soveltamista 
(Lundström 2015; Stähle 2004; Anttiroiko 1993). Keskeistä on näkemys, jon- 
ka mukaan kompleksiset systeemit pyrkivät tasapainon sijasta kohti epätasa- 
painoa. Lisäksi korostetaan muutosta ja epäjatkuvuutta sekä näkemystä, jonka 
mukaan systeemiin voidaan vaikuttaa pääasiassa sisältäpäin. Tutkimukselli- 
sesti kompleksisuusajattelussa haluttiin saada lisää ymmärrystä muutosproses- 
seista ja niiden luonteesta yleisten lakien ja periaatteiden sijaan. Käytännössä 
tämä tarkoittaa sitä, että analyysiä ei kohdenneta niinkään systeemin osiin, 
vaan niiden välisen vuorovaikutuksen luomaan kokonaisuuteen. 

Millaisia kompleksiset systeemit sitten ovat? Yksi keskeisistä kompleksi- 
suusajattelussa käytetyistä termeistä on kompleksisten adaptiivisten systee- 
mien (Complex Adaptive System, CAS) käsite. Kompleksiset adaptiiviset sys- 
teemit ovat sidoksissa toisiinsa yhteisten tavoitteiden, päämäärien, tarpeiden 
jne. kautta. Myös niiden rakenteet ovat muuntuvia ja niillä on usein pääl- 
lekkäisiä hierarkioita. (Uhl-Bien, Marion & McKelvey 2007.) Hierarkioiden 
päällekkäisyyksillä tarkoitetaan yhden toimijan samanaikaista jäsenyyttä mo- 
nessa eri systeemissä. Zimmerman, Lindberg ja Plsek (2008) ovat määritelleet 


CAS:in yksittäisistä agenteista koostuvaksi systeemiksi, jonka toimintaa ei ole 

mahdollista ennustaa. Yksittäiset agentit ovat yhteydessä toisiinsa ja kunkin 
toiminta muuttaa muiden toimintaympäristöä. Edellä kuvattu määritelmä 
merkitsee sitä, että kompleksisissa adaptiivisissa systeemeissä on vahvoja itseor- 
ganisoitumisen piirteitä. Tässä on huomattava ero niin sanottuun perintei- 
seen systeemiajatteluun, sillä kompleksisuusajattelussa itseorganisoitumista ei 
nähdä poikkeuksena, vaan normaalina olotilana ja yleisenä systeemin ominai- 
suutena. Esimerkkeinä kompleksisista adaptiivisista systeemeistä Zimmerman 
ym. (2008) mainitsevat osakemarkkinat, termiittikoloniat, ihmiskehon im- 
muunijärjestelmän, liiketoimintaorganisaation, organisaation osaston, jouk- 
kueen, perheen tai minkä tahansa ryhmän. Raisio (2010) jatkaa listaa mainiten 
ihmisen ekosysteemit, julkisen sektorin organisaatiot, terveydenhuoltojärjes- 
telmät, kaupungit ja valtiot. Käytännössä kompleksiset adaptiiviset systeemit 
eivät siis vaadi johtajaa, jolla on yksinoikeus päätöksentekoon. Itseorganisoitu- 
minen ylläpitää monitoimijuutta, jossa päätökset tehdään yhdessä, esimerkiksi 
organisaation henkilöstön ammattitaidon varassa. 

Emergenssi ja itseorganisoituminen ovat kompleksisten adaptiivisten sys- 
teemien keskeisiä käsitteitä (esim. Jalonen 2007; Mitleton-Kelly 2003; Sota- 
rauta 1996; Kauffman 1995). Emergenssille on olemassa myös erilaisia suomen- 
kielisiä määritelmiä, kuten muodostuminen, syntyminen, esiin sukeltaminen 
ja esiin nousu. Käsityksemme mukaan on kuitenkin perustellumpaa puhua 
emergenssistä, sillä suomennokset eivät pääse käsiksi siihen, mitä mainittu 
termi perimmiltään tarkoittaa. 

Pääsääntöisesti emergenssillä kuvataan ennakoimattomien rakenteiden, 
ilmiöiden, ominaisuuksien tai prosessien syntymistä eri tekijöiden keskinäi- 
sessä vuorovaikutuksessa. Vuorovaikutus puolestaan käynnistää uudenlaista 
toimintaa ilman, että jälkikäteen pystyy osoittamaan ne tekijät tai henkilöt, 
jotka ovat uuden toiminnan alullepanijoita (Vartiainen ym. 2013). Emergen- 
tit ilmiöt tapahtuvat makrotasolla, mutta nousevat mikrotason prosesseista 
(Goldstein 1999). Se on siis ilmiö, joka syntyy tyhjästä, kun asiaa katsotaan ko- 
konaisuuden tasolta. Mikrotasolta tarkasteltuna sama ilmiö saattaa olla jopa 
tietoisen toiminnan tulosta. Juuri emergenssin idea mahdollistaa sen, että ko- 


konaisuus on enemmän kuin osiensa summa. Emergenssi ymmärretään usein 

virheellisesti sattumaksi, mutta se ei ole sattumaa, vaan vastakohta lineaari- 
suudelle ja ennustettavuudelle. 

Itseorganisoitumisesta on olemassa toisistaan hieman eriäviä tulkintoja. 
Keskeisimmät suuntaukset ovat Ilya Prigoginen tutkimuksiin pohjautuva 
itseorganisoituminen dissipatiivisissa systeemeissä, Humberto Maturanan ja 
Fransisco Varelan kuvaama autopoieisis ja kolmantena Stuart Kauffmanin 
tutkimukset (ks. tarkemmin Stähle & Kuosa 2009; Stähle 2004). Tässä yhtey- 
dessä esittelemme itseorganisoitumisen yleiset piirteet. 

Itseorganisoitumisen voi tulkita olevan prosessi, jonka kautta emergentit 
ominaisuudet syntyvät ilman pakottamista tai ohjausta. Itseorganisoituvan 
systeemin ulkopuoliset tekijät kyllä vaikuttavat prosessiin, mutta eivät ohjaa 
sitä. Jos voimakasta ulkopuolista ohjaamista tapahtuu, kyse ei ole itseorga- 
nisoitumisesta; silloinhan ulkopuoliset tekijät määräisivät suunnan. Itseor- 
ganisoituvan systeemin rakenne on seurausta sen vuorovaikutuksesta ympä- 
ristönsä kanssa, jolloin organisaation sisäinen rakenne sopeutuu ympäristön 
muutoksiin. Yksi esimerkki itseorganisoitumisesta on tietyn asian tai ongel- 
man ratkaisemiseksi muodostuva spontaani ryhmä (esim. Lundström 2015; 
Vartiainen ym. 2013; Mitleton-Kelly 2003). Itseorganisoituminen ilmenee 
tässä siten, että ryhmän toiminta lähtee liikkeelle ilman asettamista, ohjausta 
tai pakottamista, sen sijaan ryhmä toimii jäsentensä ammattitaidon, tavoittei- 
den ja ehtojen varassa. Itseorganisoitumista kuvaava sosiaali- ja terveysalan esi- 
merkki on vaikkapa tilanne, jossa joudutaan nopeasti reagoimaan asiakkaan 
tai potilaan tilanteeseen. Tuolloin eri ammattiryhmien edustajat voivat spon- 
taanisti yhdistää osaamisensa asiakkaan tilanteen haltuun ottamiseksi. Tämä 
toiminta ei vaadi käskyä johtajalta, eikä toiminta vaadi määriteltyä johtajuutta 
vaan saumatonta yhteistyötä kunkin toimijan ammattitaitoon liittyen. 

Keskeiseksi kysymykseksi itseorganisoitumisessa muodostuu se, mikä on 
systeemin ”itse”. Vastaus riippuu pitkälti tarkastelun näkökulmasta. Mikä on 
esimerkiksi johtajan rooli itseorganisoitumisessa? Johtajahan on samanaikai- 
sesti osa johtamaansa systeemiä ja hänellä on mahdollisuus päättää asioista. 
Näin ajateltuna johtaja on ensinnäkin osa systeemiä, siis osa itseorganisoi- 


tumista, mutta samalla ei, koska hänellä on määräysvalta. Tätä pohdimme 

enemmän luvun seuraavassa osiossa kuvaamalla mahdollistavan johtajan roo- 
lia itseorganisoitumisessa. 

Kun mekanistisessa maailmankuvassa ongelmat nähdään kesyinä, niin 
kompleksisessa ympäristössä kamppaillaan pirullisten ongelmien kanssa (ks. 
Rittel & Webber 1973). Tällaiset ongelmat ovat yhteiskunnassamme hyvin 
yleisiä, mutta niiden tunnistaminen ja tunnustaminen on osoittautunut han- 
kalaksi (Vartiainen ym. 2013). Pirullisia ongelmia on kuvattu monien erilais- 
ten luonnehdintojen kautta (esim. Norton 2005, 2011; Conklin 2005; Rittel & 
Webber 1973) ja niiden kanssa toimimiseen on laadittu erilaisia strategioita tai 
toimintamalleja (Roberts 2000; Vartiainen ym. 2013). 

Miten pirulliset ongelmat sitten tunnistetaan? Yksi tunnusmerkki on, että 
niitä ei pystytä lopullisesti ratkaisemaan. Toiseksi, tulkinta oikeasta ratkai- 
susta on hyvin subjektiivinen. Intressiryhmät ja toimijat näkevät ongelman 
usein vain oman tulkintansa ja maailmankuvansa kautta. Tästä johtuen niillä 
ei ole olemassa selkeää ja lopullista määritelmää. Pirullisten ongelmien rat- 
kaisemisessa ei ole mahdollista todeta, että joku ratkaisu olisi oikea tai väärä, 
mutta ratkaisuista saadaan kuitenkin selville se, onko ratkaisu hyvä vai huo- 
no. Edellisten lisäksi jokainen pirullinen ongelma on uniikki, ja usein se on 
oire jostakin toisesta ongelmasta. Pirulliset ongelmat kuuluvat kompleksiseen 
maailmankuvaan siinä mielessä, että ne muuntautuvat sitä mukaan, kun nii- 
tä yritetään ratkoa. Tässä mielessä voisi jopa puhua pirullisista ongelmista 
kompleksisuuteen sopeutuvana systeeminä. (Ks. Raisio & Vartiainen 2015.) 

Ketkä sitten ratkovat pirullisia ongelmia ja kuka niitä muodostaa? Tyhjästä 
ne eivät nimittäin synny. Lundström (2015) on tarkastellut tätä pirullisen pe- 
lin idean avulla. Pirullisen pelin pelaajat yrittävät ratkoa pirullisia ongelmia. 
Tässä yhteydessä jokainen pelaaja tuo peliin omat tavoitteensa ja omat näkö- 
kulmansa siitä, miten ongelmat tulisi määritellä ja, miten ne tulisi ratkaista. 
Samalla, kun pelaajat ratkovat eteen tulevia ongelmia, he vahvistavat tai muo- 
dostavat uusia pirullisia ongelmia. Tämä johtuu nimenomaan pelaajien subjek- 
tiivisista käsityksistä tai pelaajien halusta edistää omaa ratkaisuvaihtoehtoaan 
muiden vaihtoehtojen tai pelaajien kustannuksella. Tutkimus on osoittanut, 


että toimiva tapa hallita pirullisuutta tai elää sen kanssa on edetä yhteistyön 

kautta osallistamalla laaja toimijajoukko mukaan pohtimaan aihetta ja mietti- 
mään mahdollisia ratkaisuvaihtoehtoja (Roberts 2000, Conklin 2005; Clarke 
& Stewart 2000; Camillus 2008; Raisio 2010; Lundström 2015). Tällöin johta- 
jalle ei lankeaisikaan kontrolloijan roolia (ks. Raisio & Lundström 2013). 
Laajan toimijajoukon osallistaminen tuo väistämättä uusia näkökulmia, 
joita pieni, tarkasti rajattu toimijajoukko ei välttämättä pysty tavoittamaan. 
Osallistaminen lisää myös päätösten legitimiteettiä, kun päätösten muotoi- 
luun — tai ongelman määrittelyyn — on päässyt osallistumaan pelkkien joh- 
tajien lisäksi myös muitakin. Työntekijät eivät näin olisikaan pelinappuloita, 
vaan heidät otetaan mukaan aktiivisiksi pelaajiksi pirulliseen peliin. (Ks. myös 
Lundström ym. 2016.) Toisaalta tämä antaa sijaa myös systeemin itseorganisoi- 
tumiselle. Ihannetilanteessa työntekijät huomaavat voivansa aidosti vaikuttaa 
asioihin, jolloin he myös nostavat aktiivisesti omia näkökulmiaan keskustelui- 
hin. Osallistamisella organisatorisessa kontekstissa on siis kahtalainen tavoite 
pirullisen pelin kautta tulkittuna. Ensinnäkin sillä pyritään vaikuttamaan 
suoraan ongelman ratkaisuun ja päämäärien muotoiluihin. Toisaalta se vai- 
kuttaa organisaation toimintakulttuuriin, jolloin vaikutus on epäsuorempaa. 
Sosiaali- ja terveysjohtamisen kannalta itseorganisoitumisen vahvistami- 
nen ja eri toimijoiden näkeminen pelaajina auttaisi ratkomaan muun muassa 
palvelujen järjestämisen ja henkilöstön osallistamisen kysymyksiä sekä vahvis- 
taisi eri ammattiryhmien välistä yhteistyötä. Toisaalta sosiaali- ja terveysalan 
pirullisten ongelmien ratkominen käy haastavaksi, mikäli ongelmat nähdään 
aina jonkin ulkopuolisen tahon aiheuttamaksi, eikä organisaation sisäiseksi 
toiminnaksi. Uskommekin, että pirullisen pelin idean soveltaminen auttaa 
ymmärtämään, millainen rooli eri toimintaprosesseilla on ongelman syntymi- 


seen ja ratkaisemiseen (Lundström ym. 2016). 


Emergenssin p!mea puoli 


Seuraavaksi pohdimme sitä, miltä epäsuotuisat yhteiskunnalliset tai organi- 
satoriset tilanteet näyttävät kompleksisuuden näkökulmasta. Kirjallisuudessa 


on pääasiassa painotettu itseorganisoitumisen ja emergenssin positiivisia puo- 

lia, joiksi luetaan esimerkiksi innovaatiot, kehittämistoiminta tai kansalais- 
ten osallistuminen (Lundström 2015). Liian vähän on puhuttu siitä, millaisia 
haitallisia vaikutuksia emergenssillä voi olla. Näitä haittavaikutuksia tuo esiin 
käsite pahan emergenssi (emergence of evil), jota voisi myös luonnehtia emer- 
genssin pimeäksi puoleksi. Emergenssin ja organisatorisen toiminnan pimeän 
puolen merkitykseen on havahduttu vasta viime vuosina (esim. Lindstead, 
Maréchal & Griffin 2014; Jalonen ym. 2013; Bella 2006). Toisaalta Hannah 
Arendtin klassikkokäsitettä banality of evil (pahan banaliteetti) voidaan pitää 
hyvin samansisältöisenä kuin pahan emergenssiä. 

Pahan emergenssi voidaan määritellä suureksi harmiksi, uhkaksi tai vaa- 
raksi (Bella 2006). Kyseessä on epälineaarinen ja itseohjautuva toimintadyna- 
miikka, joka saa systeemissä aikaan ei-toivottuja negatiivisia seuraamusketjuja. 
Kun jotakin ikävää tapahtuu, on yksittäisten ihmisten syyttely kokonaisuuden 
tai toimintaprosessin kannalta usein turhaa ja jopa haitallista. Tämä johtuu 
siitä, että yksilöt nojaavat toiminnassaan omaan ympäristöönsä ja siinä vallalla 
oleviin malleihin. Joskus tietty toiminta on omassa kontekstissaan sallittua, 
jopa toivottavaa, joskus taas paheksuttavaa (Bella, King & Kailin 2003). Käy- 
tännössä pahan emergenssi voi muodostua työyhteisöihin vallitsevaksi, vaik- 
kakin kirjoittamattomaksi käyttäytymiskoodistoksi. 

Emergenssiä on tarkasteltava osana kokonaisuutta. Tämä oletus antaa 
organisaatioiden ongelmien käsittelylle uuden näkökulman. Ts. emme voi 
lähteä liikkeelle siitä, että ongelmat tai tässä tapauksessa ”paha” olisi lähtöi- 
sin pahoista ihmisistä — se olisi liian helppo selitys. Päinvastoin, meidän on 
todettava, että organisaatioissa ilmenevä paha voi olla lähtöisin kenestä tahan- 
sa normaalista, ahkerasta ja hyvää tarkoittavasta ihmisestä. Syynä siihen, että 
yhteisöissä voi syntyä pahan kierre johtuu systeemisestä emergenssistä, joka saa 
ihmiset toimimaan jopa vastoin omia periaatteitaan. Bella ym. (2003) antavat 
esimerkin Stanley Milgramin tunnetusta kokeellisesta tutkimuksesta, jossa 
osallistujille annettiin opettajan rooli. Kyseisessä koetilanteessa opettajan roo- 
lissa olevat saivat kokeen suorittajilta tiukat ohjeet antaa oppilaalle sähköisku 
aina, kun oppilas vastasi väärin. Iskujen voimakkuus koveni jokaisen väärän 


vastauksen myötä. Monet opettajan roolissa toimivista osallistujista epäröivät 

kokeen jatkamista, kun oppilas ”kiljui? kivusta — oppilaan toki ollessa todelli- 
suudessa näyttelijä. Tästä huolimatta yli 60 % ”opettajista” jatkoi kokeen lop- 
puun, kun tutkimuksen toteuttamisen kerrottiin sen sallivan ja edellyttävän. 
Bella kutsuu kyseistä ilmiötä kontekstin muotoilemaksi käyttäytymiseksi, jos- 
sa tilanne ja konteksti muodostuvat käyttäytymistä voimakkaasti ohjaavaksi 
toimintamalliksi. Tässä esimerkissä koetilanne ja sen konteksti oli suunni- 
teltu ja kontrolloitu, mutta organisaatioissa emergenssi ja myös emergenssin 
pimeä puoli muodostuvat kontekstissa, jossa on paljon suunnittelemattomia 
osa-alueita. Siksi on vaikea ennustaa, milloin emergenssi aiheuttaa positiivisia 
ja valoisia asioita ja milloin negatiivisia ja pimeitä. 

Sosiaali- ja terveysjohtamisen näkökulmasta edellinen esimerkki voi tar- 
koittaa, että jos yhteisön toiminnalliseksi kontekstiksi muodostuu kulttuuri, 
jossa sallitaan epätarkoituksenmukaiset toimintatavat, professioiden väliset 
ristiriidat tai asiakkaiden laiminlyönti, voi kuka tahansa normaali, ahkera ja 
hyvää tarkoittava työyhteisön jäsen lähteä tähän mukaan. Pahan emergenssi 
pääsee vallalle ja muodostaa poikkeavasta ja ei-toivotusta ilmiöstä säännön, 
jota noudatetaan ilman kyseenalaistamista. Tähän seikkaan ei johtamisen 
tutkimuksessa ja kehittämisessä ole kiinnitetty tarpeeksi huomiota. On syytä 
kysyä, millaisia ovat seuraukset, jos konteksti määrittelee pahan normaaliksi 
toiminnaksi, sillä jokainen yksilö löytää hyviä perusteluja omalle käyttäyty- 
miselleen juuri kontekstista. Pahan emergenssillä on nähtävissä yhtymäkohtia 
viime aikoina uutisoituihin tapauksiin mielenterveyspotilaiden ja vanhusten 
kaltoinkohtelusta. Kyseisistä uutisista välittyy viesti toimintatavoista, jotka 
ovat tehneet organisaation ei-toivotusta toiminnasta "yleisesti hyväksyttyä ja 
normaalia toimintaa” ja päästänyt samalla pahan emergenssin valoilleen. 

Edellä esitetyt näkemykset eivät kiellä sitä, että aina on olemassa ihmisiä, 
jotka tekevät pahoja asioita tietoisesti ja harkiten. Ne osoittavat kuitenkin, että 
monesti organisaatioissa lähdetään mukaan ongelmia tuottavaan käyttäyty- 
miseen, kun konteksti tai jopa johtamismalli määrittelee kyseisen toiminnan 
sallituksi. Katsommekin, että emergenssin pimeää puolta on syytä lähestyä 


kontekstisidonnaisena ja vahvasti systeemisenä kysymyksenä. Pohdimme pa- 

han emergenssiä johtamisen näkökulmasta ”Kompleksisuusjohtajuuden haas- 


teet? -luvussa. 


Esimerkki 2. Miksi etsimme aina syyllisiä? 


Friedman, King ja Bella (2007) kuvaavat artikkelissaan seuraavankaltaisen fik- 
tiivisen esimerkin. Arvostetussa sairaalaorganisaatiossa tapahtuu rutiinileik- 
kauksen yhteydessä merkittävä hoitovirhe. Reaktiona korvauskäsittelyihin ja 
tapauksen saamaan mediahuomioon päättää sairaalan johtokunta toteuttaa 
selvityksen organisaatiossa mahdollisesti tapahtuneista piiloon jääneistä hoi- 
tovirheistä. Selvityksen myötä näiden virheiden huomataankin olleen hyvin 
yleisiä. Ongelmaa käsittelemään perustetaan henkilökunnasta koostuva työ- 
ryhmä. Puolen vuoden työn päätteeksi työryhmä esittelee ratkaisuna yli 100 
pientä ja suurta muutosta, joita lähdetään fanfaarien saattelemana toteutta- 
maan. Pettymykseksi tilanne ei kuitenkaan juurikaan parane ja ongelmat jat- 
kuvat. Mitä jos nämä muutokset eivät riitäkään, koska kyse ei ole yksittäisistä 
korjattavista ongelmista, vaan pikemminkin systeemisestä ilmiöstä? 

Friedman ym. asettavatkin vastakkain lineaarisen ja systeemisen tavan 
käsitellä asiaa. Lineaarinen etenemistapa kuvaa sitä, kuinka helppo on lähteä 
hakemaan syyllisiä ja etsiä yksinkertaisia kausaalisuhteita. Esimerkki tästä on 
seuraavanlainen päättelyketju: 

Tietyt henkilökunnan jäsenet ovat huolimattomia, epäpäteviä ja heiltä 
puuttuu ammattimainen asenne > Siksi he hutiloivat, ovat ajattelemattomia ja 
yhteistyökyvyttömiä > Syntyy ongelmia 

Systeeminen toimintatapa auttaa puolestaan huomaamaan sen, kuinka 
hyödytöntä yksinkertaisten syyseuraussuhteiden ja syyllisten etsintä todelli- 
suudessa voikaan olla. Friedman ym. visualisoivat systeemisen toimintatavan 
kuviossa 2. Kuviota luetaan siten, että eteenpäin mennessä sanotaan ”siksi” ja 
taaksepäin mennessä ”koska”. Kuvion tarkoituksena on tuoda osaltaan esil- 
le sitä, miksi hyvääkin tarkoittavat ihmiset voivat toimia ikävin seurauksin 
(esim. hoitovirheet/potilaiden kaltoinkohtelu). Systeemistä ilmiötä onkin 


vaikea redusoida yksittäisiin tapahtumiin tai ihmisiin. Asiaa hankaloittaa 

On paljon paperitöitä Luodaan laajat 
hallinnolliset menettelyt 
ongelmien käsittelyyn 


Johto uskoo, että 
ongelmat on ratkaistu 


Olemme haluttomia valittamaan 


Jongo l LS liittyvistä Saamme työmme | Saamme työmme'ehtyä | 
Jatkamme työntekoa ongelmista 
ylikuormituksessa 
Menemme siitä mistä 
aita on matalin 
Olemme välillä uupuneita 
ja täysin musertuneita 


Keskitymme vain omaan 
= = Emme aina seuraa 
Meillä ei ole aikaa mitä muut tekevät 
ajatella 


Syntyy ongelmia 


välittömään työhömme 


Kuvio 2. Syyllisten etsimisestä systeemien hahmottamiseen (Friedman ym. 2007) 


vielä se, että henkilöitä jotka yrittävät kyseenalaistaa vallitsevan toimintakon- 
tekstin, pidetään usein häirikköinä ja ongelmien tuottajina. Tällöin syntyy 
Friedmanin ym. kuvaama tietoinen, mutta helposti perusteltavissa oleva orga- 


nisatorinen sokeus. Kuulostaako tutulta? 


Johtaminen ja kompleksinen maailmankuva 


Kompleksisuusajattelun yleistyminen osana johtamistutkimusta on luonte- 
vaa, koska yhteiskunnan ja organisaatioiden eri alueet ovat entistä enemmän 
toisiinsa kietoutuneita (ks. Hanén & Huhtinen 2011). Tästä johtuen monien 
asioiden ja ilmiöiden kompleksisuus lisääntyy jatkuvasti. Käytännön johtami- 


sen toimintamallit eivät ole pysyneet tämän kompleksisuuden kasvun muka- 

na (Uhl-Bien, Marion & McKelvey 2007; Weberg 2012; Vartiainen ym. 2013; 
Raisio & Lundström 2015). Kuten edellä todettiin, on johtaminen, erityisesti 
terveydenhuollossa, edelleen mekanistiseen maailmankuvaan sitoutunutta. 
Tämä ilmenee esimerkiksi vahvoina hierarkioina, hallinnollisina siiloina, yl- 
häältä alaspäin johdettuna toimintana ja tavoitteena hallita sekä kontrolloi- 
da organisaatioiden toimintaa (Hanson & Ford 2010). Mekanistiseen maail- 
mankuvaan sitoutuneista johtajista käytämme tässä nimitystä kontrolloija 
(Plowman ym. 2007a; Raisio & Lundström 2014). 

Kontrolloijalla viitataan muodollisessa asemassa olevaan johtajaan, joka 
näkee kompleksisuuden ilmiönä, jota voi hallita ja suitsia. Kontrolloija ei hy- 
väksy tai ymmärrä kompleksisuuden perusperiaatteita, vaan näkee organisaa- 
tion rutiininomaisena, luotettavasti ja ennustettavasti toimivana kellokoneis- 
tona (Richardson 2008). Hän uskoo, että kun asiat on suunniteltu hyvin ja 
toiminta on vahvasti ohjattua, voidaan kaikki negatiiviset konfliktit ja yllätyk- 
set välttää ja edetä ennalta tehtyjen suunnitelmien mukaan. Mikäli konflikteja 
työyhteisössä kuitenkin ilmenee, ajatellaan kontrollointia korostavassa orga- 
nisaatiossa, että johtaja ei ole tehnyt työtään riittävän hyvin (ks. McDaniel, 
Jordan & Fleeman 2003; Andrade, Plowman & Duchon 2008). 

Kontrolloija pitää kohtaamiaan ongelmia kesyinä tai kriittisinä ja pyrkii 
ratkaisemaan ne lineaarista mallia noudattaen. Hän ei ole valmis muuttamaan 
johtamistapojaan käsillä olevien ongelmien mukaisesti (ks. Grint 2005). Risti- 
riita todellisuuden, eli kompleksisen toimintaympäristön, ja kontrolloijan toi- 
minnan, eli kompleksisuuden hallitsemistavoitteiden välillä on suuri. Tämä 
ristiriita voi lopulta johtaa siihen, että johtajat kokevat riittämättömyyden 
tunteita, turhautumista ja suoranaista tuskaa, kun todellisuutta ei voikaan 
hallita, kuten he ovat olettaneet (ks. Conklin 2005). Kompleksisuusajattelussa 
onkin ryhdytty korostamaan johtamisoppeja, joiden keskiössä ovat mahdollis- 
tavat johtajat (esim. Plowman ym. 2007) ja kaaospilotit (Raisio & Lundström 
2014; Lundström 2015; Raisio & Lundström 2015). Käsittelemme näitä johta- 
mismalleja jäljempänä. 

Käsiteltäessä kompleksisuusjohtajuuden teoriaa, on hyvä huomioida sen 


kytkennät muihin samankaltaisiin johtamisteorioihin kuten jaettuun johta- 

juuteen. Lichtensteinin ym. (2006) mukaan kompleksisuusjohtajuuden teo- 
rian tärkeä saavutus on sen luoma viitekehys, joka yhdistää eri teorioissa esiin 
nostetut selitysmallit dynaamisista vuorovaikutusprosesseista ja niiden merki- 
tyksestä organisaatioissa. 

Kuvaamme seuraavaksi kompleksisuusjohtajuuden teorian keskeisen si- 
sällön keskittymällä erityisesti emergenssin johtajuuteen. Tämän jälkeen ra- 
kennamme olemassa olevien perustuksien varaan, syventymällä Bellan (2006) 
kuvaamaan emergenssin kääntöpuoleen. Edellisessä luvussa kuvatun mukai- 
sesti, myös johtajuuteen liittyvässä kompleksisuusteoreettisessa kirjallisuu- 
dessa emergenssi on nähty pääasiassa positiiviseksi ilmiöksi. Pyrimme korjaa- 
maan tätä harhaa. Jatkamme myös Hannah Arendtin ajatuksilla, kytkemällä 


toisiinsa pahan emergenssin ja julkisen hallinnon synkän ajan käsitteet. 


Kompleksisuusjohtajuuden teoria ja emergenssin johtajuus 


Jos hyväksymme kompleksisuustieteiden keskeiset periaatteet, muuttuu kä- 
sityksemme sekä johtajista että johtamisesta. Tällöin johtaminen nähdään 
kompleksisena ja dynaamisena prosessina (Lichtenstein ym. 2006), jota ei 
voi kytkeä yksittäisiin johtajiin, vaan ihmisten väliseen vuorovaikutukseen. 
Toisin sanoen, johtaminen ja johtajuus eivät synny ihmisissä itsessään, vaan 
ihmisten välillä. Johtajuus on tällöin edellisessä luvussa esitetyn mukainen 
emergentti ilmiö. 

Kompleksisuusjohtajuus muuntaa johtamiskäytäntöjä monella tapaa (ks. 
Lichtenstein ym. 2006; Hanson & Ford 2010). Tärkeintä on, että johtajakes- 
keinen näkemys heikentyy, koska johtajuutta ei kytketä pelkästään muodolli- 
sessa asemassa toimiviin henkilöihin. Kompleksisuusjohtajuuden premissien 
mukaisesti kuka tahansa voi olla johtaja — johtamisroolit muuttuvat tilantei- 
den ja tarpeiden mukaan. Lichtensteinin ym. (2006, 8) mukaan edellä kuvattu 
haastaa perinteisen voimaantumisen idean: ”More than simplistic notions 
of empowerment, this approach encourages all members to be leaders — to 
“own” their leadership within each interaction, potentially evoking a much 


broader array of responses from everyone in an organization”. 

Kompleksisuusjohtajuus siirtää myös vastuuta organisaation eri tasoille ja 
vähentää muodollisessa asemassa olevien johtajien kontrollointiin ja hallin- 
taan liittyviä paineita. Pohjimmiltaan kyse on uusista kompleksisuuden maail- 
mankuvan käsitteisiin kytketyistä johtamiskompetensseista. Hanson ja Ford 
(2010, 6594) tiivistävät nämä kompetenssit seuraavasti: "Complexity leader 
competencies are more about managing organizational dynamics and enabling 
informal initiative, than about directing member behavior; they are more about 
“letting go” rather than controlling, as well as bringing the full power of the ag- 
gregate mind to bear on emerging issues.” 

Kompleksisuusjohtajuuden teoria muodostuu kolmesta toisiinsa kietoutu- 
neesta johtajuustyypista: hallinnollinen johtajuus (administrative leadership), 
adaptiivinen johtajuus (adaptive leadership) ja mahdollistava johtajuus 
(enabling leadership) (Uhl-Bien, Marion & McKelvey 2007; Uhl-Bien & 
Marion 2009). Kuvaamme ne seuraavaksi lyhyesti, jonka jälkeen keskitymme 
yksityiskohtaisemmin emergenssin johtajuuden kannalta relevanttiin mah- 
dollistavaan johtajuuteen. 

Hallinnollisella johtajuudella tarkoitetaan organisaation virallista johta- 
mis- ja päätöksentekorakennetta. Huomio on tällöin muodollisissa johtaja- 
ja esimiesasemassa olevissa tahoissa ja heidän toiminnoissaan. Adaptiivisella 
johtajuudella viitataan puolestaan edellä esitettyyn ihmisten välillä tapah- 
tuvaan epämuodolliseen dynaamiseen vuorovaikutukseen ja siitä syntyvään 
emergenttiin muutokseen. Mahdollistava johtajuus toimii näiden kahden 
johtajuustyypin välissä ikään kuin yhtymäkohtana, lisäten hallinnollisen 
johtajuuden ja adaptiivisen johtajuuden välistä yhteenkietoutuneisuutta 
(entanglement). Mahdollistavan johtajuuden rooli on näin ollen kahdenlai- 
nen: 1. luoda mahdollistavat olosuhteet adaptiivisen johtajuuden synnylle, 
2. pyrkiä fasilitoimaan adaptiivisen johtajuuden kautta syntynyttä luovuutta 
ja tietoa hallinnollisiin rakenteisiin ja viralliseen johtamisjärjestelmään. 

Uhl-Bien ja Marion (2009) kuvaavat mahdollistavan johtajuuden roolia 
neljän skenaarion kautta. Ensimmäisessä skenaariossa edellä kuvatut adaptii- 
vinen johtajuus ja hallinnollinen johtajuus ovat niin yhteenkietoutuneita, että 


mahdollistavaa johtajuutta on vaikea erottaa omaksi johtamistyypikseen. Toi- 

sessa skenaariossa mahdollistavan johtajuuden rooli on selkeä tilanteissa, joissa 
vahva hallinnollisuus tukahduttaa adaptiivisuuden. Mahdollistavan johtajuu- 
den tehtävänä on tällöin edistää ja suojella adaptiivisia prosesseja. Kolmas ske- 
naario liittyy tilanteeseen, jossa adaptiivisuus kyllä kukoistaa organisaatiossa, 
mutta sen synnyttämää luovuutta on vaikea syöttää takaisin hallinnollisiin 
toimintamalleihin. Jos tässä ei onnistuta saatetaan kaikki syntynyt innovatii- 
vinen ja adaptiivinen kapasiteetti menettää. Mahdollistavan johtajuuden teh- 
tävänä on toimia rajapintana, joka auttaa innovaatioiden ja vallitsevien raken- 
teiden ja toimintatapojen yhdistämistä. Neljänneksi, hallinnollinen johtajuus 
ja adaptiivinen johtajuus voivat molemmat toimia hyvin, mutta niitä ei kui- 
tenkaan ole riittävän hyvin integroitu keskenään. Mahdollistavan johtajuuden 
tehtävänä on tällöin edistää näiden välistä virtausta (flow). 

Plowmanin ja Lichtensteinin (2009) kuvaama emergenssin johtajuus 
antaa edellistä yksityiskohtaisemman kuvan mahdollistavasta johtajuudesta. 
Mahdollistamisella viitataan tässä yhteydessä siihen, että johtajat pyrkivät 
mahdollistamaan oikeanlaisten olosuhteiden syntymisen itseorganisoitu- 
miselle ja emergenssille. Kuvaamme seuraavaksi emergenssin johtajuuden 
viitekehyksen (Plowman ym. 2007a; Plowman ym. 2007b; Lichtenstein & 
Plowman 2009). Viitekehys pohjautuu erilaisiin organisaatioiden muutos- 
tilanteisiin, joissa perinteinen ymmärrys johtajuudesta ei ole täysin kyennyt 
selittämään tapahtunutta muutosta. 

Taulukossa 2 on kuvattu mahdollistamisen viitekehys, jossa emergenssin 
syntymistä edellyttäviä johtajien toimintamalleja on kuvattu neljän systeemi- 
sen olosuhteen kautta (Lichtenstein & Plowman 2009). Ensimmäinen olosuh- 
de painottaa epätasapainotilaa (kaaoksen reuna), joka voi johtua esimerkiksi 
organisaation ulkopuolelta tulevista uhkista, joihin organisaation on reagoi- 
tava. Mahdollistavan johtajan tehtävänä on tällöin toisaalta hyväksyä epävar- 
muus sekä nostaa mahdolliset konfliktit keskusteluun. Tarkoituksena on sysä- 
tä organisaatiota kohti epätasapainoa (ks. McDaniel, Jordan & Fleeman 2003; 
Andrade, Plowman & Duchon 2008), jolloin erilaisten jännitteiden esiin nos- 
taminen ja käsittely aiheuttavat organisaatiossa positiivisen muutosvoiman. 


(Lichtenstein ym. 2006). 

Toisessa vaiheessa, organisaation siirtyessä kauas tasapainosta, johtajan 
tehtävänä on mahdollistaa positiivisen muutoksen vahvistuminen. Komplek- 
sisuusajattelussa puhutaan tällöin positiivisesta palauteprosessista, joiden 
myötä pienetkin teot voivat laajentua koko organisaatiota koskettaviksi epä- 
lineaarisiksi muutosprosesseiksi. Tätä edistääkseen mahdollistavat johtajat 
voivat kannustaa kokeiluihin, tiiviiseen vuorovaikutukseen sekä kollektii- 
viseen toimintaan. Esimerkiksi Arena ja Uhl-Bien (2016) kuvaavat kuinka 
kompleksisuusjohtajuuden teoria haastaa yksilöllisen inhimillisen pääoman ja 
korostaa sen sijaan sosiaalisen pääoman merkitystä. Tunnettu Putnamilainen 
(2000) ajattelu jakaa sosiaalisen pääoman sitovaan ja yhdistävään sosiaaliseen 
pääomaan. Sitova (bonding) sosiaalinen pääoma on sosiaalisten siteiden raken- 
tamista ryhmän sisällä. Yhdistävä (bridging) sosiaalinen pääoma tarkoittaa 
puolestaan vastavuoroisten suhteiden rakentamista eri ryhmien välille. Täl- 
löin mahdollistava johtaja voi vahvistaa kollektiivista toimintaa lisäämällä so- 


siaalista pääomaa erityisesti eri ryhmien välillä. 


Taulukko 2. Johtajien rooli emergenssin mahdollistamisessa 
(mukaillen Lichtenstein & Plowman 2009, 621) 


Johtajien toimintamallit Systeemiset olosuhteet 


| Häiritse olemassa olevia malleja ja rakenteita 
Hyväksy epävarmuus Epätasapainon tila 
Tuo konfiiktit esille ja luo ristiriitoja 


Il Kannusta uutuuteen 
Salli kokeilut ja epävakaisuus 


: Vahvistavaa toimintaa Uusi 
Kannusta runsaaseen vuorovaikutukseen — > : 
v eee emergentti 
Tue kollektiivista toimintaa Hä 
järjestys 


III Merkityksellistaminen / merkitysten antaminen 
Luo korrelaatiota kielen ja symbolien kautta 


Resurssien rekombinaatio Sommen 
Leimautuminen (tagging) 
IV Vakauttavien palauteprosessien johtaminen kattaminen 


Integroi paikalliset rajoitteet 


Kolmas systeeminen tila on organisaation itseorganisoituminen uuden järjes- 


tyksen tasolle. Tässä vaiheessa on tärkeätä antaa tuleville muutoksille merki- 

tys, jonka varassa organisaation jäsenet voivat ymmärtää tulevan muutoksen 
ja sen tarkoituksen. Merkityksen antamisessa auttaa se, että puhutaan samaa 
kieltä ja ymmärretään käytetyt käsitteet. Ymmärtämistä voidaan helpottaa 
esimerkiksi erilaisilla symboleilla tai metaforilla. Mahdollistavan johtajan tu- 
lee uskaltaa olla muutosprosessia eteenpäin vievä voidakseen toimia muutok- 
sen salliman itseorganisoitumisen eteenpäin viejänä. Viimeinen systeeminen 
muutosvaihe on vakauttaminen. Vakauttamisen tarkoituksena on tasapainot- 
taa organisaation toimintaa niin, että se ei jatkuvasti häily kaaoksen reunalla 
(ks. Raisio & Lundström 2015). 

Siinä missä mekanistisen maailmankuvan johtajien toimintaa leimaa 
kontrolli, leimaa kompleksisen maailmankuvan johtajan toimintaa mahdol- 
listavan kaaospilotin rooli (ks. Plowman ym. 2007a; Raisio & Lundström 
2015). Mahdollistavan johtajan tehtävänä ei ole systeemin tasaisen toiminnan 
varmistaminen. Hänen tehtävänään on sen sijaan häiritä systeemiä, ja saada 
se löytämään uusi emergentti järjestys. Kontrolloinnin sijaan mahdollistava 
johtaja kannustaa erilaisia ryhmiä löytämään omat työskentelytapansa, an- 
taa niiden itseorganisoitua ja jopa muokata koko organisaatiokulttuuria. Kun 
lopulta uusi järjestys on syntynyt alhaalta ylöspäin, pyrkii mahdollistava joh- 
taja parhaansa mukaan edesauttamaan sitä, että muutos todella toteutetaan, 
vaikka ei olekaan täysin varma uuden järjestyksen lopputuloksesta. Hän myös 
ymmärtää, että vaikka itseorganisoitumista kannustetaan, ei se sulje pois esi- 
merkiksi strategista suunnittelua ja mallintamista. Mahdollistavalla johtajalla 
on myös ymmärrys siitä, että konfliktit ja odottamattomat seuraukset johtuvat 
kompleksisten systeemien peruspiirteistä, eivätkä ole (usein) kenenkään syytä. 

Sosiaali- ja terveysalan organisaatioita ajatellen tulee väistämättä mieleen 
kysymys: kannattaisiko uudessa sote-järjestelmässä tavoitella mahdollistavan 
johtamisen idean soveltamista? Tällä hetkellä kyseiset organisaatiot ovat ti- 
lanteessa, jossa epävarmuus, mutta samalla vanhat rakenteet ja toimintatavat, 
ovat hallitsevia tekijöitä. Tuntuu oudolta, että tässä tilanteessa organisaatioita 
tulisi työntää epätasapainoon (kaaoksen reunalle), mutta todellisuudessa se on 
parasta, mitä johtaja voi tehdä. Epätasapainon tilassa uusien asioiden käsittely 


vie prosessia eteenpäin, kohti uusien ideoiden ja asioiden toteuttamista, itse- 

organisoitumista ja lopuksi vakauttamista. Voidaan saavuttaa uusi emergentti 
järjestys, jossa sosiaali- ja terveysalan johtamiskäytäntöjen ja valtarakenteiden 
hierarkkisuutta kavennetaan ottamalla käyttöön mahdollistavat ja kaaospilot- 


timaiset toiminta- ja johtamismallit. 


Kompleksisuusjohtajuuden haasteet 


Kompleksisuusjohtajuuden teoria suhtautuu emergenssiin yhtä suopeasti kuin 
kompleksisuustieteet laajemminkin, eli emergenssi nähdään lähes yksinomaan 
uutta luovaksi ja positiiviseksi asiaksi. Tämä vääristää ja yksipuolistaa emer- 
genssin merkitystä ja haastaa organisaatioiden johtamisen. Olemme sitä miel- 
tä, että kompleksisuuden johtajan on syytä ymmärtää myös emergenssin pi- 
meä puoli. Ymmärryksen kasvu auttaa johtajaa hahmottamaan emergenttien 
negatiivisten ilmiöiden taustaa ja vähentämään lineaarista reduktionistista 
ajattelua, joka ilmenee Bellan (esim. King, Down & Bella 2002; Bella, King & 
Kailin 2003) kuvaamana syyttelypelinä (blame game). Sen sijaan, että johtaja 
etsii syyllisiä, jos jotakin ei-toivottua tapahtuu, tulisi hänen pyrkiä selvittä- 
mään, mitkä systeemiset tekijät ovat vaikuttaneet kyseisen tapahtuman syn- 
tymiseen. Mitleton-Kelly (2015) kuvaa kyseistä prosessia termeillä “yhteisen 
ongelma-avaruuden hahmottaminen” ja "piilevä yhteenkietoutuneisuus”. Kes- 
keistä syyttelypelin välttämisessä on kuunteleminen, ei syytösten esittäminen. 

Edellisessä luvussa kerrottiin, että emergenssin pimeä puoli kytkeytyy 
Hannah Arendtin käsitykseen pahan banaaliudesta. Jatkamme Arendtin 
(1968) näkemysten käsittelyä ottamalla mukaan näkemyksen ajattelun mer- 
kityksestä synkkinä aikoina (thinking in dark times), jota on sovellettu myös 
hallintotieteellisessä tutkimuksessa. (Stivers 2008; Nabatchi, Goerdel & Peffer 
2011.) Vaikka monien synkiksi kokemat tapahtumat ja ilmiöt — esimerkiksi 
terroriteot, etniset konfliktit, eriarvoisuuden kasvu ja ilmastonmuutos — ovat 
osa tätä synkkyyttä, ne ovat kuitenkin vain pinnalla näkyvä osa. Arendt tar- 
koittaakin synkkyydellä jotain fundamentaalisempaa; aktiivisen ja eläväisen 
julkisen maailman häviämistä. Tämän maailman häviäminen on johtanut sii- 


hen, että ihmisistä on tullut kyvyttömämpiä käsittelemään yhteisiä asioita ja 


INHIMILLINEN JA TEHOKAS SOSIAALI- JA TERVEYSJOHTAMINEN 253 


Pirkko Vartiainen, Harri Raisio & Niklas Lundström 


rakentamaan niistä yhteistä ymmärrystä. Pahimmillaan synkät ajat näyttäyty- 
vät ajattelun poissaolona (70n-thinking). Toisin sanoen ihmisten kykenemat- 
tömyytenä itsenäiseen kriittiseen ajatteluun ja erimielisyyksien käsittelyyn 


(esim. Morgan 2016). Stivers (2008, 13) esittää asian seuraavasti: 


”In sum, dark times are darker than we know. They make us want 

to cling together and stamp out disagreement (as when “patriotism” 

requires refraining from criticism). Worse, dark times drive us apart, 

so that each of us retreats into a private world and bars the door against 

politics. The darkness of the threat of terrorism is immediate, but 

equally profound is the darkness of a lost public world.” 
Yhdeksi synkkien aikojen katalysaattoriksi on määritelty julkishallinnon by- 
rokraattisen eetoksen korostumisen (Nabatchi, Goerdel & Peffer 2011). Ky- 
seinen eetos viittaa oletukseen, jonka mukaan hallinnolliset toimintatavat 
saattavat myötävaikuttaa julkisen maailman rapautumiseen. Tällöin vallalla 
olevat teknokraattiset arvot, kuten tehokkuus, taloudellisuus, asiantuntijaval- 
ta tai nopea päätöksenteko korostuvat demokraattisten arvojen, kuten avoi- 
muuden, yhtäläisten mahdollisuuksien, oikeudenmukaisten menettelytapojen 
ja erityisesti kansalaisosallistumisen kustannuksella. Julkishallinnon demo- 
kraattinen eetos viittaa puolestaan julkishallinnon historialliseen tehtävään, 
eli vastuuseen demokraattisten prosessien ja kansalaistaitojen ylläpitämisestä. 
Käytännössä tämä tarkoittaa sitä, että hallinnon prosessien tulisi noudattaa 
demokratian arvoja, eikä kansalaisosallistuminen saisi olla vierasta julkishal- 
linnon toiminnoille. 

Sosiaali- ja terveysorganisaatioissa edellä kuvattu muokkaa johtamisen 
käytäntöjä siten, että saadaan aikaan selkeä siirtymä byrokraattisesta eetok- 
sesta demokraattiseen eetokseen. Demokraattisen eetoksen keskeisiä element- 
tejä ovat osaamisen jakaminen, tasavertaisuus ja vaikuttavuuden tavoittelu 
organisaation jäseniä, palveluiden käyttäjiä ja erilaisia sidosryhmiä kuunte- 
lemalla. Näkemyksemme mukaan kompleksisuuden hyväksyvä johtaminen 
hyötyisi enemmän demokraattisen eetoksen korostamisesta kuin byrokraat- 
tisen eetoksen korostamisesta. Tämä ei kuitenkaan tarkoita sitä, että kaikki 


hierarkkisuuteen ja toimivaan byrokratiaan liittyvät elementit tulisi hylätä. 

Päinvastoin, oletamme, että löytämällä tasapainon esimerkiksi tehokkuuden 
ja tasavertaisuuden tai ammattiosaamisen ja palveluiden käyttäjien osallistu- 
misen välillä, päästään aktiivisesti toimivaan kompleksisuuden johtamiseen. 

Vaikka edellä kuvattu julkisen hallinnon synkkä aika käsittelee enemmän- 
kin yhteiskunnallista tasoa, on asia relevantti myös organisaatioiden ja niiden 
johtamisen kannalta; ehkä jopa relevantimpi. Esimerkiksi Ellerman (2009) on 
kysynyt osuvasti, onko demokratiateoria unohtanut organisaatiot. Hän nos- 
taa esille organisaatioiden olevan lähtökohtaisesti epademokraattisia (ks. myös 
Landemore & Ferreras 2016). Toiminta perustuu työnantaja-työntekijä-suh- 
teisiin sekä hierarkkisuuteen ja ylhäältä johtamiseen. Jos ihmiset viettävät ison 
osan valveillaoloajastaan kyseisen kaltaisessa toimintaympäristössä, on syytä 
kysyä Ellermanin (2009) tavoin, miten se heijastuu ihmisten aktiivisuuteen 
organisaatioissa ja yhteiskunnallisessa toiminnassa? 

Bellan (King, Down & Bella 2002; Bella, King & Kailin 2003) kuvaama 
syyttelypeli osoittaa sen, että synkät ajat koskettavat erityisesti organisaatioi- 
ta; käsite kuvaa juuri tätä yhteisen ”tilan? ja ajattelun puuttumista organisato- 
risella tasolla. Aktiivisen ja eläväisen toimintaympäristön puute on johtanut 
siihen, että organisaation toimijoista on tullut kyvyttömämpiä käsittelemään 
yhteisiä asioita ja rakentamaan niistä yhteistä ymmärrystä. Kun näin on käy- 
nyt, se on samalla katalysoinut pahan emergenssin muodostumista. 

Nostamme esiin deliberatiivisen (keskusteleva/puntaroiva) organisaatio- 
demokratian yhtenä keinona pahan emergenssin taltuttamiseksi ja synkkien 
aikojen poistamiseksi organisaatioista (ks. Lindell 2013; Jekunen ym. 2013). 
Tässä yhteydessä deliberatiiviseksi ymmärretään toiminta, jossa organisaatios- 
sa toimivilla ihmisillä on yhtäläinen ja poissulkematon oikeus osallistua työ- 
yhteisön kehittämiseen. Tämä taataan kolmella deliberatiivisuuden varmista- 
valla asialla, joita ovat edustavuus, tasapuolisuus ja vaikuttavuus (Carson & 
Hartz-Karp 2005). 

Edustavuus tarkoittaa, että eri tilaisuuksiin, deliberatiivisiin malleihin ja 
muihin kehittämistoimenpiteisiin valitut henkilöt edustavat työyhteisöjään 
mahdollisimman monipuolisesti. Keskeistä on myös palveluiden käyttäjien 


ja sidosryhmien osallistuminen. Tavoitteena on aito moniäänisyys. Tasapuo- 

lisuudella taataan eri tilanteiden ja kehittämistoimien laadukkuus. Osallis- 
tujat saavat objektiivista ja relevanttia tietoa organisaationsa toiminnasta ja 
kehittämistarpeista. Keskustelutilanteet rakennetaan monipuolisiksi siten, 
että kannustetaan argumentointiin (perustelu) ja vasta-argumentointiin. 
Lisäksi korostetaan osallistujien sitoutumista, joka tarkoittaa sitä, että he si- 
toutuvat aidosti punnitsemaan toistensa argumentteja. Kolmantena delibera- 
tiivisuuden varmistajana on pyrkimys vaikuttavuuteen. Tavoitteena ei siis ole 
käynnistää pelkkää vuoropuhelua, vaan löytää vastauksia ja ratkaisumalleja 
sekä toteuttaa löydetyt ratkaisut työyhteisön kehittämiseksi. Uskomme, että 
kompleksisuuden johtamista avaavien käsitteiden sisäistäminen edesauttaa 
mahdollistavan johtajuuden käyttöönottoa, joka puolestaan edesauttaa pahan 
emergenssin ja koko julkisen hallinnon synkän ajan lieventämistä. Käytännöl- 
lisinä toimintamalleina voivat toimia sekä deliberatiivisten menetelmien yleis- 
tyminen että itseorganisoitumisen vahvistaminen sallimalla pelinappuloiden 


muuntuminen pelaajiksi. 


Esimerkki 3. Aitoa moniäänisyyttä Terveysdynamolla 


Otamme esimerkin Vaasan keskussairaalasta, jossa onkologian klinikan yli- 
lääkäri halusi murtaa erikoissairaanhoidon vahvat hierarkiat ja ottaa klinikan 
kehittämiseen mukaan laajan joukon eri tahoja. Hän suuntasi klinikan toi- 
mintaa kohti epätasapainoa lähtemällä toteuttamaan Terveysdynamoa, pun- 
taroivan demokratian ihanteeseen pohjautuvaa demokratiainnovaatiota (ks. 
Jekunen ym. 2013). 

Terveysdynamon tehtävänä oli käsitellä neljän iltapäivän ajan kysymystä 
siitä, kuinka klinikasta saadaan Suomen paras keskussairaalatason onkologian 
klinikka. Osallistujia oli 20 ja he muodostivat klinikan ja sen sidosryhmät pie- 
noiskoossa. Mukana oli edustajia klinikan kaikista ammattiryhmistä siistijäs- 
tä erikoislääkäreihin sekä potilaita ja syöpäjärjestöjen edustajia. Osallistujat 
kuulivat ja tenttasivat kolmea asiantuntijaa, keskustelivat fasilitaattoreiden 
johdolla, analysoivat omia ja asiantuntijoiden esiin nostamia näkemyksiä ja 


laativat lopuksi yhteisen toimenpidesuunnitelmansa. 

Terveysdynamo ei jäänyt pelkäksi näennäisvaikuttamiseksi, vaan sillä oli 
vaikutusta klinikan toimintaan. Paitsi että toimenpidesuunnitelman ehdo- 
tuksia lähdettiin toteuttamaan, oli tämänkaltaisella osallistumisella myös 
selkeä itseisarvo. Kuten yksi osallistuja kertoi: ”Tällainen motivoi henkilö- 
kuntaa, koska saavat olla mukana suunnittelemassa omaa työtään”. Toinen 
jatkoi, että ”... uskalsi osallistua, kaikkia pidettiin tasa-arvoisina toimijoina.” 
Ylilääkäri itsekin totesi innon yhdessä toimimiseen olleen käsinkosketeltavaa. 

Terveysdynamo muodostaa erinomaisen esimerkin kompleksisuuden hy- 
väksymisestä ja moniäänisyyden tavoittelusta. Haasteeksi muodostuu kuiten- 
kin se, kuinka tämänkaltaista toimintaa saataisiin levitettyä laajemmin työyh- 
teisöihimme ja yhteiskuntaamme. Kuten Grint (2010) on osuvasti todennut, 
ovat monet johtajamme suorastaan allergisia tämänlaiselle aidosti osallistaval- 
le toiminnalle. Ihannoidaan järjestystä ja koetaan kontrolloinnin tarvetta. Ei 


kyetä myöntämään oman osaamisen rajallisuutta. 


Johtopäätökset 


Olemme tässä luvussa nostaneet esiin kompleksisuuden keskeisiä käsitteitä ja 
pohtineet, millaisia mahdollisuuksia niiden soveltamisella on organisaatioi- 
den johtamisessa. Keskeinen viestimme on, että kompleksisuuden johtaminen 
muuttaa johtamisen ydintä ja toimintatapoja. Toisaalta siten, että ymmärrys 
organisaatioiden tapahtumista ja ilmiöistä syvenee, kun niitä tarkastellaan 
esimerkiksi emergenssin käsitteen kautta. Toisaalta kompleksisuuden käsitteet 
auttavat pohtimaan, miten tietyissä haastavissa tilanteissa kannattaisi tai olisi 
mahdollista toimia toisin. Monelta osin kompleksisuuden käsitteet ovat meta- 
forisia, joka edelleen laajentaa johtajan mahdollisuutta reflektoida käsitteiden 
sisältöä omiin kokemuksiinsa. 

Entä uskalletaanko emergenssin antamia mahdollisuuksia käyttää hyväk- 
si sosiaali- ja terveysalan johtamisessa? Tämän luvun perusteella vastausta on 
vaikea antaa, voimme vain kehottaa johtajia tarttumaan niihin tilanteisiin, 
joita positiivisen emergenssin kautta saavutetaan. Tällaisia ovat esimerkiksi 


työyhteisöissä spontaanisti ilmenevä kehittämistyö tai verkostoituminen tie- 

tyn asian ratkaisemiseksi. Elämme syksyä 2016, jolloin kaikkien sosiaali- ja 
terveydenhuollon sektoreiden suurena haasteena on sote-uudistuksen toteu- 
tuksen suunnittelu. Muutosjohtajia on palkattu ja erilaisia virallisia työryhmiä 
on perustettu runsaasti. Uudistusta viedään eteenpäin ohjatun suunnittelun 
kautta. Olemme kuitenkin sitä mieltä, että virallinen ja ohjattu suunnittelu ei 
ole yksinään riittävää. Niiden lisäksi täytyisi antaa tilaa spontaanille ideoin- 
nille ja spontaaneille ehdotuksille. Tässä tarvitaan mahdollistavaa johtamista, 
joka sallii, kehottaa ja antaa aikaa organisaatioiden omaehtoiselle kehittämis- 
työlle. Uskomme, että uskallus soveltaa emergenttejä toimintamalleja edistää 
uudistuksen läpivientiä ja uudistuksen tuomien muutosten hyväksymistä jopa 
enemmän kuin virallinen ja ohjattu suunnittelutyö. 

Johtamisen ytimen muutoksessa keskeistä on ketteryys, ei niinkään orga- 
nisatorinen ketteryys, vaan ontologinen ketteryys (Snowden 2016; ks. myös 
Snowden & Boone 2007) eli kyky hahmottaa erilaisia konteksteja ja muoka- 
ta omaa johtamista kontekstin edellyttämäksi. Tarkoitamme tällä sitä, että 
oikeastaan kaikki toiminta, niin johtaminen, suunnittelu, ongelmien käsit- 
tely kuin palvelujen tuottaminen, vaatii ymmärrystä organisaation konteks- 
tista. Tällöin on tärkeää esimerkiksi pyrkiä luomaan yhteisymmärrystä siitä, 
millaisen ongelman kanssa olemme kamppailemassa; kesyt ja pirulliset on- 
gelmat kun edellyttävät hyvin erilaisia ongelmankäsittelytapoja ja johtamis- 
ta (ks. Raisio & Lundström 2015). Erityisesti tulevassa sosiaali- ja terveysalan 
murroksessa tulee kontekstin ymmärtämisellä olemaan suuri merkitys. Onto- 
logisen ketteryyden puute voi pahimmassa tapauksessa johtaa lopputulemaan, 
jossa sote-uudistus on toteutettu mekanistisen maailmankuvan mukaisesti, 
tehden sote-järjestelmästä sopimattoman nykyiseen kompleksiseen toimin- 
taympäristöön. 

Näemme, että sote-uudistus on suuri kompleksinen kokonaisuus, jonka 
toteuttamiseen liittyy monia pirullisia ongelmia ja ilmiöitä. Kysymme kuvios- 
sa 1, ollaanko sosiaali- ja terveysalan organisaatioissa valmiita hyväksymään 
pirullisten ongelmien olemassaolo? Kysymys on ajatuksia herättävä, mutta 
samalla kehotus tunnistaa pirulliset ongelmat, hyväksyä ne ja toimia siten, 


että niistä selviydytään. Voidaan jopa sanoa, että tämä on suorastaan johta- 

jien moraalinen velvollisuus (ks. Churchman 1967). Asia on nostettu vahvasti 
esille myös terveydenhuoltoalan akateemisten aikakauslehtien päätoimittajien 
yhdessä kirjoittamassa pääkirjoituksessa: ”Addressing wicked issues ultimately 
reguires the moral courage to challenge conventional wisdom; the generosity to 
involve those affected in finding solutions and the humility to work within the 
paradox of failure being part of the solution.” (Hutchinsson, Daly, Usher & 
Jackson 2015, 3022). 

Olemme laajentaneet kompleksisuuskäsitteistöä liittämällä yhteen pirulli- 
sia ongelmia, pahan emergenssiä ja julkisen hallinnon synkkää aikaa kuvaavat 
käsitteet. Tämä laajennus ei ole tavanomainen, mutta nähdäksemme hyödyl- 
linen. Miksi? Siksi, että käsitteiden rujot nimitykset herättävät pohtimaan 
oman organisaation ja oman johtamisen käytäntöjä. Se herättää kysymään 
itseltään, olenko minä johtajana antanut henkilöstölleni mahdollisuuden toi- 
mia itseorganisoituvasti? Entä olenko havainnut ja puuttunut emergenssin 
pimeän puolen olemassaoloon, kuten työyhteisön kipupisteisiin? Pääasiassa 
mainitut käsitteet kuitenkin nostavat esiin sen, että muodollisessa asemassa 
oleva johtaja ei ole kaikkivoipa tai kaikkitietävä, eikä hänen tarvitsekaan olla. 
Kompleksisuuden johtaja mahdollistaa henkilöstönsä ammattitaidon hyödyn- 
tämisen, korostaa yhteistyötä ja vuorovaikutusta sekä eliminoi jokaisessa orga- 
nisaatiossa, ainakin ajoittain, ilmenevää emergenssin pimeää puolta. 

Mitkä systeemiset tekijät sitten vaikuttavat ei-toivottujen tapahtumien 
syntymiseen sosiaali- ja terveysaloilla. Kompleksisuuden johtamisen näkökul- 
masta näitä tekijöitä ovat esimerkiksi ihmisten toimintaan liittyvät elementit, 
kuten oman aseman puolustaminen, kateus, kiire tai riittämättömyyden tun- 
ne. Mikäli tällaisia yksilöstä nousevia ei-toivottuja piirteitä ilmenee organisaa- 
tioiden muutostilanteissa, ne voivat synnyttää kierteen, joka ruokkii pahan 
kehää ja estää uudistumista. 

Suomessa puhutaan paljon demokratiavajeesta ja sen mukanaan tuomasta 
yhteiskunnallisesta epätasa-arvoisuudesta. Olemme sitä mieltä, että demokra- 
tiavajetta esiintyy myös organisaatioissa. Emme tarkoita, että organisaatioihin 
tulisi perustaa näennäisiä keskusteluryhmiä tai vastaavia, vaan sitä, että or- 


ganisaatioissa edistetään demokraattista eetosta. Tämä pitää sisällään muun 

muassa asiakasosallistumisen lisäämisen, itseorganisoitumisen edistämisen ja 
hierarkkisten rakenteiden vähentämisen. Keskeistä kompleksisuuden johta- 
misessa onkin sellaisen vuorovaikutuksen lisääminen ja ylläpitäminen, joka 
edistää sekä organisaation että koko yhteiskunnan demokraattisen eetoksen 
kasvua. 

Edellä esitetty pohdinta viittaa aktiivisen ja eläväisen toimintaympäristön 
luomiseen. Miten sellainen saataisiin aikaan uudistuvissa sosiaali- ja terveys- 
alan organisaatioissa? Näkemyksemme on, että edellä esitetyn esimerkin (no 
3) tavoin sosiaali- ja terveysalan johtajat voisivat pyrkiä moniäänisyyden li- 
säämiseen deliberatiivisen organisaatiodemokratian keinoin. Näemme myös, 
että sote- ja maakuntauudistuksen toteutuessa ja päätöksenteon karatessa yhä 
kauemmas kuntalaisten käsistä, tulee deliberatiivisen demokratian merkitys 
korostuneeksi entistä vahvemmin. Olemmekin aiemmin esittäneet ajatuksen 
kuntalaisten huippukokouksesta (esim. Vartiainen 2014). Huippukokoukseen 
osallistuisi noin 100 maakunnan asukasta ja se kestäisi yhden viikonlopun. 
Osallistujat saisivat monipuolista ja puolueetonta tietoa maakunnan väestön 
hyvinvoinnista ja palveluiden toimivuudesta. He osallistuisivat fasilitoituihin 
pienryhmäkeskusteluihin ja lopuksi päätyisivät arvioon siitä, miten maakun- 
nan sote-palveluja tulisi järjestää ja kehittää tulevaisuudessa. Vaikuttavuuden 
edistämiseksi malli olisi institutionalisoitu osa maakunnan sote-palveluiden 


ohjausjärjestelmää. 

Luvun tärkeimmät viestit johtajille ja esimiehille: 


1. Kompleksinen maailmankuva ei ole pelkästään käsitteellinen ilmiö, 
vaan myös tapa katsoa maailmaa, jonka avulla organisaatioissa on 


mahdollista innovoida ja löytää uusia ajattelun ja toiminnan malleja. 


Itseorganisoituminen ja emergenssi vahvistavat luovuutta ja sallivat 
spontaania toimintaa, joka puolestaan sallii uusia kokeiluja ja yhdessä 
kehittämistä. Niiden avulla on myös mahdollisuus suunnata johtajan 
toimintaa laajoihin strategisiin kysymyksiin, kun johtaja voi luottaa 
siihen, että työyhteisö saa ja uskaltaa reagoida vaadittuihin tilanteisiin 


oman ammattitaitonsa varassa. 


Pahan emergenssin ilmiön varhainen tunnistaminen voi auttaa estä- 
mään ei-toivottujen asioiden ilmaantumista ja korjaamaan mahdolli- 


sesti jo ilmaantuneita ongelmia. 


Ontologinen ketteryys on tavoiteltavampaa kuin paljon puhuttu orga- 
nisatorinen ketteryys. Esimerkiksi sosiaali- ja terveysalan organisaati- 
oissa tarvitaan kykyä ymmärtää, miten alan jatkuvasti muuttuva sys- 
teeminen kokonaisuus toimii. Tuon ymmärtämisen varassa on sitten 
helpompi muokata omaa johtamistaan tai edistää yhteisymmärrystä 
siitä, millaisen ongelman kanssa organisaatiossa kulloinkin kamppail- 


laan. 


Demokraattinen eetos tulee ottaa mahdollisuutena, jonka varassa or- 
ganisaatioissa voidaan edistää aitoa osallistumista ja yhdessä tekemis- 
tä. Vieläkin on niin, että sosiaali- ja terveysalan organisaatioissa paino- 
tetaan byrokraattista eetosta. Kun ryhdytään aktiivisesti edistämään 
demokraattisen eetoksen ideaa päästään toimivaan osallisuuteen ja 


oletettavasti myös tehokkaampaan työympäristöön. 

Kompetenssit palveluiden 
kehittämisessä — esimerkkinä 
hoitotyön kliininen asiantuntijuus 


Marjo Räsänen, Jari Stenvall & Katja Heikkinen 


Johdanto 


Suomessa — kuten monessa muussakin maassa — julkisten palveluiden kehit- 
täminen on tullut yhä keskeisemmäksi keskustelun kohteeksi. Tavoite on, että 
palvelut tuottaisivat yhä enemmän arvoa. Lähestymistapoja palveluiden kehit- 
tämiseksi ovat olleet muun muassa palveluiden laadun ja tehokkuuden edis- 
täminen, palveluketjujen integraatio, innovaatiotoiminnan kasvattaminen, 
yksityisten ja kolmannen sektorin mukaan ottaminen palvelutuotantoon sekä 
asiakaslähtöisyys (esim. Laitinen & Stenvall 2016). 

Sosiaali- ja terveyspalvelujen uudistus näyttäisi kohdistuvan voimakkaasti 
kuntien sosiaali- ja terveyspalvelujen ja sitä kautta hoitotyön erilaisiin toimin- 
taympäristöihin. (STM 127/2016.) Erityisesti asiakaslähtöisiä palveluketjuja 
kehittämällä voidaan sosiaali- ja terveyspalvelujen tuottavuutta lisätä, ja tämä 
edellyttää kaikessa asiantuntijatyössä tarvittavan osaamisen tunnistamista. 
Tällöin myös hoitotyössä on merkityksellistä kehittämisasiantuntijuus, kom- 
petenssi, osaaminen sekä niukentuvien voimavarojen suuntaaminen palve- 
luketjun oikeisiin kohtiin potilaita/asiakkaita unohtamatta. Kompetenssien 
tunnistaminen on edellytys kustannustehokkaalle hoidolle ja toiminnalle 
(Sairaanhoitajat 2016b). 

Kompetenssit ja tätä kautta työtekijälähtöinen kehittäminen ovat siis kes- 
kiössä, kun kohteena on sosiaali- ja terveysektorin uudistaminen (ks. myös 
Stenvall & Virtanen 2012). Tästä johtuen luvussamme tarkastelemme erityi- 
sesti työntekijöiden kompetensseja sosiaali- ja terveyspalveluiden kehittämi- 
sessä. Olemme kiinnostuneita siis siitä, minkälaisia kompetensseja palveluiden 
kehittämisessä tarvitaan. 

Esimerkkimme (Case) liittyy vaativan kliinisen hoitotyön asiantuntijuu- 
den kompetensseihin, mutta tuloksia on hyödynnettävissä laajemminkin 
sosiaali- ja terveyspalveluissa. Palvelutuotannon rakenteiden muutoksessa 
aikaisemmat toimintatavat eivät enää palvele vaan toimintoja on uudistettava. 
Kansainvälinen kokemus osoittaa, että hoitotyön kliiniset asiantuntijat sijoit- 
tuvat erilaisiin asiantuntija- ja kehittämisosaamista vaativiin tehtäviin ja pro- 
jekteihin (Fagerström & Glasberg 2011; Ahonen 2012; Tevameri & Virtanen 
2013; Arene 2016). 

Kompetenssit ja palveluiden kehittäminen on aiheena mielenkiintoinen 
monestakin syystä. Aiheen merkitys hoitotyön käytännölle, koulutukselle 
ja johtamiselle tärkeä, koska hoitotyössä kliinisinä asiantuntijoina toimivien 
sairaanhoitajien tehtäväalueiden kehittäminen ja työnjaon uudistaminen on 
ajankohtaista niin kansallisesti kuin kansainvälisestikin (vrt. STM 2009). 
Maailman terveysjärjestön WHO:n terveyspoliittissa ohjelmissa nähdään 
ammatillinen kehittyminen ja tätä kautta myös sairaanhoitajan roolin jatkuva 
kehittäminen hyvin keskeisinä asioina (WHO 2015). Henkilöstön vahvaan 
kliinisen hoitotyön osaamiseen liittyvillä kompetensseilla ja kehittämiseen 
kuuluvalla asiantuntijuudella pyritään edistämään asiakkaiden hoitoonpääsyä 
ja tehostamaan palveluprosesseja (vrt. Sairaanhoitajat 2016b). Kliiniseltä 
asiantuntijalta vaadittavien kompetenssien tunnistaminen auttaa osaltaan 
sosiaali- ja terveysalan johtajia osaamisen tunnistamisessa. Toisaalta muut- 
tuvissa palvelurakenteissa kliinisen asiantuntijatyön kompetenssin suhdetta 
vaadittavaan työnkuvaan tai kehittämistyöhön on perusteltua selvittää. Käy- 
tännöllisestä näkökulmasta asia liittyy myös pyrkimyksiin löytää ratkaisuja 


koulutuksen ja kehittämistyön paremmalle linkittämiselle. Oikein mitoitettu 

koulutus, henkilöstön osaamisen kohdentaminen edistävät kehittämistä (ks. 
esim. Sairaanhoitajat 2016a; Sairaanhoitajat 2016b; Sitra 2016). 

Luvun käytännöllisenä tavoitteena onkin tuottaa tietoa sosiaali- ja terveys- 
alan johtajille, kouluttajille sekä kliinisessä työssä toimiville hoitotyöntekijöil- 
le kliinisen asiantuntijatyön vaatimasta kehittämisasiantuntijuudesta ja siinä 
vaadittavasta kompetenssista sairaanhoitajan ammatillisiin näkemyksiin pe- 
rustuen. Tavoitteena on lisäksi kuvata asiantuntijatyön keskeiset kompetens- 
sin sisällön osatekijät aineiston perusteella muodostettavaan kuvaukseen. Tä- 
män avulla voidaan esimeriksi luoda uutta tulevaisuuden visiota kompetenssin 
sisältöön hoitotyön muuttuvissa palvelurakenteissa. 

Tämä luku etenee niin, että aluksi kuvaamme tiiviisti läpi palveluiden 
kehittämistä ja sen johtamista sekä kompetenssin käsitettä. Tämän jälkeen 
erittelemme aineistolähtöisesti sitä, mitä kompetenssit sisältävät. Tämä on 
välttämätöntä, jotta olisi mahdollista hahmottaa kontekstilähtöisesti kom- 
petenssien sisältö. Aineisto (Case) perustuu vaativaan kliiniseen hoitotyöhön 
liittyviin kompetensseihin ja kompetenssin sisällön kuvaukseen (kuvio 1) tar- 
kastelukulman ollessa sairaanhoitajien omat ammatilliset näkemykset, mutta 
käsitteellinen jäsennys on yleistettävissä laajemmin. Kompetenssit hahmottu- 
vat lisäksi tilanteessa, jossa toiminnan kehittämiseen kohdistuu merkittäviä 
muutospaineita. Yhteenvetoluvussa pohdimme tunnistamiemme kompetens- 


sien haasteista suhteessa palveluiden kehittämiseen ja johtamiseen. 


Palveluiden kehittämisen käsite 


Kehittämistoiminta, kehittämisprojektit ja kehittämishankkeet ovat johtami- 
sessa yleisesti käytettyä, mutta jokseenkin vakiintumattomia kehittämisen kä- 
sitteitä. Lisäksi kehittämistoimintaa voidaan lähestyä usealla erilaisella tavalla, 
kuten prosessin, toimijoiden, osallisuuden tai tiedon tuotannon näkökulmista 
(Stenvall ym. 2012). Esimeriksi Saaren-Seppälä ja Karjalainen (2007, 27—29) 
luokittelevat kehittämistoiminnan kolmeen luokkaan. Nämä ovat asiantun- 


tija-, suunnittelu- ja kommunikaatio-ohjautuva kehittäminen. Käytännössä 

kehittämistoiminan määrittäminen ei ole yksioikoista, sillä muun muassa ke- 
hittämistoiminnan subjekti, menetelmät ja kohde vaihtelevat. 

Kehittämistoiminta viittaa tietoiseen toimintaan jonkin asian muuttami- 
seksi. Rajatusti se voidaankin ymmärtää jopa lineaarisesti etenevänä suunni- 
telmallisena toimintana. Perinteisessä käsityksessä kehittäminen nähdään 
prosessina, joka sisältää perusteellisen tavoitteen määrittelyn, huolellisen 
suunnittelun sekä niiden mukaisen toteutuksen ja arvioinnin (esim. Stenvall 
& Tyvitalo 2013). Kehittäminen onkin ko. näkökulmasta eräänlaista projek- 
timaisesti etenevää toimintaa. Se voi kohdistua esimerkiksi niin rakenteisiin, 
työntekijä-asiakas-suhteeseen kuin kulttuuriin ja palveluprosessin. 

Kehittämistoimintaa on myös usein jäsennetty yksilöiden tai organisaatioi- 
den oppimisen kautta. Tällöin korostetaan esimerkiksi vertaisoppimista ja 
oppivia organisaatioita. Kolmas vaihtoehtoinen kehittämisnäkemys painot- 
taa suunnittelun ja oppimisen sijasta arjen kommunikaatiota. Kehittämistoi- 
minnan tulisikin olla järjestelmällistä ja hallittua, mutta jotta se olisi samalla 
dynaamista, ja sen tulisi sopeutua kompleksiseen toimintaympäristöön (esim. 
Mikola 2008; Stenvall, Syväjärvi & Vakkala 2008; Stenvall & Airaksinen 
2009; Räsänen & Nyfors 2014). Bourgonin (2008) mukaan innovatiiviset jul- 
kiset organisaatiot suhtautuvatkin uudistuksiin ja kehittämiseen järjestelmäl- 
lisellä ja hallitulla tavalla. 

Tässä luvussa (ks. Stenvall ym. 2012) käsitteellä ”kehittämistoiminta” tar- 
koitetaan laajasti kaikkea sitä organisaatiossa tapahtuvaa kehittämistä, joka 
voi olla 

— jatkuvaa ja toistuvaa, kuten talousarvioissa tai toimintasuunnitelmassa 

vuosittain resursoitava jatkuva kehittäminen, 

— strategista, kuten strategian yhteydessä päätettävät kehittämistoimet, 

— operatiiviseen kehittämiseen tähtäävää toimintaa, jolla parannetaan 

esimerkiksi toiminnan laatua, 

— hyvinkin nopeasti realisoituvaa projektimaista, kertaluoteista ja ta- 

pauskohtaista, kuten ulkopuolisten rahoittajien tai poliittisen tilanteen 
mahdollistama kehittämistoiminta tai työyhteisön tai työprosessien ke- 


hittämistoiminta. 

Julkisten palveluiden kehittämistä ja tätä kautta myös sen johtamista on mah- 
dollista tarkastella useasta eri näkökulmasta. Kehittämistoimintaa voidaan 
jäsentää niin järjestelmän, työntekijöiden kuin asiakkaiden näkökulmista. 
Asiakaslähtöisessä ja työntekijälähtöisessä kehittämistoiminnassa tarkoitus 
on keskittyä asiakaslähtöisyyttä edistävien toimintatapojen kehittämiseen ja 
mallintamiseen (ks. esim. Räsänen & Nyfors 2014). Järjestelmänäkökulmassa 
palveluita tarkastellaan kokonaisuuden kannalta. Siinä kehitetään palveluita 
tuottavia resursseja. Järjestelmät kiinnittävät toisiinsa toimijoita asettaen heil- 
le myös tehtäviä, rooleja ja asemia. Käytännön kehittämistyössä on tärkeää 
ottaa huomioon sekä järjestelmälähtöisen, asiakaslähtöisen että työntekijäläh- 
töisen kehittämisen keinot, joissa kunkin tason kehittämisessä tulisi tarkastel- 
la toimintaan arvoa tuottavasta näkökulmasta. Kehittämiskulttuuri rakentuu 
organisaatiossa tietoisen toiminnan tuloksena ja sitä voidaan kuvata asenteena 
organisaation toiminnan uudistamiseen. Järjestelmän lähtökohdista tarvitta- 
vien kehittämis- ja uudistamishankkeiden käynnistäminen ja toteuttaminen 
kuuluu johdolle. (Stenvall & Virtanen 2012, 99, 119-123, 127, 237-239.) On 
ilmeistä, että tulevaisuuden kehittämiskulttuurissa korostuvat entistä enem- 
män asiakaslähtöisyys ja palveluiden kohdentuminen sekä teknologian hyö- 
dyntäminen (esim. Stenvall & Virtanen 2015). 

Kaiken kaikkiaan palveluiden kehittämisen käsite on laaja-alainen, kun 
huomioidaan ne moninaiset tavat, miten palveluita voidaan uudistaa. Samalla 
palveluiden johtaminenkin vaatii laaja-alaista osaamista alkaen palvelujärjes- 
telmien tuntemisesta ulottuen työntekijä-asiakas-vuorovaikutuksen hallin- 
taan. 

Koska tarkastelun kohteenamme on palveluiden kehittämiseen liittyvät 
kompetenssit, lähestymme tässä yhteydessä asiaa erityisesti työntekijälähtöi- 
sen kehittämisen kannalta. Se on tavallaan alisteista asiakaslähtöiselle kehit- 
tämiselle. Ajatus lähtee siitä että työntekijälähtöisen kehittämisen tavoittee- 
na olisi palveluihin ja asiakkaisiin liittyvän palvelukulttuurin parantaminen, 
jolloin asiakkaan tarpeita tarkastellaan kokonaisuutena. Työntekijälähtöisessä 
tulisi tarkastella oppimisen näkökulmasta. Lisäksi on otettava huomioon, että 


tieto syntyy ja kehittyy toimijoiden välisessä vuorovaikutuksessa. Parhaim- 

millaan työntekijälähtöinen kehittäminen nostaa esiin kokemukseen pohjau- 
tuvaa tietoa ja siihen liittyvää dialogia. (Stenvall & Virtanen 2012, 199-202, 


229; Räsänen 2013.) 


Kompetenssin käsite 


Asiantuntijuuteen sisältyvää kompetenssia on pitkään pidetty yksilön ominai- 
suutena. Yksilöllisiä tietoja ja taitoja pidetään asiantuntijuuden välttämättö- 
minä ehtoina, mutta ne eivät yksistään riitä. Yksilöasiantuntijuudella ei pys- 
tytä tänä päivänä vastaamaan jatkuviin, työn rakenteellisista uudistuksista 
johtuviin työnkuvien ja erilaisten työroolien mukanaan tuomiin haasteisiin, 
vaan asiantuntijuuden tarkastelussa on siirryttävä asiantuntijakulttuureihin ja 
sosiaalisiin ulottuvuuksiin (ks. esim. Redwood ym. 2007; McIntosh & Tolson 
2009; Tevameri 2014). Kollektiivisella asiantuntijuudella tarkoitetaan osaa- 
mista yhdessä tai ryhmässä, jolloin tietoa jaetaan ja yhdistetään useamman ih- 
misen kanssa siten, että yksittäiset osaamisalueet ovat enemmän kuin osiensa 
summa (Lönnblad & Vartiainen 2013). Yksilöasiantuntijuudessa korostuu yk- 
silön kyky havaita uutta sekä analysoida ja tulkita tietoa, jolloin tieto itsessään 
tuottaa valtaa (Heikkinen 2011; Lönnblad & Vartiainen 2013). 

Yksilöllisiä kompetensseja on pyritty tunnistamaan esimerkiksi erilai- 
sin testien avulla. Tämä on saanut osakseen rynsaasti kritiikkiä. Esimeriksi 
McClelland (1973) on aikanaan kritisoinut vahvasti erilaisia kyky- ja älykkyys- 
testejä, kuitenkin erilaisia testejä on hyödynnetty myös hoitotyön koulutuk- 
sen suomalaisessa historiassa. Toisaalta kompetenssia on kuvattu mitattavien 
tietojen ja taitojen avulla, jolloin ei ole otettu huomioon yksilön persoonalli- 
suutta tai käyttäytymistä. Kun edellä mainitut tekijät otetaan huomioon kom- 
petenssia tarkasteltaessa, sen kuvaamiseen sisältyvät henkilökohtaiset arvot, 
asenteet, motiivit ja persoonallisuuspiirteet. (Räsänen 2013.) 

Suomalaisissa hoitotyöhön liittyvissä tutkimuksissa kompetenssia on pää- 
osin tarkasteltu ammatillisen kasvun edellytysten, kvalifikaatioiden ja päte- 
vyyden näkökulmista sekä rooli- ja osaamiskäsitysten kautta. Kansainvälisten 


säädösten rinnalla kliinisen asiantuntijan työtä säätelevät kunkin maan oma 

lainsäädäntö ja ohjeet. Lisäksi suomalainen koulutusjärjestelmä on rakennet- 
tu siten, että substanssiosaaminen jokaisella tieteenalalla muodostuu vahvaksi. 
Esimerkiksi kliinisen asiantuntijan koulutuksessa opiskelija saavuttaa terve- 
ysalan ylemmän ammattikorkeakoulututkinnon osaamisen, joka vastaa kan- 
sainvälistä asiantuntijasairaanhoitajan Advanced Practice Nurse (APN) osaa- 
mista (vrt. Arene 2010; STM 2012; Mahanes ym. 2013; Sairaanhoitajat 2016b; 
Arene 2016). 

Muodollisten kvalifikaatioiden näkökulmasta kompetenssi-käsite liittyy 
muös sosiaali- ja terveysalalla eurooppalaisen korkeakoulualueen rakentami- 
seen ja siihen integroitumiseen (EQF — European Qualifications Framework 
Jor Lifelong Learning 2015). Siinä esimerkiksi hoitotyön peruskoulutuksen ta- 
voitteet määritellään oppimistuloksina ja osaamisena eli kompetenssina (ks. 
esim. Eriksson ym. 2015; Numminen ym. 2013). 

Kompetenssi tulee kuitenkin ymmärtää kvalifikaatiota laajemmaksi käsit- 
teeksi. Tutkimusta on tarpeen laajentaa sairaanhoitajien vaativassa hoitotyössä 
tarvittavan kompetenssin sisältöön, jotta saadaan näyttöön perustuvaa tietoa 
sekä julkishallinnon palveluiden kehittämiseen että sairaanhoitajien mahdol- 
lisuuksiin palveluiden kehittämistyössä. (Ks. esim. Hanhinen 2010; Virtanen 
2010; Aarva 2009; Salonen 2009; Lehto & Nuutinen 2005; Meretoja 2003.) 

Muodollisia kvalifikaatiota laajempi näkökuma kompetenssien tarkoittaisi 
huomion kiinnittämistä erityisesti työhön liittyviin tekijöihin sekä osaami- 
seen. Tältäkin osin tutkimustulokset viittaavat siihen, ettei komptensseja tun- 
nisteta tai hyödynnetä. Esimerkiksi henkilöstön osaamisen hyödyntäminen 
on ollut merkittävässä vajaakäytössä sosiaali- ja terveyspalveluiden kehittämi- 
sessä (esim. Stenvall & Tyvitalo 2013). Yksi keskeinen syy tilanteelle on nimen- 
omaan se, ettei palveluorganisaatioissa aina edes tunnisteta sitä, minkälaista 
osaamista ja niillä on toiminnan kehittämiseksi. 

Kompetenssien kautta onkin tunnistettavissa henkilöstön kehittämis- 
potentiaali. Tämä on siksikin tärkeää, että kehittämistoimintaan kohdistuu 
yhä useampia, epäselkeiden ongelmien ratkaisemiseen liittyviä haasteita. Esi- 


merkiksi kompleksisessa toimintaympäristössä henkilöstön osaaminen on 

keskeinen perusta toiminnalle ja muutoksiin sopeutumiselle (tästä ks. esimer- 
kiksi Minzberg 1983; Virtanen, Laitinen & Stenvall 2016; Kallio 2015). 

Kaiken kaikkiaan kompetenssien tarkka määrittely on siis osoittautunut 
vaikeaksi määriteltiinpä sitä kvalifikaatioiden tai yksilöllisen ja kollektiivisen 
asiantuntijuuden kautta. Esimerkiksi hoitotyön kliinisessä kontekstissa vaa- 
dittavalle asiantuntijuudelle ja kompetenssille ei varsinaisenti löydy yhtenäistä 
sisältöä (ks. Sairaanhoitajat 2016b). Lisäksi kompetenssin käsitteen sisällön 
suhde aina tarkastelun kohteena olevaan ilmiöön on jäänyt vähäiselle huomi- 
olle. Lisäksi kompetenssi-käsitteen määrittämiseen vaikuttaa aina sekä valittu 
näkökulma että toimintaympäristö. 

Onkin perusteltua pyrkiä määrittelemään kompetenssi hoito- ja kehittä- 
mistyön kontekstissa empiirisen aineiston analysoimisen kautta, jolloin voi- 
daan huomioda toimintaympäristöön liittyvät piirteet ja työn luonne (vrt. 
esim. Pietiläinen 2010). Tällöin on mahdollista jäsentää myös käytäntölähtöi- 
sesti, minkälaista konkreettista asiantuntemusta tarvitaan kehittämistoimin- 
nassa. Tästä johtuen tarkastelemme seuravassa konkreettisesti palveluiden ke- 


hittämistoimintaa kliinisen hoitotyön kautta. 


Esimerkkinä (Case) hoitotyön kliininen asiantuntijuus 


Luvussa käytettävän Case-tutkimuksen aineisto kerättiin vuosina 2010-2013 
sairaanhoitajilta, jotka edustivat työelämäkokemuksensa perusteella laajasti 
erilaisissa vaativissa kliinisissä hoitotyön tehtävissä toimivia ammattilaisia. 
Tutkittavat työskentelivät joko sairaanhoitajina, kätilöinä, terveydenhoitajina 
tai ensihoitajina kliinisessä hoitotyössä eri puolilla Suomea perusterveyden- 
huollon, erikoissairaanhoidon, pelastuslaitosten tai yksityisiä terveydenhuol- 
lon palveluita tuottavien toimijoiden palveluksessa. He opiskelivat hoitotyön 
tekemisen ohessa kliinisen asiantuntijan 90 opintopisteen koulutusohjelmas- 
sa suorittaen terveysalan ylempää ammattikorkeakoulututkintoa. Näin ollen 
heidän käsityksiään voidaan tulkita kokeneiden ja koulutuksen avulla itsensä 
kehittämisestä kiinnostuneiden sairaanhoitajien ammatillisina käsityksinä 


ja heitä tarkoituksenmukaisina tiedonantajina tutkittavaan ilmiöön. Tut- 

kimusaineisto koostuu kliinisen asiantuntijan koulutusohjelmassa (ylempi 
AMK-tutkinto) työnsä ohessa opiskelevien sairaanhoitajien (n=19) kirjoitta- 
mista esseistä, joita kirjoitettiin yhteensä 38 kappaletta. Aineisto analysoitiin 
laadullisen sisällönanalyysin avulla (Taulukko 1). Tässä työssä sisällönanalyysi 
perustuu tulkintaan ja päättelyyn, jossa edetään empiirisestä aineistosta kohti 
käsitteellisempää näkemystä tutkittavasta ilmiöstä. Koko aineisto analysoitiin 
yhtenä kokonaisuutena. Ratkaisu on perusteltu, sillä tutkimusta kokemuksen 
näkökulmasta on niukasti ja aineistosta haluttiin saada mahdollisimman rikas 
(vrt. esim. Fagerström & Glasberg 2011). Yksityisten dokumenttien käyttö pe- 
rustuu ajatukseen, että kirjoittaja on kykenevä ilmaisemaan itseään kirjallises- 
ti ja että henkilöt, joilta tietoa kerätään, tietävät ilmiöstä ja heillä on riittävästi 


kokemusta asiasta (Tuomi & Sarajärvi 2013). 

Taulukko 1. Sisällönanalyysin pohjalta rakentunut luokittelu 


Pääluokka <<=) Yläluokka <<= Alaluokka < Alkuperäiset ilmaukset 


Sosiaalinen Minä persoonana ja Vuorovaikutteinen "kliinisellä asiantuntijalla on 
minuus vuorovaikutuksessa toimija hyvät vuorovaikutustaidot” 
muiden kanssa Yksilöllinen ja persoo- | ”...tärkeä ominaisuus on 
nallinen tekijä uteliaisuus” 
Sosiaalinen taitaja ”...on hyvä keskustelija ja 
kuuntelija” 
Substanssin Kokenut tekijä Laaja-alaisia tietoja, "pidän hyvänä laajaa koko- 
asiantuntija Tavoitteellinen toimija | taitoja, kokemuksia ja | naisnäkemystä ja tyotaustaa” 
koulutuksia omaava ”...kokemusta työskentelystä 
hoitoprosessin jokaisesta 
vaiheesta” 
kliinisen työn tukipylvas” 
Potilaan Potilas/asiakas-lähtöi- | Potilaan lähellä olija ”...asiantuntijan tulee ym- 
asianajaja sen työskentelytavan Potilaan hyväksi toimija | märtää... potilaan/ asiakkaan 
omaava asema” 
"turvallinen ja hyvä hoitotyö” 
Kollegoiden Kollegoiden auttaja ja | Tiedon hankkija ja ”...on työyhteisön hyvinvoin- 
mentori vahvistaja jakaja nin lisaaja” 
Arkityön organisoija ”tuo työyhteisöön uusia 
Avunantaja näyttöön perustuvia toimin- 
Ammatti-identiteetin tatapoja ja auttaa niiden 
vahvistaja juurruttamisessa” 
Valmentaja Tutkija ja opettaja Teoriatiedon osaaja "selvittää hoitotyön kannalta 
Sovellusten ja laitteiden | mahdolliset tutkimus- ja 
käytön hallitsija koulutustarpeet” 
Kouluttaja ”prosessoi tietoa” 
"omaa työkaluja” 
Innovatiivinen Tulevaisuus-orientoituja | Uuden innovoija ”pitää silmät auki ja kerää 
kehittäjä Kehittävän ilmapiirin vaikutteita” 
luoja "kehityksen edelläkävijä” 
Näkökulmien etsijä ”.. tiedon viemistä...” 
Vaikuttaja Verkostoituja ja yhteis- | Tekee näkyväksi kliini- | "aktiivinen ympäröivään 
kunnallinen toimija sen asiantuntijan työtä | maailmaan” 
Arvioinnin osaaja "huomio sidosryhmät” 
Asennevaikuttaja "osaa projektityön” 

Tarkastelemassamme hoitotyön kliinisessä toimintaympäristössä kompe- 
tenssin sisältö muodostuu aineston perusteella seitsemästä osa-alueesta ja 
osa-alueiden jatkuvasta keskinäisestä vuorovaikutuksesta. Mikään osa-alue ei 
yksinään riitä vaan tarvitaan koko ajan kaikkien osa-alueiden keskinäistä vuo- 
rovaikutusta. Tämän aineiston perusteella muodostuneet osa-alueet nimettiin 
seuraavasti: ”substanssin asiantuntija”, ”kollegoiden mentori”, ”työyhteisön 
valmentaja”, ”potilaan asianajaja”, ”innovatiivinen kehittäjä”, ”vaikuttaja” ja 


”sosiaalinen minuus”. 


Kliinisen asiantuntijan kompetenssi 


Substanssi-asiantuntija Kollegoiden mentori 
Potilaan asianajaja Valmentaja 


Sosiaalinen minuus 


| 


Innovatiivinen kehittäjä 
Vaikuttaja 


Kuvio 1. Kliinisen asiantuntijan kompetenssin sisällön 
muodostuminen aineiston tulkinnan perusteella. 


Osa-alueiden perustana on ”sosiaalinen minuus” eli persoonalliset ominai- 
suudet ja sosiaaliset taidot. Sairaanhoitajien ammatillisten käsitysten mu- 
kaan kompetenssi muodostuu eri osa-alueiden vuorovaikutuksesta. Aineiston 
perusteella yhtäkään osa-aluetta ei voi tarkastella ilman vuorovaikutuksen 
tarkastelua muiden osa-alueiden kanssa, jolloin kompetenssin sisällöstä muo- 
dostuu prosessinomainen kokonaisuus, joka on aina suhteessa toimintaympä- 
ristöön. 

Kompetenssin sisältö rakentuu pääosin samoista osa-alueista kuin kompe- 
tenssi muissakin asiantuntijaorganisaatioissa hoitotyön omaleimaisuutta vah- 


vistaen. Hoitotyötä ei voi tarkastella irrallisena ilmiönä, vaan tarkastelu tulee 

sitoa monelle tasolle aina yksilötasosta yhteiskunnalliseen tarkasteluun asti — 
kansainvälisiä näkökulmia unohtamatta. 

Substanssin asiantuntijuus muodostuu omalta hoitotyön vastuualueelta 
hankitusta osaamisesta, ja se sisältää erilaiset tutkintoihin johtavat koulu- 
tukset ja kaikki itsensä kehittämiseen liittyvät alan koulutukset. Substanssin 
asiantuntijuus täydentyy jokaisen oman ammatin vaatimusten osaamisesta, 
jota on koulutusten ohella rakennettu erilaisten työkokemusten ja oppimis- 
kokemusten avulla. Substanssin asiantuntija hallitsee myös hoitoteknologian 


omalla kliinisellä vastuualueellaan. 


”Minulla on kokemusta ja vahvaa osaamista työskentelystä jokaisessa 
hoitoprosessin vaiheessa.” 


"Asiantuntijan taidot työssä ovat kehittyneemmät kuin ”mekaanisen 
suorittajan” ja aloittelijan taidot.” 


Substanssin asiantuntijuus lisääntyy vähitellen kokemuksen ja koulutusten 
kautta. Kliiniseksi asiantuntijaksi kehittyminen tapahtuu työtehtävien ja itse 
työn tekemisen kautta. Omien työtehtävien vaativuus koettiin substanssin 
asiantuntijuutta kehittävänä, joskin tarvittavan perehtymisen riittävät ajalli- 
set mahdollisuudet ja resurssit korostuivat. 

Kollegoiden mentori organisoi arjessa hoitotyötä ja saa esiin kaikkien 
parhaan osaamisen kaikessa työssä ja tekemisessä. Lisäksi hänellä on syvälli- 
set tiedot ja taidot kliinisestä hoitotyöstä omalla vastuualueellaan, koska hän 
hankkii aktiivisesti tietoa näyttöön perustuvasta toiminnasta. Hän auttaa 
kollegoitaan kehittämään omaa kompetenssiaan kullekin sopivalla tavalla. 
Hän on ylpeä ammatistaan ja ammattinimikkeestään, ja siksi hän pystyy vah- 


vistamaan jokaisen kollegan ammattiylpeyttä. 


”Kliininen asiantuntija tuo työyhteisölle näkyväksi näyttöön perustu- 
vaa toimintaa.” 


”Vahvistaa omaa ja toisten, koko työyhteisön ammatti-identiteettiä, 
osaamista ja onnistumista.” 

Oman erityisalueen vahvan osaamisen takia kliininen asiantuntija nähtiin 
esimerkkinä ja jatkuvan oppimisen ja kehittämiseen tähtäävän työkulttuurin 
luojana. Häneltä saa vertaistukea ja keskusteluapua kaikissa kliiniseen hoito- 
työhön liittyvissä kysymyksissä ja eettisissä ongelmatilanteissa. 

Työyhteisön valmentajana kliinisellä asiantuntijalla on koulutuksellinen 
rooli yli yksikkö- ja organisaatiorajojen. Hän kykenee opettamaan substans- 
sialueensa asioita koko organisaatiossa ja kouluttamaan hoitoprosessin eri vai- 
heissa kaikkia toimijoita. Hän jakaa kliinistä osaamistaan eri keinoin organi- 


saation kaikilla tasoilla kehittäen toimintaa. 
”Hän on ”kenttätyössä” työyhteisön tukipylväs.” 


"Häntä voi tarvittaessa konsultoida ja häneltä saa apua. Jos kliininen 
asiantuntija ei osaa auttaa, niin hän etsii henkilön joka osaa.” 


Kliinisen asiantuntijan valmentajuus tarkoittaa kollegoiden ja omien työtapo- 
jen kehittämistä ja näillä keinoilla koko työyksikön tuottavuuteen vaikutta- 
mista. Kliininen asiantuntija voi toimia lähijohtajan rinnalla auttaen henki- 
löstöä tunnistamaan omat mahdollisuutensa ja kehittämistarpeensa omalla 
substanssialueellaan. 

Potilaan asianajajana kompetenssi näkyy potilas- ja asiakaslähtöisyys. Hän 
on potilasta lähellä, ja hänen osaamisensa näkyy potilaskontakteissa ja siinä, 
miten hän hoitaa potilastyöhön vaikuttavia asioita. Hän ymmärtää potilaan 
aseman, osaa toimia potilasturvallisuutta vaarantamatta ja ohjaa muitakin po- 


tilasturvallisuuteen liittyvissä asioissa. 


"Asiantuntijan tulee ymmärtää.... potilaan ja asiakkaan asema, pys- 

tyäkseen hyödyntämään ammattitaitoaan mahdollisimman moni- 

puolisesti myös asiakkaan etujen mukaisesti ja hyödyksi.” 
Potilas ja koettu kliinisen työn vahva substanssiosaaminen koettiin motivaa- 
tiota vahvasti ylläpitävinä asioina kaikessa tekemisessä. Ilman asiakasnäkökul- 
maa ja sen mukanaan tuomaa asiakaslaadun vaadetta ei kliinisen asiantuntijan 
työllä ole merkitystä. 

Innovaatioiden kehittäjänä Kliininen asiantuntija on tulevaisuuteen orien- 


toitunut kehittäjä, jolla on osaamista ja kiinnostusta erilaisiin tutkimus- ja ke- 

hittämisprojekteihin. Hän etsii innovatiivisesti uusia ratkaisuja. Hänellä on 
perustiedot tieteellis-teknisestä tekemisestä, ja hän hallitsee erilaisia tiedon- 
hakumenetelmiä ja teknisiä sovelluksia kehittämistoiminnassaan. Hän pystyy 


hyödyntämään vieraskielisiä tutkimuksia tietoa etsiessään. 


”Mikäli asiantuntijuus on sillä tasolla, joka voisi olla kansallisella tai 
jopa kansainvälisellä tasolla käytettävissä, voidaan puhua jopa tie- 
dettä hyödyntävästä kliinisestä asiantuntijuudesta.” 


”Oman työn nivominen näkyvämmin muuhun terveydenhuollon 
toimintaan osaksi alueellista ja sairaanhoitopiirin toimintaa. Myös 
tiedon viemistä kunnallispäättäjille.” 
Kliinisen asiantuntijan on kyettävä nivomaan projektityöt osaksi kaikkea ke- 
hittämistyötä, mikä koettiin vaativaksi arjen työssä. Digitaalisen tekniikan 
haltuunotto ja käyttäminen koettiin työllistäväksi, mutta toisaalta se nähtiin 
valtavana mahdollisuutena verkostoitumiseen. 

Vaikuttajana kliinisen asiantuntijan on verkostoiduttava, sillä ilman ver- 
kostoitumista hän ei voi olla vaikuttaja monialaisissa toimijaverkostoissa, jois- 
sa osaamista ja asiantuntijuutta hyödynnettään kaikessa uudistamis- ja kehit- 
tämistoiminnassa. Hänellä on hyvät yhteiskunnalliset tiedot ja taidot viedä 
alansa asioita eteenpäin. Hän ei jättäydy päätöksenteon ulkopuolelle yhteis- 
kunnallisissa asioissa eikä toimi ainoastaan oman organisaationsa keskiössä. 


Hän on aktiivinen myös makrotasolla. 


”Asiantuntijalla on terveystoimen organisaatioissa tarvittavaa kom- 
petenssia yhdistettynä kokonaisvaltaisten tietojen yhdistelyyn.” 
”Kykyä toimia projekteissa ja oppia toteuttamaan projekteja.” 
”Kliininen asiantuntijuus edellyttää muuttuvan maailman ja alaan 


liittyvän toimintaympäristön huomioimista.” 


Sairaanhoitajat korostivat käsityksissään kliinisen asiantuntijan roolia työyksi- 
kön asennevaikuttajana, joka näkyy työntekijöiden ja oman yksikön arvomaa- 
ilmassa. Positiivisen ja aktiivisuutta korostavan ilmapiirin ja kollegiaalisuu- 


teen tukeutuvan työyhteisön avulla koettiin voitavan vaikuttaa niin hoitotyön 

laatuun kuin näyttöön perustuvan tiedon jalkauttamiseen kaikkeen yksikön 


toimintaan ja laajemmin myös oman työyksikön ulkopuolelle. 


Palveluiden kehittäminen ja kompetenssit 

sosiaali- ja terveysalan käytännöissä 

Suomessa on käyty viime vuosina keskustelua kompetensessista koulutuk- 
sen tuottaman ja asiantijuuteen liittyen. On todettu asiantuntija-käsitteen 
myös muuttuneen alkuperäisestä tarkoituksestaan yleiskäsitteeksi, joka tar- 
vitsee tarkempaa määrittelyä kertoakseen asiantuntijuuden tasosta, alasta ja 
vaatimuksista (Korhonen ym. 2008, 10; Arene 2016). Tehty tutkimus auttaa 
ymmärtämään kliinisen asiantuntijatyön vaatimaa kompetenssin sisältöä 
vaativassa kliinisessä työssä toimivien sairaanhoitajien näkökulmasta, jolloin 
heidän kokemuksiensa lisäksi tuloksissa näyttäytyy jokaisen oma persoonalli- 
suus, arvot, elämäntilanne ja kliinisen hoitotyön historia. 

Aineiston perusteella voidaan todeta, että asiantuntijan kompetenssin si- 
sältöä tulee tarkastella asteittain etenevänä prosessina, jossa käytännössä toi- 
mivat sairaanhoitajat jatkuvasti reflektoivat ja määrittelevät asiantuntijuutta 
uudelleen luovasti olemassa olevien työtehtävien rajoja ylittäen. Tutkimus- 
tulos on samansuuntainen aikaisempien tutkimusten (vrt. taulukko 2) kanssa 
(mm. Benner 1989; Hanhinen 2010; Ahonen 2012a; Numminen ym. 2013; 
Jokiniemi 2014). 

Asiantuntijan työn kannalta tulokset nostavat esille myös tarpeen pohtia, 
miten sosiaali- ja terveysalan kompetensseja tulisi kehittää paitsi alan johta- 
mistyön kautta niin myös huomioimalla uudistamisen aikaan saaman koke- 
muksellisuuden. Työntekijät reflektoivat kokemuksiaan uudistuksissa, mikä 
puolestaan vaikuttaa kompetenssien kehitykseen. Johtaminen on avainase- 
massa muun muassa siinä, miten kokemuksia reflektoidaan. 

Kokemuksellisuuden kannalta avainkysymys on, mikä määrittelee sitä 
uudistavaa reflektoitumista. Aineistomme viittaa siihen, että kehittämis- 
asiantuntijuus kiinnittyy kompetensseina viime kädessä identiteettiin ja so- 


siaaliseen minuuteen. Sosiaalinen minuus” eli persoonalliset ominaisuudet ja 

sosiaaliset taidot välittyvät kliinisen asiantuntijan kaikessa toiminnassa ja luo- 
vat sen pohjan, jolle kliinisen asiantuntijan kompetenssi rakentuu. Kliinisenä 
asiantuntijana toimivalla sairaanhoitajalla on hyvät vuorovaikutus- ja ryhmä- 
työtaidot sekä esiintymistaidot. Omat persoonalliset piirteet ja kyvyt sekä mo- 
tivaatio ja into hoitotyöhön ja palveluiden kehttämiseen heijastuvat kaikkiin 
vuorovaikutustilanteisiin. Niiden avulla rakentuu oma, persoonallinen tapa 
toimia ja työskennellä jatkuvasti muuttuvissa hoitotyön toimintaympäristöis- 
sä uudistuvissa palvelurakenteissa. ”Sosiaalinen minuus” vaikuttaa jokaiseen 
kompetenssin osa-alueeseen jatkuvassa vuorovaikutuksessa. Ilman kokoai- 
kaista vuorovaikutusta kaikkien osa-alueiden kesken kompetenssin sisältö jää 
vajavaiseksi kliinisessä asiantuntijatyössä. ”Sosiaalinen minuus? vahvistaa hoi- 
totyön asiantuntijan omanäköistä kompetenssia kliinisessä hoitotyössä sillä 
vastuualueella ja siinä palveluketjun vaiheessa, missä hän työskentelee. 

Kompetenssin kehittäminen käynnistyy oman kompetenssin tunnista- 
misesta ja motivaatiosta (vrt. Kanfer & Ackerman 2013; Katajamäki 2010). 
Vahva motivaatio näkyi tässä aineistossa työyhteisön ja itsensä kehittämisenä. 
Kliininen, oman substanssialueen vaativa osaaminen koettiin tärkeänä kom- 
petenssin osa-alueena samoin kuin potilaan asianajajana toimiminen. Myös 
Niemisen ym. (2011) mukaan kliininen kompetenssi rakentuu vahvasta klii- 
nisestä osaamisesta ja kompetenssien kehittämisestä. Hänen tutkimuksessaan 
potilaan tilan arviointi ja hoidollinen suhde nousivat esiin vahvemmin kuin 
tässä aineistossa. Tässä tutkimuksessa potilasturvallisuus osana hoitamisen 
substanssia ei tullut tuloksissa voimakkaasti esiin, vaikka vaativaa kliinistä 
hoitotyötä tekevät sairaanhoitajat ovat keskeisessä roolissa varmistamassa laa- 
dukasta ja turvallista hoitoa asiakasrajapinnassa. 

Kompetenssin osa-alueet muodostuivat myös vahvasta valmentajuudesta ja 
mentoroinnista. Sosiaali- ja terveysalan asiantuntijalla on valmiudet koulut- 
taa, ohjata ja valmentaa kollegoita sekä suunnitella, toteuttaa ja arvioida hoi- 
totyön palveluprosesseja laaja-alaisella substanssiasiantuntijuudellaan, kehit- 
tämisosaamisellaan ja osaamisen johtamisellaan. STM (2009) on määritellyt 
asiantuntijuustyypit, mutta tämän aineiston mukaan työyhteisöosaamiseen 


liittyy vahvasti myös valmentajuus ja mentorointi. Aineistossa esimiesten ja 

kollegoiden tuki nähtiin merkittävänä kompetenssin sisällön muodostumi- 
sessa, mutta persoonallisuuspiirteet kuitenkin korostuivat (vrt. Wallin 2012) 
Tämän tiedon hyödyntäminen voi antaa uusia mahdollisuuksia työyhteisön 


yhdessä kehittymiseen ja kehittämiseen. 


Johtopäätökset 


Johtopäätöksenä voidaan todeta, että asiantuntijan kompetenssin sosiaali- ja 
terveydenhuollon ammattilainen — kuten sairaanhoitaja — näkee itsensä vah- 
vana asiantuntijana omalla hoitotyön vastuualueellaan ja on ylpeä ammatis- 
taan. Kompetenssin nähdään antavan tietoa ja taitoa näyttöön perustuvaan 
asiantuntijatyöhön erilaisissa vaativissa toimintaympäristöissä sekä palvelujen, 
palveluketjujen että substanssin kehittämistyössä niin kansallisesti kuin kan- 
sainvälisestikin. 

Sosiaali- ja terveysalalla johtamisen haasteena on, miten huomioida laa- 
ja-alaisesti työntekijöiden erilaisia rooleja kehittämistoiminnassa. Parhaim- 
millaan erilaiset roolit tuovat työyhteisöihin diversiteettia eli erilaisia tulo- 
kulmia kehittämiseen, jolloin tarkoituksemukainen johtaminen perustuu 
moniääniseen johtamiseen (Stenvall, Nyholm & Rannisto 2014). Eri kom- 
petensseihin perustuvat roolit edellyttävät esimiehiltä kykyä kehittämistyötä 
tekevien yksilölliseenkin kohtaamiseen, koska roolit voivat vaihdella työte- 
kijöittäin (Räsänen & Nyfors 2014). Samalla johtamisessa olisi omaksuttava 
joko-tai-näkökulman sijasta sekä-että-näkökulma. Usein sosiaali- ja tervey- 
denhuollon ammattilaiset kykenevät kehittämään paitsi ammatillista työtään 
niin myös palveluketjuja asiakasrajapinnoissa. 

Jatkossa kompetenssikeskustelua tulee jatkaa tiedostaen, ettei kompetens- 
si ole yksittäinen tieto, taito tai persoonallisuuspiirre vaan kompetenssin ke- 
hittyminen on monitasoinen, kaikkien kliinisessä hoitotyössä vaadittavien 
kompetenssin osa-alueiden jatkuva keskinäinen vuorovaikutusprosessi unoh- 
tamatta ”sosiaalista minuutta”. Nykyisissä meneillään olevissa sosiaali- ja ter- 
veydenhuollon palvelujen uudistushankkeissa on keskitytty lähes kokonaan 


hallinnollisiin ja rakenteellisiin kysymyksiin, minkä vuoksi olisi kiinnostavaa 

tutkia, miten erilaiset rakenteelliset muutokset heijastuvat palveluihin ja sitä 
kautta työntekijöiltä vaadittavan kompetenssin sisältöön asiakasnäkökulman 
yhä korostuessa. Kiinnostavaa olisi myös tietää, miten kompetenssi näkyy ar- 
jen toiminnassa eli siinä, kuinka sosiaali- ja terveysalla asiantuntijana toimi- 
taan. Kompetenssikeskustelua voidaan suunnata myös asiantuntijaan itseen- 
sä liittyvien kompetenssien, kuten persoonallisten ominaisuuksien, arvojen, 
asenteiden ja motivaation merkitykseen ja näiden tekijöiden ja kompetenssin 
eri osa-alueiden yhteyksiin. Tulevaisuuden kompetenssien tutkiminen on 
enemmän kuin ajankohtaista kaikissa sosiaali- ja terveydenhuollon ammateis- 


sa ja toimintaympäristöissä laajemminkin. 


Luvun tärkeimmät viestit johtajille ja esimichille: 


1. Haasteena sosiaali- ja terveysalan organisaatioiden johtajille on työn- 
tekijöiden vaadittavien kompetenssien määrittely osaamisen näkökul- 


masta eli mitä työ edellyttää tekijältään. 


Palveluiden kehittämisen johtamisessa tulee huomioida kompetenssejä 


kehittävä kokemuksellisuus. 


Henkilöstön/hoitohenkilöstön tulee pystyä tunnistamaan oma osaa- 
misensa ja kompetenssinsa työskennellessään asiantuntijoina palvelu- 


ketjun eri vaiheissa 


Koulutuksessa osaamisperustaisuus kaikilla koulutuksen tasoilla ja 
kaikessa näkyväksi, koska toimintaympäristöt ja digitalisaatio tulevat 


vaikuttamaan osaamiseen ja kompetensseihin 

Uudistuvat verkostot ja 
yhteistyörakenteet johtamisessa 


Vuokko Niiranen 


Johdanto: Muuttuvat toimintaympäristöt ja uudistuvat 
organisaatiot sosiaali- ja terveyspalveluiden johtamisessa 


Sosiaali- ja terveyspalvelujen johtajan työssä — työskentelipä hän millä organi- 
saatiotaholla tahansa — kohtaavat mielenkiintoisella tavalla niin sidosryhmien, 
poliittisten päättäjien, ammattiryhmien, asiakkaiden kuin laajemmin kansa- 
laisten sekä valtiontason odotukset toimintaa ja sen tuloksellisuutta kohtaan. 
Johtamista ja johtajan työtä voidaan tarkastella organisaatiotasolla ainakin 
kolmen eri tason vuorovaikutuksen kohtaamispaikkana. Ensiksi, toiminnan 
ja palvelujen yhteiskuntapoliittiset tehtävät ja tavoitteet ohjaavat sekä ympäris- 
töstä että substanssistaan käsin määrittyvinä sosiaali- ja terveyspalvelujen joh- 
tamista. Toiseksi, palvelujärjestelmät sekä niiden organisatoriset, sosiaaliset, 
poliittiset ja toiminnalliset kontekstit tuottavat johtamiseen erilaisia ja joskus 
keskenään ristiriitaisiakin odotuksia ja tuloksellisuustavoitteita. Kolmannek- 
si, organisaation sisäinen toiminta, tehtäväalue sekä eri professioiden sisäiset ja 
keskinäiset suhteet ja asioiden johtaminen määrittävät johtajan työtä. Johtaja 
suhteuttaa omaa johtamistyötään aina sekä toiminnan ulkoisiin että organi- 


saation sisäisiin vaatimuksiin ja nämä vaatimukset näkyvät johtajan työssä. 


* Luku on osa Suomen Akatemian ja Strategisen tutkimuksen neuvoston rahoittamaa 


Competent workforce for future — Osaavan työvoiman varmistaminen sosiaali- ja tervey- 
denhuollon murroksessa COPE — tutkimuskonsortioon kuuluvaa Itä-Suomen yliopiston 
”Johtaminen, hallinto ja päätöksenteko sosiaali- ja terveyspalveluissa -osahanketta. Koko 
COPE-hanketta koordioi Terveyden ja hyvinvoinnin laitos. 

Johtamisen diversiteetti eli monialaisuus näkyy muun muassa siinä, että 
sekä strategista että henkilöstövoimavarojen johtamista ohjaavat organisaa- 
tion perustehtävän ohella käytössä olevat resurssit ja toimintaan kohdistuvat 
tuloksellisuustavoitteet. Lisäksi johtamiseen vaikuttavat organisaation, sitä 
koskevan päätöksenteon, toimijoiden ja johtajan erilaiset verkostot sekä kes- 
kinäiset riippuvuudet. Myös johtajan motivaatio ja hänen itselle luomansa 
tavoitteet näkyvät johtamistyössä. Johtaja on aina organisaationsa edustaja ja 
toteuttaa hänelle asetettuja tehtäviä. Johtaja kuitenkin määrittelee itse roo- 
liaan erityisesti silloin, kun se liittyy johdettavan organisaation tavoitteiden 
saavuttamiseen, eri organisaatioiden välisiin kilpailullisiin asemiin ja organi- 
saation puolustamiseen, tai toiminnan sisällölliseen uudistamiseen (Pfeffer & 
Salanick 2003). 

Philip Selznick kuvasi jo vuonna 1957 johtamisen sisältöihin ja johtamisen 
sosiaalisiin ulottuvuuksiin sisältyviä erilaisia tehtäviä. Näitä ovat organisaa- 
tion institutionaalisen tehtävän määrittely, työyhteisön tarkoituksen osoit- 
taminen, työyhteisön puolustaminen, ja konfliktien ratkaiseminen. Nämä 
ulottuvuudet näkyvät ja ne ovat tunnistettavissa edelleen 2010-luvun lopulla 
sosiaali- ja terveysalan johtajien työssä. Niiden lisäksi johtamisen toimintaym- 
päristön muutokset, johdettavan työn ja organisaatioiden monimuotoisuus 
sekä uudet moniammatilliset ja monialaiset organisaatiomuodot ovat yhä vah- 
vemmin läsnä johtamisessa. Ammatillinen erikoistuminen, eri professioiden 
väliset jännitteet ja keskinäinen kilpailukin sekä organisaatioiden eriytymi- 
nen näkyvät aina johtajan työssä. Samaan aikaan sosiaali- ja terveyspalvelujen 
johtajalta odotetaan myös kykyä johtaa uudenlaisia moniammatillisia verkos- 
toja ja rakentaa aivan uudenlaisia, eri organisaatiota ja toiminnan tasoja yhdis- 
täviä toimintamalleja. 

2010-luvun lopulla jo meneillään olevien ja uuden, suunnitteilla olevan ja 
laajemman sosiaali- ja terveydenhuollon uudistuksen myötä lisääntyvä kun- 
nallisten sosiaali- ja terveydenhuollon palveluorganisaatioiden yhtiöittäminen 
tai uusien toimialan uusien liikelaitosten perustaminen on niin ikään prosessi, 
joka koskettaa sekä henkilöstöä, johtajia että päätöksentekijöitä uudella taval- 


la. Kyse on sekä asenteiden ja toimintatapojen muutoksista, että organisaation 

tehtävien muutoksista, uudistuksen aikatauluista ja sitä, mitä esimerkiksi siir- 
tyminen kunnallisen organisaation palvelussuhteesta yksityisen liikelaitoksen 
palveluihin voisi tarkoittaa (Seppä & Virolainen 2014). 

Luvussa tarkastellaan niitä kontekstuaalisia ja erilaisiin ammatillisiin tai 
organisatorisiin rakenteisiin liittyvä tekijöitä, jotka hyvin toimiessaan mah- 
dollistavat tavoitteiden saavuttamisen johtajan työssä. Näitä ovat johtaminen 
uudenlaisissa moniammatillisissa, hajautetuissa, hybridimuotoisissa ja ver- 
kostomaisesti toimivissa organisaatioissa. Moniammatillisuus ja eri ammat- 
tiryhmien yhteistyö organisaatioiden sisällä on tosin ollut jo vuosikymmeniä 
tavallista eräillä sosiaali- ja terveydenhuollon erikoistuneilla alueilla, kuten 
kasvatus- ja perheneuvolatoiminnassa jo 1940-luvulta lähtien, tai lasten- ja 
nuorisopsykiatrian alueella 1960-luvulta alkaen. Sosiaali- ja terveyspalveluis- 
sa johtamisen toimintaympäristöt ovat muuttuneet, ja ne muuttuvat edelleen 
sekä kansainvälisten ja kansallisten ohjausmekanismien, organisaatiouudis- 
tusten, talouspoliittisten tilanteiden että väestörakenteen muutosten johdosta. 
Myös alan kansainvälisen ja kansallisen yritysten osuuden kasvu, kansainvä- 
linen rekrytointi sekä ulkomaalaistaustaisen työvoiman osuuden kasvu lisää- 
vät johtajan osaamisvaatimuksia (Pitkänen 2012; Jansons & Zanoni 2014). 
Uudenlainen hybridimuotoinen organisaatio voi sisältää kaikkia edellä mai- 
nittuja organisaatiotyyppejä. 

Luvussa pohditaan myös moniammatillisten työyhteisöjen johtamisen ky- 
symyksiä mielikuvia ja valtarakenteita tuottavien kielen vallan tunnistamisen 
avulla. Johtamista tarkastellaan laajasti sosiaali- ja terveydenhuollon organi- 
saatioiden kontekstissa ja yleisemmällä organisaatioteoreettisella tasolla. Lu- 
vun lopussa kootaan yhteen johtamiseen kohdistuvien erilaisten ja eri johta- 


misen tasoja koskevien odotusten tematiikka. 


Johtajan työn monialaisuus ja moniulotteisuus 


Sosiaali- ja terveyspalvelujen organisaatiot ja toiminnallinen kokonaisuus ovat 
2010-luvun lopulla hyvin erilaisten tavoitteiden ja erityyppisen ohjauksen 


kohteena. Palvelut ovat valtakunnallisen ja usein myös paikallisen sosiaali- ja 

terveyspolitiikan väline ja niissä näkyvät kulloisetkin politiikan ja talouden 
muutokset. Samaan aikaan ne ovat myös lakisääteisten palvelujen tuottamisen 
konkreettinen organisaatio ja uudistuvissa toimintarakenteissa myös uuden- 
laisen yksityisen ja julkisen toimintamallin kohtaamispaikka sekä mahdol- 
lisesti uudenlaisten verkostokumppanuuksien alusta (Niiranen & Lammin- 
takanen 20144). Sosiaali- ja terveyspolitiikan alueella on ollut ja on edelleen 
meneillään laajempien muutosten ja erilaisten rajatumpien uudistusten pro- 
sessi. Muutokset ja uudistukset koskevat sekä toiminnan tavoitteita, palvelui- 
den järjestämistä, yksityisen, julkisen ja kolmannen sektorin välisiä suhteita, 
että työn kohdentumista ja sisällöllistä monialaisuutta. Uudistamisodotukset 
kohdistuvat myös henkilöstön erilaisiin osaamisvaatimuksiin, työn tekemisen 
fyysiseen sijaintiin sekä työprosesseihin. 

Sosiaali- ja terveydenhuollon johtamista voidaan kuvata moniulotteisen 
johtamisen mallin avulla. Johtajan työssä ovat yhtä aikaa vahvasti läsnä sekä 
organisaation sisäiset että sen ulkoiset ulottuvuudet, ja sekä toiminnan jous- 
tavuuteen ja responsiivisuuteen että toiminnan ja palvelujen hallintaan ja en- 
nakoitavuuteen liittyvät odotukset. Johtaja kohtaa työssään laajemmat yhteis- 
kunnalliset, taloudelliset ja toiminnalliset odotukset, ja samaan aikaan myös 
organisaation sisäiset, perustehtävään ja sen kehittämiseen, ja palvelun tuotta- 
miseen sekä asiakkaiden odotuksiin ja myös eri työtekijäryhmien näkökulmiin 
liittyvät tavoitteet. Sosiaali- ja terveyspalvelut ovat vahvasti professionaalinen 
tehtäväalue. Työn ammatillinen ulottuvuus ja sen hallinta ovat pitkään määri- 
tellet myös johtajan kompetenssia. Sosiaali- ja terveydenhuollon uudistuksissa 
johtajalta edellytetään samanaikaisesti sekä toiminnan uudistamista että pal- 
veluiden ennakoitavuuden ja laadun varmistamista. Lisäksi häneltä odotetaan 
myös sekä palveluiden responsiivisuudesta ja tuloksellisuudesta huolehtimista 
että työntekijöiden ammatillisen osaamisen ja henkilöstövoimavarojen johta- 
mista. (Quinn 1988; Niiranen 2014.) 

Toimintaympäristön muutokset, palvelujen käyttäjien ja myös rahoittajien 
erilaiset vaatimukset, kehittämistavoitteet ja lisääntynyt verkostomaisuus li- 
säävät sosiaali- ja terveyspalveluihin kohdistuvia innovatiivisuuden ja toimin- 


nan responsiivisuuden odotuksia (Antila 2012). Johtajien työssä ovat jo pit- 

kään näkyneet organisaation sisäisten prosessien ohella samanaikaisesti monet 
organisaation ulkopuolelta tulevat asiat; äkilliset ulkopuoliset kansalliset tai 
laajemmat kansainväliset rakennemuutokset, väestön — myös työntekijöiden 
ikääntyminen sekä kansallinen ja kansainvälinen muuttoliike, sekä laajemmat 
julkisen hallinnon uudistukset ja kunta-valtio-suhteen muutokset. Myös mo- 
net erilaiset johtamiseen liittyvät opit, johtamismallit, kehittämishankkeet, 
linjaukset tuloksellisuuden parantamisesta sekä niitä koskevat poliittiset rat- 
kaisut ovat johtajan työssä läsnä samanaikaisesti. (Niiranen & Lammintaka- 
nen 20144, 18—19.) 

Uudistuvissa sosiaali- ja terveysalan organisaatioissa korostuu myös tavoite 
luoda uudenlaisia, moniammatillisia toimintakokonaisuuksia ja työyhteisöjä. 
Tämän odotetaan häivyttävän tai madaltavan perinteisiä sosiaali- ja tervey- 
denhuollon sektorirajoja. Tämä näkyy organisaatioiden päätöksenteossa ja 
johtajien työssä, mutta siinä näkyvät myös sosiaali- ja terveyspalvelujen eri 
tehtävissä työskentelevien vahvojen ammattilaisten tehtäväalueet, mahdolli- 
set valta- ja professioreviirit, ja samalla myös ammattiryhmien sisällä olevat 
erikoistumisalueet ja niiden hierarkkiset rajapinnat. Samaan aikaan johtajien 
työssä lisääntyy myös tarve tunnistaa uudenlaisten, monimuotoisten ja hajau- 
tettujen organisaatioiden johtamiseen ja näissä organisaatiossa työskentelemi- 
seen liittyvät erityispiirteet. Sinänsä organisaatioiden toimintarakenteiden ja 
-tapojen uudistaminen tai hajautetut organisaatiot eivät ole kuitenkaan ole 
uusi asia. Erilaiset yhteiskunnalliset muutosprosessit, muuttoliike, eri ammat- 
tiryhmien toimintatapojen muuttuminen sekä organisaatioiden sijainnin, tai 
elinkeinorakenteiden muutokset ovat ilmiöitä joita on tunnistettu jo vuosi- 
kymmeniä, jopa vuosisatoja. Laajemmat asenteiden, arvojen ja poliittisten voi- 
masuhteiden muutokset näkyvät myös sosiaali- ja terveyspalvelujen johtami- 
sessa. (Duncan & Schoor 2014; Leemans 1976.) 

Sosiaali- ja terveysjohdon työhön kohdistuvia, usein ristiriitaisiakin odo- 
tuksia selittää osittain se, että aiemmin vahvasti valtion ohjaamana ollutta 
kuntien sosiaali- ja terveyspalvelujen aluetta kehitetty 1990- ja 2000-luvulla 
erilaisten kansallisten reformien, desentraalisaaton ja norminpurun myötä 


käyttäjä-, asukas- ja kuntalähtöiseen suuntaan. Näistä laajempia ovat olleet 

vuosien 1989—1996 vapaakuntakokeilu sekä vuosien 2007- 2012 kunta- ja pal- 
velurakenneuudistus eli Paras-hanke (Niiranen ym. 2013). Nämä reformit ovat 
muokanneet myös kuntatasolla toiminnallisen ja poliittisen johdon välisiä 
suhteita. Ne ovat myös nostaneet esille sosiaali- ja terveyspalveluiden johta- 
misen erilaisten ulottuvuuksien, valta- ja ohjausmekanismien sekä asiakasläh- 
töisen johtamisosaamisen muutos- ja kehittämistarpeita. Samaan aikaan on 
kuitenkin hyvä tunnistaa erilaiset muutkin, jo vuosikymmeniä jatkuneet val- 
tiontasoiset ja kuntasektorin strategisen johtamisen kehittämishankkeet, sekä 
niiden merkitys strategisen henkilöstöjohtamisen kehittämisessä. (Lumijärvi 
& Leponiemi 2014, 41-42; Niiranen & Joensuu 2014, 96-97.) 2010-luvun 
lopulle suunnitellut laajat sosiaali- ja terveyspalvelujen sekä valtio-, maakun- 
ta- ja kuntatason reformit sekä uudelleenmuotoiltu valtionohjauksen vahvis- 
taminen tuovat jälleen uudenlaisia mahdollisuuksia ja odotuksia sosiaali- ja 
terveyspalvelujen johtamiselle erilaisissa uusissa organisaatioissa ja eri hallin- 


nontasoilla. 


Uudistuvat toimintatavat, moniammatilliset 
verkostot ja yhteistyörakenteet 


Hybridiorganisaatio johdettavana 


Sosiaali- ja terveysalan johtamisessa kohdataan entistä useammin uusia toimin- 
tatapoja, organisaatiomekanismeja ja omistajuusmuotoja, jotka eivät ole vielä 
vakiintuneet. Ne saattavat sisältää uudenmallisia elementtejä tai toiminta- 
rakenteita, joille ei ole välttämättä ole aikaisempaa tieto- tai kokemusperustaa. 
Näistä organisaatiomuodoista käytetään usein hybridiorganisaation käsitettä. 
Aikaisemmin hybridiorganisaatio-nimitystä on käytetty kuvaamaan ennen 
kaikkea yksityisen ja julkisen sektorin organisaatioyhdistelmiä ja näiden ra- 
japinnoilla toimivia organisaatioita. Nykyisin hybridiorganisaation käsitettä 
käytetään yksityinen-julkinen-yhdistelmän lisäksi myös muista, erilaisista 


organisointitavoista, -sisällöistä ja toimintarakenteista. Laajemmin ajateltuna 

hybridiorganisaatioon liitetään — organisaation luonteesta, perustehtävästä ja 
konteksteista riippuen — useita erilaisia piirteitä, joista jokainen tuo omat osaa- 


misvaatimuksensa ja -haasteensa johtajan työhön (Taulukko 1). 


Taulukko 1. Hybridiorganisaatio ja sen johtamisen alueiden monimuotoisuus 


Hybridiorganisaation piirre Johtamisosaamisen alueet ja vaatimukset 


Monialaiset ja moniammatilliset organisaatiot Erilaisten professionaalisten intressien, eri 
ammattiryhmien keskinäissuhteiden, osaamisen 
ja moniammatillisten työyhteisöjen johtamisen 
erityispiirteet 


Yksityisen, järjestösektorin ja julkisen sektorin Erilaiset omistus- ja ohjaussuhteet ja niihin liittyvät 
yhdistelmät toiminnassa/johtamisessa toimintamallit 
Prosessien hallinta Organisaatioiden, eri organisaatiotasojen 


(ml. valtiontaso — alueellinen toiminta — 

kunnat, yksityinen ja järjestösektori) ja eri 
toimintaprosessien monimuotoisuus sekä 
poliittisen ja toiminnallisen johtamisen muuttuvat 
suhteet 


= 


Innovatiivinen toimintatapa Erilaisuuksien ja erilaiseen luovuuteen tai riskien- 
ottoon liittyvien toimintamallien tunnistaminen ja 
yhteen saattaminen sekä uudenlainen asiakkaiden 
tarpeisiin vastaava palveluresponsiivisuus ja 
tuloksellisuus 


Hajautetut organisaatiot Monitasoisuuden, monipaikallisuuden ja 
-ajallisuuden tunnistaminen, viestinnän ja 
yhteisöllisyyden varmistaminen 


Monikulttuurisuus ja organisaatioiden toiminnan Kulttuurikompetenssi johtamisessa, 
monimuotoisuus erityisesti kulttuurienvälinen viestintä ja 
kulttuurisensitiivisyys 


Hybridijohtamisella voidaan siis viitata erilaisia toiminnallisia malleja sisäl- 
tävään johtamistapaan (Kickert 2001; Niiranen ym. 2011, 157—159; Mair et 
al. 2015). Hybridimäinen organisaatio voi sisältää erilaisia omistajuuksia, eri- 
laisia ja toisinaan myös toisilleen vastakkaisia toiminnan tavoitteita sekä pää- 
määriä eri suuntiin hajottavia tai myös keskenään ristiriitaisia toimintatapoja 
(Mair et al. 2015, 713—714). Erityisesti julkisella sektorilla hybridiorganisaatio 


merkitsee eri tilanteissa ja eri henkilöille erilaisia asioita. Esimerkiksi eri or- 

ganisaatioissa tai saman organisaatiokokonaisuuden eri toimintarakenteissa 
tapahtuvien prosessien hallinta on osa hybridijohtamisen sisältöjä, samoin 
uudenlaista innovatiivisuutta ja ammatillisten sekä toiminnallisten rajojen 
ylittämistä edellyttävä palveluresponsiivisuus. Moniammatillisuus voi tarkoit- 
taa myös paljon laajempaa eri ammattilaisten yhteistyötä ja osaamisen yhdistä- 
mistä kuin vain sosiaali- ja terveydenhuollon yhteistyö. Joissain määritelmissä 
hybridisyys yhdistetään kompleksisuuteen, toisissa se taas tarkoittaa erilaisia, 
samaan aikaan esiintyviä organisaation rakenteellisia ja kulttuurisia ulottu- 
vuuksia (Christensen & Lagreid 2011). 

Kaikki taulukossa 1 kuvatut hybridiorganisaation piirteet ovat lisäänty- 
neet 2010-luvulla, ja erilaisissa organisaatioissa ne näyttäytyvät hyvinkin eri- 
muotoisina. Monialaiset ja moniammatilliset työyhteisöt ovat yhä yleisempiä, 
ei yksin sosiaali- ja terveysalan ammattilaisista koostuvina, vaan monimuo- 
toisina palveluorganisaatioina, joissa toiminta-alueeseen kuuluu eri alojen 
ammattilaisia. Uusien palveluntuotantotapojen lisääntyessä sekä julkisen ja 
yksityisen sektorin vuorovaikutuksen lisääntyessä myös kunnallista palvelu- 
tuotantoa on yhtiöitetty ja kunnalliset osakeyhtiöt ovat lisääntyneet. Yhtiöit- 
tämisprosessi tuo muutoksia myös henkilöstön asemaan ja se muuttaa myös 
johtamista (Seppä & Virolainen 2014). Myös kunnissa poliittisen ja toimin- 
nallisen johdon suhteet ovat muuttuneet erilaisten organisaatiouudistusten 
myötä. Poliittisen johdon osuus painottuu strategiselle tasolle ja toiminnalli- 
sen johdon johtajuus prosessien johtamisessa on selvästi vahvistunut (Niiranen 
& Joensuu 2014). Organisaatioiden monikulttuurisuuteen ja johtajan työhön 
sisältyvät kulttuurikompetenssivaatimukset lisääntyvät kansainvälistymisen, 
kansainvälisen muuttoliikkeen, työperäisen maahanmuuton ja monikult- 
tuuristen työyhteisöjen lisääntymisen myötä (Borrego & Johnson III 2010; 
Jansons & Zanoni 2014). 

Uudenlaisten toimintaprosessien hallinta ja innovatiivisuuden vaatimuk- 
set lisääntyvät koko ajan sosiaali- ja terveysalan johtajien työssä. Uusi tieto 
tai uusi organisaatiorakenne eivät kuitenkaan vielä välttämättä tarkoita uutta 
osaamista tai uuden tiedon käyttämistä toiminnassa. Oleellinen kysymys on- 


kin se, miten johtamista koskeva uusi tieto muuttuu toimivaksi käytännöksi. 

Aikaisemmassa koulutuksessa ja työelämässä opitun toimintatavan uudista- 
minen uudenlaisiin konteksteihin ja toimintaorganisaatioihin soveltuvaksi ei 
välttämättä ole helppoa tai automaattisesti tapahtuvaa. Uuden toimintatavan 
omaksuminen edellyttää sekä uuden tiedon prosessointia ja soveltamista, että 
oman toiminnan uudenlaista pohdintaa ja arviointia. Johtamisessa tarvitaan 
siis sekä uudenlaista tietoa ja ajattelua että tilaa ja aikaa uusien toimintatapojen 


käyttöönottamiselle ja hyväksymiselle. (Tikkamäki 2006.) 


Hajautetut organisaatiot 


Hajautetuista, ajallisesti ja paikallisesti eri tavoin toimivista organisaatioista on 
tullut yhä tavallisempia myös sosiaali- ja terveyspalvelujen alueella. Hajautetut 
organisaatiot ovat esimerkkejä yhä yleisemmästä globaalista toimintatavasta ja 
teknologisesta ympäristöstä, jossa toiminta on maantieteellisesti vähemmän 
rajoittunutta (Duncan & Schoor 2015). Hajautettujen organisaatioiden, tii- 
mien tai työyhteisöjen johtaminen, samoin näissä työskenteleminenkin poik- 
keavat keskitetyssä organisaatiossa, yhdessä paikassa tai samassa toimimisesta. 
Hajautettu organisaatio voi olla pysyvä tai määräaikainen. Hajautetun organi- 
saation piirteisiin kuuluu oleellisesti se, että henkilöstö työskentelee yhteisen 
tavoitteen saavuttamiseksi samaan aikaan tai eri aikoina eri paikoissa, myös eri 
maissa (Vartiainen ym. 2004, 17-19). Hajautetuissa yksiköissä voi työskennel- 
lä yksi, muutamia tai suurempi joukko työntekijöitä siten, että organisaatioko- 
konaisuutta johdetaan yhdestä paikasta käsin. Esimerkiksi valtionhallintoa on 
1990- ja 2000-lukujen kuluessa sekä hajautettu että keskitetty jo useampaan 
kertaan. Kansaneläkelaitoksen vuoden 2016 organisaatiouudistus on esimerk- 
ki monimuotoisesta ja monitasoisesta hajautettuna toimivasta organisaatiosta, 
joka on edellyttänyt esimerkiksi lähijohtajilta uudenlaista hajautetun orga- 
nisaaton johtamisosaamista (Korhonen 2014). Kuntaliitokset ja kuntien yh- 
teistoiminta-alueiden perustaminen ovat lisänneet koko 2000-luvun ajan ha- 
jautettuina eri alueilla tai eri kunnissa toimivien sosiaali- ja terveydenhuollon 


organisaatioiden ja eri palveluyksiköiden määrää (Niiranen ym. 2013, 28-30). 

Myös esimerkiksi valtakunnallisesti toimivilla järjestöillä on usein koko maan 
kattava alueorganisaatioiden verkosto. 

Hajautettuun organisaation liittyy useita, perinteisestä kasvokkain tapah- 
tuvan työskentelyn toimintamallista poikkeavia ulottuvuuksia, joilla on mer- 
kitystä sekä johtamisen että työntekijöiden työn kannalta. Näitä ovat muun 
muassa työn tekemisen eripaikkaisuus, liikkuvuus, eriaikaisuus, jäsenten 
moninaisuus ja sähköisen vuorovaikutuksen määrä. Hajautetussa organisaa- 
tiossa johtaminen ja johtajan sekä työntekijöiden keskinäinen vuorovaikutus 
on lähtökohtaisesti erilaista kuin perinteisessä organisaatiossa. Johtajan ja 
työntekijän keskinäinen vuorovaikutus edellyttää erilaisia työntekijyystaitoja 
ja erilaista johtamista kuin yhden keskitetyn yksikön johtaminen. Myös työn- 
tekijöiden kokemukset johtajan läsnäolosta ja johtajalta saatavasta tuesta ovat 
erilaisia kuin keksitetyssä yksikössä (Vartiainen ym. 2004, 37—46; Soukanen 
2015). 

Hajautetussa organisaatiossa työskenteleminen edellyttää myös erilaisia 
työmuotoja, erilaisia työyhteisön keskinäisen viestinnän rakenteita ja välinei- 
tä, kuin mihin työpaikoilla on totuttu, ja joihin esimerkiksi on perinteisesti 
koulutettu. Etäläsnäolo ja digitaalinen vuorovaikutus ovat kaikille työyhtei- 
sön osapuolille erilaista kuin perinteinen kasvokkain tapahtuva vuorovaiku- 
tus ja lähellä olo. Myös työyhteisön organisaatiokulttuurin muodostuminen 
ja sen piirteet ovat hajautetuissa organisaatioissa erilaisia kuin perinteisissä, 
keskitetysti toimivissa organisaatioissa. Nämä tekijät haastavat myös johtajan 
työn ja edellyttävät uudenlaista vastuullisuuden, ohjauksen ja hallinnan meka- 


nismeja (Vartiainen ym. 2004; Duncan & Schoor 2015). 


Verkostot ja verkostojen johtaminen 


Hajautetuissa organisaatioissa, samoin kuin niihin usein kytkeytyvissä ver- 
kostoissakin, tehdään usein työtä organisaation hallinnolliset, sisällölliset, 
ammatilliset, alueelliset ja joskus myös kansalliset rajat ylittävissä toiminta- 
rakenteissa. Verkostoissa työskentely ja verkostojen johtaminen on yksi koko 


2000-luvun ajankohtaisista johtamiseen liittyvistä osaamistarpeista. Verkos- 

to-käsitettä käytetään useista hyvinkin erilaisista toiminnoista. Verkostojen 
johtamiseen sisältyy monia hyvin erilaisia toimintatapoja ja samankin tehtä- 
väalueen verkostoihin voi kuulua erityyppisiä organisaatioita. Lähtökohtaises- 
ti verkosto voidaan määritellä ei-hierarkkiseksi, yhteistyöhön (collaborative) 
pohjautuvaksi tai sitä tavoittelevaksi rakenteeksi, joka sisältää toimintatavoil- 
taan ja tavoitteiltaan erilaisia ja eri tavoin johdettuja organisaatioita (ks. esim. 
Bevir 2011, 121). 

Verkostojen johtamista voidaan kuvata kolmen eri näkökulman ja toimin- 
tatason kokonaisuutena (Kickert ym. 1997, 186). Verkostoja voidaan ensinnä- 
kin tarkastella välineellisenä, jolloin ne ovat johtajan työssä väline johonkin 
muun asia tai tavoitteen saavuttamiseksi. Toiseksi, verkostot toimivat keski- 
näisen vuorovaikutuksen foorumina esimerkiksi saman tehtäväalueen toi- 
minnassa tai yhteisiin tavoitteisiin pääsemisessä tai jollain osaamisen alueella 
toisiaan täydentäen. Kolmanneksi, verkostojen johtamisessa korostuu insituti- 
onaalinen näkökulma, jolloin tavoitteena on jonkin asian vakiinnuttaminen 
tai legitimoiminen verkostomaisen toiminnan avulla. 

Verkostojen monitoimijuus ja useiden toimintaan liittyvien, tehtäväalueil- 
taan mahdollisesti hiukan erilaisten organisaatioiden rinnakkaisuus saattaa 
tuoda johtamiseen piirteitä, joita esimerkiksi klassiset johtamismallit eivät 
tunnista. Asioiden toteuttaminen on johtajan vastuulla, mutta hänellä ei vält- 
tämättä ole toimivaltaa kaikkiin, verkoston eri organisaatioissa työskentele- 
viin toimijoihin. Johtajalla ei myöskään aina ole — eikä välttämättä voikaan 
olla — kaikkien johdettavalla tehtäväalueella olevien ammattien substanssi- 
osaamista, etenkään jos kyse on moniammatillisesta verkostosta. Verkoston 
sisällä tulisi edistää yhtenäisyyttä ja tukea avoimia yhteistyösuhteita verkoston 
ulkopuolelle, mutta samaan aikaan verkoston ulkopuolelta tulevat odotukset 
ja verkostoon kuuluvien toimijoiden taustaorganisaatiot saattavat kohdistaa 
verkoston keskenään ristiriitaisiakin odotuksia. Verkostomaisessa toiminnas- 
sa on jo lähtökohtana yhteinen motiivi jonkin tavoitteen toteuttamiseen. Sii- 
hen sisältyy myös mahdollisten erilaisten intressien hyväksyminen. Verkoston 
johtamiseen sisältyvä valta on usein näkymätöntä, eikä se perustu yksinomaan 


organisatoriseen asemaan. Verkostojen johtamisessa voi myös nousta esille joi- 

tain konfliktiherkkiä tai kriittisiä kohtia. Esimerkiksi verkoston eri osapuol- 
ten autonomia voi käytännössä olla erilainen kuin mitä verkoston sisällä tai 
sen ulkopuolella oletetaan. Verkoston johtamisessa on saatava tasapuolisesti 
esille kaikkien verkostoon kuuluvien organisaatioiden ja niiden jäsenten tai- 
dot, ja tämä edellyttää luottamusta verkoston kaikkien osapuolten ammatilli- 
seen osaamiseen. (Antila 2012; Ospina & Saz-Garranza 2010, 425.) 

Myös verkostoissa on erilaisia valtasuhteita ja verkostoon kuuluvilla or- 
ganisaatioilla voi olla erilaisia toiminnallisia ja yhteiskunnallisia funktioita. 
Verkoston toimintarakenteet ovat usein monikerroksisia, jolloin myös yh- 
teiset tavoitteet ja niihin sitoutuminen saattaa olla monitasoista. Verkoston 
johtamisen tavoitteena voidaan pitää verkoston oman, sisäisen yhteisyyden 
luomista. Tällöin johtajan toiminnassa korostuu verkostoon kuuluvien jäsen- 
ten yhteistyön tukeminen verkoston sisällä. Verkosto toimii aina suhteessa 
toimintaympäristöönsä. Johtamistyössään johtaja kohtaa väistämättä myös 
verkoston ympäristön erilaiset toimijat, intressit ja verkostoon kohdistuvat ta- 
voitteet. Johtamisen ala ja johtamisen kohde ovat myös verkoston johtamisessa 
eri asioita (Salminen 2008). Johtamisen ala sisältää verkoston kohdalla koko 
verkoston toimintakentän. Siitä tulee verkostolle toimintaan kohdistuvia odo- 
tuksia ja sisältövaatimuksia. Verkoston johtamisen kohteella taas tarkoitetaan 


kohdennetusti johtamistehtäviä, johtamisen muotoja ja sisältöjä. 


Moniammatillisuus ja moniammatillisen työyhteisön johtaminen 


Moniammatillisen työyhteisön johtaminen ei aina ole helppoa tai yksinker- 
taista. Sc edellyttää sekä eri ammattilaisten halua yhdessä työskentelyyn, 
yhdessä oppimista, että johtajalta taitoa nähdä, tunnistaa ja arvostaa eri am- 
mattiryhmien osaamista. Moniammatillisissa työyhteisöissä kohdataan usein 
myös eri ammattien taustalla olevat eri tieteenalat. Sosiaali- ja terveyspalveluis- 
sa näitä voivat olla esimerkiksi sosiaalityö ja laajemmin sosiaalitieteet, hoitotyö 
ja hoitotiede, terveystieteet sekä lääkärin työ ja lääketieteen eri erikoistumi- 
salat. Lisäksi joissain palveluissa moniammatilliseen yhteistyöhön liittyvät 


esimerkiksi fysioterapia, ravitsemustiede, varhaiskasvatus ja kasvatustieteet. 

Organisaatioiden henkilöstöön saattaa kuulua myös tekniikan, hallinnon ja 
talouden ammattilaisia. Heidän professioidensa taustalla vaikuttavat tekniset 
tieteet, hallintotieteet, taloustieteet tai vaikkapa tietojenkäsittelytieteet ovat 
kaikki sisällöltään erilaisia kuin esimerkiksi sosiaali- ja terveystieteet. Yhdellä 
työntekijällä saattaa myös olla useamman eri tieteenalan tai ammatin koulu- 
tus. Moniammatillisuuden rinnalla, erityisesti ammatillisessa ja tieteellisessä 
koulutuksessa puhutaan monitieteisyydestä, mutta samaan aikaan on myös 
lisääntynyt puhe tieteidenvälisyydestä ja poikkitieteellisyydestä. Näiden eri 
käsitteiden erot auttavat ymmärtämään myös moniammatillista työskentelyä 
ja sen johtamisessa toisinaan esiintyviä jännitteitä. Heikki Mikkeli ja Jussi 
Pakkasvirta (2007, 63-67) kuvaavat näiden käsitteiden eroja seuraavasti: 

Monitieteisyydestä (multidiciplinary) on kyse silloin, kun viitataan johon- 
kin oppilaitokseen, esimerkiksi yliopistoon, jossa opetetaan ja opiskellaan eri 
tieteenaloja, tai tutkimuksesta, jossa samaa ilmiötä tutkitaan eri tieteenalojen 
näkökulmasta. Tieteenalojen välillä voi olla runsaastikin yhteistyötä, mutta 
jokainen tieteenala säilyttää omat erityispiirteensä, perinteensä ja alalle tyy- 
pilliset tutkimusmenetelmänsä. 

Tieteidenvälisyydessä (interdiciplinary) puolestaan eri tieteenalojen tutki- 
mus yhdistetään niin, että tieteiden väliset rajat voivat hämärtyä ja muodostaa 
yhdessä uudenlaisia kokonaisuuksia. Tieteidenvälisyydessä pyritään ylittä- 
mään tieteidenvälisiä rajoja ja tunnistamaan näin eri tieteiden väliin helposti 
jääviä katvealueita. Tieteidenväliset tutkimusryhmät ovat tästä hyvä esimerk- 
ki. 

Poikkitieteellisyydessä (transdiciplinary/crossdiciplinary) taas pyritään tie- 
toisesti välttämään jo tutkimuksen alusta lähtien eri tieteiden välistä erottelua. 
Tutkittavaa asiaa tai tutkimusongelmaa ikään kuin kuljetetaan jo alusta läh- 
tien eri tieteenalanäkökulmien läpi. Poikkitieteellisessä tutkimuksessa ei aina 
välttämättä ole eri tieteenalojen edustajista koottua tutkimusryhmää, vaan 
myös yksi tutkija voi toimia poikkitieteellisesti. Tiede etenee usein rajapintoja 
koettelemalla, ja poikkitieteellisyyden seurauksena saattaa syntyä uudenlaisia 


ratkaisuja tai joskus myös uusia tieteenaloja. 

Työelämässä moniammatillisuus ja moniammatillinen yhteistyö voivat si- 
sältää esimerkiksi eri ammattiryhmistä muodostettuja tiimejä tai eri ammatti- 
laisten rinnakkaistyöskentelyä. Moniammatillisuuteen voivat sisältyä eri am- 
mattiryhmien moniammatillinen — ja niiden taustalla oleva monitieteellinen 
— osaaminen ja asiantuntijuus. Yhä useammin uudenlaisissa organisaatioissa 
päädytään myös toisistaan poikkeavien ammatillisten ja organisatoristen ra- 
jojen ylittämiseen. Tällöin moniammatillinen yhteistyö voi muistuttaa poik- 
kitieteellistä työskentelyä. Tällaisessa uudentyyppisessä työskentelytavassa 
tarvitaankin perinteisten tiede- ja professiorajojen rakentamisen tai reviirin- 
varjelun sijaan uudenlaisia, osaamista yhdistäviä näkökulmia ja kykyä teoreet- 
tisten ja ammatillisten siltojen rakentamiseen (Aittola & Raiskila 2009, 231). 

Sosiaali- ja terveyspalveluja tuottavissa organisaatioissa kohdataan työyh- 
teisön johtamisessa toisinaan tilanteita, joissa erilaista ammatillisuutta, am- 
matillista asiantuntijaa tai sosiaali- ja terveyspalveluja koskevat erilaiset sanat 
vaikuttavat siihen, millaiseksi ymmärretään eri ammattiryhmien johtaminen 
ja asiantuntijuuden alueet. Erilaiset sanat saattavat synnyttää myös erilaisia 
käsityksiä toimijoiden välisistä valtarakenteista, ammatillisten ja hallinto-or- 
ganisaatioiden valta-asemista tai siitä, kuka ketäkin voi tai saa johtaa. Nämä 
asiat saattavat luoda uusia, innovatiivisia toimintatapoja, erityisesti jos niitä 
pystytään tarkastelemaan ennakkoluulottomasti. Joskus erilaiset ilmaisut tai 
tulkinnat voivat myös synnyttää jännitteitä eri ammattiryhmien välillä, am- 
matillisessa johtajuudessa tai johtajavalinnoissa. Sanat joita käytetään esimer- 
kiksi työelämässä, muokkaavat ympärillä olevaa, työelämää ja sen johtamista 
koskevaa todellisuutta. Sanat myös tuottavat ja vahvistavat asiantuntijuutta. 
(Mälkiä 1998; Eteläpelto ym. 2014, 211.) 

Moniammatillisen organisaation tai eri tehtäväalueiden johtamisessa 
käytettävät käsitteet tuottavat organisaation tehtäväalueesta, toiminnan laa- 
juudesta ja yhteiskunnallisesta merkityksestä riippuen erilaisia mielikuvia 
johdettavien ammattilaisten asiantuntijuudesta tai vallasta. Organisaation 
toiminnasta ja ammattilaisten työstä käytettävät sanat ja niiden sisältämät 
olettamukset ohjaavat eri tavoin toimintaa sekä sen johtamista ja ne heijastuvat 


myös organisaatiota koskevassa päätöksenteossa. Sanat muokkaavat vuorovai- 

kutusta ja sitä kautta myös eri ammattiryhmien välisiä valtarakenteita. Lisäksi 
sanat tuottavat ja oikeuttavat myös sosiaali- ja terveyspalveluissa tarvittavaa 
asiantuntijuutta. Esimerkiksi käsitteet yleisosaaja — asiantuntija — erityisasian- 
tuntija luovat erilaisen mielikuvan ammattilaisen asemasta organisaatiossa. 
Näiden mekanismien kautta käytettävät sanat myös jäsentävät ja muokkaavat 
työyhteisön sosiaalista todellisuutta ja johtamisen oikeutusta sekä johtamiseen 
sisältyviä valta-aspekteja. 

Oman ammattiryhmän käyttämät käsitteet opitaan tavallisesti amma- 
tillisessa tai tieteellisessä peruskoulutuksessa ja työelämässä. Eri ammattien 
taustalla olevissa tiedeperustoissa käytetään joskus samoistakin ilmiöistä eri- 
laisia ilmaisuja ja sanoja. Näiden sanojen tai ilmaisujen ohella myös käsitykset 
toisesta tieteenalasta ja niihin perustuvista ammattiryhmien välisistä suhteis- 
ta saattavat siirtyä opetuksesta työelämään, joko luoden pohjaa tieteiden- ja 
ammattienväliselle yhteistyölle, tai etäännyttäen eri tiedeperustoihin nojaavia 
ammattiryhmiä toisistaan. Kuvaavana esimerkkinä tästä ilmiöstä ovat sosiaa- 
li- ja terveydenhuollon alueella hyvinvointipalvelut, sosiaali- ja terveyspalve- 
lut-asiakokonaisuudet tai vaikkapa palvelu-, hoito-, hoiva-käsitteiden sisäl- 
lölliset erot ja käsitteiden käyttäminen ammatillisessa tai alan reformeihin 


liittyvissä teksteissä. 


Diskussio - Kuka voi johtaa, kuka saa 

johtaa ja millä kompetenssilla? 

Sosiaali- ja terveyspalveluiden johtamisessa, johtamisosaamisessa ja kvalifi- 
kaatiokeskustelussa on tärkeää pysähtyä tarkastelemaan perusteellisemmin 
sitä, millaisia organisaatioita, toimintakokonaisuuksia tai johtamisen kelpoi- 
suuksia koskevat normit ja johtamismääritelmät heijastavat. Jos toiminnan 
rakenteita ja sisältöjä uudistetaan alue- ja paikallistasolla, mitä uudistamista 
se edellyttää johtamiselta ja laajemmin, edellyttääkö se uudistuksia ja uuden- 
laista orientaatiota myös eri hallinnon tasoilta. Entä millaista uudistamista se 
edellyttää valtakunnalliselta, sosiaali- ja terveydenhuollon toimintaa koske- 


valta päätöksenteolta? Avainkysymyksiä saattavat olla esimerkiksi se, mikä on 

toimintaympäristön merkitys johtamispätevyyksiä koskevissa tulkinnoissa, 
tai mitkä toiminnalliset ja poliittiset prosessit muokkaavat pätevyyksiä sääte- 
leviä normeja. Nämä kysymykset liittyvät luonnollisesti sekä lainsäädäntöön, 
sen uudistamiseen ja tulkintoihin, että myös ammattijärjestöjen valta-asemiin 
ja eri ammattiryhmien keskinäiseen edunvalvontaan. 

Sosiaali- ja terveydenhuollon organisaatiouudistusten ja organisaatioiden 
madaltamisen myötä ovat lisääntyneet myös niin kutsutut kaksoisjohtajuu- 
det eli tilanteet, joissa esimerkiksi keskijohtoon kuuluva palvelualuejohtaja 
toimii samalla myös jonkin ammattiryhmän, esimerkiksi sosiaalityöntekijöi- 
den lähijohtajana. Myös perinteinen johtajuusjaottelu lähi-, keski- ja strategi- 
sen tason johtajiin riippuu siitä, mistä näkökulmasta toimintaorganisaatiota 
tarkastellaan. Sosiaali- ja terveyspalveluista vastaava johtaja on omasta orga- 
nisaatiostaan katsottuna strategisen tason johtaja, mutta esimerkiksi koko 
kuntaorganisaation tasolta tarkasteltuna hän kuuluu keskijohtoon. (Niiranen 
& Lammintakanen 2014b, 148-149.) Johtamisen monialaisuuteen ja ristik- 
käisiin vaatimuksiin liittyvä diversiteetti merkitsee sitä, että uudistamis- 
prosesseissa olevien organisaatioiden johtamisessa on otettava huomioon 
sekä varsinainen palveluiden sisällöllinen johtaminen, että asiantuntijoiden 
toiminnan ja osaamisen johtaminen. Johtamistyössä ovat läsnä myös useiden 
eri organisaatioiden keskinäiset riippuvuudet ja yhteydet, ja näiden lisäksi toi- 
minnalta odotettu näkyvä tuloksellisuus. Lisäksi johtajalla pitäisi olla myös 
omaa työtään edistäviä johtamisen, muutoksen hallinnan sekä tuen ja oppi- 
misen verkostoja. Esimerkiksi poliittisen ja toiminnallisen johdon keskinäisen 
vuorovaikutuksen ja valtasuhteiden mekanismit kytkeytyvät sekä valtakun- 
nallisiin, alueellisiin että paikallisiin rakenneuudistuksiin sekä poliittisiin ja 
toiminnallisiin uudistuksiin (Joensuu & Niiranen 2016). 

Johtamisosaamista ja johdettavan työn substanssiosaamista koskevat vaati- 
mukset voidaan kuvata seuraavan kuvion 1. osoittamalla tavalla johtamistyön 
laajuuden, siihen kohdistuvan ohjauksen sekä johtamis- ja substanssiosaami- 
sen välisinä suhteina. Johtajan työssä painottuvat tehtävistä ja johtamisen ta- 
sosta riippuen johtamiskonteksti jota voidaan kutsua strategiseksi kontekstiksi 


sekä johdettavasta työstä lähtevä, ammatillinen, eli professionaalinen konteks- 

Johtamis- ja substanssiosaamisen 
suhde eri tasoilla 


Kansainvälinen ja EU:n 


ohjaus JOHTAMINEN 


Valtion ohjaus 
Strateginen konteksti 
Strateginen johtaminen 


Ohjjaus, 
tieto, Operativinen 
resurssit johtaminen 


Professiokonteksti 
Tiimien johtaminen 


Kuvio 1. Strategisen tason ja professiotason suhteet 
johtamisessa (Niiranen & Hänninen 2012, 125) 


ti ja näiden keskinäiseen suhteeseen liittyvät vaatimukset. Johtajan työtä ja 
johtajalta edellytettävää osaamista säätelevät eri tavoin paikalliset, alueelliset 
ja kansalliset tai kansainväliset työhön kohdistuvat odotukset ja tavoitteet 
(Niiranen & Hänninen 2012, 24-25). 

Johtamistyö voi muuttaa muotoaan nopeastikin, ja saattaa olla, että johta- 
misen tutkimuksen ja tutkimustiedon ongelmaksi nousee eräänlainen tiedon 
tuottamisen, tiedon käyttämisen ja tutkimukseen käytettävien taustateorioi- 
den kohtaamattomuus. Mikko Saastamoinen (2008) puhuu organisaatioiden 
zombikategorioista, tarkoittaen sitä, että organisaatioista, niiden rakenteista 
tai toimintatavoista käytetyt käsitteet saattavat olla vanhentuneita eikä tutki- 
mus vielä tunnista nopeasti muuttuneita tai lähitulevaisuudessa odotettavissa 
olevia tai uusia ilmiöitä. Samalla tavalla voi olla tarpeen miettiä, tunnistavatko 
johtamisen tutkimuksessa käytettävät mallit tai teoriat ne uudistuneet kon- 
tekstit ja toimintatavat, joissa johtaminen tapahtuu? Johtamista koskeva tut- 
kimus voi kiinnittyä aivan erilaiseen sisällölliseen kontekstiin tai rakenteisiin, 
kuin missä sitä tutkimustulosten julkaisemisen jälkeen käytetään. Tämä edel- 
lyttää myös alan opetukselta sekä toimintaympäristöä että omaa tutkimusta ja 
opetusta ja omaa osaamista koskevaa tarkkaavaisuutta. Yleisemmätkään teo- 


reettiset mallit eivät välttämättä toimi uudenlaisissa konteksteissa, jos esimer- 

kiksi organisaation päätöksentekoon liittyvät valtasuhteet muuttuvat huo- 
mattavasti. Saattaa esimerkiksi olla, että johtamisen mekanismit määrittyvät 
aikaisempaa enemmän toiminnallisissa prosesseissa ja aikaisempaa vähemmän 
perinteisissä funktionaalisissa organisaatioissa (Niiranen 2009). Sosiaali- ja 
terveydenhuollon alueella tapahtuvat toiminnalliset uudistukset ja uuden- 
tyyppiset organisaatiorakenteet muuttavat myös poliittisen ja toiminnallisen 
johdon välisiä suhteita ja luovat todennäköisesti myös uudenlaisia yhteistyön 


muotoja ja osaamistarpeita. 


HOOOOOOO OO OO OO OO OGG O OOOO OO OO O OO OO OO OOKKO OO OO OO OO OO OO ODO OO OO OO O OO OO O OO OOOOOOOOOOOOOOOOOOOO00000000000 


Luvun tärkeimmät viestit johtajille ja esimiehille: 


EC000N 


2000000009 


1. Uudet organisaatiorakenteet ja uudistetut tehtävät edellyttävät usein 


myös uudenlaista johtamista ja johtamisosaamista. 


000000000000000 


2. Hajautettu organisaatio ja verkostot ovat erilaisia johdettava kuin pe- 


rinteinen keskitetty organisaatio. 


3. Myös johtajan verkostot uudistuvat ja muuttavat muotoaan. 


OOO000000000000000 


4. Moniammatillinen ja monialainen työyhteisö antaa tilaa erilaiselle 


osaamiselle — harva asia on yhden ammattiryhmän osaamisella rat- 


kaistavissa. 


5. Tulevaisuuden johtaja voi tehdä liikkuvaa työtä samoin kuin työnteli- 


jätkin. 


2000090000000000000000000000000000000000000000 0000000020000 


6. Johtajan ei tarvitse olla paras työntekijä vaan hänen tehtävänsä on luo- 


oO 


da edellytykset työntekijöiden osaamiselle. 


B000000000000000000000000000000000 

Inhimillisyyden ja tehokkuuden ulottuvuuksia on tarkasteltu käsillä olevas- 
sa kirjassa toisiinsa kietoutuneina, erottamattomina sosiaali- ja terveysjohta- 
misen ulottuvuuksina. Tästä lähtökohdasta huolimatta oletuksena on ollut, 
että molemmat näkökulmat ansaitsevat tulla tarkastelluiksi myös itsenäisinä 
johtamisen ulottuvuuksina. Tässä pohdintaluvussa nostamme esiin kunkin 
kirjassa esitetyn luvun keskeisen merkityksen inhimillisuuden ja tehokkuu- 
den johtamiselle. Samalla teemme synteesin siitä, mitä inhimillisyyden ja 
tehokkuuden huomioiminen tarkoittavat sosiaali- ja terveysalan johtamisen 
tulevaisuudelle. 

Pietiläisen ym. korostamaa diskursiivista näkökulmaa voidaan pitää suu- 
rena haasteena käytännön johtamistyötä tekeville. Sosiaali- ja terveysalan joh- 
tajat toimivat suuren aikapaineen ja nopeasti vaihtuvien tilanteiden keskellä. 
Tällöin ei välttämättä ole mahdollisuuksia lähestyä kaikkia vuorovaikutus- 
tilanteita kovinkaan analyyttisesti. Olennaisena voidaankin pitää strategista 
suhtautumista vuorovaikutuksen johtamiseen. Kaikista asioista ei ole tarpeen 
käydä syvällistä keskustelua ja tehdä moniulotteista analyysia. Mekaaniset, 
sosiaali- ja terveysalan rutiininomaiset tehtävät vaativat laajan dialogin sijasta 
nopeata päätöksentekoa. Sen sijaan inhimillistä todellisuutta koskevat kysy- 

mykset ovat usein lähtökohdiltaan kompleksisia. Laadukkaan asiakaspalvelun 
ja henkilöstön keskinäisen kunnioituksen välinen suhde on esimerkki ilmiös- 
tä, joka vaatii diskursiivista johtamisotetta. 

Kaiken kaikkiaan diskursiivinen lähestymistapa on ennemmin johtami- 
seen perspektiiviä antava toiminnallinen viitekehys kuin valmis vastaus arjen 
hektisiin johtamisongelmiin. Se on käyttöteoria, joka painottaa johtajan kykyä 
vuorovaikutuksen ohjaukselliseen ja analyyttiseen ymmärtämiseen. Johtajalla 
on avainrooli — ja asemansa puolesta myös vastuu — siitä, kuinka moniulottei- 
sesti eri osapuolten antamat merkitykset tulevat kuulluksi, miten vallitsevista 
merkityksistä poikkeaviin näkökulmiin suhtaudutaan ja millaista valtaa vuo- 
rovaikutuksen eri osapuolet käyttävät sosiaali- ja terveysalan organisaatiossa. 

Koskiniemen korostamat kokemuksellisuuden ja autenttisuuden näkökul- 
mat tarjoavat samanaikaisesti sekä armeliaan että vaativan lähestymistavan 
sosiaali- ja terveydenhuollon johtamiseen. Armeliaana voidaan pitää sitä, että 
johtajalla ei aina ole mahdollisuuksia — eikä ole tarpeenkaan — toimia autent- 
tisesti vaihtelevissa johtamistilanteissa. Toisaalta Koskiniemen kuvaama eksis- 
tentialistinen autenttisuus on näennäisestä yksinkertaisuudestaan huolimatta 
hyvin haastavaa. Omaan tai muiden kokemusmaailmaan eläytyminen — sekä 
erityisesti niiden huomioon ottaminen — vaativat säännöllistä itsetarkkailua ja 
toisia kunnioittavan lähestymistavan harjoittelua. 

Koskiniemen positiivisen ja eksistentialistisen autenttisuuden vertailu nos- 
taa esille myös tärkeän, yleisemmän näkökulman erilaisten johtamisteorioi- 
den merkityksestä. Suuri osa teorioista on kehitetty ilman kontekstia, yleisiksi 
johtamisopeiksi. Tämä herättää kysymyksen siitä, yritetäänkö johtamisteo- 
rioilla ratkaista liian suuria kysymyksiä. Politiikan filosofi Ernesto Laclauta 
lainaten, moraalin, vapauden tai aitouden kaltaiset suuret käsitteet ovat luon- 
teeltaan tyhjiä merkitsijöitä, erityistä sisältöä vailla olevia ilmaisuja. Jos täl- 
laiset käsitteet valjastetaan yleispäteviksi johtamisen työkaluiksi, vaarana on, 
että vain tietynlainen moraali, vapaus tai aitous on sallittua ja tavoiteltavaa. 
Kontekstuaaliset näkökulmat, kuten Koskiniemen korostama eksistentiaali- 
nen tai Pietiläisen ym. korostama diskursiivinen lähestymistapa, huomioivat 


sosiaali -ja terveysjohtamisen erityispiirteet. Toisaalta, kontekstuaaliset teoriat 

eivät tarjoa valmiita vastauksia johtamiseen — vain viitekehyksen, jota vasten 
johtamista voidaan tarkastella ja tutkia. Tämä tekee kontekstuaalisista lähes- 
tymistavoista työläitä, mutta parhaimmillaan uusia oivalluksia synnyttäviä 
työkaluja. 

Tiiringin ym. lukuun perustuen diversiteetin huomioimista voidaan pitää 
välttämättömänä johtamisen edellytyksenä 2010-luvun sosiaali- ja terveys- 
alan organisaatioissa. Diversiteetin haasteellisuutta lisäävät erityisesti moni- 
mutkaistuvat palveluketjut, jotka korostuvat väestön ikääntyessä ja ihmisten 
yleisen palvelutietoisuuden -ja vaatimusten kasvaessa. Diversiteetti asettaa 
johtamiselle perusteellisia prosessinhallinnan vaatimuksia, jotta moninaiset 
resurssit saadaan toimimaan samaan suuntaan ja yksikkörajapinnat pystytään 
läpäisemään onnistuneesti. 

Toisaalta diversiteetin kannalta olennaisena voidaan pitää ihmisten eri- 
laisten tarpeiden ja lähtökohtien tunnistamista ja ymmärtämistä. Tällöin 
korostuvat tilannekohtaisesti joustavat ohjaus-, neuvottelu- ja sovittelutaidot. 
Tiiringin ym. kuvaama hajottavan moniäänisyyden ymmärrys ja hallinta on 
esimerkki asiantuntijuudesta, jota ei välttämättä opita johtamiskoulutuksessa, 
vaan vasta riittävän monipuolisen ja pitkäaikaisen johtamistilanteita koskevan 
kokemustiedon hankkimisen jälkeen. Sosiaali- ja terveysalan johtamisessa tu- 
lisi siten tarjota mahdollisuuksia erityisesti Tiiringin ym. korostamalle vertais- 
tuelle. 

Laitisen kuvaama adaptiivinen johtaminen tarjoaa lukuisia mahdollisuuk- 
sia sosiaali- ja terveyspalveluiden kehittämiseksi asiakaskeskeiseen suuntaan. 
Kun asiakas ja hänen verkostonsa ovat mukana oman palveluprosessinsa eri 
vaiheissa, toiminnalla on mahdollista saavuttaa asiakkaan kannalta merkityk- 
sellisiä ja vaikuttavia tuloksia. Kysymys on vanhasta totuudesta, jonka mukaan 
on viisaampaa opettaa nälkäinen kalastamaan kuin tarjota hänelle kalaa. Joh- 
tamisen näkökulmasta adaptiivisuus tarjoaa myös sellaisia vaatimuksia, joi- 
hon ei julkisella sosiaali- ja terveysalalla ole välttämättä totuttu. Asiakkaiden, 
heidän läheistensä ja sosiaali- ja terveysalan asiantuntijoiden hallitseminen 
verkostona edellyttää johtamiselta ryhmädynamiikan, vuorovaikutuksen ja 


ohjauksellisten taitojen hallintaa. Laitisen kuvaamat johtamisen ulottuvuudet 

tarjoavat joitakin lähtökohtia näihin taitoihin. Laajemmassa mittakaavassa 
adaptiivisuus tarkoittaa kuitenkin myös sosiaali- ja terveysalan johtamiskou- 
lutuksen merkittävää uudistamista. 

Adaptiivisuudessa ei kuitenkaan ole kysymys ainoastaan johtamisasian- 
tuntijuudesta. Adaptiivisuus tarkoittaa myös selvästi totuttua suurempaa ter- 
veyttä ja hyvinvointia koskevaa tiedollisen vallan siirtämistä asiakkaille. Kyse 
on siten taitojen lisäksi sosiaali- ja terveydenhuollon merkittävästä kulttuuri- 
sesta ja asenteellisesta uudistuksesta. 

Adaptiivisuus merkitsee myös resursseihin liittyvien arvovalintojen uudel- 
leen ajattelemista. Mitä laajemmin asiakkaan elämäntilanne ja verkosto huo- 
mioidaan, sitä enemmän resursseja tähän tarvitaan. Tämä herättää myös 
kysymyksen palveluketjujen jatkuvuudesta. Vaikka digitaalisuus helpottaa 
asiakkaita koskevan tiedon ja palveluhistorian yksityiskohtaista dokumentoi- 
mista, aikaa ei saisi kulua siihen, että jatkuvasti vaihtuvat sosiaali- ja tervey- 
denhuollon asiantuntijat yrittävät ymmärtää, mistä asiakkaan elämäntilan- 
teessa ja verkostossa on kysymys. Palveluketjut vaativat myös jatkuvuutta, joka 
tukee myönteistä kokemusta henkilökohtaisesta palvelusuhteesta. 

Vakkalan ja Palon teksti nostaa tietokulttuurin esiin moniulotteisena 
johtamisen kysymyksenä. Ottaen huomioon sosiaali- ja terveydenhuoltoalan 
suuren regulatiivisen tiedon määrän, on luontevaa, että sääntöjä ja kontrollia 
korostava tietokulttuuri korostuu. Virheitä ei sallita, koska niiden oletettavat 
vaikutukset näyttäytyvät usein liian suurina riskeinä. 

Tieto itsessään tai tiedon ympärille rakennetut järjestelmät ja teknologia 
eivät ole tietokulttuurin ydintä. Kuten Vakkala ja Palo toteavat, kaikki palau- 
tuu siihen, ”kuinka eri ammattiryhmien edustajat saadaan arkisessa kanssa- 
käymisessä toimimaan toistensa kanssa”. Näin ollen tietokulttuuri avautuu 
organisaatiokulttuurin kautta. Samalla tehokkuuden kysymykset palautuvat 
inhimillisyyteen. Mitä vähemmän eri professioiden, toimintayksiköiden ja 
tiimien välillä on valta-asetelmia ja raja-aitoja, sitä paremmat mahdollisuudet 
myös Vakkalan ja Palon kuvaamalle inhimillisesti tehokkaalle tietokulttuu- 


rille muodostuu. 

Pitkällä aikavälillä ja erilaisista lähtökohdista muodostuneiden raja-aitojen 
kaataminen ei ole helppoa. Johtamistyö on tässä keskeisessä asemassa. Johta- 
misella voidaan tehdä organisaatiokulttuuria näkyväksi ja siihen voidaan vai- 
kuttaa, jos työyhteisölle tarjotaan riittävästi mahdollisuuksia haasteiden esille 
tuomiseen ja tunnistettuihin haasteisiin tartutaan. Myös sosiaali- ja tervey- 
denhuollon asiakkailla on merkittävä rooli tietokulttuurin rakentamisessa. 
Erityisesti ihmisten omaa terveyttä koskeva tietomäärä ja teknologia lisääntyy 
ja arkipäiväistyy jatkuvasti, mikä pakottaa terveydenhuollon toimijat pohti- 
maan omaa tiedollista rooliaan suhteessa asiakkaisiinsa. Kysymys on samasta 
tiedollisen kulttuurin muutoksesta, jota myös Laitinen korostaa kuvatessaan 
sosiaali- ja terveydenhuollon asiakaspalveluketjuja adaptiivisina verkostoina. 

Vartiaisen ym. luku paljastaa, kuinka sosiaali- ja terveysalan johtamis- 
ta on usein lähestytty lineaarisesti ”kesynä pelinä”. Johtamisen ja sosiaali- ja 
terveydenhuollon rakenteen ongelmat ovat osoittaneet, että tämä lähtökohta 
ei ole riittävä. Rakenteiden tasolla kompleksisuuden huomioiminen edellyt- 
tää erilaisten poliittisten intohimojen ja edunvalvonnan syrjään laittamista ja 
huomion kiinnittämistä toiminnan varsinaiseen sisältöön. Käytännön johta- 
misen tasolla keskeisenä voidaan puolestaan pitää sosiaali- ja terveydenhuol- 
lon eri professioiden välisten rajojen hälventämistä ja joustavaa keskittymistä 
asiakkaiden palvelutarpeisiin. 

Sosiaali- ja terveydenhuollon organisaatioissa Vartiaisen ym. kuvaamat 
johtamistyypit sekä erityisesti niiden yhdistelmät tarjoavat useita mahdolli- 
suuksia ”pirullisen pelin” ymmärtämiseen ja johtamiseen. Sosiaali- ja terveys- 
alan suuren regulatiivisen tietomäärän vuoksi hallinnollinen johtajuus — tai 
sääntöjä ja kontrollia korostava tietokulttuuri — on saanut vahvan aseman. 
Adaptiivisen ja mahdollistavan johtamisen uudenlaiset yhdistelmät tarjoavat 
kuitenkin mahdollisuuksia madaltaa hallinnollisen johtamisen merkitystä. 

Kompleksisuuden huomioiminen vaatii johtamiselta paljon. Koska aikaa ja 
resursseja ei ole kaikkeen, käytännön tasolla johtajat joutuvat väkisinkin poh- 
timaan, mitkä ovat niitä taisteluita, joita kannattaa taistella. Tällöin on hyvä 
huomata — aivan kuten diskursiivisen johtamisenkin kohdalla —, että kaikki 


sosiaali- ja terveysalan johtamisongelmat eivät ole kompleksisia. Olennaista 

johtamistaitoa on myös tunnistaa eri ilmiöiden kompleksisuuden taso, jotta 
ilmiöitä voitaisiin lähestyä tarkoituksenmukaisella tavalla. Tähän ilmiöiden 
tunnistamiseen ja lähestymiseen Vartiaisen ym. johtamistyyppien yhdistel- 
mät tarjoavat sekä käsitteellisiä että käytännöllisiä työkaluja. 

Räsäsen ym. luku kohdistuu kliinisen hoitotyön asiantuntijuuden muutok- 
seen, mutta kuvastaa myös laajemmin suomalaisen ja länsimaisen yhteiskun- 
nan siirtymistä kohti palveluyhteiskuntaa. Sosiaali- ja terveysalan organisaa- 
tioissa professiot ovat kehittyneet varsin eriytyneesti erilaisista historiallisista 
lähtökohdista, mikä on korostanut asiantuntijuuden kietoutumista ammatti- 
nimikkeiden alle. Nimikkeisiin sidotun kvalifikaatioajattelun sijasta luvussa 
korostettu kompetenssinäkökulma antaakin mahdollisuuksia sosiaali- ja ter- 
veydenhuoltopalveluiden väljään ja joustavaan kehittämiseen. 

Räsänen ym. nostavat sosiaalisen minuuden — sosiaali- ja terveydenhuol- 
lon toimijan henkilökohtaiset ominaisuudet ja sosiaaliset taidot — keskeiseksi 
asiantuntijuuden alueeksi. Tällainen asiantuntijuus ei ole sidottu sosiaali- ja 
terveydenhuoltoalan rakenteellisiin myllerryksiin, vaan tulee näkyviin käy- 
tännön asiakastoiminnassa riippumatta siitä, millainen organisaatio työn- 
tekijällä on taustallaan. 

Niirasen kuvaamat verkostomaisuutta painottavat käsitteet — hybridi-, ha- 
jautettu ja moniammatillinen organisaatio — asettavat sosiaali- ja terveysalan 
johtamiselle monitasoisia lähtökohtia ja vaatimuksia. Mitä strategisemmalle 
tasolle siirrytään, sitä enemmän johtaminen liukuu substanssiasiantuntijuu- 
desta kohti erilaisten asiantuntijuusalueiden rajapintojen hallintaa. Johtaja ei 
voi hallita usean eri alan substanssia, mutta hän voi tunnistaa niistä olennaisen 
sisällön, mikä tukee eri asiantuntijoiden osaamisen verkostomaista johtamista. 
Verkostojen johtaminen nostaa puolestaan esiin johtajan ohjaukselliset taidot. 
Johtamisella voidaan tukea verkostojen myönteistä dynamiikkaa, helpottaa 
konfliktien ratkaisemista ja auttaa verkostoja uudistamaan omaa toimintaan- 
sa. 

Myös verkostojen johtamisen moniulotteisuus asettaa kyseenalaiseksi yleis- 
ten johtamisteorioiden toimivuuden. Verkostojen toimivuuden ymmärtämys 


edellyttää johtamisteorioilta vahvaa kontekstin ymmärtämystä, käsitystä siitä, 

missä toimintaympäristössä, millä ehdoilla ja kenen näkökulmaa painottaen 
verkostot kehittyvät. Tällaisessa teoriassa ja toimintakäytännössä johtajuus 
näyttäytyy enemmänkin joustavana ja muuttuvana roolina, kuin muodollises- 
sa esimiesasemassa olevan henkilön ominaisuuksina. 

Tässä pohdintaluvussa tehdyt nostot kirjan lukujen merkityksestä toden- 
tavat inhimillisyyden ja tehokkuuden yhteen kietoutumisen sosiaali- ja terve- 
ysalan johtamisessa. Samalla nostot osoittavat, että johtaminen vaatii sosiaa- 
li- ja terveydenhuollon vaihtuvien tilanteiden vuoksi ymmärrystä molemmista 
ulottuvuuksista myös itsenäisinä kokonaisuuksina. Tämän kokonaisuuden 
merkitys ei ole sidottu sosiaali- ja terveysalaa 2010-luvulla ravisteleviin raken- 
teellisiin ja poliittisiin uudistamispaineisiin, vaan säilyttää ajankohtaisuutensa 
niin kauan, kun alan ytimessä on ihmisten välinen kohtaaminen vaihtuvissa 
tilanteissa ja toimintaympäristöissä. 

Kokonaisuutena kirjan luvut kertovat siitä, että sosiaali- ja terveydenhuol- 
lossa valmiiden ja yksiselitteisten johtamisoppien aika on ohitse. Toimiala ei 
ole yksin tämän johtamishaasteen edessä. Kokonaisuutena kysymys on siirty- 
misestä teollisen yhteiskunnan kesyistä ongelmista kohti palveluyhteiskunnan 
moninaisuutta. Samalla kyse on myös painopisteen siirtymisestä kohti inhi- 
millisyyttä. Mitä enemmän asiantuntijaorganisaatioita tarkastellaan tuot- 
teiden sijasta palveluiden lähtökohdista, sitä enemmän ihmisten väliseen dy- 
namiikkaan, vuorovaikutukseen ja yhteisen todellisuuden rakentamiseen on 
tarpeen kiinnittää huomiota. Tämä on inhimillisesti tehokkaan johtamisen 


ydinaluetta myös tulevaisuudessa. 


Kirjoittajat: Ville Pietiläinen on johtamisen psykologian yliopistonlehtori ja 
Antti Syväjärvi hallintotieteen professori Lapin yliopistossa. 

Kirja haastaa pohtimaan sosiaali- ja terveysjohtamisen ajankohtaisia 
kysymyksiä, jotka asemoituvat toimialan uudistumiseen ja etenkin 
toimialan organisaatioiden johtamiseen. Teos käsittelee johtamiseen 
liittyviä uudistustarpeita, mutta myös johtamiseen linkittyviä 
teemoja kuten verkostoja, rakenteita, vuorovaikutusta, ammatillista 
asiantuntijuutta, tietokulttuuria, työn mielekkyyttä, kyvykkyyttä, 
monimuotoisuutta ja kokemuksellisuutta. 


Inhimillisesti tehokasta sosiaali- ja terveydenhuollon johtamista 
pidetään helposti ristiriitaisena, koska inhimillinen ja tehokas 

koetaan usein toisilleen vastakkaisiksi ulottuvuuksiksi. Molemmille 

on kuitenkin nähtävissä synkroninen tilaus kehittyvässä sosiaali- 

ja terveydenhuollossa. Teoksessa tarjotaan oivalluksia, kuinka 
inhimillisyys ja tehokkuus voidaan samanaikaisesti huomioida sosiaali- 
ja terveysjohtamisessa. 


Kirja sopii sosiaali- ja terveysalan johtajille, johtajaksi hakeutuville tai 


johtamista opiskeleville. Kirja koostuu mielenkiintoisista luvuista, joita 
ovat kirjoittaneet alan tutkijat eri tutkimuslaitoksista painottaen myös 


käytännön antia johtamiselle. / 


